
DREPT PREFAȚA. 


y Acum slobozeşte pe robul tău, Stăpâne, 
după cuvântul tău, în pace. 


Dreptul Simeon. 


Mulţumesc lui Dumnezeu că m'a învrednicit să duc la bun sfârşit, 
ceea ce plănuisem ca sfântă datorie față de Țara în care mi-am 
trăit traiul şi de Neamul din care fac parte. 

Am început a le da descriereal, în zilele senine și pline de mare 
incredere în viitor. Generaţia tânără trebue crescută cu înrădă- 
cinarea 'n adânc a dragostei de patrie, prin cunoașterea ei. 

A urmat apoi încercarea 2 de a înfățișa mai în amănunt frumuse- 
ţile, uneori tăinuire, ale pământului cuprins în granițele, care, oricât 
de lărgite, nu cuprindeau totuși românismul în întregimea lui, 
după cum:a dovedit vijelioasa înaintare a armatelor noastre vred- 
nice, către răsărit. 

Această parte a gândului meu, ce mi l-am propus să-l înfăptuiesc, 
este încheiată prin lucrarea de față, scrisă cu adârcă durere *n 
suflet, nefiind vremurile sub vrerea omului. 

Ce am alcătuit, cum am putut și cât am putut, mai mult cu tragerea 
de inimă am împlinit, spre a deștepta altora înclinarea către cu- 
noașterca și lubirea pământului nostru, cu tot ce e pe el, însuflețit 
şi neînsufleţit, dar care trebuie să deștepte însuflețire. | 
Prea mult nesocotim ce e în jurul nostru imediat; trăim în locuri 
sfinte prin trecut și present, fără să ne dăm prea mare osteneală 
să aflăm ce rcpresintă pentru viața noastră, ca originalitate în 
creaţie, ca indemn pentru o aşezare trainică, de veci. E păcat să 
ne ducem zilele mereu în umbra altora. 

Încercarea e încheiată. 

Nu mi-a trecut nicio clipă prin minte că am dat ceva desăvârșit. 
Nu m'am încumetat nici când să ţin locul savanților cercetători 
ori meșterilor neîntrecuţi în arta scrisului. 


|. „Tinere, cunoaște-ți ţara”. 
„Tinere, cunoaște-ți. neamul”. 
2. PITORESCUL ROMANIEI: 
|. „Intre Dunăre şi Mare. 
|. „În tungul graniţei. 
Il. „Pe drumul apelor mari”. 
IV. „„Pin munţii noştri”. 
V. „„Printre dealuri şi prin câmpie”. 


Vi 


Am scris, fără pretenţiune, din suflet la suflete, trăgând speranța 
că am săvârșit un bine, fie și pentru cât de puțini dintre cititori, 
cerând iertare celorlalţi, pentru osteneala de a-și fi pierdut din 
preţiosul lor timp, fără să fi aflat popasuri cât de scurte, spre: 
reculegere. i 

Ca sfârşit, ţin să mulțumesc din inimă tuturor acelora care, în 
orice chip, mi-au înlesnit să colind țara, în ultimul sfert de veac, 
spre a o cunoaște mai de aproape. 


Mulţumesc Comitetului de direcţie al editurii „„Cartea Româ-: 
nească””, că nu a precupeţit cheltuielile de tipărire și îndeosebi 
de ilustrație, mai ales că lucrările referitoare la țara și poporul 
nostru, nu sunt întotdeauna cele mai rentabile. | 


Nu mă lasă inima să încheiu o parte însemnată din activitatea mea 
destul de îndelungă, fără să nu arăt recunoştinţa adâncă ce o da- 
torez tovarăşei mele de viață. Luându-și pe seama ei aproape în 
întregime, uneori cu .jertfă, grija nevoilor zilnice, am fost scutit 
de ele. Am avut astfel destul răgaz pentru drumurile făcute, 
dar mai ales liniștea trebuitoare scrisului. 

_De voi fi având din acestea cât de slab merit, îl împart cu ea. 

“DE LA PUTNA LA NISTRU. 


Mânăstirea Putna. — Rădăuți. — Suceviţa. — Arbore. — Siret. — Spre 
Şendriceni. — Pomârla. — Trecând Prutul.— Toltry basarabene.— Ocniţa.— 
Bălți. — larmarocul din Bălţi. —: Dela Bălți la Nistru. 


|. Până la Straja, Suceava e râu de munte, cu valuri grăbite, sărind 
din bolovan în bolovan, umbrite de pletoasele cetine de brad. 
Rarele sate mari din spre izvor, Și- 
pote, Seletin, sunt huţulene. Românii 
chipeşi, bine făcuţi, cu femei frumoase, 
'mlădioase în mers încep de la Frasin. 
In toate gările, cât de mici, se înalță 
ziduri de lemne de fag, de brad,scânduri 
şi leaţuri. 

De pe fiecare văiugă nu contenesc, iarnă 
şi vară, să se scurgă trunchiurile des- 
cojite; sus munții ajung pleşuvi, numai 
stânci și ruguri. Dintr'odată, la Straja, Fig. |. Stema Moldovei. 
sat mare cu case gospodăroase, munții 

se opresc. La Gura- Putnei apa curge domolită, ca într'un șes. Un 
mănunchiu de râuri adunate de Putna, au săpat spre Sud un amfi- 
teatru de dealuri. Brazii se retrag şi ei. Rămân rezleți; stau la 
sfat câte doi-trei. Muncelele sunt verzi, pe coastă cu pajiști întinse 
și cu boschete de arbori ce măresc variația tabloului. 

In mijlocul acestui cerc de dealuri se află satul Putna, iar lângă el, 
legendara Mânăstire. Şuerăturile fabricii de sticlă, stridentul zân- 
gănit al ferestraelor, zi și noapte, turbură dureros pacea care ar 
trebui să învăluie sfântul locaș. 

Din Poiana Popii sau mai bine de pe Dealul Crucii, te bucuri deo. 
privire generală asupra întregului complex de clădiri, împrejmuite 
cu zid, la colțuri cu câte un turn de apărare, bastion cu ferestruici 
înguste sub streșină. Biserica, cu acoperișul smălțuit, e în mijloc. 
Din trei părţi, în lungul zidului sunt locuințele și gospodăria că- 
lugărilor. 

O alee umbroasă de arbori bătrâni, stufoși, te duce spre poarta 
„largă de sub turnul masiv de la intrare. Deasupra brâului dela 
mijloc, străjuește stema Moldovei cioplită "n piatră, capul de zimbru 
cu gât lung, între coarne cu un crai nou și o stea. Soarele și luna 
în partea de sus, la colțuri, e în afara chenarului cu inscripție. 

După ce ai pășit pe sub boltă, te cuprinde smerenia, prin evocarea 
însemnătății locașului sfânt pentru noi. lţi aduci aminte fără vole 
de versurile atât de des repetate în împrejurări grele pentru țară. 


Ștefane, Măria Ta, 
Tu la Putna nu mai sta. 


Legenda se împletește cu realitatea. Spusele lui Neculce despre 
alegerea locului, povața lui Daniil Sihastru, înălțarea mânăstirii 
de către Ștefan-cel-Mare, prădarea ei repetată, dărâmarea de către 
dușmani ori cutremure, valuri peste valuri abătute asupra «ei, 
ca şi -asupra ţării întregi, se amestecă deavalma. 


Fig. 2. Mânăstirea Putna. 


Din toate însă realitatea atrage și impune: mormântul Domnului 
ajuns el însuși legendar, faptele demne de cel mai vrednic dom- 
nitor pământesc ori de unde ar fi. Din trupul celui neogoiat în 
viață, poate n'a mai rămas nimic, mormântul lui fiind răscolit de 
prădalnicii lacomi. S'a păstrat însă locul în care a fost înmormântat. 
La el vin să se închine toți cei care ar dori să învie Ștefan sub chipul. 
altui biruitor împotriva dușmanilor. La el tineretul de pe vremea 
lui Eminescu a făcut să pâlpâie flacăra naţionalismului regenerator. 
In fața mormântului, acoperit cu o lespede de marmoră, pe care 

se citește: „care aice zace și s'a mutat la veşnicele lăcașuri în 
anul 7012 (1504) luna lulie 2", stai cu capul plecat; te cuprinde 
fiorul mândriei şi al încrederii în neamul care a suferit atâtea, 
fără să se piardă. | | 
incolo zidurile bisericii nu spun mult. Ele nu sunt acele ridicate 
pe vremea evlaviosului domn. Arse până 'n temelie de vreo două 
ori, dărâmate de cutremure, au fost reclădite de atâtea orl. Mo- 
zaicul prea bălţat al olanelor 
de pe acoperiş, spun doar de 
stima pentru locașul sfânt, 
chiar al celor care mai bine 
de 100 ani l'au stăpânit. 
inchipuirea e mai întețită 
când calci pragul sihăstriei 
lui Daniil, săpată  într'o 
stâncă din afara mânăstirii,. 
într'un loc mai evocatoral 
vremurilor depărtate. Pu- 
terea credinței care a în- 
făptuit minunea îmbărbătării 
şi a izbânzii; Domnul a-tot- 
puternic peste norod și că- 
lugărul susținut în aspră 
viaţă numai de credinţa-i 
nestrămutată ce-l îndreaptă 
spre calea încrederii şi a 
speranței, lămuresc în adevăr 
inspiraţia celor care au descris scena. 


Fig. 3. Mormântul lui Ștefan-cel-Mare. 


2. Apa Sucevei după ce primește pe Putna, ocolește un șes întins 
drept în inima Bucovinei deluroase. Munţii au rămas ca niște nori 
întunecoși la orizont, de și nu sunt de cât la vreo câtiva kilometri 
mai la Apus. E cea mai întinsă câmpie din toată Bucovina. Prla 
mijlocul ei curge domol Suceviţa, care aduce și ea apa limpede 
de la Poiana-Mărului din Obcina-Mare. 

Ogoarele sunt ca la câmp, bine lucrate, perie peste tot. Satele 


„sunt cuprinse. Gospodăriile din Horodnicul-de-sus sunt împrej- 


muite cu garduri înalte, din nuele împletite, cu streşină de șindrilă. 
In mijlocul câmpiei se află Rădăuți, loc de popas pentru descălecă- 


9 


torii din Maramureş. Bogdan-Vodă (1359—1365) ridică biserica 
de lemn; Petru Muşat o împrejmuie cu chilii. Alexandru-cel-Bun 
o înalță din zid și îi dăruieşte multe moșii; Ştefan-cel-Mare o ri- 


Fig. 


i Mia, AA 

4. O gospodărie din Horodnicul-de-sus. 


dică la rangul de episcopie, cu gând politic mai întâiu, ca să atragă 
populaţia ordtodoxă din Pocuția. Episcopia Rădăuţilor durează 


$%) 

IA 


Fig. 5. Stema 

de pe mormân- 

tul lui Bogdan 
din Rădăuţi 
(d. Balş). 


din veacul al 


până spre sfârșitul veacului al XVIII-lea. 

Biserica a rămas până azi; e cea mai veche funda- 
ţie domnească din Moldova întreagă. Zidurile groase 
sunt întărite de jur-împrejur cu contraforturi, care 
o susţin ca într'o chingă de fer. N'are turn; acoperi- 
șul de șindrilă e tras pe streșină. La capetele coamei 
ascuțite, două simple cruci sunt semnele sfințeniei 
locașului, care mai mult seamănă cu un bastion, 
mai ales văzut dinspre altar. Până și ferestrele sunt 
mici, înguste, ca pentru sinețe. Nicio podoabă la 
exterior. Simplicitatea impune, ca și vechimea ei. 
Ceeace te cuprinde sunt însă pietrele mormântale, 
pe din lăuntru, formând ca o prispă în lungul zidului. 
Citeşti de pe ele șirul domnitorilor până la Ştefan, 
care a pus să le sape numele în piatră. Urmărești 
astfel zorile vieţii noastre istorice de la Bogdan Voevod 
XIV-lea, până la celălalt Bogdan al II-lea, din veacul 


al XV-lea, fiul lui Alexandru-cel-Bun și tată! lui. Ștefan-cel-Mare. 

Aproape un veac din sbuciumul începuturilor așezării Moldovei 
stă înscris pe pietrele așezate cu o pietate fiască de către Ștefan. 
Incolo orășelul e pașnic, înviorat doar în zilele de târg, când în 
jurul bisericii e ca un câmp înflorit, de noianul populației din sa- . 
tele apropiate, care a păstrat curăţenia portului strămoșesc. Mai 
mult decât oriunde întâlnești pe ş 

cei în vrâstă, cu pletele până pe 
umeri. Interesante sunt 'produsele 
olăriei simple, de care e plină 
piața. Demn de pomenit e stră- 
duința unei perechi de institu- 
tori, care-și continuă activitatea 
lor, măcar că legile de fer i-au 
scos la pensie. Au întemeiat un 
bogat muzeu etnografic, unicul . 
în felul lui, cu tot ce regiunea, 
cu amintiri străvechi, mai poate 
procura. Cu ogrije aproape părin- 
tească, au adunat tot ce se referă 
la viața poporului, totce oglindeşte 
nu numai spiritul de gospodărie, 
dar și însuşirile inventive. 


Fig. 6. O fereastră din Mân. 
3. Te lasă inima să părăsești re- Rădăuţi. (d. Balș). 
giunea fără să te îndrumi spre un 
adevărat juvaer de artă din partea locului? Din partea locului 
numai ? Străinii. cunoscători care l-au vizitat, îl dă ca o adevărată 
minune artistică, cum nu se găsesc multe în Europa. Nu doboară 
prin măreția clădirilor, ci atrage prin armonia gingaşă dintre na- 
cura din prejur, cu simplele linii arhitecturale și mai ales cu bo- 
găţia extraordinară de tablouri pictate măestrit, colori vii care 
nici azi, după veacuri, nu au pierdut din farmecul primitiv.. 
Din șesul Rădăuţilor, înnegurat de praful răscolit prin cărăușia 
intensă dinspre munte, dar cu ogoare lucrate cu pricepere și 
economie, după câţiva kilometri de drum intri în răcoreala mun- 
ilor. Satul Margenea are nume plastic. Primele gospodării au 
curți spaţioase. Ultimele, stau strânse unele în altele; de bârne, 
au acoperiş de șindrilă, fiecare cu poarta înaltă, înstreşinată, 
Apa Suceviţei prinde a îngâna cântecu-i de munte, pe când în câm- 

pie curge tăcută, adesea tulbure. Satul Suceviţa e de munte, cu 
case sărăcuțe; unele încep a se urca şi pe coasta umbrită de brazi, 
a căror armată deasă e mai sus; mirosul de rășină din trunchiurile 
abea descojite, umple atmosfera curată cu un abur de tămâie. 
La o cotitură de drum, apare cetatea Suceviţei, sub zidurile căreia 
apa fuge sprintenă. De jur-împrejur se înalță munţii, nu tocmai 
înalți, cu pajiște pe coa- 
stele trăgănate,cu 
pâlcuri de brazi și me- 
steceni spre vârfuri. 
In asemenea cadru 
adăpostită, stă izolată, 
prea puțin schimbată 
din starea-i de pe vre- 
mea Movileştilor din 
veacul al XVI-lea. 
E cetate întărită, cu 
ziduri groase și înalte, 
încheiate la colțuri cu 
Fig. 7. Turnul Suceviţa, (d. Reli) câte un turn puternic, 
prisme cu piramide "n 
vârf. Unul din ei, cel dinspre NW, clopotniță totodată, e un a- 
pevărat bastion, cu contraforturi solide. 
Biserica, cochetă în îmbrăcămintea ei polihromică, cu un turnuleț 
la un capăt, strălucește în bătaia soarelui de dimineață, care face ca 
pajiștea mânăstirească din jur să pară mai fragedă. Rămâi pi- 
ronit în faţa decorului extraordinar de bogat al pereților exteriori, 
cruțaţi de ploi și viscole. E o draperie pictată, neînchipuit de va- 
riată. Albastrul fondului are o tonalitate atât de fragedă și proaspătă 
de te face fără voie să-l compari .cu al cerului senin. Şiragul sera- 
fimilor, cu colori vii, încinge cu un brâu din curcubeu, de Jur- 
împrejurul streșinei. Te aștepți să se desprindă și să umple văz- 
duhul ca nişte fluturi exotici. Pereţii sunt acoperiți cu figuri şi 
scene biblice, una lângă alta, diferite în amănunt, fără să existe 
monotonie fie în expresiuni, fie în atitudini, fie mai ales în îm- 
brăcăminte. Fiecare sfânt are un cadru simplist. Șiragul filosofilor 
de pe păretele dela Sud atrage atenţia prin seriozitatea figurilor, 
„Distincția lor e remarcabilă” (|. D. Ştefănescu). Nu numai în 
„Scara virtuţilor” nelipsita pictură dela mânăstirile noastre, dar 

chiar în tabloul cu scene biblice, îngrămădirile de figuri sunt extra- 
ordinare. Creaţia lumii se poate urmări, după tradiţia biblică; 
serafimi şi heruvimi peste tot, episcopi cu cărți sfinte, mucenici 
cu crucea în mână, anahoreţi pretutindeni. Fiecare însă poartă 
pecetia gândirii şi a credinţei care a condus pe maestrul și pic- 


Fig. 8. Mânăstirea Suceviţa. 


torii care l-au ajutat. Feţele îngerilor care înalță pe cei drepți, 
călăuzindu-i către nimbul luminii cerești, sunt luminoase, cu 
extasul biruinței. Dimpotrivă trăsăturile de groază ale celor care 
cad de pe scara dreptăţii, sunt expresive, cu influiență asupra celor 
ce le privește. Exteriorul este luminat de soare. Interiorul e mai' 
sobru, e mai întunecat de fumul lumânărilor.Măestria tablourilor 
a rămas aceeași. Marile picturi din pronaos reprezentând sinoa- 
dele ecumenice sunt scene evocatoare, prin mulțimea figurilor. 
Tabloul ctitorilor este iarăși remarcabil, chiar ca concepție. Mân- 
tuitorul stând pe un jelț arhieresc în bogat vestmânt, la spate cu 
un arhanghel iar în dreapta Maica Domnului prezentându-i uricul 
de fundație, formează fondul în fața căruia stau înșiraţi în scumpe 
haine, membrii familiei domnești, în frunte cu leremia Movilă. 
Deosebit de impresionante sunt figurile Mântuitorului, cum e 


13 


acela din Pronaos. „,Ochii, care privesc pe spectator cu un aer 
blând și gura întredeschisă pentru vorbă, arată că tabloul a fost 
făcut după un mode!” (|. D. Ştefănescu). Viaţa Sfântului lon este în 
sine un mare tablou, cu scene numeroase, în care artistul a urmat 
întocmai descrierea făcută de Gheorghe Țamblac. Pictorul a fost 
un adevărat și mare artist. 
„Una din caracteristicile artei artiştilor este marea știință de a 
așeza personagiile în panou, și a le da un fond decorativ de o ar- 
hitectură, care nu-i cea obișnuită bizantină. In fundul scenelor 
se văd adesea cetăți occidentale cu ziduri, turnuri și case, admi- 
rabil şi bine desenate şi colorate”. (O. Tafrali). 

Stând în contemplarea frumoasei pinacoteci scăldată în lumina 
limpede a soarelui, gândurile sbor spre comparaţie. E permisă? 
Te sfiești să o concretizezi. Să pomenești de învălmășeala trupu- 
rilor din tablourile lui Michelangelo sau ale lui Tizian? Nici în 


Fig. 9. Biserica Suceviţa. (Fot. |. Simionescu) 


șoaptă nu ţi-ai exprimat gândul şi pare că auzi râsul ironic al celor 
care cunosc de-a firul în păr arta occidentală. Ce impietate! pare 
că auzi. 

Nu te poți oare apropia nici de vremea lui Gioto ori măcar Cimabue, 
care au căutat să rupă -u rigiditatea artei bizantine? Surâsul per- 
sistă la închipuitul judecător ce-ţi află gândul. 

E pur si muove! repeti, în ciuda severului păzitor al intransigenții. 

Dacă s'ar naşte vreun Ruskin românesc, care să iea pe rând şi să 
cerceteze mai în amănunt arta și mai ales sufletul anonimilor 
artişti care au pictat zidurile bisericii dela Suceviţa, poate atunci 
am fi mai îngăduitori cu apropierile şi am pune preț mai mare pe 
ceea ce avem. Căci păcatul cel mare e că, în afară de frumoasele 
fotografii de ansamblu date de d-l |. D. Şcefănescu și documen- 
tatele sale lucrări asupra Evoluţiei picturii religioase dela noi, 
nu se va întâlni în nicio sală de clasă din România, reproducerea 
artistică măcar a uneia din scenele alese, pictate la Suceviţa. 
Cât de măestrite sunt însă în comparaţie măcar cu cele vestite, 
bizantine, se prinde din frumoasele reproduceri date de |. D. Şte- 
fănescu în Biblia ilustrată (1936) tipărită în colaborare cu Patriahul 
Nicodem. Măcar acele tablouri, mărite, ar putea servi drept 
podoabă școalelor, pentru a deprinde pe copiii noștri cu ceeace 
avem frumos și la noi. 

Dar nu poţi părăsi Suceviţa, oricât de grăbit ai fi, fără să nu admiri 
și scumpetea podoabelor domnești, ca și măestrita lor artă, păstrate 
în muzeul mânăstirii. Iţi dai seamă și de gustul artistic al domni- 
lor și domniţelor, cât și de pompa în adevăr împărătească ce domnea 
la curţile domnitorilor moldoveni. Acoperămintele de .mormânt 
ale ctitorului sunt adevărate tablouri de artă, nu mai prejos ca 
valoare de gobelinurile occidentale. Materialul întrebuințat e scump; 
un aer de mătase roşie e împodobit cu peste 10.000 mărgăritare, 
fiecare cât un bob de mazăre. Altele sunt de catifea brodată cu 
fire de aur şi argint. 

Desemnele și mai ales chenarele, dovedesc gustul artistic al dom- 
niţelor şi măestiia ţesătoarelor. Pe lângă aere, procoveţe pentru 
acoperirea mormintelor, tezaurul mânăstirii cuprinde numeroase 
cărți cu miniaturi artistice de o gingășie fără seamăn. ți dau do- 
vada și de măestria artistică generală de pe vremea Movileștilor. 
Părăseşti mânăstirea cu un puternic sentiment de mândrie asupra 
trecutului. Printre furtuni şi trăsnete, rar contenite, au fost şi clipe 
de înălțare, năzuința firească spre cele spirituale, veșnice. Dar 
prezentul? Dangătul clopotului din bastionul de cetate răsună 
tânguitor. din munte "n munte. Cel mult anunţă credincioasa slujbă 
a maicilor în seama cărora e dată păstrarea bogățiilor artistice ca 
și amintirea evlaviei străbune. Lui îi răspunde cântecul nu mai 
puţin tânguitor al păzitorului de vite din susul pârâiașului sglobiu. 
A rupt o frunză de fag şi-i trage duios o doină ca să-i treacă de 

urît. E tabloul realității, azi rămas acelaș ca și în trecutul depărtat. 
Cel mai mișcător omagiu adus minunăției artistice din cadrul lim- 
pede al naturii este acel povestit de |. D. Ștefănescu. Acum vreo 
douăzeci de ani a poposit în preajma mânăstirii o brigadă de gră- 
niceri, veniţi să o viziteze. S'a umplut ograda de soldaţi, cari 
cătau cu evlavie și uimire la frumuseţile picturilor, lămurite de 
stareț. 

„»Vrea să vorbească generalul. Soldații se rânduiesc. Generalul 
deschide gura și deodată, fără pregătire, trage sabia: „,Drepţi! 
Pentru rugăciune, descoperiţi”. Muzica cântă rugăciunea și apoi, 
tot la ordin „Deşteaptă-te Române”. Generalul şi-a terminat 
discursul, cel mai spontan, mal cald și mai plin de înțeles omagiu 
din câte s'au adus vreodată meșterilor dela Suceviţa, Bisericii și 
Neamului Românesc” 


4. Bucovina e plină de asemenea semne de evlavie nu numai din 
partea domnitorilor ci și din a boerilor. Tot în apropiere de Ră- 
dăuți, apucând drumul către Solca, drum mai plin de vraje decât 
cel spre Suceviţa, ajungi la Arbore, satul în care a trăit Luca Arbore 
pârcălabul de Neamț. Fiul său Luca Arbore cel tânăr, pârcălabul 
Sucevei, a ridicat către sfârşitul domniei lui Ștefan (1502), o bi- 
serică, cu pictura exterioară în mare parte ștearsă de vreme. 
Pictura interioară e mai bine păstrată. Imbrăcămintea ctitorilor 
spune și aice bogăția și somptuositatea ce domnea la curtea lui 
Ştefan. Arbore are o manta de brocat verde cu flori de aur. Cercei 
masivi atârnă până la umeri de urechile soției lui Arbore; până 
şi fata poartă o diademă pe cap. Capetele sunt pictate atât de vii, 
adevărate portrete, asemenea celor din vremea Renașterii. Bi- 
serica, fără turn, e una din cele din urmă din arta moldovenească 
de pe vremea lui Ştefan. 

La Dornești se sfârşeşte șesul Rădăuților. incdă dealurile blânde 
aceleași în Bucovina ca și în Moldova de Nord, cu păduri de fag 
pe coama rotunjită dar și cu ogoare întinse, bine lucrate pe coastele 
trăgănate. Sate compacte sunt dese. Câmpuri de cartofi se vrâstează 
cu cele de sacară și grâu. Vite bine îngrijite, cu pete roșcate, arată 
o mal deosebită cătare a lor. E o icoană a vredniciei şi a muncii 
prin nevoia de a folosi cât mai intens pământul puţintel de cultură. 


5. Târgul Siretului, celălalt oraş vechiu din Bucovina, cu înflorire 
încă din veacul al XIV-lea, când a fost şi capitala Moldovei, doarme 

acum somnul de linişte, întrerupt numai în zilele de târg. Satele 
din jur revarsă puhoiul țăranilor aici ca și la Rădăuți, cu portul 
național bine păstrat. Urmele trecutului se poate urmări tot numai 
după biserici. Biserica Troiţii, a rămas în popor „biserica 
domnească”. E cea mai veche biserică de zid din Moldova întreagă 
(veac. XIV). Simplicitatea ei e la fel cu acea dela Rădăuţi, dar 
cu acoperișul de ţigle multicolore, după moda restaurărilor din vre- 
mea austriacilor, lucind în verdele pomilor ce o înconjoară. Alături 
e clopotniţa veche, svoniţa, 
ogive înguste, cu câte un clo- 
pot fiecare. Biserica Sf. lon, 
una din cele mai încăpătoare 
din Bucovina, este din veacul 
al XVIl-lea, dar înălţată pe 
ruinile bisericii Mușatei din 
al XIV-lea veac.. 
Interesant ca putere de pă- 
trundere a Ardelenilor, e sa- 
tul apropiat, Mânăstioara. În 
jurul unei frumoase biserici 
zidită de Ștefan Petriceicu 
(veac XVII), s'au adunat 
pribegi ardeleni, din cei care 
mânau oile la iernat până *n 
jud. Dorohoi ori Bălți. 


Fig. 10. Biserica Sf. Ion. (d. Balș) 


6. Peste Siret, orășelul 
Mihăileni e învăluit în liniștea deplină. Cât fu loc de vamă, viața 
era mai vioaie. Proprietarii din jur aveau câte o curte mare, de 
temporar adăpost. De când cordunul a fost șters, iar pământurile 
expropriate, gospodăriile boereşti se ruinează; cel mult curtea 
servește drept locaș administrativ. Nicio înviorare în altă direcţie. 
Drumurile se despart. Satele au rămas tot mari, cuiburi de gospo- 
dării cuprinse. Casele cu acoperiș de trestie, cu prispă lată sunt 
"împrejmuite cu gard de nuiele. Au grădiniţă cu flori într'o parte, 
pomi îndărăt și loc de întors carul în față. 

Pădurile încă se mai menţin, dar tot mai subțiate. Prin rariștea lor 
se deschid largi privelişti scăldate în bătaia soarelui. Intr'o ase- 
menea poiană s'a păstrat neatinsă Mânăstirea Gorovei, de pe la 

mijlocul veacului al XVIII-lea. E micuță, modestă, cu puţine chilii, 
dar... cu o criptă în care sunt păstrate în lădițe de scânduri 
oasele celor  desgropați. La unele din ele o singură placă; 
loan și Ana. Atât spune despre sbuciumul unor vieţi. Cu drept, 
în fața îngrămădirii de oase, te gândești la adevărul vorbelor: 
„„Deșertăciune. Totul nu e decât deșertăciune”!. 

Respiri mai adânc aerul curat din poiana cupon; ridici ochii spre 
culmea de dealuri împădurite. Aceasta e adevărata viaţă. 
Dealurile largi se ţin unul de altul; sui și scobori drumuri trăgă- 
nate, tăiate mai mult prin pădure. La un scoboriş mai iute se des- 


Fig. ||. O: gospodărie din jud. Dorohoi. 


văluie o minune din prefacerea socială recentă. Boerii vechi pe 
lângă că erau buni gospodari, știau să-și aleagă locul unde îşi clădiau 
conacul, uneori adevărat palat, cu tot confortul traiului de pe 
vremuri. Așa și aici la Șendriceni, cam cu 6 km. înainte de a ajunge 
la Dorohoi. 

Casa, cu odăi spaţioase, cu balcon susținut de stâlpi masivi e în 
fund de leică, adăpostită de vânt. 

Tei rămuroși, frasini cu coroana înaltă, amestecați cu brazi plantați 
și mesteceni pletoşi aduc umbră şi concert de păsăruici. Te ameţesc 
grangurii și mierlele cu îngânarea șuerului lor sonor . Privighe- 
torile nu mai contenesc de cântat până noaptea târziu. Indărătul 
casei, la umbra de arbori, un cerdac larg era sala de mâncare pe 

timpul verii în plin aer. Șopotul unui bogat izvor, șuerul cetinilor 
pletoase de brazi, dau amăgirea că ești la munte ori la mânăstire. 
De pe balconul din față, privirea alunecă peste un parc numai 
flori și arbori, unii exotici, 
oprindu-se pe ogoarele de po- 
rumb şi alte semănături. 
La o parte de curte se înșirau 
bucătăria și odăile multor ser- 
vitori, iar mai departe, ca roiul 
muștelor să nu supere stăpânii, 
grajdurile pentru cai și vite, 
șurele pentru uneltele plugă- 
riei. Era pe vremuri o gospo- 
dărie plină și o viaţă mulțu- 
mită, 
Ca așezarea şi plăcerea să fie completă, apa din izvor şi al unui 
năbădăios pâriîu, de aceea se vede că-i spune Buhai, ce vine dinspre 
locurile împădurite, e adunată într'un iaz, cu papură, sălcii şi plopi 
drept cadru. La coada iazului, între brazi și mesteceni, se înalță 
bisericuţa nelipsită de pe lângă vechile curți boereşti. Totul 
forma un tablou fermecător, un colț pitoresc de deplină mul- 
tumire sufletească. După bătaia soarelui își schimbă faţa. Mai ales 
în apus de soare cerul se reflectă în ochiul limpede de apă, născând 
în el alt tablou cu forme mai 
delicate, plin de vraja povești- 
lor. Așa a fost odată. 
A urmat prima prefacere. Moşia 
fu împărțită. Stăpânii nu mai 
| i : aveau ce căta la țară, căci nule 
PRO repre) eri rămăsese cu ce să întrețină 
gospodăria. „Schimbarea eco- 
nomică aduse. și 'o primenire 
socială, iar starea de feodă ce 
- domnise până atunci născu o 
Fig. 13. Bisericuța din Şendriceni. reacțiune și în spiritul locui- 
torilor. 
Un val de ruralizare bătu și asupra conducătorilor statului, ceeace 
coincide şi cu interesul fostului proprietar. Şi astfel palatul dela 
Șendriceni devine Școală normală de băeți. Un gând bun în sine. 


Fig. 12. Curtea din Şendriceni. 

Educaţia viitorilor propagandişti în sate, mai firesc este să fie 
desăvârșită în acelaș mediu în care ei au să trăiască. Clădirile din 
mijlocul orașului cu viața lui ademenitoare spre superficialitate 
și pretenţiuni nelalocul lor, nasc, fără voie, la viitorii învăţători, 
un desechilibru sufletesc, prea greu de lecuit. Lumina electrică, 
forfota vieţii sgomotoase, distracțiile avute la îndemână, îi de- 
prindeau cu un traiu lesnicios în tgate, deosebit de întunerecul, 
noroiul şi monotonia satului. Rămâneau blazaţi, apatici chiar dela 
începutul funcţionării lor. O nostalgie după oraş se înrădăcinează 
în suflete. Pe când dinspre orașe se auzeau îndemnuri: Faţa spre 
sate, luminătorii satelor n'aveau decât un vis: să scape de sat. 
Presiuni colective, ale asociațiilor, făcură să se făurească tot soiul 
de legi, care în fond n'aveau drept urmare decât grabnica mutare 
a învățătorului la oraș. 
In mic e o năzuinţă, asemănătoare cu a celor care, având mijloace, 
fugeau la învățătură în străinătate, într'o fază din viaţă când repede 
prind rădăcină simpatii pentru ceeace nu are legătură cu țara 
de baştină. Asemenea peregrini culturali, oftau într'una după 
cele ce au lăsat departe sau trăiau mereu cu gândul la ele, înăl- 
țându-și sborul sufletului lor spre orizonturi care nu puteau fi 
ale lor. De pe urma acestor înstrăinări sufletești se trag multe 
rele în ţara noastră. 
Aşa şi în educația învăţătorilor noştri. 
Crearea şcolilor normale în mediul din care se trag elevii şi în 
care au a trăi, dacă dela început ar fi fost un sistem generalizat, 
altă față ar fi luat satele noastre, prin munca învăţătorilor. 
Intâmplător palatul boeresc dela Şendriceni deveni Şcoală normală. 
De cât... ideea singură nu era suficientă. Trebuiau mijloace pentru 
adaptarea clădirilor la traiul unor elevi. Visteria statului e parci- 
monioasă uneori; e scumpă la tărâțe și ieftină la făină. ŞI astfel 
directorul, un om vrednic, a fost nevoit să transforme odăile de 
servitori și parte din acareturi, în dormitoare ori săli de clasă. 
In acest chip a înjghebat o școală în care însuflețirea trecea dela 
director la elevi, schimbând faţa lucrurilor. 
Ce minuni poate săvârşi energia unui om! Aici s'a creiat adevărata 
școală a vieţii, Şcoala muncii. 
Aerul, buna îngrijire, munca, curăţenia, i-au făcut pe elevi rotofei, 
cu bujori în obraji. Ă 
Mult mai târziu, după ani de funcționare în condițiunile arătate, 

în sfârşit i s'a dat directorului fondurile necesare spre a construl 
clădire nouă, dar care, ca multe alte clădiri similare, tot neispră- 
vită a rămas, 

Voia bună, dragostea părintească a directorului și a soției sale, 
au creiat însă aici o familie şcolară după tipul aceleia la care ajunsese 
Pestalozzi după grele încercări. 

Viaţa şcolii dela Şendriceni e și mai complectă. Nu e sărbătoare 
ori Duminică, în care elevii cu directorul în frunte să nu se ducă 
prin satele vecine, spre a face în adevăr practica de propagan- 
diști culturali. 

Ce va urma? Dumnezeu știe. Se va găsi oare alt om de bine care 
să-l înlocuiască și ca energie dar mai cu seamă ca însufleţire, pe cel 
care deși în plină putere, va trebui să se supuie legei rigide a 
pensionării? * 

Că în adevăr omul sfințește locul, se poate prinde tot din 
apropiere. 


7. Către Nord se înalță dealurile Ibăneştilor, cu pădurile seculare 
întinse până "n temutul de odinioară Codrul Herţii. Pe coasta mai 


abruptă e satul Pomârla, fosta proprietate a lui Bașotă, boer vestit 


prin. bogăţia lui. Se spune că atâţia galbeni aduna, încât îi întindea 
pe scoarţe de-i aerisia cu o lopăţică. Tot povestea spune că feciorul 
din casă aducând boerului dulceața, ungea cu miere fundul tablalei, 
Astfel prindea și el câţiva galbeni din grămada ce strălucea în 
fața lui. Acel boer Başotă, și-a lăsat averea Casei Școalelor, cu 
hotărîrea de a întemeia la Pomârla un liceu teoretic. 

O ideie minunată! Dacă s'ar fi luat lucrurile dela început mai în 
serios, în adevăr s'ar fi ajuns la o şcoală model, cam la fel cu cele 
descrise pe vremuri din Franţa. Dar... numai forma fu în- 
deplinită. 

Profesorii se credeau exilați la o asemenea școală din sat; chiar 
dacă s'ar fi găsit un director inimos ca și cel dela Șendriceni, pie- 
dicile administrative, i-ar fi tăiat repede aripele, cum s'a și întâmplat. 
Liceul devine un soiu de şcoală de corecție pentru cei rămași aiure a 
repetenţi, sau în pericol de a fi eliminaţi. N'a însemnat nimic, 
deși ar fi putut ajunge vestită. Noroc de câteva elemente destoinice 
ieşite din ea, e deajuns a pomeni de V. Bogrea, D. Călugăreanu, 
Prof, Udrischi, cari au contribuit prin activitatea lor ca liceul din 
Pomârla să nu fie cu totul dat uitării. 

Şi aici admiri gustul vechilor proprietari în alegerea locului pentru 
clădit „curtea”.' Aveau un cult al frumosului naturii. Din bal- 
conul vechiului palat boeresc, privirea alunecă peste culmile joase, 
ca nişte. valuri mărunte care se întind din Nordul stepei până'n 
lași. E un orizont larg; e un observator bun de supraveghere pentru 
proprietarul cu întinse moșii. La spate pădurea deasă; în față mana 
pământului gras. 


ŞI într'o parte şi în alta însă s'a născut tabloul devastării fără milă 
a omului. Pădurea își tot retrage marginea. Satul Gafencu se găsea 
la întemeiere chiar la poala ei. Acum a rămas departe, cu 
apofise care arată poenele în care se tot prelungesc locuințele. 
In față, odată se întindea 
vestitul iezer al Doro- 
hoiului, care a dat marca 
“județului, un rac. Acum 
iazul e secat; pe locul lui 
se întind islazuri firave 
ori ogoare însămânțate 


8. Plecând dela Dorohoi, 
cu o biserică, restaurată, 
a lui Ştefan-cel-Mare, și 
apucând spre Prut, dru- 
mul e numai suiș și sco- 
boriş domol peste coline 
SD 0 largi; pare căai pluti cu 
Fig. 14. Biserica din Dorohai. barca pe valuri. Numai 
la adăpostul văilor a mai 
rămas câte un iezuţ, cu câteva sălcii lângă el. E de ajuns, ca să 
dea decorului o variaţie. Se vede din drum bucata din pământul 
părintesc pe care maestrul Enescu n'a înstrăinat-o, ci o păstrează 
cu sfinţenie, ca amintire pioasă de locul copilăriei sale, trecută 
sub înfrigurata dragoste a mamei, care ţinea la ultimu-i copil, din 
cei vreo 6 pierduţi, ca la ochii din cap. Numai datorită ei, neamul 
se poate lăuda cu un geniu muzical. 


Dealurile trăgănate se sfârșesc pe malul Prutului la Rădăuți, târ- 
gușor cu piață largă, cu frumoasă biserică boerească, alăturea de 
conacul înecat în pometuri și cu morile de vânt din apropiere, 

cum prea puţine s'au mai păstrat în Mo dova de dincoace de Prut, 
Perspectiva se lărgește. 


O dungă lată de verdeață arată lunca Prutului. Râul molatec nu-l 
vezi decât dacă te apropii de fundul văii. Pe un lung pod de lemn 
treci apa Prutului și ajungi la târgușorul Lipcani, de unde viteaza 
noastră oștire a pornit pentru iecucerirea pământului samavolnic 
răpit. Târguşorul, cu uliți întortochiate, nori de praf în miezul 
verii, e plin de lume, de căruțe și care, căci e zi de târg. Nu în- 
tâlneşti cămașa albă a moldovanului lăsat în urmă, dar stând de 
vorbă cu oamenii, asculți aceeași limbă dulce, trăgănată, ca și a 
celor de pe celălalt mal. 


Dela Lipcani spre inima Basarabiei drumul urcă tapșanul înalt al 
dealurilor. Dogorește arşița de stepă, măcar că e luna Septembrie. 
Arde soarele și svântă vântul mereu, de te miri cum se mai ţine 
umezeala care dă viață ogoarelor. Incep a se arăta morile de vânt, 
mai dese în Basarabia. Unele au rămas înţepenite, cu brațele în- 
tinse spre albastrul cerului. Altele își mai pot mișca aripile, până 
când va ajunge și aici benzina, spre a înlocui forța vântului. 


9. Deodată decorul se schimbă, ca prin ridicarea cortinei. Numai 
cine a colindat regiunile de stepă, „,pustiul”” lui Cantemir, poate 
să-și facă o ideie de sensația plăcută ce ţi-o stârnește umbra pă- 


Fig. 15. Cheile Lopatnicului la Corjăuţi.: 
(Fot. |. Simionescu) 


durii, cu cântecul frunzarului clătinat de vânt. O pădure, pe aici, 
e ca o oază din întinsul nisipului înfierbântat. 
Pe lângă pădure se arată o neașteptată înfățișare a terenului. Din 
pământul de arătură răsar spinări de stânci albe. Nu sunt nici mari, 
nici întinse. Se ţin șirag în anumită direcție. 

Cu sutele de mii de ani în urmă în marea ce acoperea locurile, 
s'au format praguri de piatră de var din îngrămădirea unor ființi 
mărunte, cu căsuță de calcar. Se ridică de sub apă recife asemenea 
celor coraliene. Spinarea lor desgolită de ţărna ce le acoperise, 
ies la iveală, schimbând dintr'odată decorul. 

Și astfel popasul dela amiază îl faci printre stânci rotunjite, asvârlite 
grămadă, de uiţi că te afli în Basarabia. De pe stânca aleasă drept 
scaun priveşti la peisajul neobişnuit. Coaste priporoase, goale, 
cu dungi firave de verdeață numai în dreptul crăpăturilor, unde 
vântul a îngrămădit ceva țărnă. Stâna din apropiere e o colibă: 
din bolovani necimentaţi, lângă care stă grămadă baliga de oi 
strânsă ca iarbă de leac pentru a îngrășa subţirica pătură de țărnă 
ce trebue totuşi să hrănească. Pâraele, altfel lenevite, rostogolin- 
du-și puţintica apă printre bolovani, capătă glas, care te face să 
uiţi unde te găsești. Peisajul e acelaș aici, în Basarabia, ca și între 
dolinele dela Caraşova, în Banat. 

Drumul duce numai prin asemenea ţinut carstic. Piatra de var, 
oriunde se ivește dă pitorescului o vioiciune variată dela pas la pas. 
La Corjăuţi, pârâul Lopatnic şi-a săpat adevărate chei. lese printr'un 
portal cu ușorii de piatră. In spaţiul liber apar grămada căsuțelor 
albe, acoperite cu stuh ce străluceşte ca aurul. E un tablou plin 
de farmec, cum nici nu te-ai fi așteptat să-l întâlneşti. 

Satul Brânzeni e asemenea unei cetăți ruinate. Dealurile din jur 
sunt numai stânci; calcar apare şi în curmezişul drumurilor. Casele 
sunt de piatră; gardurile la fel. Te crezi în Dobrogea. Dar cum 
calcarul formează numai dâre subpământene, contrastele măresc 
pitorescul. De o parte stânca arsă, nefolosită nici măcar pentru 
scoaterea varului, lipsind combustibilul necesar, de alta, prin 
contrast, pe pământul sănătos, pometurile dese din jurul Şcoalei 
de agricultură par oază veselă. 

Variația se prelungește spre Nord în curmezișul județului Hotin. 
Se urmărește spinarea stâncilor răsărite din ogoarele din jur, 
până *n ap» Nistrului, prelungindu-se mai departe în Podolia. 
Uncori abia răsare din pământul arabil. Alteori ca la Feteşti, se 
înalță la marginea drumului ca ziduri înalte de cetate. Poporul îi 
spune Stânca Turcului. 

Natura, prin jocurile ei de demult, aduce astfel variație pitorescului, 
vrâstând monotonia cu tablouri care nasc contraste de forme, de 
vegetație și chiar în viața omenească. 

Spre răsărit, când ultimii bolovani albi abia mai răsar din țărnă, 
începe tabloul obișnuit al dealurilor vălurate, numai ogoare. 


Fig. 16. Stânca Turcului, 


10. La Ocniţa e nodul cel mai de seamă din rețeaua rară de căi 
ferate din Basarabia. Aice vine dinspre Cernăuţi linia, cu largi oco- 
luri dela Lipcani pe Prut. Ea se continuă cu alte cotituri mai strânse 
în lungul văii cu trepte ce nasc repezișuri, care dau în Nistru la 
Mateuţi. A treia linie apucă tot culmea dealurilor în lung, de ajunge 
la Bălți. E drumul belșugului basarabean și al cuiburilor de sate 
românești adăpostite de o parte și alta a liniei ferate, în valea Co- 
bâlei și a Răutului. 
De cum ai părăsit Ocniţa, urci o bucată de vreme pe partea cea 
mai înaltă a culmei, de se zăresc și dealurile transnistriene, 
Pângă satul Lipnic câteva mori de vânt părăsite stau pustii, cu 
aripile sfârcuite de vânturi, cușca morii găurită, schelete des- 
membrate din vremuri apuse. 

Curioasă priveliște. Faţa pământului apare netedă ca un platou, 
vârfurile late de dealuri la aceeași înălțime. La capătul unei văiugi 
laterale satele stau cuibărite ca 'n podul palmei, cu casele acoperite 
cu stuh, îngrămădite înjurul bisericii cu turlele ca date cu sineală. 
Iţi face impresia că s'au strâns așa la adăpost nu numai de.vânturi, 
ci dintr'un îndemn de apărare. 

Ca o raritate, o poală de stejăriș, se lasă în prelungirea către 
stepă a pădurilor dinspre Nistru. La capătul unui asemenea pâlc 
de pădure strălucesc acoperișurile școalei de agricultură dela 
Grinăuți, un important centru meteorologic. Sclipesc șinele în 
lungul culmii ca un șerpe uriaș; din distanţă în distanță noduri 
negre arată cantoanele umbrite de arbori stufoşi. 

Frumusețea drumului cu aparență de monotonie stă tocmai în 
aceste contraste. Cât vezi cu ochii ogoare se întind peste tot, 


Fig. 17. Satul Măgura (Jud. Bălţi). 


câmpuri aurite de „valurile spicelor în pârgă, vrâstate cu câte un 
ogor verde de sfeclă de zahăr ori un lan ca șofranul de Floarea 
Soarelui. Cantoanele şi mai ales gările, departe de sate, sunt 
oaze umbrite de plopi piramidali. Niecăieri acești arbori nu-și 
arată farmecul decorului lor impozant, ca în aceste singurătăți ale 
belșugului. Profilați pe ecranul împurpurat al cerului dela asfințit, 
par mai înalți, mai impurători. i 

Gara Dondușan bunăoară, în mijlocul infinitului ce o înconjoară, 
cer şi pământ totuna, îţi aduce aminte de un tablou al lui Boecklin. 
Era o grije necesară pentru a face viața mai plăcută funcţionarilor 
gării, altfel izolați în spațiul larg, ferindu-i de arșița dogoritoare. 
Gările sunt pustii. Curiozitatea obişnuită, care umple aiurea pe- 
ronul cu gură-cască, aici n'are cine să o aibă. Rar câte un mazâl 
cu căciulă, de şi arde soarele, cu minteanul scurt, pantalonii 
largi, încreţiți în fund şi cu ciubotele dintr'un vițel. Cu desagii 
pe urmăr, cu biciușca drept băț de apărare, ori așteaptă trenul 
sau s'a rătăcit în drumu-i spre casă. Se uită blajin, cu privirea-i 

blândă, ce alunecă pe faţa locurilor, ca o adiere de vânt pe coama 
spicelor. 

La Tarnava, a rămas icoana vechii feode, dispărută în mare 'parte. 
Curtea proprietarului armean domină satul, iar biserica e în parcul 
umbrit, credința în sprijinul puterii. Casele îndesite sunt fără 
gard. Lipseşte pădurea, lipsește piatra, așa încât 
n'au oamenii cu ce-l face. Cătinaa rămas împrej- 
muirea naturală. 

Trenul îşi continuă șerpuirea tot pe coama 
“dealurilor. Totul e acoperit cu :bucate sau rari 
pâlcuri de tufani. Ici și colo pe fundul văilor de- 
__părtate sclipește un ochiu de apă argintie, iar 
sârmele de telegraf ca niște rachete oglindesc 
bătaia soarelui. 

Rândunele taie săgeți în aer; câte un fluture 
“alb, rătăcit, se urcă în văzduh fâlfâind des din 
aripi. E toată variaţia în atmosfera limpede, liniștită, 
furnal care face să se coacă plămada pământului. 
Stepa se înteţește, Prăjina lungă dela cumpăna E Mr reni 
fântânei arată adâncimea apei. Un cal împiedicat di ae iba. 
de picioarele de dinainte se apropie sărind cu casnă, (Des. C. Motaș) 
ca să-și moaie botul în ciutura umezită. 

Intre Pelinei și Sofia stepa e în toiu. Soarele arde, iar așa, ca din 
“senin, un val de vânt răscolește un sul de colb, răsfirându-l în 
înălțime. Pe urmă iar liniștea se așează, te toropește. 

O stână de șes, cu gard de trestie și colibă tot de trestie e singurul 
sălaş omenesc din apropiere. 

Te crezi în Bărăganul. vălurat. Incepi să desesperezi de monotonia 
stepei, când la o îndoitură a trenului, îți apare amfiteatrul de 
case din Bălți. Prea puţini pomi umbresc casele acoperite cu praf, 
cenușii. 

Numai morile, clădiri monumentale, îți aduc aminte de belșugul 
regiunii, iar cupola largă a sinagogei de populația dominantă pe 
vremuri. 

Ca o minune de energie românească strălucește însă în apropiere 
măreața catedrală episcopală clădită prin perseverența fostului epis- 
cop Visarion Puiu. Pe coasta din afara orașului, Palatul episcopal 
cu pomi şi vie în jur, ca prin baghetă magică e ridicat în scurt timp, 
în locul gol mai înainte. Cu adevărat când vrea omul, din pământ 
răsare totul. 

||. In Bălți e iarmaroc. Orașul tihnit altfel, se înviorează. Așezat 
în mijlocul întinselor câmpuri fertile, e și cel mai comercial din 
Basarabia întreagă. 

Maidanurile largi, pe jos numai baligă, paie și strujeni hăcuiţi, 
sunt forfotă de lume. Nu e însă împestriţătura înviorătoare, prin 
- strălucirea îmbrăcămintei curate, din iarmaroacele ardelene. E un 
soiu de mimetism omenesc. Praful răscolit de vânt, așezat pe 
acoperișul caselor a învăluit și îmbrăcămintea oamenilor, moldo- 
veni, ruși, evrei, într'un amalgam uniform, de departe. 

Nu e nici gălăgia oamenilor vioi .la vorbă și la gesturi. Incercările 
de târguieli se fac aproape în șoaptă, ca nu cumva concurentul din 
apropiere să prindă prețul dat pe viţica cercetată cu deamănuntul 
la coapsă, la spinare. Preţurile se rup, se adaug, într'o luptă tenace 
piept la piept, până când târgul se face bătând palma. 

De jur împrejurul maidanului, ca niște guri de capcană stau crâș- 
mele unde se bea adalmașul, adesa anume întârziat de se lasă și o 
parte din câștig. 

Te înăduşă mirosul acru de pastramă și cârnaţi fripţi pe grătar 
în atmosfera încărcată de praful răscolit de vite, oameni, roțile 
căruțelor. Nu e nicio ordine. Un amestec bizar de vite, oi, porci, 
olărie, căruțe cu saci plini de cereale, tot ce regiunea produce. 
O babilonie de vorbe: româneşte, rusește, ucrainește, dar mal 
ales, mai înainte, evreește. 

In drumul cumpărătorilor, milogi cu răni urite la picioare, îţi cer 
pomana cu glas tânguitor; orbi cu icoana la piept, îţi atrag aten- 
țiunea prin cârâitura stridentă a unui instrument de muzică cu 
tonuri mereu aceleași, plângătoare. E o învălmășeală de viespar 
omenesc. E viața "n plin. 

Când soarele ca de aramă, se lasă spre coama dealurilor, făcând 
să scânteieze turlele bisericii ortodoxe din apropiere, târgul se 
sparge. 

Maidanul rămâne gol, numai gunoi și băligar, sâmburi de bostan 
ori coji de harbuzi. A doua zi e negru de ciorile și vrăbiile care-l 
curăţă. 

Din curtea hanurilor ca de demult, ies căruțele, îndreptându-se 
pe drumurile ce radiază în toate părțile. Caii merg în trap, căruța 
hodorogeşte, iar capetele gospodarilor şi ale gospodinelor cu fața 
congestionată de adalmaș, se hlobănă după hopurile drumurilor. 
In Bălți s'a mai păstrat temelul iarmaroacelor de demult. Lipsa 

de drumuri de fer, depărtările satelor, fac orașul să rămână încă 
un centru important de comerţ, revărsarea prea plinului pământesc 
în hambarele negustorilor, care atâta așteaptă. 


12. Dela Bălţi. drumul de fer apucă pe valea Răutului, un râu cu 
multe surprize. In apropierea orașului e ca și Bahluiul, molatec, 
mâlos, cu revărsări de primăvară, de unde poate și numele ora- 
șului așezat la marginea unui câmp inundabil, unde toată vara 
strălucesc ochiuri de apă mai mici ori mai mari, după toanele 
cerului. 

De jur împrejur ogoare, cu lanuri de Floarea-Soarelui, împânzesc 
dealurile scunde, lipsite aproape cu totul de umbra unui arbore. 
Cu cât te depărtezi de gara principală, înconjurată de hambare 
spațioase, dovada belșugului, cu atât valea Răutului aduce 
“ înviorare ținutului. Când ajungi în dreptul vărsării Cuboldului, 
la Putineşti, iazul larg, cu dungă de papură, cu moara în coadă, 
naște tablou plin de vrajă. Aerul e mai răcoritor, iar satele par 
mai vesele. 

La Mărculești, cu gară neobișnuit de curat ţinută, întâlneai un fe- 
nomen etnografic curios. In apropiere e satul-târgușor, compact, 
cu casele lipite aproape unele de altele, fiecare cu un hambar în 
dos. Niciun pom nu le umbrește, iar soarele de stepă le bate cât 
e ziua de mare. Era un sat evreesc. Nicio suflare românească nu 
întâlneai în el. Aproape toate casele sunt dugheni ori cuib de 
negustori și meseriași. Crâşme și dugheni, dela un capăt până la 
marginea iazului. O duhoare te loveşte, cum intri în târg, venind din 
revărsările latrinelor adesea desgolite din dosul caselor cu aco- 
periș cenușiu de șindrilă. Abia se pot distinge din depărtare. E 
unul din fenomenele de mimetism omenesc asemenea satelor tă- 
tăreşti din stepa dobrogeană. 

Nu ţi-ai explica traiul oamenilor din el, dacă nu ţi-ar da răspunsul 
aşezarea satelor muldoveneşti din jur: Prăjila, Băgrinești, Lunga, 
Cucueţi, în semicerc sub poala dealurilor ce mărginesc lunca 
largă a Răutului. Așezarea lor mi-a adus aminte de singura expe- 
riență de fizică reușită a profesorului meu de liceu. In focarul unei 
oglinzi concave e aşezată o bucată de vată ce iea foc prin resfrân- 
gerea razelor de căldură, concentrate în focar. 

Aşa e și aici. Din oraş duc drumuri radiare cătră sate. Sătenii aice 
vin. să-și desfacă produsul ogoarelor lor, iar hambarele negusto- 

rilor îndeplinesc rostul cooperativelor sătești care lipsesc. Depo- 
zitarea bucatelor nu se poate face provizor decât în oraș. De aici 
apoi sunt transportate la gară, în lumea largă. Orașul cu casele una 
de alta, e centrul de descărcare și aprovizionare al satelor din 
jur, trăind pe seama acestora. E un. caz tipic de simbioză ome- 
nească, cu înclinare spre parasitism. 

Valea Răutului se schimbă, se adânceşte ; apa ca și canalizată curge 
printre maluri înalte, pietroase, în care păturile stau clid. 
Drumul e tăiat pe marginea acestui Canion, pe fundul căruia s'a 
concentrat viața omenească, în apropierea apei. Soma 
Sus pe fața dealului e monotonia bucatelor, a miriştilor încenuşate; 
Jos pe fundul văii cotite, curge șuvița de apă ce aduce răcoreală 
şi umezeală. Casele sunt înșirate în lungul ei. Biserica dela Butuceni 
e săpată 'n mal și numai turnul îi arată locul. Plopi piramidali dau 
variaţie, alăturea de pomi și câte un petec de vie. E constrastul 
cel mai plin de învățăminte din care se prinde importanţa unei 
ape curgătoare şi prefacerea 
adusă în viața omenească ca 
şi în decorul naturii. Sunt 
peisajii unice în ţară, prea 
interesante ca geografie. 
Sus pe fața dealurilor e lini- 
ştea deplină a zilei de vară, 
unde sămănăturile așteaptă 
rodul prin puterea zămisli- 
toare a cerului. Jos în tăie- 
tura apei e concentrarea 
- vieții neogoiate. Aici e gălă- 
Fig. 19. Biserica din Butuceni. gia copiilor care se Joacă in 


(Des. E. Saulea-Bocec). : prundiş, aici se adună ci- 
rezile de vite la adăpat. 


Răutul sclipește ca argintul viu în alee de plopi. Sceneriile se schimbă 
la tot pasul, după capriciosul curs al apei, care se incolăcește adesa 
așa încât taie pământul din trei părți, ca o insulă înaltă, pe vârful 
căreia strălucește cupola verzuie a urei biserici. 

Treci pe lângă centrul cel mai important al regiunii, Floreşti, de 
unde apucă drumul către Soroca. Pe urmă Răutul cotește brusc 
în spre Orhei, iar calea ferată, la Gira, îşi continuă drumul mai 
departe către Nistru. Valea nu o mai poți urmări decât după despi- 

cătura dela fața dealurilor, ca și după dunga de sate ce o întovă- 
rășește. Maşina gâfâie, neobișnuită la urcuş, de și panta e destul 
de trăgănată. Linia a fost construită pe vremea când nu se băga 'n 
samă cheltuelile. In loc de un viaduct care ar fi scurtat distanța, linia 
întovărășește cotiturile pârâului. Şinele șerpuiesc cu ocoluri largi. 
La un moment, privind îndărăt, vezi strălucirea ca de fulger a 
celor trei rânduri de șini, în cotituri aproape 'n loc; în lungul lor, 
în văzduh, sclipesc sârmele de telegraf, ca niște lungi funigei îm- 
brumați, aninați de stâlpi. Jos în fundul văii la Hârtop,o moară 
sistematică, lângă un iaz cu arbori în jur, întregeşte fermecătorul 
tablou al singurătăţii, luminat de blândele raze ale soarelui ce sca- 
pătă spre asfinţit. 

La Uncitești cumpăna de ape dintre Răut și Nistru e popas mai 
lung. Maşina a obosit de atâta urcuș și trebuie să se odihnească, 
adăpându-se. 

Gara e în plină singurătate. Un pâlc de arbori o umbreşte, iar în- 
colo se întinde spațiul vălurat fără sfârșit, fără o zare de așezare 
omenească. E atâta liniște în atmosferă ca și pe pământ, încât un 
sul de fum dela o colibă, se înalță în spirală largă, ai zice un vârf 
de caer ce se lasă din cer. 

Răsuflarea regulată, astmatică a mașinei, îţi pare tic-tac-ul unui 
ceasornic; îţi spune că totuși vremea trece. Puţinii călători s'au 
scoborit din vagoane ca să se mai desmorţească. Spre ei, spre 
tren, cată speriaţi câțiva copii sdrenţuiţi, cu cămășile roșii, încinși 
la mijloc, cu şepci în cap; stau înlemniţi, cum i-au apucat vremea, 
căutând la neobișnuitul spectacol ce le-au căzut înainte. 
Frumoase sunt locurile când numai treci printre ele contemplân- 
du-le, mai ales dacă e senin ori lună plină. 

Cel care trăește mereu în singurătatea lor, găsește susținere, 
dacă are tăria să caute înțelesul vieţii și în ploaia de argint ce se cerne 
din adâncul cerului luminat. 

Intr'un rând însă m'am nimerit pe aceiași cale, pe vreme rea. 
Am fost silit, așteptând trăsura ce trebuia să mă ducă la Mânăstirea 
Dobruşa din apropiere, să stau câteva ore într'o haltă. 

Peisajul era altul, de nerecunoscut. Cerul înourat arunca ceața 
amurgului peste pădure, dealuri și văi. Nicio licărire de lumină 
nu străbate printre nori. În încăperea tristă a singurului viețuitor, 
șef de gară, impiegat și telegrafist tot odată, trăiam şi eu viaţa 
necăjită a acestui păzitor al haltei. 

— Singur cuc îmi duc traiul, se tânguia bietul om. Satul e departe. 
Semnul vieții e atâta cât se opreşte trenul ca să răsufle maşina. 
Atunci numai îmi aduc aminte că fac parte și eu dintre oameni ; 
în treacăt, mai schimb cu ei câteva cuvinte ca să nu uit să vorbesc. 
Incolo îmi țiuie urechile de urit. Cât soarele luminează câmpurile, 
stau și eu pe băncuța din fața haltei, uitându-mă în neștire, cu 
gândurile mele care sbor ca muștele, fără să le pot însăila pe un fir. 
Când însă, ca azi, cerul întunecat aşterne amurgul și ziua, nu mai 


Fig. 20. M-rea Dobruşa. (0. N. T.) 


știu pe ce lume mă găsesc. In mormânt nu poate fi mai rău. lar când 
crivățul şueră fel și chipuri după cum se strecoară pe sub streșină, 
vârînd fulgii de zăpadă prin toate crăpăturile, de cum ultimul 
tren se depărtează, îmi oblonesc uși şi ferestre, de nici nu mai 
știu că trăesc pe lume. Viaţa e un chin. 

De multe ori nici pânea nu-mi ajunge, iar apa o aduc cu frică. Ur- 
letul lupilor din pădure îmi taie picioarele. Măcar de ași avea ce 
citi, tot: mi-ar mai trece uritul. Când vreun călător se îndură să-mi 
lase un ziar, nu rămâne un rând necitit. De s'ar gândi cel mari 
la chinul nostru în pustiul în care trăim! Ne-ar dărui măcar acolo: 
câteva cărți cu care să ne mai luăm. O ce de de citire de şcoală 
primară o ştiu pe dinafară, atât am răsfoit-o"" 

]. Simionescu. Printre dealuri şi prin câmpie. 

Pictură exterioară de la Suceviţa. 


Când am auzit străbătând prin pânza ploii dese sunetul clopoțeilor 
dela gâtul cailor, care abea urcau la pas domol drumul hleios, am 
oftat de uşurare. Era salvarea pentru mine, era durerea mai adâncă 
pentru gazda mea de câteva ore, că rămâne iarăși singur. 
Drumul a fost un chin, desfundat cum era de ploaie. 

— Așa e pe la noi, mă mângâie bătrânul vizitiu al mânăstirii Do-: 
bruşa, spre care mă îndrumam. De cum dă toamna cu ploile pu- 
trede, așteptăm cu bucurie drumul de sanie. 

Sunt şi neplăceri în excursiuni. Nu merge toate pe roate, de și 
tocmai asemenea împrejurări sunt mai folositoare. Trăeşti viața 
aşa cum este, nu numai în soare și senin. | 
Peisajul din nou se schimbă. E pe deplin fermecător, căci un nou 
element de podoabă naturală intervine. Pădurea încruntată de 
amurgul ce se tot apropie, trage dungă aspră pe coama dealurilor, 
în contrast izbitor cu pânza aurie ce s'a lăsat peste întinsul ogoa- 
relor de pe vale. 

Cotiugenii-Mari, umple o vale întreagă. Fumul ieșit din hornuri, 
semnul pregătirii cinei de sară, se întinde ca un nor alburiu peste 
sat. O pată albă, în dunga pădurii, o formează chiliile curate dela 
Mânăstirea Coșilauca, cu oleandri înalţi la intrarea chiliilor și cu 
miros de gutui și mere înlăuntru. Pe fundul văii strălucesc cioburi 
de oglinzi, iazurile mărunte; plopi piramidali străjuesc drumul, 
devenind ca nişte fantome stranii în amurgul tot mai întețit. 
Dela Șoldănești, iarăși o variaţie. Se repetă sceneria dela Naslavcea, 
mai din sus. Afluientul Nistrului a tăiat vale adâncă spre care se 
revarsă covor des de codru, cu împestriţătura neîntrecută de 
toamnă. „Să vii să asculți aici primăvara concertul privigheto- 
rilor””, îmi spunea un localnic. „„Te înebunesc, nu altceva”. 
Aproape de gara Mateuţi, ești în Șvitera saxonă; atât e de adâncă 
şi strâmtă valea, că pe fundul ei abia dacă are loc așezarea șinelor. 
Drumul scoboară, întortochiat, prin pădurea ce se lasă spre Nistru. 
De când podul e rupt, retrăiești iarăși vechile transporturi cu tră- 
sura gata să se prevale, și în dangăt de clopoței mișcați la fiecare 
pas al cailor slabi de li se numără coastele. Jos la Rezina, te așteaptă 
iarăși liniştita apă a Nistrului, prinsă între maluri înalte, cu sate 
când sus pe platou, când jos în limba prelungă dintr'o încolăcitură 
a capriciosului fluviu, a cărui vale între Naslavcea și Rezina, îţi 
aduce aminte de valea Moselei, cât străbate podișul ardenez. 

La Mateuţi e capăt de linie. A te întoarce pe acelaș drum e plăcut, 

dar cu înconjur. Linia Nistrului e prea ademenitoare pentru a 
nu te atrage și mai ales a nu-ți da curajul de a înfrunta osteneala 
drumurilor naturale, mai ademenitoare prin neprevăzutul sceneriilor 
care te răsplătesc. 

Din loc în loc te aşteaptă odihnitoarea linişte a Mânăstirilor care 
se țin aproape lanţ, chiar pe. malul Nistrului, ca M-rea Saharna din 
apropiere. Apuci drumuri de țară, urcând și scoborînd colnice 
împădurite, poposind la casa unui primitor gospodar care te 
întâmpină cu vechea ospitalitate moldovenească. 

Nu poţi să nu ţii la cinste și să nu guști din vinul acriu, taninos, 
adus din pivniţă în cană de lut și turnat cu inimă voioasă. 

Nu te simţi înstrăinat, aici în orice sat de pe Nistru, căci și pe 
malul celalt, în Transnistria, ţi se arată satul Botoşani, ce-ţi spunea 
durerea despărţitoare de frați, înainte de zilele când oastea noastră 
a pătruns și în acest ţinut uitat din românimea răsăriteană. 
Stând la cislă pe prispa lată, peste care s'a aşternut lăicer vargat, 
uiţi unde te afli. Ai iluzia că stai de vorbă cu moldoveanul pri- 
mitor de lângă dealurile Siretului. | 


DIN MOLDOVA PÂNĂ 'N BAHLUI. 


“Vatra-Moldoviţei. — Gura-Humorului. — Voroneţ. — Spre Suceava.— 
Dragomirna. — Dealuri botoșenene. — Botoșani.— Sate moldovenești.— 
De la Hârlău la Tg. Frumos. 


|. Mânăstirile din Bucovina și Moldova, au, pe lângă netăgăduita lor 
importanță artistică și una geografică. Ele însamnă în crăsături 
generale, limita dintre munți și dealurile înalte, 

Alegerea locului, este întotdeauna de așa natură, încât pe lângă 
grija apărării se ţinea în samă și legătura mai lesnicioasă cu satele 
din valea larg deschisă. Muntele asigură paza; dealurile înlesnesc 
aprovizionarea. 

Pe lângă îmbinarea cerințelor de existență și adăpost, vine și ca- 
«drul natural; liniștea necesară pentru i d iii este mărită de 
farmecul frumosului din natură. 

Dintre toate, Vatra-Moldoviţei prezintă un peisaj mai complex. 
E în mijlocul satului; munţii îneguraţi de brazi sunt“mai apropiaţi, 
iar apa Moldoviței, limpede și sglobie, ține tovărășie mai veselă, 
într'una cântându-și cântecul gingaș. 

Intre - Câmpulung și Gura-Humorului, la frumosul sat Vama, la 
loc larg, numai arbori, unul din cele mai vechi, pomenit încă dela 
începutul veacului:al XV-lea, trenul te duce spre Vatra-Moldoviței. 
Treci prin sate a căror .nume oglindesc ceva din frumuseţea lo- 
«curilor (Frumosul, Freudenthal). 

Vatra-Moldoviţei a rămas și ea ca o cetate, cu ziduri înalte de 
şase metri, din bolovani de râu cu mortal grosolan. La colțuri 
și aici sunt bastioane rotunde, sdravene, ori turnuri prismatice. 
In mijlocul zidurilor e mânăstirea din veacul al XVI-lea, înălțată 
de Petru Rareș în locul celei clădite de Alexandru-cel-Bun (1401), 
năruită de o viitură năprasnică a apelor. Ruinele acesteia se mai 
văd ceva mai sus de actuala mânăstire. 

Biserica relativ e mai mare decât celelalte; impune prin cei patru 
puternici stâlpi prismatici dela intrare. Turnulețul scund, octogon, 
e masiv. 

Rămâi însă în adevărat extaz, în fața picturii aproape neatinsă, așa 
cum a fost așternută acum cam 500 ani. 

'E pictată pe dinlăuntru și pe din afară. Picturile sunt de un realism, 
un colorit şi o stilișsare, care în adevăr dau dovada unui artist, 

care nu poate fi mai prejos de mulți dintre cei ale căror picturi se 
admiră în bisericile italiene. 


Cunoscătorul artei bisericeşti, care e d-l |. D. Ștefănescu, nu se 
sfieşte să mărturisească părerea că figurile pictate, prin stilisarea 
lor aduc aminte pe cele din Quatrocento. „,Draperia care sub- 
liniază formele este de o eleganță căutată care atinge virtuo- 
sitatea”!. Criticul de artă vienez Strygowski, nu se opreşte 
numai la admiraţia lor, ci și el mărturisește sincer că „sunt o 
comoară cum nu se poate vedea aiurea și ceva ce nu ne oferă nicio 
ţară din lume”. 

Nu e numai entusiasmul naţional care te opreşte 'n loc; te cu- 
prinde emoția adevăratului frumos artistic. 


Una din picturile cu Maica-Domnului, e un tablou demn de orice 
pinacotecă din lume. Pe un tron sculptat şi bogat împodobit, 
ţinând pe genunchiu pruncul sfânt, având drept păzitori doi 
îngeri, iar deoparte şi alta Sf. loachim și Ana, Maica priveşte cu 
drag spre copilul lisus. Alt tablou... al Sfintei Fecioare din tim- 
panul ușei de intrare, din păcate scrijelat de inscripţii impii, este 
de o gingășie şi un colorit, prin care în adevăr poate fi pus alăturea 
de al oricărui artist italian. 

Duioasa iubire filială adâncă, se prinde din chipul Maicei sfinte, 
cu capul aplecat spre fața luminoasă a lui Hristos, strâns lipit la 
sânul ci și cu mânuța pe umărul mamei. Acest tablou reprodus, 
ar merita o răspândire cât mai largă, chiar drept semn al iubirii 
de mamă, cu atât mai mult, cu cât figura Maicei Domnului pare 
a fi făcută după un model din partea locului. 

D'apoi tabloul crucificării lui Hristos între cei doi tâlhari, cât de 
măreț e și câtă măestrie arată, în ce priveşte adaptarea scenei la 
cadrul arhitectural. Figura lui Hristos e tristă, cu masca resignării. 
De o parte Maica-Domnului cu fața pustiită de suferință stă însă 
curagioasă măcar că e copleșită de durere. Indărătul ei se află 
ceata femeilor; cea mai apropiată întinde mâna, gata să susțină 
pe Maica-Precista. In partea dreaptă Sf. loan, e doborit de durere, 
cu trupul îndoit, cu capul plecat. Indărătul lui se îngrămădesc 
soldaţii cu chivără italiană pe cap. 

Ar trebui înşirate multe alte tablouri, în adevăr măestrite, nu 
numai prin aranjarea grupărilor după loc, dar mai ales prin fineţa 
trăsăturilor și siguranța mlădierii îmbrăcămintii lor. Colorile sunt 

calde şi luminoase; domină albastrul, roşul-brun și un galben care 
pare că reflectează lumina soarelui. 

Maeștrii, căci e cu neputinţă a crede că unul singur a executat 
uriașa frescă ce îmbracă pereţii, nu sunt deplini artişti numai ca 
portretişti, ci și ca desemnatori. 

Aceasta se vede în tabloul ctitorilor. Petru-Rareș întinde modelul 
bisericii Domnului lisus, cu haine strălucite, aşezat pe un tron 
împărătesc. Imbrăcămintea domnitorului e splendidă, cu mantie 
de brocard gălbui cu flori de aur. Domnița Elena poartă pe cap 
coroană de aur bătută cu pietre scumpe și mărgăritare. 
Realismul în desemnul arhitectural este arătat pe deplin în ase- 
dierea Constantinopolului; cetatea cu ziduri groase, cu turnuri și 
metereze, este ca luată dintr'o pictură a Renașterii. Deasemenea, 
de admirat e decorul variat arhitectural în trăsături atât de fine 
ce formează fondul Bunei-vestiri, admirabil de bine păstrat. 
Părăsind monumentul de artă unic, pleci cu regretul că e lăsat 
în uitare. Aici ar trebui în fiecare vară să se trimeată elevii dela 
Belle-Arte spre a executa copii după minunatele tablouri. Im- 
prăştiate cât mai mult prin școli, ar deștepta și în noi încrederea 
prin ceea ce s'a putut executa acum jumătate de mileniu în urmă 
pe pământul românesc. 

2. Colțul de ţară din sudvestul Bucovinei cuprinde multe monu- 
mente de artă. Două se află numai lângă târguşorul Gura-Humo- 
rului, cu casele înşirate în lungul Moldovei, cu dealuri împădurite, 
ce-i formează un cadru de liniște. 

Spre nord, abia:la o depărtare de 5 km, pe valea largă a râului 
Humorului e Mânăstirea cu același nume. 

Inălţată din piatră tot pe vremea lui Petru-Rareș (1530), de Marele 
Logofăt Teodor Bubulog, în lecul alteia de lemn din veacul al XV-lea, 
poartă pecetia monumentelor vremii. Zidurile ce o înconjurau 
au dispărut. Biserica micuță, croită mai mult ca o necropolă, cu 
acoperiș de șindrilă, e fără turn. A rămas în mijlocul unei verzi 
pășuni întinse pe un plaiu; fânul cosit pus pe prepeleci îi formează 
decorul. Turnul e mai la o parte, zidit de Vasile Lupu (1641), 
prismatic, masiv, cu acoperiș scund. 

Și aici, ca şi la Vatra-Moldoviţei, atractive sunt picturile executate 
între |530—1535, unele însă mai deteriorate de umezeală. De- 
corația exterioară și cele din pronaos sunt păstrate îndeajuns 

pentru. a-ţi da seama de măestria execuţiei. Aici la Humor, încă 
din veacul al XV-lea se vorbeşte de un centru artistic. Ceeace 
impune, e armonizarea figurilor cu cadrul arhitectural, din care 


Fig. 21. Măn. Gura-Humorului. (O. N.T.) 


cauză persoanele sunt trase 'n lung, cu bogate draperii numai 
fireturi de aur şi pletre scumpe, ce se potrivește minunat svelteții 
trupului. Aceeași revărsare de colori albastre, roșii, galbene, verzi, 
dă pereţilor aspectul unor scoarțe bogate 
orientale. Și aici portretul Maicii-Domnului 
e zugrăvit cu o realitate sentimentală ce 
provoacă uimirea.- Hristos e strâns la piept 
cu atâta dragoste, că e ca lipit de bustul 
Maicii-Domnului, cu capul plecat într'un 
gest impresionant de dragoste. 
3. La puţini kilometri depărtare de Gura- 
Fig. 22. Impodobirea Humorului, spre sud, un drum cam neîn- 
unui jelț (des. de Sau- grijit duce la alt juvaer artistic, de astădată 
lea-Bocec d. Balş.) vestit și din punct de vedere literar. E 
Mânăstirea Voroneţ, rămasă și ea fără împrejmuire de cetate, ci 

numai cu turnul izolat, ce servește drept clopotniţă. E unul din 
frumoasele monumente de pe vremea lui Ştefan, clădit .în 1488, 
după lupta dela Răsboeni. Mai târziu (1547) i s'a adăogat'un prid- 
vor închis. De aceea și fe- 
restrele clădirii sunt de două 
soiuri: cele dela corpul prin- 
cipal mici și cu vârci de 
piatră încheiate în unghiu 
drept la colțuri; cele dela 
pridvor sunt mari, înalte, în 
stil gotic. Și această biserică 
e o adevărată pinacotecă, în * 
care scenele cu' subiecte 
religioase se îmbină cu cele 
laice. Ceea ce te captivăe 
bogăția figurilor ornamen- 
tale, chenare, benzi multi- Fig. 23. Mânăstirea Voroneț. 
colore, cu forme de o ima- (Foto |. Simionescu). 

ginație nebănuită, care ar 

putea servi drept motiv în arta deergătă, de azi. 

După toate câte se știe, parte din pictură e de pe vremea lui Ștefan. 
Mare parte e din veacul al XVI-lea, cum sunt cele din pridvor. 
Interesant e iscălitura artistului Marcu: Pristovul, român, mol- 
dovean, care nu s'a putut opri să nu localizeze unele chipuri. și 
îmbrăcăminte. Intre scenele calendarului răsăritean, la serbarea 
Nașterii Domnului, apar cei trei crai dela răsărit, iar lângă losif 
stă și un cioban cu cojoc larg și mițos, pe cap cu o căciulă mare 
de blană de miel brumărie. „E deci tipul ciobanului român din 
Carpaţii Moldovei'!. (O. Luţia, după S. Rali). Două tablouri te 
ţintuesc. Unul e Pantocratorul din fundul turlei. „Trăsăturile lui 
Hristos ca și fața sunt de o fineță excepţională și de o frumusețe 
cu totul deosebită” (|. D. Ștefănescu). 

Capul, cu ochi blânzi dar serdsiitari; e cuprins într'o aureolă vie, 
care încadrează minunat haina roșie cu fireturi aurii. Rombul verde 
ce o închide, încercuit în colorile curcubeului sunt de un efect ce 
mărește impresiunea lăsată de figura sfântă. 

Altă oprire e în fața ctitorului, pictură contemporană, deci cores- 
punzătoare realităţii. 

Ştefan-cel-Mare, numai cu mustăţi, cu ovalul feței plin, cu pri- 

virea luminoasă, ,,mic de stat”, cu plete plăeșești până peste 
umeri, ține în mâni modelul mânăstirii. Domnitorul e luat sub 
protecția Sfântului Gheorghe, războinicul, care îl prinde cu mâna 
pe după gât. Haina Domnului, ca şi a Doamnei Maria, e din brocart 
cu late aplicațiuni din fireturi de aur, dovedind luxul zilelor de 
paradă, dar și relațiunile comerciale intense. | 
Mai e însemnat Voroneţul și prin mormântul marelui schimnic 
de pe vremea lui Ștefan. Lespedea de piatră de deasupra cuprinde 
- scurte cuvinte: „„Acesta e mormântul părin- 
telui nostru David, a schimnicului Daniil”. 
„lar sihastru a zis să nu o închine (țara) că 
"războiul este a lui, numai după ce va isbândi 
să facă o mânăstire acolo, în numele Sfântului 
Gheorghe să fie hramul bisericii”. (|. Ne- 
culce). 
In orice caz Daniil sihastrul a existat, iar 
mormântul lui dela Voroneț atrage mulți 
pelerini. 
Cât de măestrite și artistice sunt toate pic- 
turile cu care mânăstirile bucovinene sunt 
] ____„____„_„ împodobite, ne spun mai ales străinii cu- 
Fig. 24. Biserica ţinută i În e. i SP 3 

de Ștefan. (d. Balș) NOSCători şi obiectivi judecători. Fostul pro- 

fesor de istoria artelor dela universitatea din 

Viena, Strzygowski, scrie răspicat; „,„Ceeace ar trebui să atragă 
spre aceste îndepărtate văi chiar pe cel mai umblat cunoscător 
al artei vechi, sunt tezaurele ce nu le poate vedea nicăeri în altă 
parte”!. Tot el le compară numai cu mosaicurile din San Marco. 
și cu bisericile din Athos. Dar pe când noi, în puţina încredere 
ce o avem în ai noștri, le socotim ca imitații ori produse sub in- 
fluențe străine, profesorul vienez din potrivă se exprimă lămurit 
că e silit să admită că nu atât Athosul a avutinfluență asupra Mol- 
dovei, cât marea cultură din mânăstirile bucovinene, a trebuit 
să se îndrepte asupra Sfântului Munte. lar Faucillon, alt specialist 
nu se poate opri să nu spuie: „sunt atâtea capod'opere de poezie 
arhaică, în care se afirmă poezia vieții românești întinerind for- 
mele antice”. 
Mânăstirile pomenite, ca și altele, nu sunt numai pinacoteci de 
artă religioasă. Cuprind în ele atâtea opere de artă, încât dacă toate 
ar fi adunate la un loc într'un mare muzeu românesc, puține muzee 

străine ar cuprinde obiecte mai de preț. Strana cântăreților dela 
Moldoviţa e o cizelare în lemn de o fineţă neîntrecută. Legătura 
evangheliarului (1607) dela Suceviţa poate sta alături cu oricare 
operă de artă de acest fel din Apus. Cadelniţa din veacul al XVI-lea 
dela Suceviţa e în sine o minunăție deartă industrială. Epitafele lu- 
crate de delicate domniţe; acoperișurile de morminte cum e acel 
al Domniței Maria dela Putna, sunt neîntrecute ca fineță. 
Miniaturişti şi caligrafi, în tihna acestor mânăstiri, au arătat destoi- 
nicia atât de strălucită, încât operele lor sunt păstrate și în biblio- 
tecile străine ca modele de arta scrisului și a desemnului. In taina 
sfântă a reculegerii s'a scris „,codicele Voroneţian” și „,psaltirea 
Voroneţiană”!, cele mai vechi pagini cunoscute, prin care a stră- 
bătut „prime şi timide zări de lumină în pâcla slavismului, însem- 
nând începutul unei munci grele, care va duce la naționalizarea 
serviciului divin”!. (N. Cartojan). 


4. Părăsind lunca plină de drăgălășenie a Moldovei, drumul apucă 
prin adevăratul peisaj bucovinean cu dealuri largi, înverzite 
până 'n șanțul șoselei. Niciun loc sterp nu se vede. Pământul e 
strâmt; norodul mult, trebue să fie harnic; scoate tot ce se poate 
scoate prin muncă chibzuită. O bucată din drum e dealungul unei 
păduri dese în care fagul se împestrițează cu brazi și zade fragede, 
plantate; e decor de munte. Alături de pădure se întinde o fâneață 
minunată, numai flori. 

Nu e închipuire idilică pastelul lui Alecsandri: 


lată vin cosașii veseli pe un rând. Sub a lor coasă 
Câmpul ras rămâne verde ca o apă luminoasă. 
Unii brazdele răstoarnă, în căpiţi alții le-adună 
Le clădesc apoi în stoguri și cu stih le încunună. 


E un tablou real al farmecului din vara în toiu. 

“In spaţiul larg al fâneţii, sub lumina blândă a soarelui de dinainte 
de amiază, e un tablou viu de Grigorescu. Cosaşii se clatină în 
ritmice mişcări. Cămașa albă, lungă, strânsă la mijloc; pieptarul 
fără mâneci, le scoate *'n relief făptura sveltă a trupului lor mlădios. 
Decorul îl întregesc femeile. Aici în plina libertate a naturii, se 
evidenţiază frumuseţea lor clasică, gingășia. trupului ca tras prin 
inel. Simplicitatea portului le măreşte farmecul, le scoate 'n re- 
lief tăetura de statue antică a trupului. Mijlocul e strâns de un 

brâuleț, în care e prins colțul catrinţei, de rămâne albul poalelor 
cămeșii într'o parte. Veselia, râsetele, vorbele de duh întețesc 
munca. Rar mi-a fost dat să văd un tablou mai înviorător al muncii 
și al nobleţii clasice a poporului dela țară, încadrat într'un peisaj 
blând de dealuri largi. De o parte umbra pădurii dese; de alta 
mana sănătoasă a câmpurilor. Soarele blând fără să ardă, vântul 
abia adiind.spre răcorire, totul de un farmec, care încântă, de o 
măreție liniştită, care te chiamă spre închinare. Aşa e România toată. 
Scobori prelung spre satul Ilisești, 
prin marginea căruia treci, printre 
clădiri ca de oraș. De aici în lungul 
văii stau pe o coastă și alta case 
gospodăroase, raiu de pometuri. Eo 
conveţuire înțelegătoare de nemți și 
români. Aceștia din urmă au urmat: 
exemplul văzut. Casele lor nu le deo- 
sibești de. ale nemților, cu grajduri 
tot atât de solide și înalte. E un mi- 
nunat exemplu că și Românul când 
are de unde învăța e în stare să ajungă 
la buna stare a Neamţului, sau al 
oricărui străin mai norocos, cu o 
evoluție economică și culturală mai 
îndelungă. 

Drumul șerpueşte numai printre 
ogoare bine lucrate de grâu, secară; 
peste cele cu cartofi în floare, se 
aşterne abur violet-albăstrui. 

Satul Sf. llie pe poală de deal, e însemnat și el cu o biserică din 
ale lui Ștefan, zidită ca mânăstire în 1488. La exterior stâlpi masivi 
în cărămidă aparentă despart înalte firide iar sub streșini, două 
rânduri de ocnițe mai mici, se încalecă unele pe altele, picioarele 
unora venind pe arcul celor inferioare. E o variantă deosebită, 
In interior e zugrăvit Ştefan-cel-Mare, cu o bogată mantie roșie 
brodată cu aur și țesută cu mărgăritare; prezintă Domnului, 
asistat de Sf. Ilie căruia e închinat locașul, modelul bisericii. 
De sub zidurile bisericii priveşti la desfășurarea monumentelor 
din Suceava de peste vale. 

Spre acest oraș istoric urcând suișul cam repede al dealului, ajungi 


Fig. 25. Bucovineancă. 

la vestita biserică 
armenească din 
Zamca, cetate și 
ea cu ziduri gro- 
ase din veaculal 
XVI-lea, asediată 
de armatele lui 
Sobieschi. Au ră- 
mas în urmă câm- 
purile semănate. 
Străbaţi deodată 
prin străzi cu case 
bătrânești,cu 
cerdac larg. A- 
jungi în mijlocul 
pieţii, unde peste în ma 


ruinele vechilor “200 Ne 
Clătiiri ale: Suce- Fig. 26. Zamca. (d. Vorobchievici) 

vei istorice s'au ridicat cele de azi, în mare 
parte magherniţe, cu fel de fel de dugheni. 
Ca o mustrare a decăderii, se înalță ctitoria 
lui Petru-Rareș, Sf. Dimitrie, una din cele 
mai mari biserici de pe vremea acestui domni- 
“tor, clădită mai mult în stil gostic (1534—5). 
„Din cerdacul turnului de lângă ea, înălțat 
de Al. Lăpușneanu la 156|, panorama cu- 
“prinde întreg orașul cu împrejurimi depărtate. 
Căutând spre ruinele legendarei cetăți ascunsă 
între pomi şi oprindu-ți privirea asupra nu- 
meroaselor biserici, fiecare cualt ctitor, totul 
îți evocă veacurile de sbucium dar și de 
eroism, epoca de glorie a primilor domnitori 
moldoveni. 
De pe vremea lui Petru Mușat, când numele 
orașului apare pentru întâia oară ca reședință 
domnească (1388), până la Dumitrașcu Canta- 
cuzino care din porunca Turcilor, a dat foc 
cetăţii grăbind năruirea, Capitala Moldovei 
aproape trei veacuri a cunoscut vremuri 


Fig. 27. Bucovinean 

de glorie, ca și zile de groază. Intreaga istorie sbuclumată 
a Moldovei dela întemeierea ei până la Lăpușneanu, care a mutat 
“capitala la laşi, se 
poate urmări din 
monumentele ră- 
mase încă în picioare 
a căror ctitori se 
înşiră câteva veacuri 
întredomnitorii 
Moldoveni. Perioada 
de sbucium și glorie 
din veacul al XIV-lea 
până 'n al XVIl-lea, 
îşi găsește mărturia 
în vreun monument 
din Suceava. 

Turcii au asediat-o 
în trei rânduri; în 
1476, după bătălia 


Fig. 28. Cetatea Sucevei. (d. |. Nistor) 


dela Valea-Albă Mohamed II, cu- 
ceritorul Constantinopolului, a- 
junge sub zidurile ei. Soliman 
magnificul, asediatorul Vienei, ş'a 
adus armatele până la Suceava, 
căutând să-l pedepsească pe Petru 
Rareș. Cazaci, Poloni, Turci, Tă- 
tari, toate liftele care au lovit în 
Moldova,au înaintat să-i sdro- 
bească cetatea, din inima ei. 

La 1675 cetatea moare. „Și au pus 
prav sub zidurile Cetăţii, — scrie 
N. Costin, — şi i-au dat foc, însă 
prin aceasta nu s'a dărimat; deci 
au împlut-o cu lemne și cu paie 
şi, dându-le acestora foc și astfel 
slăbindu-i zidurile din pricina fier- 
bințelei de tot mari, s'au risipit 
Cetatea''. Cât va rămâne o piatră 


Fig.129 Svoniţa bisericii Invierea 
Domnului. (Foto |. Simionescu) 

din ea, va avea glas puternic, care să ne cuprindă și să ne facă să 
ne închinăm înaintaşilor glorioşi. 

Din turnul lui Lăpuşneanu, se văd toate bisericile din Suceava; 
de fiecare se leagă numele unui domn. 
Cea mai veche, Mirăuţi, zidită de Petru Mușat, restaurată de 
Ştefan-cel-Mare, multă vreme părăsită, servind drept hambar de 
grâne, a căpătat forma-i actuală în 1903. Biserica cea 
mai mare ce s'a ridicat 

pe pământul Moldovei e 

Sf. Gheorghe, începută de* 
Bogdan-cel-Orb fiul lui 

Ştefan, terminată (1522) 

de fiul său Ştefăniţă-Vodă. 

In ea sunt păstrate moaș- 
tele Sf. lon dela Cetatea- 
Albă, care adună lumede Fig. 30. Pisania dela Biserica Sf. Dumitru. 

pe lume în ziua de 2 lunie. (Des. E. Saulea-Bocec) 

Mai la adăpost e bisericuța Invierea Domnului, clădită (1550) de 
Doamna lleana, soţia lui Petru-Rareș. 

Altă bisericuţă cu hramul Sf. lon Botezătorul e zidită în 1643 
de către Vasile Lupu. | 

Scoborind panta repede spre apa Sucevii, se ivește încă o biserică, 
în Iţcanii-Vechi, cu ocnițe mărunte sub streșină. E o nouă ctitorie 
a Mușatinilor din jumătatea ultimă a veacului al XV-lea. 

Din gara Burdujeni, clădire impunătoare din timpul de tristă 
amintire cât era loc de vămuire, aruncând o privire îndărăt, peste 
păduricea de pomi ce acoperă panta malului înalt, se urmărește 
pe cerul senin profilul zimţuit al orașului cu multe turnuri bise- 
ricești. Ruinele cetăţii abia se disting din înnecul arborilor ce o 
împrejmuesc. La celălalt capăt, nordic, turnul cetățuii armenești 
dela Zamca încheie linia frântă a clădirilor din vechiul oraș, azi în 
deplina linişte a amintirilor scumpe. 


5. Târguşorul Burdujeni e mai departe de gară, într'un amfi- 
teatru de dealuri. E însemnat și el cu o biserică din veacul al XVI-lea 
ridicată de postelnicul Movilă; păstrează caracterul arhitectural 
al vremii. 

Nu poți părăsi aceste locuri, sfinte prin locașurile de rugă, care 
evocă vremuri de adâncă credință creştină, fără să te închini şi la 

Mânăstirea Dragomirna, unul din cele mai de samă monumente 
din ţară. Imbină în el măreția cu gingășia, îndrăsneala sculpturilor 
cu. farmecul colorilor. 

Mai ales dacă te abați puțin din drum, făcând un ocol pe la Pătrăuți, 
prin contrast cu bisericuţa veche de aici, Mânăstirea Dragomirna 
apare și mai impunătoare. | 


Cea dintâi e cea mai mică dintre bisericile lui Ștefan, zidită la 1487; 
cea de-a doua, zidită cu un veac mai târziu, e una din cele mai mari 
dintre bisericile din Bucovina. * 

Imbrăcămintea ei albă peste tot, cu turnulețul abia ridicat din 
acoperiș, biserica din Pătrăuți, străluceşte în bătaia plină a soarelui, 


Fig. 3|. Biserica din Pătrăuți. (Foto. |. Simionescu). 


ce face mai verde iarba proaspătă ce o înconjoară. Zidul împrej- 
muitor al celei mai vechi mânăstiri de călugărițe nu s'a mai păstrat. 
In interior însă pe lângă câteva frescuri șterse, se vede încă destul 
de bine chipul lui Ștefan, cu lungi plete bălane, întovărășit de 
două chipuri de femei, închinând Domnului biserica. 

Dela Pătrăuți drumeagul scoboară panta dulce a dealului. In cale 
apare Mitocul-Dragomirnei, în fundul unei coveți largi dintre 
dealuri. E un sat cuprins; case mari, cu garduri înalte, stau îngrămă- 
dite în jurul celor trei biserici de rit deosebit, care arată că pe 
lângă populația românească mai trăesc și alte neamuri; îndeosebi 
mulți lipoveni. 

De şi în apropiere de sat, mânăstirea încă nu se zărește, căci stă 
pltită într'o îndoltură de teren, cu câțiva brazi de strajă. La o 

cotitură de drum, îţi apare în toată splendoarea ei dintr'odată, 
ca o cetate cu ziduri înalte, peste coama cărora abia se vede turnul 
bisericii. 

Cetatea e minunat păstrată, cu bastioane de susținere, cu şiragul 
ochiurilor pentru sineţe sub streșina intactă, cu turn înalt la intrare. 
Alte turnuri masive încheie zidurile la colțuri. Cel zis al lui Bar- 
novschi e o adevărată cetăţuie, cu încăperi boltite și metereze. 
De jur-împrejur, pe dinlăuntru se întinde un cerdac acoperit 
pentru strajă. Trapezăria e o clădire cu o boltă largă susținută 
de elegante nervuri, unite într'un stâlp masiv central, 


Fig. 32. M-rea Dragomirna. Vedere generală (Foto. |. Simionescu). 


Deasupra intrării ei străjueşte, într'o pisanie cu cadru de piatră 
împletită, stema Moldovei, capul de bour cu gâtul lung, cu o stea 
între coarne, cu soarele și luna pe de lături și inscripţie fin ciselată 
dejurimprejur. E o minune de sculpturi delicate și, minuţioase. 
Poarta e largă, cu stâlpi puternici, scurţi, având capiteluri din 
piatră împletită şi un rând de rozete, fiecare cu formă deosebită. 
Bolta e cu frumoase nervuri gotice, împodobite și ele cu rozete 
minunate, care ar putea servi drept modele la lecţiile de desemn 
din şcoalele secundare, în locul celor străine. 

Cum ai ieşit din umbra bolţii, rămâi locului, în faţa bisericii cu 
proporţii ce ies din obișnuit. Inalţă de 27 metri, n'are o lărgime 


“internă peste 7 metri. La exterior, simplicitatea impune. Un 


47 


brâu de piatră împletită o încinge ca un odgon sucit când la dreapta, 
când la stânga. Sub streșină, ocnițe mărunte împodobesc pereţii. 
Față de dimensiunile clădirii ferestruicile sunt mici, fiecare cu 
chenar dreptunghiular de piatră cioplită. Interiorul este în adevăr 
grandios ca al multor biserici gotice din apus. Coloanele de sus- 
ținere sunt masive, încolăciri cioplite 'n piatră, sucite iarăși când 
spre dreapta, când spre stânga. 
Capitele proeminente, spriijină 
arcuri numeroase, care se încheie 
în vârful bolței prin scuturi 
sculptate. De altfel peste tot pe 
arcuri sunt bumbi fel de fel or- 
namentați, scuturi mărunte, flori 
şi rozace. 

Bogata arihitectură lăuntrică este 
împlinită de zugrăveli, care te 
opresc prin azurul viu al fondu- 
lui și decorul măestrit 'de aur și 
ocru, ce dau un efect decorativ 
minunat. Totul e o îmbinare ar- 
monică între stilul gotic al arhi- 
tecturii cu podoaba iconografică 
a celorlalte mânăstirii vechi. 
Vioi ca coloraţie, impozant ca com- 
poziție, se impune privirii tabloul 
Inălțării Domnului, cu complicaţia unei opere de maestru încercat, 
Dumnezeu-Tatăl în mantie albă, Fiul în haină galbenă tivită cu roşu, 
de o parte și alta îngeri: în colori vii. Mai jos Hristos Pantocrator 
strălucește în curăţenia albului mantiei sale, în medalionul al- 
bastru, ce răsare pe fondul roș al tabloului, susținut de doi îngeri 
cu haine albastre și aripi de aur. De jur-imprejur o îngrămădire de 
turnuri, case, biserici, norod, totul în cadre de oraşe, de munţi. 
In față făptura blândă a Maicii-Domnului, contrastează prin al- 
bastrul și:roșul închis al mantiei cu cei doi îngeri ce o susțin, îm- 
brăcați în haine albe. Scena întreagă deşteaptă un efect ce nu se 
uită, ca și oricare pictură în stil mare, asemenea cu a pictorilor 
celebri italieni din veacul al XV-lea. 

„Marele număr de figuri, proporţiile lor normale, draperia 'stu- 
diată ca o stofă fină, faldurile ce face, căzând firesc, toate ne duc 


Fig. 33. Biserica Dragomirna. 

1, Simionescu. Printre dealuri și prin câmpie. TAB. 1li. 


Moica Domnului (Aşapia) de N. Georgescu După |. D- Ştefănescu 


I. Simionescu. Printre dealuri şi prin câmpie. TAB. IV. 


Cetăţuia-Vaâlcea Fot. 1. Simlonescu 


Turtucala Fo“. [. Simionescu 


Calcarurile dela Brânzeni (Basarabia. Fot. Î. Simionescu 


la estetica tablourilor de chevaleu și influență italiană”!. (|. D. 
Ștefănescu). 

Interiorul mai cuprinde o atracție. E catapeteasma de o finețe 
rară, o adevărată capodoperă a lucrului în lemn. E ca o cortină 
pictată cu aur, cu multe ocniţe și medalioane iarăși fel de fel co- 


lorate. E atâta vioiciune de colori și forme, atâta originalitate în 

„Fig. 34. Zidul pe dinlăuntru. (d. Vorobchievici). 


întregime, încât simţi că te afli înaintea unei opere de artă, îm- 
plinirea unui gând original. 

Mânăstirea, zidită de Mitropolitul Crimca în 1609, el însuși un 
artist desăvârşit, ca miniaturist și caligraf, mai prezintă o minune 
artistică. E turnuleţul ca un deget față de întreaga clădire. In schimb 
e de o gingășie sculpturală ce întrece chiar dantela de piatră dela 
Trei-lerarhi. 

Octogonal, cu patru ferestre, cu arcade duble pe fiecare din cele 
opt fețe, o torsadă îl încinge ca un brâu; alte ocnițe sub streșină. 
Nu e piatră nesculptată, variat; numeroase rosace în ocnițe, pe 
stâlpii din față, sus sub streșină, jos pe baza octogonă a turnului. 
Ultima oară când am vizitat Mânăstirea era într'o zi de început de 
vară luminoasă și caldă. In cimitirul mânăstirii din afara zidurilor, 
natura acoperise mormintele cu un covor bogat de flori; cren-, 
gile merilor și ale cireşilor erau numai ghirlănzi bogate de petale 
ca fulgii de zăpadă. O adevărată sărbătoare a naturii. In liniștea 
cimitirului, corul păsărilor de tot soiul ridica imn de slavă naturii 
împodobite. Tristețea morţii era acoperită cu isbucnirea vieții. 


|. Simionescu. — Pitorescul României. Vol, V:— 409 

Numai zidurile mohorite ale cetății spuneau de trecerea anilor. 
Pe deasupra lor turnuleţul fin sculptat, strălucea în bătaia soa- 
relui de amiază, învăluindu-l într'un abur trandafiriu, care scotea 
mai în relief bogăția lui artistică. Era un tablou ce rămâne înti- 
părit în minte; îţi dădea aceeași 
mulțumire adânc simțită în 
faţa monumentelor străine, atât 
de mult căutate și apoteozate 
la noi. Osteneala ţi-e răsplătită. 
Escursia nu e numai o pierdere 
de vreme, o recreaţie. Evocarea 
vremurilor de mari încercări 
din trecut, desfășoară zilele 
grele ale ţării. 
In 1653, Mânăstirea fu jefuită 
de Cazacii lui Timuș, hatmanul 
lor; în 1758 de Tătari. Te miri 
cum de au mai rămas odoarele 
scumpe ce se mai păstrează. 
Aşa e aurul dăruit de Ţarul 
Fig. 35. Turnul bisericii Dragomirna. Fedor Ivanovici, ori acele 
(0. N. T.) evanghelii ferecate în argint 
aurit, artistic lucrate, una de argintarul român Gligorie Moisiu. 
Toate îţi spun importanța artistică și culturală a mânăstirilor 
noastre, 


6. Dela Mitocul-Dragomirnei mai departe spre inima Moldovei, 
treci prin sate cuprinse. Urci platoul dela Adâncata, cu o pădurice 
de mesteceni printre care, ici şi colo răsare făptura serioasă a 
câte unui brad plantat, în contrast cu gingășia tovarășilor lui. 
Natura îți indică singură ce îmbunătățiri să aduci, nu atât din 
punct de vedere estetic, cât utilitar. 

Sate mari, cum e Zvoriștea, Vârful-Câmpului pe larga vale a Sire- 
tului, sunt stupuri de gospodării. Conacurile boereşti, încon- 
jurate de grădini și parcuri de hectare, aparțin şi ele trecutului, 
măcar că nu s'a stins de tot în amintirea locuitorilor ecoul sgomo- 
toaselor petreceri dela Vârful- Câmpului, proprietatea „,Kneazului”! 
Moruzi. Azi e linişte de mânăstire. Feoda a dispărut, iar viața 
obştească nu s'a îndreptat prea mult în bine. Unele curți boereșri 

s'au prefăcut în școli, dar în lipsă de îngrijire te apucă jalea trecând 
pe lângă ele, în așa stare de dărăpănare sunt lăsate. Simţi răzbu- 
narea, dar nu. vezi îndreptarea mult așteptată. 

Regiunea e una din acele din ţară, pe care străbătând-o mai ales 
în mijlocul verii, cu acoperișul bogățiilor pământene, de și nimic 
deosebit nu prezintă ca forme terestre, nu te poți opri la fiecare 
pas să nu murmuri: Doamne, ce frumoasă ţară avem. E zona de 
păduri care se întinde pe dealurile din stânga Siretului, tot mai 
rărite însă. La marginea ei răsăriteană începe șiragul satelor mari 
ce se ţin într'una dela Dorohoi până la laşi. Văculeștii stă în fund 
de vale largă, cuib de case cu acoperiș auriu de trestie, strânse în 
jurul bisericii. In dimineața zilei de vară peste ele şe aşterne ceața 
străvezie, aburul din răsuflarea pământului. La Brăeşti, unde ieși 
în şoseaua bătută dintre Dorohoi și Botoșani, răsare vederii casa 
boerească, cu două rânduri, tipul vechilor curţi moldovenești, 
aşezată pe locul cel mai înalt, cu perspectivă largă, întrematoare, 
și cu un parc de pomi în jur. 
Peste tot strălucește bogata plămadă a pământului. Natura apare 
îmbrăcată nu numai cu ce posedă mai mândru în arsenalul colorilor 
şi a formelor, dar și cu ce are mai de preț. Grâul gata de secerat, 
așterne poleială arămie peste fața dealurilor. Ovăzurile dinpotrivă 
le acopere cu filizrame argintii, iar porumbul, prășit a doua oară, 
strălucește în îmbrăcămintea verdelui tineresc, împrospătat de 
ploaia de peste noapte. Fânețile încă necosite, împlinesc podoaba 
prin covoarele atât de frumos împestrițate cu tot soiul de flori. 
Sânzienele ca pucioasa împletesc ghirlănzi pe marginea drumului, 
alăturea de cicoare, ochi albaștri ca adâncul mării. 

Intreaga frumuseţe a lucrurilor, măreţia orizonturilor, pătrund 
prin ochi în suflet și orice senzație devine plăcere. ,,Ai cunoscut, 
o Jean-Jacques, bețiile acestea ale unei inimi care pricepe natura, 
beţii trecătoare, dar atât de puternice, încât fac să vibreze fibrele 
cele mai tainice ale fiinţei noastre și ne desvăluie, mai bine decât 
cărțile filosofilor, tot nemărginitul din noi”'. (Gabriel Faure). 
Unde apele sapă mai adânc vreo vale, ca la Leorda, nasc colțuri și - 
mai atractive. Biserica clădită la loc înălțat, împrejmuită drept 
podoabă cu câțiva brazi, aruncă o pată mai serioasă în surâsul 
general al naturii în plină gestație. Spre Apus, dunga pădurii dese 
închide orizontul; spre Răsărit, colnicele joase ale stepei mol- 
dovenești sunt numai ogoare. E o îmbinare naturală care explică 

densitatea de populație pe linia de contact între aceste două forme 
de terenuri. 

In cale îţi apare un loc sfânt. Laşi şoseaua bătută și pe un drum 
mai rău întreținut, scobori spre Ipotești, locul unde a copilărit 
Eminescu. Satul e sărăcuţ ; căsuțele stuhuite sunt împrăștiate 


Fig. 36. Casa părintească a lui Eminescu la Ipotești. (d. Gheorghiu 
şi Olinescu) 


spre coaste odată împădurite. Casa bătrânească nu mai există. 
O asociaţie de admiratori ai poetului au prefăcut-o într'o clădire 
modernă de zid. Şi biserica e înoită. 

De alfel nimic mai deosebit nu spune că aici și-a dus copilăria 
copilul, care după spusa bătrânilor, era sburdalnic, îi plăcea să 
hoinărească printre ogoare, să prindă fluturi şi chiar câte un şarpe. 
Totuși traiul în plină natură, la o vârstă când farmecul ei se 
imprimă cu putere în suflet, formează un substrat al subconști- 
entului, cu influiență asupra manifestaţiilor de mai târziu. Căutam 
în jurul meu vreun arbore mai bătrân, vreo casă mai tupilată 
“asupra cărora copilul de atunci iși oprise şi el privirea, făcând să 
încolţească în mintea lui vreun gând persistent transformat în 
strofe ciselate dar cu aroma primelor impresiuni din copilărie. 


7. Puţini chilometri mai departe începe să se zărească turnurile 
bisericilor din Botoşani, oraşul întins pe coline joase, zona de 

contact între dealurile împădurite dinspre Apus și valurile stepei 
dinspre Răsărit. 

Chiar la intrare pe „,rohatca”” dela Cătămărești, se vede biserica 
Jui Ștefan-cel-Mare din Popăuţi, răsărind dintre clădirile din 


jurul gării,.ca o frumoasă floare de mac printre petrișuri. E de. 


laudă însă nu numai restaurarea ei, cât mai ales îngrijirea locului 
unde se află, un parc bine întreținut, cu arbori umbroși. 

E un alt semn al biruinţei 
lui Ştefan, din cele presărate 
în tot cuprinsul Moldovei 
lui dragi. 

Clădirea e la fel aproape cu 
aceea dela Dorohoi, lași, 
Hârlău, gingașă, sveltă, cu 
faţadă de piatră aparentă, 
încinsă cu trei brâie subțiri 
de cărămidă smălțuită, gal 
ben și verde, cu nuanţe deo- 
sebite. Două  rânduri' de 
ocnițe în partea de sus 
împodobesc pereţii; dea- 
supra lor o cingătoare de 
cărămizi iarăși frumos şi 
variat împodobite cu discuri 
colorate, având în relief fel 
de fel de figuri, din care însă 
lipsește capul de bou. 
Zidită la 1436, a fost zugră- Fig. 37. Turnul dela Popăuți. 

vită şi ea pe dinlăuntru, (d. Gheorghiu şi Olinescu). 
înainte de sfârșitul veacului 

al XVl-lea, după cum arată sgârieturile soldaţilor lui Sobieski, 
una datată la 1590. 

Zugrăveala în mare parte este ştearsă. Trebue să fi fost mândră, 
judecând după tabloul Sfântului Neculai, patronul bisericei, aflat 
întâmplător de d-l |. D. Ștefănescu, după un dulap din pronaos, 
care l-a păstrat neatins, cu prospețimea primitivă a colorilor; 
aureola din jurlul capului e de aur curat, strălucind ca în prima zi 
după zugrăvire. E unul din cele mai vechi tablouri cunoscute din 
pictura moldovenească, operă originală din veacul al XV-lea. Mai 

are o însemnătate biserica din Popăuţi; e păstrată alăturea clo- 
potniţa veche, ca un bastion prismatic cu largi ferestre la clopote, 
de se resfrângea în voie sunetul aramei ce chema pe credincioși. 
Botoșanii mai cuprind în ei alte amintiri domnești. 

„Biserica Sf. Gheorghe azi restaurată, zidită cam în stilul celei dela 
Popăuţi, a fost înălțată (1541—51) de Elena-Doamna, soția lui 
Petru-Rareș, domn care nu odată își căuta odihna mai îndelung 


JI] ] 
- 


[Fig 38. Turnul Sf. Gheorghe. Fig. 39. Turnul bisericii 
(Des. A. Bordenache). armene (d. Gheorghiu 
și Olinescu) 


în Botoșani, de unde trimete scrisori de amenințare către brașo- 
veni: „Şi pe copiii voştri îi voi pedepsi cu fier și foc"', dacă nu 
se vor supune craiului sprijinit de el după biruinţa dela Feldioara 
(1529). A 

In amintirea scumpului ei soț, Domnița Elena, care îşi alesese 
orașul ca reședință, a mai înălțat şi biserica Uspenia (1552),* cu 
hramul Adormirii Maicii Domnului. Botoşani e deci orașul lui 
Petru Rareș şi al Doamnei sale. 

Pe lângă vechile biserici românești, în Botoșani se mai găsesc şi 

două biserici armenești, cel puțin din veacul al XVII-lea, căci orașul 
devenise un centru important de armeni, la început negustori 
cinstiţi și harnici; mult mai târziu, când evreii invadați din Po- 
lonia le-au luat locul, ei au ajuns crescători de vite, moșieri, 
gospodari, pricepuţi în ale agriculturii. 

Datorită poziției lui la marginea codrilor întinși pe dealurile din- 
spre Siret, dar și contactului cu întinsele câmpuri de arătură, 
orașul cunoaște prosperitatea. Proprietarii marilor moșii clădesc 
case somptuoase, unele cu hectare de pometuri în jur. Rar oraș 
din ţară care să aibă atâtea grădini întinse ca Botoșani, după cum 
rar oraș de dealuri, în care brazilor să le meargă atât de bine, 
variind podoaba grădinilor. | 

Urmă apoi declinul. Improprietărirea aduce anemierea vieţii ora- 
șului. Marile clădiri ale proprietarilor devin școli sau birouri ad- 
ministrative. Dărăpănate, îți fac impresia de sărăcire. Grădinile 


că ud 

Fig. 40. Casa lui lorga. (d. Gheorghiu-Olinescu) 


ajung părăginite; viața economică stagnează. Botoșanii nu fac 
excepție din majoritatea orașelor de provincie, care abia își ţin 
suflarea. 
Botoşanii au un rol însemnat și drept centru cultural. In 1759 
s'a înfiinţat o şcoală domnească. Din cele trei şcoli înalte din Mol- 
dova sub M. Sturza, una fu în Botoșani. Liceul devine o pepinieră 
de elemente ajunse la însemnate situaţii sociale. E de ajuns de po- 

menit că la Botoşani a învăţat eruditul istoric N. lorga. Se 
păstrează tot mai dărăpănată căsuţa cu cerdac proeminent, în 
care a copilărit. Azi acoperișul e numai petice de tinichea; 
stâlpii dela cerdac abia se ţin înclinați într'o parte, iar pe fațada 
coșcovită și răpănoasă, stă aninat într'un cuiu, semnul că e lo- 
cuită de un croitor. S'ar fi cuvenit ca primăria să o răscumpere 
şi să o transforme într'o. casă de citire, care s'ar umple numai 
cu uriașa producție a marelui savant. 

De altfel de orașul și judeţul Botoşani se leagă numele multor 
oameni de seamă, profesori universitari (Em. Theodorescu, M. 


Ciucă, Dr. lacobovici, D. Negreanu, ș. a.), literați în frunte cu 


Alu 


Fig. 41. Căsuţa copilăriei mele. 
(Des. lonel C. Motaș d. fot. Simionescu) 


M. Eminescu, apoi poeţii Stavri, |. Păun (Pincio), Gh. din Mol- 
dova, D. Anghel, Elena Sevastos. Blândul mitropolit losif Gheor- 
“ghian e din Botoşani, ca şi Mitropolitul Calinic Miclescu. 
Trecutul îi formează o fală. Prezentul este învăluit în amurg. Atât 
de puţin ce s'a schimbat! 

in fața căsuței în care am copilărit, rămasă ca mumifiată, se în- 
tindea un adevărat câmp cultivat cu porumb și harbuzoaice, lun- 
gărețe, cu miezul ca sângele și dulce ca mierea. Astăzi numai la 
partea dinspre stradă câteva căsuțe rare arată prefacerea; încolo, 
a rămas acelaş câmp, dar mai neîngrijit de cât odinioară. 

De câte ori mă rătăcesc prin ulițele tot glodoase din mahalaua 
copilăriei, pare că nu ar fi trecut atâtea decenii peste ele. Cadrul 
natural, cât o mai înviorează. 


8. Şoseaua iese din oraș, prin bariera lașului; apucă în lungul zo- 
nei de contact dintre dealurile împădurite și câmpurile mănoase. 
Valuri de teren mai înalte, ascund printre ele sate bogate, cu pi- 
toresc neîntrecut, Mânăstirea Agafton, cea dela Tudora, Coșula. 
E de ajuns a pomeni de satul Flămânzi, vestit, căci din el a pornit 
scânteia răscoalei agrare dela 1907. 

In sufletul răzeșilor se adună nedreptățile din trecut. Mocneşte 
cât mocnește durerea, până ce la o nimica toată isbucnește cu 
furie, locală uneori, molipsitoare, deșteptând și aiurea dureri la fel. 
Sunt tipuri de sate moldovenești, cu arhaismul timpurilor înde- 
părtate, prea puţin schimbate. E o mare deosebire între ele şi 
satele cu casele strânse grămadă, aliniate la stradă, ca în multe 
părți din Ardeal. E libertatea naturii, farmecul ei cu variatele 
fețe după anotimpuri. Ea captivă sufletul; îl stăpânește. Dar tot 
ea înalță mintea spre zări luminoase. ți lămurești și firea oame- 
nilor aşezaţi, înţelepţi, și chiar resignaţi. . 

Orice s'ar spune, cerul senin, geana de pădure, mozaicul de ogoare, 
livezi şi fânețe, neîntrecut amestec de colori şi umbre, orizontul 
larg cu zare depărtată, toate cântăresc mult, prin influiența 
tainică dar puternică, asupra firii moldovanului, predispus să-și 
ridice ochii mai adesa spre adâncul cerului plin de taine. 

Cel mai tipic sat moldovenesc de dealuri din partea locului este 
Deleni, cu casele presărate pe povârnişul coastei, până sus sub 
prichiciul de pietre răsărite din muchea dealului, umbrită de codri 
întunecaţi. Primăvara pe aici e un raiu, numai flori, jos în pajiștea 
grădinilor, mai sus aninate de crengile cireșilor şi ale merilor 
rămuroșşi. Până şi nucii, cu coloarea arămie a primelor frunze 
târziu desfășurate, adaogă la variația bogată. 

E sat mare, întins. Aproape fiecare casă își are grădina împrejmuită 
cu gard înalt, din nuele împletite, cu streşini ghimpoase de po- 
rumbei, loc ales pentru cuiburile păsăruicelor care caută adă- 
postul mai sigur în apropierea omului. 

S'a mai păstrat curtea proprietarului de viță domnească. E palat 
cu două rânduri, din balconul căruia perspective întinse odih- 
nesc ochii. De jurimprejur în livada întinsă se amestecă pomii 

fructiferi locali cu arbori exotici adaptați locului. In amurgul li- 
niștit al serii de vară e un deliciu, ce lămureşte dragostea multor 
boeri vechi, culți, de pământul moșiei lor. Mireasma florilor ne- 
cosite umple aerul; concertul privighetorilor te leagănă. Intr'un 
intermezzo de liniște, le ia locul glasul strident al cristeilor, as= 
cunși în păpuriştea din vale. 

Dar tot în satul acesta și cele învecinate îţi este dat să vezi 
regresiunea economică, în legătură cu o lipsă de grijă din gospo- 
dăria generală a ţării. 

„Curtea”" nu mai poate porunci, oricâtă dragoste ar fi din partea 
proprietarilor pentru buna stare a sătenilor. Stăpânul e una la 
drepturi cu ceilalți locuitori. Nici exemplul bun de sus, nu mai. 
are efect; lipsește constrângerea, iar înțelegerea este încă înă- 
buşită de mândria libertății, cântată lor la fiecare alegere. Goana 
după pământ arabil, mirajul oricăriu sătean chiar dacă pământul 
din jurul casei i-ar da putinţa de bun traiu, îl îndreaptă spre câm- 
purile cu ogoare. Livezile, o bogăţie naturală din partea locului, 
pier din an în an. Sunt părăsite. Spre Rădeni, străbați grădini pă- 
răginite. Vestiţii meri domnești, din care se umpleau pivnițele cu 
roadele din câțiva copaci, au dispărut. 

Livezile bogate odinioară, sunt spre asfințit; pământul neînțepenit 
se prăvale către pârâu, ducând uneori și casa cu el. Goana e după 
câmpurile de sămănat,: mereu parcelate, mereu îmbucătățite. 

E tabloul schimbării lăsate în voia soartei, fără nicio conducere ori 
sistematizare, 

Și totuși când priveşti întreaga coastă de dealuri, cu livezi odată 
întinse, te gândeşti ce ar deveni o asemenea regiune naturală, 
anume pentru pometuri, atât de bogată și variată, dacă preocu- 
pările tuturora ar fi îndreptate spre îndrumarea săteanului către 
alte îndeletniciri decât aceea râvnită de toți, de a arunca sămânța 
oriunde și oricum. Sus e părăsirea a ceeace a fost temeinic odată; 
jos e dibuirea lipsită de siguranţa înțelegerii. Și timpul trece în 
oscilări, pași pe nisip, ducând spre mizeria inevitabilă. Teoretic 
se vorbeşte de diviziunea muncii chiar în exploatările de pământ. 
Aiurea se creiază zone de pometuri rentabile. Aici, cele naturale 
sunt lăsate paraginei, fără să se dea posibilitatea ca ogoarele să le 
înlocuiască. În jurul casei se întinde pustiul; puhoaiele fără pledici 
rânesc dealurile. Din raiu cum ar trebui să fie, iadul se întinde 
şi în suflete. 

De altfel tot de pe aici se poate prinde cât de apropiat de prezent 
e și trecutul depărtat, Inveţi cum iau naștere satele. Sus pe întinsa 
spinare a dealurilor, poenele mari sunt locuri de pășunat. Stâna 
se mută din loc în loc, după învoirea din fiecare vară. E casa no- 
madului, formată din nuele- împletite, acoperite cu frunzar. Vântul 
şueră prin păreţi; fumul din vatra rămasă la pământ, te orbește. 
Ciobanii dorm pe pământul gol sau își fac un pătul, leasă de nuele 
pe patru pari, acoperită cu frunzar. E depărtarea din vremuri, 
dispărută aiurea. Alături e satul ce abia se înfiripează. Casele sunt 
răzlețite după petecul de pădure împroprietărit. E cătunul pri- 
mitiv, cu casele din nuele bătute cu vălătuci. E iarăși un tablou al 
începutului vremurilor de aşezare omenească. O poeniță este 
spațiul unde se așează o familie. Toporul rărește pădurea din jur, 
făcând loc ogrăzii bătătorite sau câmpului sămănat cu porumb 
firav. Cătunul e ascuns în pădure. In grădini pomii plantați îşi 
încălcesc ramurile cu ăle fagilor. Casele nu se văd din desișul 
arborilor. Se ghicesc după lătratul cânilor, după mugetul vacilor, 
după scâncetul copiilor sau după glasul necăjit al gospodinei: „Nea 
haram! boala să dea în tine”; străbat ca un ecou printre arbori, 
de undeva, din desișul pădurii populate. 

" Scobori din satul în formaţie, pe drumuri hleioase după ploi. 
Alt tablou, de data aceasta al regresiunii, îți iese în cale, în părăsita 
biserică din Zagavia, măcar că a fost înălțată de curând (1836), 
după cum arată pisania, care începe cu cuvintele pline de înţeles: 
„Moartea birueşte toate fandaziile omului în lume”. 

Clădirea în izolarea pădurii e o arătare din altă lume. Fațada ei 
largă aduce aminte de bisericile străine de pe vremea Renașterii, 
de și adaptarea locului e arătată prin solzii sclipitori ai șindrilei. 
Acoperişul începe a se lăsa sub propria-i greutate, desgolind în 
jurul turnului cărămizile roșcate, ca o rană însângerată. 

Pe vremuri aici era o mânăstire. Chiliile părăsite după se- 
cularizarea averilor au ajuns valuri de moloz. In jurul mânăstirii 
exista o livadă întinsă. Călugării au plecat; biserica se năruie. 
Livada arendată de către Stat, mereu e părăginită. Ți-e mai mare 
jalea să priveşti la cireșşii cât nişte tei, la merii rămuroși, cu multe 
crengi uscate. E tot ce a mai rămas din pădurea de pomi roditori 
de altă dată. 

A venit vremea când s'a strigat cu insistență: Noi vrem pământ. 
Măcar că loc neted bun de arătură se afla mai în vale, s'a sacrificat 

livada spre a se satisface de formă cererile. Nuci în putere, cu 
trunchiu gros de abia-l cuprind braţele unui om vânjos, fură dobo- 
riîți. S'au desrădăcinat meri, peri, pruni, cireşi, spre a face loc 
de arat, măcar că fierul plugului se oprea în rădăcinile șerpuite 
de sub brazdă. Forma a fost îndeplinită, dar o bogăţie irosită. 
Ce se putea face în loc? O arată gospodăria unui lipovan; căpă- 
tând şi el pământ aici, n'a smuls arborii, ci a pus vie pe lângă ei, 
creind o fermă model, de ţi-e mai mare dragul să o vezi. 

Aşa aici, așa aiurea, și ne mirăm că dăm înapoi ca racul. 


9. Cu inima întunecată scobori panta cam abruptă, treci pârâiașul 
ce vine adesa mânios și te trezești într'o curte părăsită, cu ruini 
de ziduri, înecate de bălării cât omul de înalte. Sunt urmele vechiului 
palat domnesc dela Hârlău, din care Ștefan-cel-Mare trimete veste 
către brașoveni, în 9 lulie 1480: „scrie domnia mea multă sănă- 
tate bunilor noștri prieteni, birăului din Braşov și tuturor pâr- 
garilor”!, ca să fie atenţi asupra mișcărilor armatelor turcești și 
muntenești. „„Să fiți gata şi să ne trimeteți iute de știre, și noaptea 
și ziua, ca să fim şi noi gata și să 
ne ridicăm împreună cu domniz= 
voastră împotriva acelor vrajmași”!. 
Tot de aici, la 12 lulie 1499, Ştefan 
trimite propuneri de pace lui loan 
Olbraht, regele Poloniei: ,„,Datum 
in Herlow, ferio quinto proximo 
ante festum sancte Margarethe vir= 
ginis, anno Domini millesimo quadri 
centesimo nonagesimo none." 
Radu Mihnea își avea aici reședința la 
începutul veacului al XVII-lea, unde 
Fig. 42. Din biserica Sf, A or 

Gheorghe, Hârlău, Ştefan-cel-Mare nu şi-a uitat drago- 

(Des. C. Motaș). stea de o clipă cu mama lui 
Petru Rareș, căruia i se spunea Petru Majearul, „„poreclit Rareș, 
după numele muierii ce au fost după alt bărbat târgovăț din Hârlău” 
(Grig. Ureche). 
Inaintea lui Petru Rareș, aici în palatul dela Hârlău s'au adăpostit 
Bogdan Orbul și fiul acestuia Ștefăniță Voevod. Acesta, de şi a 
avut ca instructor pe hatmanul Luca Arbore, l-a decapitat în Aprilie 

1523, învinuindu-l de trădare și dușmănie, în palatul domnesc dela 
Hârlău, după cum stă scris în cronica putneană a lui Macarie. 
Vremuri de strălucire pentru Târgul de pe malul Bahluiului, din 
care n'au rămas drept amintire decât mândrele monumente ridi- 
cate de Ștefan-cel-Mare la 1502 și de Petru Rareș (Sf. Dumitru). 
Cea dintâiu a fost restaurată de curând pe din afară. Când o bate 
soarele ?n plin, de strălucesc discurile smălțuite verzi, galbene, 
cafenii ori albastre, pe fondul gălbuiu al pietrei proaspăt cio- 
plite, e un adevărat juvaer de artă arhitecturală. lucrat cu multă 
grije. lar când luna plină o învăluie în lumina-i argintată, silueta 
bisericii cu turnulețul svelt capătă o formă gingașă, în spațiul liber 
în care se află. | 

Intrarea e impunătoare, cu coloane cioplite 'n piatră și îmbinate 
sus în arc frânt. 

In interior, mai mult decât la alte biserici ale lui Ştefan, te cuprinde 
cucernicia, de cum pășeşti pe lespezile roase de îngenunchiarea 
evlavioșilor de aproape cinci veacuri, în fața altarului. Pictura veche 
străluceşte prin unele locuri în bogăția inițială a colorilor, între 
care aurul nu este economisit. Sunt multe bucăți ce te impre- 


“sionează, prin numărul 


de figuri, cum e re- 
prezentarea celor trei 
sinoade ecumenice. Is. 
călituri și date sgâriate 
pe pictură dovedesc 
că e veche, măcar din 
veacul al XVI-lea. Nu: Ii 

meroase sunt iscăli- Fig. 43. Din chenarele bisericii Sf. Gheorghe. 

; i A (Des. C. Motaş) 

turile soldaților lui So- 

bieski, care au trecut pe aici. O altă biserică e de pe vremea lui 
Petru Rareș. Orăşelul care a cunoscut și asediul lui Sigismund regele 
Ungariei pe vremea lui Ștefan fiul lui Muşat, ca și pompoasele 
serbări de pe vremea lui Ștefan-cel-Mare, doarme azi somnul liniştei 
veșnice, de și niște oameni întreprinzători ar putea face din el 
centrul industrializării fructelor atât de abundente în jur şi mai ales 
a vinului, viile ţinându-se șir pe coasta dealurilor bătute de soare. 
Dela Hârlău la Cotnari nu sunt decât câţiva kilometri. Satul e 
vestit pentru vinurile sale, scoase, zice-se, din vițe aduse dela 
Tokai. D. Cantemir socotea vinul dela Cotnari cel mai bun, „căci 

ținându-l în pivniță adâncă și boltită, după cum e obiceiul la noi 
în ţară, într'al patrulea an căpăta atâta putere, încât arde ca spirtul””. 
Petru-cel-Mare când a băut din el, la I7II, cât zăbovi în lași, nu 
mai contenea cu lauda. | 
Acest sat mare, 'cum a rămas azi, are un trecut sbuciumat. Lui 
Ștefan-cel-Mare îi plăcea să se mai odihnească aici în apropiere de 
Răreșița lui sprâncenată. Zidi biserică simplă, fără turn, ce aduce 
aminte de cea dela Ră- 
dăuți. Satul ajunge o- 
raș, cu mulți unguri și 
sași în el. Temeliile 
unei biserici catolice au 
fost desgropate dintre 
vii. Şi azi se mai păs- 
trează turnul masiv, 
cum nu se mai află 
Moldova, singura parte 
rămasă din monumen- 
tala biserică ridicată 
de  Despot-Vodă în 
veacul al XVI-lea, cu 
gândul de a aduce la 
Fig. 44. Biserica din Cotnari. (d. Balş) protestantism pe ca- 
tolicii din sat, poate și 
pe moldoveni. Biserica a rămas în picioare până 'n 1873, când a 
fost mistuită de foc. Lângă biserică, Despot-Vodă, om învățat, a 
deschis o şcoală; în gândul lui trebuia să fie un soiu de uni- 
versitate, care n'a dăinuit însă decât scurtă vreme, căci la 1563 
s'a răsculat poporul întețit de Ştefan Tomșa și școala a fost dă 
râmată, elevii și profesorii fugind ca potârnichile. 
Călugărul Bandini care a călătorit prin Moldova pe la mijlocul 
veacului al XVII-lea, descrie Cotnarii ca „oraș celebru”, în care 
Domnitorul, boierii, ba chiar şi din Polonia aveau vii și case mari. 
Strălucirea de demult a apus. Au rămas însă viile vestite, de și 
filoxera și replantarea cu vițe americane au slăbit din putere și 
mai ales aroma vinului. 
In timpurile din urmă e o mișcare de reînviare a faimei din trecut, 
prin asociațiuni viticole înfiinţate cu bunul gând de a da o deosebită 
atenţie replantărilor și mai ales selecționării vinurilor. 

Mai poate avea un frumos viitor Cotnarii, nu numai prin viile sale 
renumite, ci şi ca localitate de vară. De pe dealul Catalina sau 
dealul lui Vodă, cu vârf ţuguiat ca al unui vulcan, priveliștea e 
largă nu numai asupra satului cu case gospodăroase, dar departe 
către Hârlău spre Nord, sau dealungul dealurilor ce se țin într'una 
până spre Tg.- Frumos. 

Puțin spre sud, se află o altă localitate mai vestită Băiceni-Cucuteni, 
tot la margine de pădure, des pomenită în știința universală a 
preistoriei. 

In vremea neolitică, întreg pământul românesc era presărat cu 
așezări omeneşti stabile. Oamenii se îndeletniceau cu agricultura, 
cu industria, și în deosebi cu 

cea a olăritului. La Băiceni- 
Cucuteni era un asemenea 
centru de artă preistorică. 
Hârburi scoase defierul plu- 
gului, au atras atenţia unor 
învățați dela laşi. S'au făcut 
săpături primitive și s'au 
adunat minunate resturi de 
artă, pe lângă tot soiul de 


statuete de lut, idoli numiți. Le 
Invăţații străini s'au interesat Fie: 46 

de cele găsite. Le-au pus în Figurină din lut 
legătură cu arta din Medite- Fig. 45. ars; Cucuteni. 


aha de, răsărie Ihaincelege Vas dela Cucuteni. (Des. C. Motaș) 


răsboiul din 1917, un specialist german a căpătat învoirea să facă 
săpături metodice. S'a întors la Berlin cu o comoară de vase 
frumos pictate, parte din podoaba Muzeului din capitala Reichului, 
prea puține rămânând și în țară la noi. 

DELA NEAMȚ LA GALAȚI. 


Varatec și Agapia. — M-rea Neamţ — Tg. Neamţ — lași. — Valea 
Bârladului. — Bârlad — Galaţi. 


|. Nu este Român care să nu cunoască din nume măcar M-rea 
Neamţului, Agapia ori Varatec. Regiunea în care se găsesc e cea 
mai căutată și des pomenită din Moldova. Nu e scriitor de samă 
care să nu aibă rânduri cu amintiri plăcute despre acele locuri. 
Paginile pline de humor sănătos ale lui C. Hogaș; însuflețitele 
descrieri ale lui Vlahuță; Amintirile lui Creangă, ori scrisul atât 
de sugestiv al lui M. Sadoveanu, cuprind câte ceva din ţinutul 
întins, care în geografia descriptivă poartă numele de ,,Depre- 
siunea Neamţului”. 

Faima locurilor, în primul rând se datorește naturii. Vin apoi în 
joc și isprăvile oamenilor, faptele istorice legate de legendara 
"Cetatea Neamţului ori importanţa culturală a Mânăstirii Neamţului. 
Natura este aici de o gingășie captivantă. Nu sunt multe locurile, 
care să emane atâta ademenire ca dealurile blânde, din acest tinut 
plin de vrajă. Simţi puterea de fascinare din partea Naturii, cu 
fețe schimbătoare, care te subjugă. E o mamă bună, blajină, care-ţi 
surâde, te alintă, îți șoptește adormitoare poveşti. Pare că și oa- 
menii 'de pe aici sunt mai altfel, potriviţi după natura în care-și 
duc viaţa, mai blânzi, mai primitori, cu fața mai luminoasă, cu 
sufletul mai larg, înţelegător. 

„Din jos vin satele Boiștea și Ghindăoanii, unde plugurile rămân 
singurele pe brazdă și țarină, cu săptămânile; prisăcile fără pri- 
săcari; holdele fără jitar; şi nimeni nu se ating de ele; iar oamenii 
din aceste sate nu ştiu ce-i judecata."' (|. Creangă). 

E de ajuns să poposeşti, pe o zi de vară, la încrucișarea drumului 
spre Mânăstirea Varatecului, cu şoseaua ce vine din Tg. Neamţ: 
Când ieși din Filioara, drumul urcă un mic dâmb, destul de tră- 
gănat. Cât de grăbit să fii, opreşti. Priveliștea ce se desfășoară, 
te ţintuește fără vrere. Te freci la ochi, ca să te convingi că nu 
visezi. Natura îţi spune: Stăi! Priveşte; bucură-te; înțelege. 
Cât de posomorit să fii, te înseninezi. Te trezeşti surâzând. 
Devii altul. Te-ai închina, ai cânta, ridici mânile cuprinzând zarea. 
O tainică putere te cuprinde, te purifică, te înviorează. Natura e 
mută și totuși pare că-ți vorbesc prietenește mii de glasuri. 

Aceasta e puterea farmecului naturii, izvor nesecat: de întărire 
ori înălțare, din care, puţini sunt deprinși, spre dauna vieţii lor, 
să soarbă din el apa vie. . 

De pe dâmbul pe care te-ai oprit, nu te ademenește măreția pei- 
sajului, cât orizontul larg, luminat și vesel, în contrast cu zidul 
munţilor din apropiere, ecran verde închis. În față e o lume de 
dealuri joase, peste care se aşterne aurul grâului nesecerat sau 


= 


Fig., 47. Varatec. 


crescuţi în voie, însamnă cu câte o pată întunecată, câmpurile 
luminate *n plin de soarele blând. - 

Bisericile și chiliile din Mânăstirea Varatec sclipesc din înecul 
pomilor, ce se încâlcesc cu „ultimii copaci din poala pădurii dese. 
Satul e ascuns într'o îndoitură de teren. 

E linişte deplină. Aerul de munte, cu miros de brad, se domoleşte 
prin răsuflarea aromitoare a pajiştilor înflorite. Iţi băii sti de ce 
la Varatec, cea mai populată mânăstire de maici din țară, se îngră- 
mădesc peste vară cei slabi de piept, căutând lecuire în acest loc, 
contact de munte și deal. 


verdele viu al pășunii în plină putere, gata de cosit. Copaci răzleţi, 

Biserica principală e începută abia în 1808; e clădită, ca mai toate 
mânăstirile, pe locul alteia, de lemn, ridicată de maica Olimbiada, 
retrasă din vâltoarea vieţii din lași. Cu vremea mânăstirea se înte- 
meiniceşte, mai ales prin sprijinul Mitr&politului Veniamin Costache. 
Dzvine vastită, bogată, cu icoane numai argint şi aur. Clima priel- 
nică, face ca vara să fie mai mult târg de cât mânăstire. Pentru 
reculegere ocolești mulțimea adunată în jurul bisericii, închi- 
nându-te la farmecul vestitei „„Poiana Țigăncii””, covor des țesut 
cu cele mai a!cs= flori. 

Pomenind de Viratec, vine în minte dela sine şi numele Mânăstirii 
vecine Agapia. Are cu totul alt farmec. E ascunsă 'n fund de vale. 
Din cerdacul arhondaricului abia zărești dealurile depărtate dela 
Graşi. Bradul des învăluie spatele mânăstirii. Glasul cetinilor îţi 
cântă într'una. Ca să te bucuri de câmpul cu flori şi lumină din 
belşug, cauţi poenele însorite, mai ales cea dinspre sat. Prin aceasta 
_se deosibeşte de Varatec, unde soarele bate 'n plin aproape ziua 
'ntreagă. In schimb te cuprinda mai adânc taina legată de viaţa 
mânăstirii. Biserica principală, pe locul unde fu alta înălțată în 1644, 
de fratele lui Vasilc-Lupu, e înconjurată de albe clădiri. Ecoul 
loviturilor în toaca de fier, când mai slăbite, când mai sonore, 
acum rare, acum grăbite, în puterea nopţii, stârneşte mai cu- 
cernic vraja slujbei sfinte. . 

Dacă arhitectura bisericii n'are nimic deosebit, în schimb pictura 
ci o transformă într'un muzeu de artă bisericească, prin măestritul 
meșteșug al lui N. Grigorescu. Maica Domnului cu lisus în brațe, 
tronând în nouri, înconjurată de ceata îngerilor, capătă o eterică 
înfățișare prin coloritul plin de lumină. Tabloul de artă desăvâr- 
șită, poate figura printre a celor mai vestiți pictori din lume. 
Datorită sârguinţei d-lui Prof. |. D. Ștefănescu, dar mai ales adâncii 
legături sufleteşti ce o păstrează cu Mânăstirea unde a trăit mulți 
ani, într'o aripă din clădirea principală a întemeiat un interesant 
Muzeu, care cuprinde: pe lângă icoane vechi, multe din icoanele 
lui N. Grigorescu. Pictorul a stat multă vreme la Agapia, ajunsă 
locul de întâlnire în timpul verii al lui Vlahuţă, Caragiale, 
Delavrancea, Bujor. 

De altfel Mânăstirea Agapia e şi un centru turistic de samă, De aici, 
prin umbra pădurii ajungi la Agapia din deal, mult mai veche decât 
cea din vale, la Sihla în aspră natură de brazi și fagi. La Săhăstrie, 
cu „,un cuib de oameni sau, mai bine zis, de strămoși ai omenirii, 

retrași în adâncurile cele mai nepătrunse ale singurătăţii”. (C. 
Hogaș). 

Mânăstirea Agapia e înfundată în pădure de brazi. Cum ieși :din 
mânăstire și urci pe dealul Muncelului, numai pășune, privirea 
alunecă peste întinsul depresiunii Neamţului. 


2. Din trei părți se înalță dealuri. Culmea Pleșul de lângă Tg. 
Neamţ e numai o rană vie, lovit și năruit de ,pârăui de la poale. 
Cetatea Neamțului legendară, se profilează ca un colț de stâncă 
printre puţinii arbori ce au mai rămas pe culme. 

Sate mari, bogate se înșiră dealungul marginii de apus a 
depresiunii, ca niște stupuri pline, umbre verzi de pometuri. 
In liniștea desăvârșită a curţii dela Grumăzești, își continuă cerce- 
tările sale științifice, ca și Darwin, savantul A. Caradja, al cărui 
nume e cuncscut în lumea întreagă a specialiștilor. 

Mai din sus de Tg. Neamțului se vede Vânătorii-Neamțului, „cu 
sămânță de oameni de aceia, care s'au hărțuit odinioară cu So- 
bieski””. | | 
Tot sate de răzeși, oameni cu scaun la cap, mândri în sărăcia lor, 
omenoși în purtarea lor. 

Sunt atât de multe locuri aici vestite! Nu poți părăsi regiunea 
fără să vizitezi Mânăstirea Neamţului, cea mai cu faimă dintre mâ- 
năstirile noastre; de ea nu e legat numai numele lui Ștefan-cel- 
Mare, ci și o perioadă însemnată din evoluţia noastră culturală. 
Trebue să străbați Tg. Neamţului și el vestit, în trecutul economic 
al Moldovei. Întemeiat de Sași, întărit de oierii ardeleni rămași 
aici din drumul lor spre iernatul oilor, și-a căpătat viață plină, 
nu numai prin faptul că era lângă Cetatea Neamţului, dar că era 
la nod de drumuri principale, îndreptate spre lași, Bacău, Piatra 
ori Folticeni. Lipsa drumului de fier, atracția mânăstirilor, băile 
dela Oglinzi şi Bălțătești, îi dă și azi vara multă mișcare. Odată 
aici se fabricau postavuri și sumane, brânzeturi, de către Țuţuenii 
ardeleni. Mai trâziu evreii invadați din veacul al XVIII-lea, au stă- 
pânit comerţul dând orașului coloratura obișnuită celorlalte 
târgușoare moldovenești. In zilele de iarmaroc, abia poţi răsbate 
de lumea satelor din-jur, în portul curat, bărbaţii cu pletele până 
la umeri, ca plăeșii lui Ştefan, cu pălăria lată "n margini. E o înviere 
a zilelor când buciumul chema la apărarea ţării. 

Apucând peste podul de pe apa Neamţului, abia poți înainta de 

puhoiul omenesc. Căruțele se ţin șirag una după alta. Nimeni nu 
e grăbit, căci graba strică treaba. Când clacsonul ţipă strident, 
ca să facă loc automobilului prin mulțime, zarva printre drumeți 
creşte. Femeile ţipă speriate, copiii se opresc cu ochii sgâiți spre 
maşină, balaur pentru ei; încep să plângă. Pe urmă râsul și ve- 
selia cuprinde pe toţi. Biruie sănătatea firească. 
Iţi iese în cale satul Humulești, vestit și el, prin]. Creangă, născut 
din: Ştefan a lui Petrea Ciubotarul şi soţia sa Smaranda, născută 
David Creangă din satul Pipirig, județul Neamţului. 
„Dragu-mi era satul nostru cu Ozana cea frumos curgătoare și 
limpede ca cristalul”. este expresiunea celei mai calde legături 
cu satul, trecut la veșinicie prin amintirile copilăriei. 
Semnul de cinstire al oamenilor noștri aleşi? La Hordou, 
satul lui Coşbuc, casa în.care a copilărit se năruia pe an ce trece, 
cu șuvolale de ploaie pe pereţi, ca nişte dâre de sânge. Aici, multă 
vreme în față numeroşilor călători siliți să treacă peste podul 
Ozanei, se înalță Şcoala, dragă Doamne, ridicată în cinstea amin- 
tirii lui Creangă. Ani de zile fu părăsită, de ajunsese schela și că- 
priorii putreziți, gata să se năruie. Abia în anii din urmă vred- 
nicia unor învățători localnici au spălat rușinea ce apăsa nu numai 
asupra satului, ci și asupra cărturarilor ţării întregi. 
Drumul mare duce spre Bălțătești. Apuci altul, printre căsuțe cu 
ruje 'n faţă şi cu colibe 
de vară drept bucătărie 
făcute din lobde de fag 
ridicate ca un con. 
Dincolo de  Nemţişor, 
se ridică vestita cetate 
„îngrădită 'n pustiu, a- 
coperită cu fulger, locuită 
vara de vitele fugărite de 
streche și străjuită de ce- 
ucele și vindereli, care au 
Fig. 48. Cetatea Neamţului. găsit-o bună de făcut 
cuiburi într'iînsa''. Ru- 
inele te chiamă, măcar că e priporos urcușul. Apele râului când 
vin -mari, lovesc în temelia Pleșului, mereu năruind-o; șuvoalele 
sculptează piramide de pământ într'una schimbate. Urci greu, dar 
amintirile înlătură osteneala. Din cetatea, cu origine pierdută în 

negura vremii, n'au rămas decât urme de ziduri măcinate de 
atmosferă dar și de oameni. 

Și totuși e de ajuns ruina turnului din colț cu ferestruica pentru 
sinețe pentru ca trecutul să învie. 

Cine a zidit-o? Taină. Fapt e că așezată la răscruce de drumuri, 
a servit drept apărare până *n veacul al XVII-lea. N'a putut-o lua 
"nici Sigismund în veacul al XIV-lea, nici Turcii în al XV-lea. Cei 
9 vânători, au rezistat în adevăr armatei lui Sobieschi. 

La capătul drumului tăiat ca o aleie în pădurea deasă de stejari, 
se deschide întinsă poiana în mijlocul căreia: 
se înalța măreața ctitorie a lui Ștefan-cel- 
Mare, cea mai impunătoare dintre clă- 
dirile mânăstireşti ale evlaviosului dom- 
nitor. 

Lumina largă peste spațiul deschis, turnul 
dela intrarea bisericii și chiliile albe în- 
conjurate de pajiște verde, nasc o im- 
'presie de măreţie,. . 

Locul este minunat pentru un locaș de 
rugă, nu atât prin taina muntelui, cât prin 
bolta largă a cerului luminos. Aici a fost 
ales locul mânăstirii celei vechi, din vremea 3 

lui Petru Muşat, pe urmele căreia Ștefan ai. Puriul dea în: 

: trarea în M-rea Neamţ. 

înalță în 1497 actualul monument după | 

biruința asupra trufașului Craiu al leșilor, în Codrul Cosminului: 
„Doamne lisuse Hristoase, primește acest hram care s'a zidit 


Fig. 50. Mânăstirea Neamţ. 

întru slava sfintei și slăvitei dela pământ la cer Inălțare a Ta și Tu 
stăpâne, acopere-ne cu mila de acum și până 'n veac." 
Impunătoare e biserica, în simplicitatea ei. Cu tot turnul moder: 
nizat, planul general, cu oarecare renovări postume, se păstrează. . 
Pe din afară păreţii sunt simpli afară de cele două brâie de ocniţe 
de sub streșină și puternicele contraforturi din jur. 

- Podoaba multicoloră a bumbilor smălțuiți, nu mai apare decât 
unde și unde, descoperite de sub varul ce le-a ascuns. 


ret 

pgastattteh i) 

Ro A. 
Fig. 51. Una din Fig. 52. Uşa de fier. M. Neamţ. 
ferestre. (d. Balș). ş (d. Balş). 


Minunat de impunătoare sunt pervazurile gotice, cu ornamente 
săpate ?n piatră dela cele patru ferestre ale pronausului ca și in- 
trarea principală cu două rânduri de chenare de piatră, unul exte- 
rior dreptunghiular, altul interior gotic. 

Cu câtă grije, condusă de simţul de evlavie, dar și de artă iscusită, 
sunt lucrate în deosebi ușile, care ar putea servi drept model 
în arta decorativă dela noi. Ușa vestmântăriei e o minune de orfe- 
vrerie. Deşi masive, șinele de fier, cu capetele piroanelor la în- 
crucişări, le dau o gingăşie demnă de toată admiraţia. 

In faţa intrării prinicipale, aghesmătarul cu larga cupolă arămie, 
dă întregului o apropiere mai mare de mânăstirile apusene. 
Interiorul nu cuprinde picturi vechi. Toate sunt moderne, din 
prima jumătate a veacului al XIX-lea, fără interes artistic. 

In decursul veacurilor, mânăstirea s'a bucurat de sprijinul şi dania 
domnitorilor. Era cea mai bogată mânăstire din Moldova. Multe 
din odoarele ei scumpe s'au pierdut în pribegia dela 1917 la Mo- 
scova. Unele din ele, cum e aerul din biserica nouă cu îngerașii 
îngenunchiaţi la picioarele Mag- 
dalenei, care-și smulge părul 
de sfâşietoare durere, datează 
de pe vremea lui Ștefan-Voe- 
vod, nenorocitul fiu al lui 
Alexandru-cel-Bun, omorit de 
Petru, vărul său. De mânăstire 
se leagă amintirea cele idintăi 
tragedii, urzite în jurul tronu- 
lui. 

Cu mult mai vie a rămas amin- 
tirea perioadei de înflorire cul- 
turală puternic manifestată în 
chiliile mânăstirii, din timpurile 
cele mai vechi. Caligrafii și 
miniaturiștii lucrau atât de 
artistic, încât unele lucrări ie- 
şite din Mânăstirea Neamțului 
sunt păstrate în bibliotecile Fig. 53. Maica Domnului. (d. Balș). 
străine (Evangheliarul din 1429 

dela Oxford), ca lucrări de artă. E dovedit că operele nemţene în 
deosebi, au avut deosebită influiență asupra celor de acelaș fel, 
săvârşite în Rusia. Aici au trăit și în liniștea mânăstirii s'au 
format nenumărați cărturari bisericești, cum e Macarie, în 1523 
egumen al Mânăstirii. Este primul cronicar călugăr, care scrie „spre 
a împlini poruncile domneşti (Petru Rareș), a'nu lăsa faptele 
întâmplate în vremurile și domniile trecute să rămână învăluite 
în mormântul uitării, ci a le preda istoriei”. 

După veacul al XVI-lea urmează o perioadă de lâncezeală până la 
stareţia lui Paisie dela sfârșitul veacului al XVIII-lea, „virtutea 
întrupată, prea dulce la sfat și fără vreo ascundere''. Mânăstirea 

cunoscu iarăși strălucirea de odinioară, sub mitropolitul Veniamin. 
In vremea aceasta, din tiparnițele mânăstirii se răspândesc până 
peste graniță nu numai cărți religioase. 

Mânăstirea Neamţului nu e căutată azi numai ca loc de recreaţie 
odihnitoare, ci şi ca centru de excursii prin munţii din împrejurimi. 
Pe un drum umbrit, cu puţine locuri deschise, ajungi la Mânăstirea 
Secul; prin așezarea ei în mijlocul codrilor, prin contrastul între 
zidul de cetate ce o împrejmuie, cu numeroase turnuri profilate 
pe cadrul întunecat al 'pădurii, aduce aminte de complexul clă- 
dirilor dela M-rea Hurez. Biserica principală e dela începutul 
veacului al XVII-lea; pisania pomenește numele lui Nistor Ureche, 
Mare-Vornic de Țara-de-jos. Era o vreme când adăpostea mulți 
călugări şi avea averi mari, moșii dăruite de Voevozi și boeri. 
Azi abia își duc viața câțiva călugări în mare sărăcie, dar adâncă 
înțelegere a celor sfinte. In trecutul ei a fost deseori prădată de 
Turci, Tătari, căci era vestită prin bogăţiile ei, din care o bună 
parte se mai păstrează și azi, scăpate prin voinţa călugărilor de 
exodul spre Moscova. Sunt opere de artă, ca epitaful lucrat de 
Mitrofana, soția lui Nestor Ureche; numai catifea, mătase, fire 
de aur și argint, de o fineță neîntrecută, ieșită din răbdarea și evlavia 
vestitelor ,domniţe şi boerese. 


3. Dela Tg. Neamţ, tot peste dealuri și văi, apuci drumul către 
Paşcani, o șea largă între înălțimi, ceea ce a înlesnit așezări 
de oameni spre câmpia Moldovei. E una din cele mai interesante 
regiuni, pe unde ca și pe o poartă deschisă, era drumul bătut al 
mişcărilor omenești venite dinspre Apus. Pe aici era Drumul oilor, 
către stepele Moldovei. Urmele ardelenilor așezați sunt arătate 
prin mahalaua Ţuţueni din Tg. Neamţ, prin satul Brețcani, prin 
Valea Oilor, Drumul Stânei. Era o intensă circulație omenească, 
dinspre munte spre câmple, ceeace se vede prin împestrițătura 
de tipuri, de case, de porturi. 

Drumul dela Tg. Neamţ e obositor pentru cărăuși. Urcă din greu. 
La Paşcani s'a mai păstrat, sus pe muchia malului înalt al Siretului, 
hanul, „ratoșul”', cu ziduri groase, cu odăi uimbroase, cu pivniţi 
boltite, cu stâlpi masivi la intrare. E ca o cetate închisă din toate 
părțile, pentru adăpostul carelor încărcate și apărarea lor peste 
noapte. Dincolo, peste Siret, hanul nu mai foloseşte la nimic. 
A rămas o crâșmă simplă. Trenul ce urcă cu anevole, l-a omorit. 

La Ruginoasa, e castelul lui Cuza-Vodă. O tristeță fără samăn te 
cuprinde când intri pe poarta parcului părăsit. Nu e paragina 
vremii, ci uitarea voită. Castelul în stil gotic, n'a păstrat din splen- 
doarea lui decât scara principală de stejar sculptat. Nimic în in- 
terior, nici ca pietate, nici ca interes istoric, nu s'a păstrat dela 
cel dintâiu Domnitor al României, cu viață atât de sbuciumată, 
în cei șapte ani de domnie. 
Doar arborii bătrâni, stufoși, împletituri de sălcii, plopi, arțari, 
şi brazi, cât pot să povestească, dacă li s'ar înțelege glasul, despre 
dragostea cu care sătenii veneau să ureze bun sosit liberatorului lor. 
M'am nimerit să iau parte, ca 
rector, cu studenţii din lași, la 
serbarea de 50 ani dela moartea 
Domnitorului. Prin mulțimea adu- 
nată la piosul parastas, un sătean 
cu sumanul până la glesne, se dă 
la: o parte. Își razimă cotul 
mânii drepte pe capătul nelip- 
sitului băț de alun și-și pironește 
privire aspre o movilă din grădină. 
— Acolo era un chioșc desti- 
clă, în fața iazului acum plin cu 
urzici, vorbește moșneagul ca . 
pentru sine. 
— Eram băiat de vreo 7 ani când 
am văzut Domnul și Domnița 
pentru întâia şi cea de pe urmă 
dată. Venise lume de pe lume să-i 
întâmpine. Șase bătrâni le-au ieșit 
înainte purtând o pâne mare 
făcută dintr'o dimerlie de făină. 
Un altul purta sarea, iar alți doi 
un berbec frumos, cu coarnele împodobite cu cordele. Colo, în 
cerdac, s'a arătat Domnul. Pare că-l văd; înalt, chipeș,: frumos. 
Vorbi norodului şi apoi dădu poruncă să se desfunde un butoiu 
cu vin. Ce mândrețe era pe aici, și cum s'au schimbat locurile 
în așa de scurtă vreme. 
In biserica micuță, mai mult o capelă, e mormântul Tri Pe o 
lespede de marmoră stau săpate cuvintele: „„Alexandru lon | Cuza, 


Fig. 54. Cuza-Vodă. 

Domnul Românilor, născut la 20 Mart 1820, reposat la 2 Mart 1873”. 
Atât. O dungă aurită drept chenar. 
Câteva trepte duc în cavoul tot simplu, cu un sarcofag de lemn 
sculptat, o cruce deasupra și candela de sub ea. Pe unul din pereți, 
pe o placă de marmoră neagră, sunt săpate versurile lui Alecsandri, 
prietenul Domnitorului: 
d Sunt nume destinate, ca numele tău mare, . 

Să steie neclintite, pe-a timpului hotare, 

Și veşnic să răspândă o falnică lumină 
| Pe seculii ce 'n umbră trecând, li se înclină. " 
După ce ai urcat dealul dela Ruginoasa, unul din desavantagiile 
lașului ca centru economic, fiind nevoe de dublă tracțiune, drumul 
de fer ca și şoseaua scoboară lin panta Bahluețului, numai printre 
ogoare şi fânețe. Nimic nu previne că te apropii de o capitală 
ca lașii. Rar câte o fermă mai metodic îngrijită. Incolo, e tabloul 


Fig. 55. Cosaşi de la munte. (Des. E. Saulea-Bocec) 


neschimbat al vechilor gospodării și sisteme de agricultură. Grâu 
și poptșoiu, lanuri întregi, fără altă vrâstare. Pe vremea cositului, 
la capătul lanurilor se văd sălașurile temporale ale cosașilor veniți 
dinspre munte. Lângă căruțele cu care au călătorit, au ridicat pe 
câteva prăjini niște corturi de coviltire, sub care se odihnesc noaptea. 
In faţa lor e vatra pe pământ, la care se fierbe mămăliga, în ceaunul 
care atârnă de nişte bețe înfipte în pământ. 

La Tg.-Frumos te afli în lunca destul de largă a Bahluețului. Târ- 
guşorului nu știi pentru ce i s'a dat epitetul atât de atrăgător. 
Niciun semn care să te lămurească. Cel mult una din biserici, 
zidită de Petru-Rareș spune despre un trecut mai plin. Incolo 
azi, nimic de samă nu-l deosibește. Doar împrejurimile sunt ceva 
mai vioaie, producând o variaţie de decor. 

De altfel orașul are toate condițiunile naturale pentru o viață 
mai intensă. E punctul de întâlnire a trei drumuri principale. 
Unul vine dinspre Hârlău, în lungul dealurilor înalte cu vii și livezi. 
Altul e acela dela Pașcani, dinspre valea Siretului. Al treilea, frumos, 
căci taie oblic dealurile dinspre Sud, vine dela Roman, trecând 
prin sate mari cum e Miclăușeni, al cărui proprietar a lăsat una din: 
cele mai bogate biblioteci particulare, străbătând Strunga, ve- 
stită localitate de băi, în partea locului. Drumul este frumos, mai 
ales când cireșii rămuroși ce-l împrejmuie sunt ca ninși de flori. 
Și cu toate aceste condițiuni naturale, Tg.-Frumos slăbește ca un, 
om ce se stinge de bătrânețe. 

Trenul fuge dealungul Bahlueţului până la Podul-lloaii, „Podul 
Leloaii””, cum îi spun localnicii, un târgușor și mai istovit de cât: 
celalt. De aici începe valea vestitului Bahlui, râu altfel molatec, 
pe care însă nu-l bagi în samă în șerpuitul lui prin lunca-i largă. 
Cât e vară secetoasă, este câmp verde de pășune, cu tamaslâcuri 
de vite. Vechii călători, dădeau descrieri ca din Argentina, în ce 
priveşte bogăţia cirezilor de vite ce pășteau fără păzitori. 

Când însă ploile se ţin lanț, lunca întreagă e un lac, dela Podul 
Iloaii până din jos de lași, aducând mare prăpăd. Te miri că în apro- 
pierea orașului universitar s'a păstrat până azi tabloul nepăsării 
și al iroselii de pământ. 
Oamenii se feresc de luncă. Satele sunt pe margine, sus pe tap- 
şanul terasei. Numai în orașul culturii s'a permis să se întindă 
case sărăcăcioase, din nuele, până 'n albia pârâului. Când vine 
mare, le inundă, le dărâmă lesne, umezindu-le temelia de pământ 
bătut. 

Pe distanța dela Podul-lloaii până în Capitala Moldovei, nimic 
deosebit, decât câmpuri cultivate. 

Doar la Cucuteni, staţia de unde pleacă linia ferată spre Dorohoi, 
se vede o încercare de modernizare a satului, dar rămas ca tabloul 
ironiei, al nepriceperii, sau al al formalității împlinite, așa, de 
mântuială. Casele sunt orânduite în șiruri, ca niște cantoane, din 

cărămidă aparentă. Cum au fost zidite, au fost date în stăpânire, 
fără nicio gospodărie în jur. Au rămas așa mai bine de jumătate 
de veac, tablou al lipsei de continuitate în administraţie. 

La Leţcani din apropiere, există o biserică unică în ţară. Intrarea, 
în partea din apus, e monumentală cu patru coloane masive ter- 
minate prin capiteluri ionice. Planul bisericii e circular, atât la 
altar, un cerc mai mic, cât şi în corpul principal al ei. E ca un 


Fig. 56. Cârd de vite moldovenești. 


templu antic, mai ales că şi pe din afară e simplă, cu niște pilaștri 
ce despart pereţii în suprafețe dreptunghiulare. E o influență 
italiană din veacul al XVIII-lea; biserica e clădită de Constantin Balş. 


4. Şi astfel prin bariera Păcurarilor intri în orașul cu trecut atât 
de sbuciumat, dar cu aureolă neştearsă adusă de evenimentele 
principale istorice petrecute în el, nu numai cât a fost capitala 
Moldovei. 

Inainte de toate lașul e orașul Unirilor. Istoria contemporană a 
României din soarta lui se poate urmări. E încă neatinsă clădirea, 
azi muzeu, în care s'a săvârşit alegerea lui Cuza ca Domn al Mol- 
dovei. Sala Elefantului, aşa numită după un schelet de elefant, e 
istorică. In entusiasmul rezultatului, M.. Kogălniceanu deschide 

larg fereastra spre stradă, anunțând cu bucurie mulțimii votul. 
In centrul orașului e Piaţa Unirii, cu impunătorul monument al 
lui Cuza, înconjurat de sfetnicii săi cei mai de samă. Aici, în fața 
caselor lui Bacalu, s'a jucat Hora unirii: 


Hai să dăm mână cu mână 
Cei cu inima română. 


Mai târziu, pe platforma Aroneanului, în 1918, în jurul stindar- 
dului ce fâlfâie bătut de vânt, s'au adunat într'o emoţionantă 
însuflețire ostașii voluntari din Ardeal, Bucovina, Basarabia cu 
cei din Vechiul Regat, intonând: 


Pe-al nostru steag stă scris, Unire, 


Soarta orașului rămâne însă pilda jertfirii de sine. 

Ş'a desbrăcat de bună voie hlamida de purpură, după cea dintâi 
Unire. S'a sacrificat pe sine pentru izbânda unei părți din idealul 
visat de atâtea generații. Flacăra vieţii sale s'a micșorat, dar n'a 
pierdut din via ei licărire, ca și nestinsa lumină din templul zeilor. 
Pe vremea războiului mondial, cu bună inimă, și-a împărțit sărăcia 
cu cei care căutau adăpost. La plecarea guvernului, lașul a rămas 
mai sărăcit, mai prăpădit, cu străzile numai hopuri, cu casele numai 
răni, cu arborii dela Copou jertfiți. Cei duși nu ș'a mai întors 
privirile la ce au lăsat în urmă. Nici azi nu sunt lecuite toate rănile. 
Facultatea de medicină a rămas netencuită pe din afară de dinnainte 
de războiul celalalt. Clădirea Universităţii n'a ajuns să fie termi- 
nată nici azi. | 
Cutremurul a mărit dezastrul; aeroplanele rusești au însemnat 
cu câteva ruine încăodată participarea lașului la suferințele gene- 
rale ale țării. 

Ca un bătrân cuminte, laşul așteaptă, mereu așteaptă o soartă 
mai bună. Trecut prin toate, zile bune și zile grele, a rămas închis 
în sine. Nu cunoaște ura, nici chiar față de cei pe care i-a înălțat 
şi apoi îl uită. In schimb întotdeauna primește cu dragoste pe cei 
care vin la el. 

Se vor nărui, uitate, casele; se vor dărăpăna străzile. Vor rămâne 
însă numele și însemnătatea lui veșnică, atât cât va fi neamul ro- 
mânesc, căci trecutul ca și frumusețea blândă a naturii, niciodată 
nu se vor putea șterge. 

Fala lui sunt toţi acei, care au putut să se inspire și să-și înalțe 
gândurile, trăind în liniştea lui netulburată de vuezul valurilor 
ce se prefac în 
spume, în natura 
înviorătoare ce-i 
dă veșnică tine- 
reță și în lumina 
blândă a unui ori- 
zont larg. Peste 
totvibreazăecoul 
vremurilor a- 
puse, de glorie, 
de luptă și iz- 
ii bândă. 
Mii Nu e stradă de 
care să nu se lege 
Fig. 57. Clădirea Vechii Universităţi. (Des. C. Motaș) amintirea vre- 
unei pâlpâiri din 
lumina ce s'a revărsat asupra ţării şi a neamului întreg. Dacă cultul 
trecutului ar fi înrădăcinat în 
noi, la fiecare colţ, o placă de 
marmură, ar evoca un fapt 
istoric, o viață de muncă con- 
structivă. Ici e casa lui Asachi, 
dincolo a lui Kogălniceanu. In 
alta a trăit V. Alecsandri; din- 
colo a funcționat multă vreme 
„„Institutele-Unite“: la care au 
învățat mulți aleși ai neamului. 
Pe  râpa Ţicăului e căsuţa 
unde Creangă a scris Amintirile 
şi poveștile; în cerdacul ei 
Eminescu s'a inspirat pentru 
poezia: La steaua care-arăsărit.. 
Aproape de Piaţa Sf. Spiridon 
e frumoasa casă boerească în 
care a funcționat multă vreme 
întreaga Universitate ieșeană, 
în aula căreia își țineau cei 

Fig. 58. Vechea Academie Mihăileană. 

dela „„Junimea””. conferințele. In drumul spre gară, a mai rămas 
păstrată o parte din vechea Academie Mihăileană. 

Nu e oraș din ţară în care să se oglindească trecutul mai viu, decât 
în clădirile și templele de rugă din laşi. După cum Istoria literaturii 
moderne și evoluţia noastră științifică nu poate fi scrisă, fără cu- 

Fig. 59, Trei-Erarihi. Fig. 60. Pietrele sculptate. 


noașterea Iașilor, tot așa Istoria Românilor, dela Ștefan-cel-Mare 
până azi, poate fi urmărită prin monumentele lăsate de principalii 
Domnitori ai Moldovei. | 

Bisericile lașului sunt monumente arhitecturale, unele, cum e 
Golia, dela mijlocul veacului al XVI-lea,impunând prin măreţia lor, 
altele, cum e Trei lerarhi (1639), prin gingășia sculpturii în piatră 

ce o îmbracă peste tot. Sf. Neculai (1491) din fața fostului Palat 
Domnesc, spune de trecerea lui Ştefan-cel-Mare pe aici. Sf. Sava, 


Fig. 6l. Biserica Barnovski. 


nu lipsește câte una mai veche. 


ridicată pe vemea lui Petru 
Schiopu, (veacul XVII-lea) pe 
urmele alteia din veacul al 
XIV-lea are o arhitectură ce 
o face căutată și de savanții 
străini; Sf. Haralambie de la 
sfârșitul veacului al XVIII-lea, 
domină orașul. Nue biserică 
care să nu evoce vreun Domn 
din şirul celor trecuți pe 
tronul Moldovei sau de vre- 
un boer însemnat prin cre= 
dință ori cultură. S'a păstrat 
şi o biserică în totul din lemn 
(Rufeni) clădită de breasla 
teslarilor, pe la începutul 
veacului al XVIl-lea, aşezată 
pitoresc pe coasta. dealului 
dinspre Tătărași, în mijlocul : 
modestelor locuinţe din care 


Ceeace dă însă farmec lașului este natura. Influiența ce o exercită 

Fig. 62. Biserica Golia. 

natura asupra producției spirituale în genere, este netăgăduită. 
Ea a jucat un însemnat rol și în manifestațiunea ieșană. 

Pe linia de despărţire între dealurile împădurite și zona stepelor 
întinse, natura din jurul lașilor e pe cât de variată pe atât de atractivă. 
Umbră și căldură, soare și șopot de izvor, mireasma florilor de 
câmp și a teilor înfloriţi, îl încadrează într'o atmosferă de liniște, 
de taină, de recu- 
legere și sbor al 
gândurilor. O a- 
propiere în acea- 
stă privință se 
poate face între 
Florenţa și lași. 
Dealul Repedea, 
cu pieptu-i larg 
bătut în plin de 
soare ziua 'n- 
treagă, e neîntre-  pig. 63. Casă veche din Tătărași. (Des. C. Metiş) 
cut ca schimbare 

la față. Nu e o clipă acelaș în colorit, chiar când cerul e fără 
nori, care măresc prin jocul lor, pe cer, caleidoscopul de umbră 
și lumină, lăsat pe pământ. 

Când învăluit în ceață, pare mai scund, mai strâns în sine, ghemuit. 
Când e luminat, pare că-și ridică fruntea "n sus, cu sprânceana pă- 
durii, de ai crede că e un munte. 

Din perspectiva Sărăriei îl vezi atât de variat, că nu-l mai cunoşti 
uneori. Cerul e acoperit cu nori plumburii, revărsați în rotocoale 
ce întunecă mai adânc sprânceana de pădure. Carapacea de plumb 
se rupe o clipă la apus; prin despicătura ei străbate un mănunchiu 
de raze, ca dintr'un reflector, asupra Repedei. Repedea e de 
nerecunoscut. Pe fondul înegrit al pădurii, al viilor și grădinilor 
ce-i acopere fața, strălucesc acoperișurile clădirilor dela Socola, 
şi al vilelor din „vii, ca plăci de granate; sclipiri scânteietoare să- 
geată din geamuri. Brâul de piatră desgolită, de sub sprânceana 
încruntată a pădurii, se tivește cu dungă însângerată. In mijlocul 
tabloului de o frumuseţe nebănuită se înalță turnul svelt ca o 
campanelă gingașă, clopotniţa bisericii Bărboi. 

Unde te întorci, de pe străzile trăgănate te bucuri de asemenea 
tablouri înviorătoare din natură. 

De pe tăpşanul Copoului, în zorii zilei de iarnă sclipește coiful de 
zăpadă al Ceahlăului depărtat, ca o diademă de briliante; în apusul 
unei zile de vară senină, Ceahlăul mai înălţat, se arată ca un nor 
întunecat la orizont, cu profilul bine cunoscut al unui dom, 
cu Toaca și Panaghlia într'o parte, acoperișul Oculașului în alta. 
Mai ales primăvara, când grădinile sunt numai flori, ori toamna, 
când coloritul arborilor dă tablouri cu minunate picturi, lașul 
apare în îmbrăcămintea aleasă, ce-i 
acopere mizeria amănuntului. E fru- 
moasă Repedea, privită de pe străzile 
Iașului. E mai frumoasă panorama des- 
făşurată de pe ea. Nuealt oraş din ţară 
care să aibă un punct de observare atât 
de minunat. 
Drumul însuşi, fie pe şoseaua mare, fie 
printre vii, e un deliciu. Pășești fără 
osteneală și nici nu știi când ai ajuns la 
Schitul lui Tărâţă, din veacul al XVIII-lea 
cu tei și fagi în jur. 
Pe vârful Repedei te orbește lumina, te 
captivă zarea largă. Dealurile înalte ale 
Bârnovei, Mogoşeşti, cu dunga de pă- 
duri tot mai rărite, se înalţă spre Apus. 
Dimineaţa, când ceața nu s'a ridicat de- 
Fig. 64. Turnul bis. Barboi. Plin de peste vale, de îndată ce străbaţi 
(Des. E. Saulea-Bocec). tunelul dela Bârnova, în dreptul orașului 
e ca un golfde mare adâncit între dea- 
luri; primele raze ale soarelui fac să scânteie acoperișurile caselor 
şi turnurile bisericilor. 
Spre răsărit valea Prutului dispare. Câmpia întinsă dela Cristești 
îţi arată locul unde Jijia se unește cu lunca Prutului. Peste el însă 
se înalță dealurile din inima Basarabiei, prelungirea celor din 
Moldova. 
Către Nord stepa, Pustiul lui Cantemir, se întinde de asemenea 
şi de o parte și de alta, din ținutul Jijiei în al Bălţilor. Basarabia 
şi Moldova sunt una. 
Revărsate pe coastele a două dealuri prelungi, al Copoului și al 
Aroneanului, se ţine pânza clădirilor din laşi. Dintre ele răsare 
ca o cetate vechiul Palat domnesc, dominând șesul Bahluiului. 

Restaurat, e numai turnuri și turnulețe, ca imitat din ţări apusene. 
Nu cadrează nici.cu trecutul, nici cu celelalte clădiri audit unele 
cu monumentală arhitectură. 

Bisericile atrag atenţia. După ele ai putea reconstitui istoricul 


" Moldovei. Sunt biserici în cuprinsul orașului, sunt mânăstiri pe 


culmea dealurilor. | 

Frumoasa, de jos, la marginea târgului, îşi păstrează încă înfăți- 
şarea-i nouă din 1836, pe urmele celei construite în 1753, pe vremea 
lui Matei Ghica Vodă. E o clădire impunătoare, cu cele patru bolți 


şi turnuri în lungul corpului principal dar mai ales cu frontispiciul 


înalt sprijinit pe coloane masive și fronton larg.Trebue să fi fost 
frumos tabloul când biserica se oglindea în luciul lacului, pe care 
se preumblau către sară Domnitorii. 


Ca niște minarete se înalță sulițele celor două turnuri svelte ale 


bisericii din fosta mânăstire a Cetăţuiei, terminată de Duca-Vodă 
în 1672. S'a păstrat în cadrul ei natural, cu zidurile cetății, năruite 


Fig. 65. Cetăţuia, din aeroplan. 


numai înspre latura din apus, cu bolțile: din sala gotică cu arcuri, 
împodobite de bumbi sculptați în piatră, ca la Dragomirna. Casele 
domneşti, bucătăria domnească socotită multă vreme ca baie, 
sunt iarăși încă în picioare. 

De sub zidurile ei priveliștea împrejurimilor este încântătoare, 
admirată și de sultanul Mehmet al IV-lea. 

Tot impunătoare e Galata, de pe dealul de dincolo de Bahlui. E 
mai veche, fiind zidită de Petru Șchiopul în 1584. Biserica e masivă 
cu rândurile de firide și ocniţe la exterior, cu cele două turnuri 
înălțate pe trei rânduri de postamente. În întregime biserica de și 
mult mai mare decât cea dela Cetăţuia, nu e lipsită de oarecare 
gingășie. Totul e împrejmuit cu ziduri groase, iar turnul dela 
intrare, masiv, cu poartă largă, regulat arcuită, dela jumătate *n 
sus fu înălțat pe vremea lui Mihai Sturdza, care a zidit, pentru 
soră-sa, și casele păstrate în incinta zidurilor. 


Până și cimitirul, în lași, evocă trecutul plin de glorie și faimă. 
Helicea unui aeroplan, drept cruce, începe povestea mormintelor, 
cu ale celor căzuţi pentru întregirea țării, orânduite în jurul unui 
original monument: o masă de marmură, la colțuri cu flăcări ne- 
stinse, în mijloc cu .o prismă încercuită de șini late de fer, care 
reproduc pe fiecare față câte o cruce neagră, vizibilă de departe, 
pe fondul alb. 


Cimitirul ieşan nu e numai câmpul eroilor, ci și Panteonul cu bolta 
largă a cerului pentru mulți din cei cari au dat strălucire neamului. 
Busturile de bronz ale unora strălucesc în piezișa bătaie a soarelui. 
lci e mormântul lui Delavrancea mort în timpul pribegiei sale 
din vremea războiului. Mai la deal puțin e mormântul lui Creangă, 
în fața mausoleului lui V. Adamachi, boerul care și-a lăsat averea 
Academiei Române, şi din care ţara s'a ales cu atâtea energii fo- 
lositoare. Alăturea e mormântul lui Muzicescu, întemeietorul 
cântărilor religioase și ale celor populare, în apropierea căruia e 
cavoul unde se odihnesc rămășițele lui M. Kogălniceanu. Mormin- 
tele a trei blajini literați stau grămadă: D. Anghel, N. Gane și 
N. Beldiceanu. Filosoful V. Conta odihneşte mai spre răsărit, în 
apropierea savanților P. Poni și Gr. Cobălcescu. 


Incet-încet se stinge flacăra soarelui înclinat spre asfințit. Nuinai 
geana Repedei e încă împurpurată de ultimele raze de soare, ce 
fac să sclipească acoperișul Schitului Tărâţa. Ultima geană arămie 
a dispărut. Dealurile se îmbracă în zalea albastră-cenuşie de oțel 
a serii, până ce amurgul cuprinde văi şi dealuri, biserici și case, a 
căror siluetă se profilează pe ecranul gălbui al cerului dela 
asfinţit. Peste oraş ca și cimitir, peste monumentele vechi ori 
casele noi se lasă liniştea nopții, deplina linişte în care bătrânului 
oraş îşi șede atât de bine. 

Dela lași, drumul în lungul Moldovei e presărat tot cu amintiri 
variate istorice. 

Treci pe sub dealul pe vârful căruia se profilează svelta biserică 
Cetățuia. Sub malul povârnit, cu vii întinse, se mai ţin în picioare 
zidurile înegrite ca un patrat regulat ale Mânăstirii Hlincea, cu 
biserica simplă, zidită în 1660 de Vasile Vodă Lupu, pe urma alteia 
mai vechi, ridicată de către Maria fata lui Petre Șchiopul. Pustie 
şi uitată stă în coasta dealului, abea zărită dintre pomi și popuşoaie. 
Trenul prinde a urca panta repede a dealului umbrită de bătrânele 
păduri dela Bârnova, în care mesteacănul crește în plină putere, 
printre fagi rămuroși și unde poenele sunt tot atât de bogat smăl- 
ţuite ca și la munte. Satul Bârnova se înșiră cu casele rare, cu vii 


„Fig. 66. Mânăstirea Bârnova. (Des. E. Saulea-Bocec). 


„părăsite-în jur și grădini în care cireşii și merii înfloriți aruncă pri- 
„măvara buchete de flori pe verdele proaspăt al ierbii, presărate cu 
:bumbii.de aur ai păpădiei. 

Nici nu te-ai aştepta ca în mijlocul acestui sat cu case răzlețe să se 


„afle o biserică din veaclul al XVII-lea, începută de Barnovski şi 
sfârşită de -Dabija Vodă. Asemătătoare în multe privințe cu cea 
„dela Dragomirna, e mai greoaie, cu turnul principal aproape ca un 
„cub, dar cu același brâu de piatră împletită, ce desparte șiragurile 
„ocniţelor de sub streșină, de restul pereţilor. Frumoasă e bolta 


pridvorului cu un chenar de piatră împletită, în mijloc cu un larg 
„medalion. Zidul de împrejmuire, turnul dela intrare, puternic, 


„cu cupola scundă, masiv, prismatic, sunt încă bine păstrate. 


Staţia Bârnova se află aproape pe culmea frumoaselor dealuri ce 


„despart Ţara-de-sus de cea de-jos. Trenul le străbate printr'un 


„ung tunel. 


In umbra tăinuită a dealurilor din nordul județului Vaslui, stă 
ascunsă una din cele mai frumoase mânăstiri de pe vremea lui 
Ştefan. 

Cine a ales locul, a fost un mare admirator al naturii, pe lângă un 
iscusit strateg. 

Vioiciunea peisajului, prea puţin schimbat în amănunt cap pe vremea 
când s'a zidit mânăstirea, acum jumătate de mileniu, se prinde 
mal bine nu când scobori dela Poeni pe drum de pădure, ci când 
urci pe șosea pornind dela Vaslui, împrejmuit cu chelia dealurilor 
despădurite, atacate de puhoaie. 

Cu cât urci valea Vasluiului, iar dela Târguşorul Codăești pe a 
Dobrovățului, cu atât natura devine mai atractivă. Simţi boarea 
răcoritoare a pădurii dese de unde izvorăşte pârâiașul. Copaci 
bătrâni, stufoși, sunt rămășițele pădurii tot mai rărite. 

La o cotitură sceneria se schimbă dintr'odată. Amfiteatrul plz sai 
dese e un tablou minunat de toamnă, cu colorile variate ale frun- 
zelor. Satul Dobrovăț e format din două grupe de case. Cât de 
mare asemănare e între inima Moldovei şi aceea a Basarabiei. 
Satul Dobrovăț pare că e mutat din Codrul basarabean. 

In asemenea decor sobru, se arată zidurile, în parte cu creasta 
năruită, a Mânăstirii Dobrovăț, în încăperile căreia o bucată de 
vreme a fost adăpostită o închisoare, mutată apoi şi schimbată 
într'o Şcoală de agricultură pentru scurtă vreme. 

Intre zidurile groase se ridică biserica, una din cele mai mari dintre 
cele zidite pe vremea lui Ştefan; penultima, e isprăvită cu două luni 
înainte de a-și închide ochii. 

Aproape e tot atât de impunătoare ca și Mânăstirea Neamţului. 
E ca o minune a lui Dumnezeu. Totul în jur e ruină. Chiar și în- 
căperile care serveau de școală, abea mai pot fi folosite de puţinii 
călugări în sama cărora s'a dat mânăstirea. Pe din afară nimic deo- 
sebit. Firidele ca și cele două rânduri de ocnițe de sub acoperiş, 
arată caracterul artei moldovenești. Numai ferestrele au rămas 
frumoase, cele două mari din pronaos cu cadrul ciubucilor de 
platră, încheiate sus într'o ogivă simplă, gotică, sub care se mai 
văd, acoperite de var, frumoasele sculpturi ale rozetelor. 
Captivant este interiorul, mai ales de când s'a scos la iveală pic- 
tura originală din veacul al XVIl-lea, după cum dovedesc numele 
scrijelate ale soldaților lui Sobieski. De altfel duiosul semn al 
pioasei dragoste filială, e săpat în piatră: ,,Blagocestivul și de 

Hristos iubitorul lo Petru Voevod, prin mila lui Dumenzeu, dom- 
nul ţării moldovenești, fiul bătrânului Ștefan-Vodă, a zugrăvit și 
împodobit acest hram în numele Pogorirei Sfântului Duh, la Mă- 
năstirea Dobrovăţului la leat 7030 (1551)”. 

Zugrăvelile sunt minunat de bine păstrate. Pare că nici la una 
din. mânăstirile bucovinene nu strălucesc mai mândre.în prospă- 
tatea originală. Imbinările fondului. albastru-siniliu, ca a cerului 
senin, pe care se desprind heruvini cu aripi aurite sau ca luciul 


Fig. 67. Mânăstirea Dobrovăț. (Bul. M. C. |.) 


chihlimbarului, sunt de un efect care te tulbură prin frumuseţa lor. 
Unele tablouri sunt adevărate compozițiuni cum e acela care re- 
prezintă Sfânta Leturghie de pe păretele răsăritean cu cortegiul 
nenumăraţilor îngeri în stihăriile lor albe cu țăsut de mărgăritare. 
Proaspete și strălucitoare sunt fețele celor trei feciori de domni, 
din 'tabloul votiv, cu haine bogate, în faţa Mântuitorului, așezat 
în tron frumos cristat. Un adevărat juvaer artistic rămâne ascuns 
la: poalele codrului des din inima Moldovei deluroase. 

Dobrovăț, ca şi celelalte mânăstiri, însamnă puncte importante 
şi prin pitoresc. Regiunea întreagă dintre apa Bahluiului și a Bâr- 
ladului este una din cele mai frumoase, mai populate și mai plină 
de sate răzeșești. Este însă și o regiune greu de străbătut. Dru- 
murile sunt anevoioase, mai ales dela sat la sat în curmeziș. Noroc 
de mersul apelor dela Nord la Sud, care deschid căi de legătură. 
Există şi aici aproape ca 'n munți goluri împădurite. Satele sunt 
în jurul înălțimilor, în legătură cu pânza de apă subpământeană, 
ce dă naștere izvoarelor trebuitoare vieţii. Frumoasă e priveliștea 
largă de pe oricare din vârfurile acestor dealuri. 

Pe linia lași—Vaslui te oprești la stația Scânteia. E şi aici o biserică, 
pusă tot pe sama lui Ștefan-cel-Mare. In spaţiul larg, răsare tocmai 
prin simplicitatea ei. E un adevărat templu, masiv, fără ocniţe 
la exterior, cu acoperișul jos, cu turnuleț scund. Se vede că a fost 
mult prefăcută din ceeace era la început. Au rămas însă pervazele 
ușelor, cu stâlpi subțiri de piatră, îmbinate sus cu vărci drepte. 
Nici zorzoane, nici cornișe, nici zugrăveli vechi. Frumuseţa ei stă 
tocmai în soliditatea și simplicitatea care impun. 

Urci drum printre adevărate câmpuri de cicoare. Ce floare co- 
mună şi totuși atât de gingașă chiar când e răzleață pe marginea 
drumului, printre altele, dar mai ales, ca aici, când ţese covor de 
azur pe coasta dealului. E una din plantele sensibile dela noi. Nu-și 
deschide florile decât la anumit ceas și le închide iarăși la anumită 
vreme. Poţi să-ți regulezi ocupația după mișcările petalelor. Ai 
zice în adevăr o zână vrăjită, ce se trezește deschizând ochii, mari, 
albaștri. Poporul a prins de minune sensibilitatea florii la lumina 
soarelui. 

Floare de cicoare 

Cu-ochii după soare. 

Când oi răsări 

Ea s'o 'nveseli; 

Când oi asfinți 

Ea s'o ofili; 

Când oi scăpăta 

Ea s'o aduna. 


Invingi un pripor iute ca să ajungi sus pe tapșanul neted, 
vechea suprafață a dealurilor, rămasă ca un petec dintr'o pânză 
întinsă. O urmăreşti până departe. De aici prinzi minunat asaltul 
ce dau apele în năruirea dealurilor. De jurimprejur pâraele ș! au 
săpat șghiaburile, de a rămas numai bucata netedă din vârf. 

E loc minunat pentru o lecţie intuitivă de geografie fizică. Aici se 
vede în spațiu restrâns lupta între elementele naturii și necon- 
tenitele. schimbări ale feței pământului, de și ne pare neschimbată, 
prin scurtimea vieții noastre față de a naturii. De aici însă poți 
învăța dela natură ce însamnă perseverența voinței și valoarea 
timpului irosit cu atâta ușurință. Schimbările ce le-a adus ea nu 
sunt urmările vreunui cataclism, mânie :momentană, ci aplicarea 
unei legi pe care noi iarăși o nesocotim: cauze mici, au efecte mari. 
Ințeles, peisajul îţi dă prilej pentru' a-ţi examina purtarea proprie 
în viață. El îţi spune că în viaţă nu poți ajunge lao înfăptuire în- 


semnată decât cu voință, cu răbdare și 'perseverentă continuitate. 


Așa îți întețește natura gândurile cât stai răzămat ca pe speteaza 
unui scaun de o movilă de pământ, singura rămășiță dintr'o pătură 
de nisip, roasă de vreme. Citești în cartea naturii, ca și în oricare 
alta a înțelepciunii, dacă o -înțelegi. 

Drumeţia negrăbită, este instructivă și educativă. Te învață mai 
mult, mai ales mai folositor decât cartea, căci cele văzute și 
înţelese, sunt mai îndelung și mai adânc păstrate. Astfel picură 
fără să vrei și în suflet un dram din dragostea de loc. 

Privind spre biserica din Scânteia, întorci pagini din istorie. Te 
afli în continuitate cu trecutul, cu strămoși activi, de temut, cinstiți. 
Nu te simţi izolat; rădăcinile dragostei se adâncesc în pământ, 
dar și în sufletul trecutului. Nu plutești ca vânturelul, bătând din 
aripi, locului. Ceeace vreai să clădești, ce poți clădi, se razimă pe 
ceva real, al tău, din al tău. Dacă simţi în tine o putere creatoare, 
fie cât de slabă, dar a cărei continuitate prin tine, cât ţine viața 
proprie, prin alții alăturea de tine, sau urmaţi în timp, aduce 
aceleași prefaceri sănătoase pentru ţară, ca și aplicarea forțelor 
naturii. 

Popasurile din drum cât de lung, la fiecare pas poate cuprinde 
imensitatea, prin gândurile care ţi le deşteaptă. 

La Buhăești, dai de valea Bârladului, singurul râu ce adună pe 
toate celelalte, din inima dealurilor moldoveneşti. De aceea e cu 
toane. Inundații nu sunt mai multe aiurea decât în calea lui. Stră- 
bătând dealuri nisipoase, ușor îi vine să-și lățească lunca, în care 
curge în voie, în cotituri lenevoase. Nu e altă linie de drum de 
fer din ţară mai des ameninţată, ușor inundată de cât aceea din 
lungul Bârladului. Când apele sunt potrivite lunca e covor verde, 
cu pete de asociaţii din aceleași plante, violete primăvara, galbene 

în toiul verii. Răchita și salcia, plopii şi arinii nasc pâlcuri de umbră 
în lungul luncii. In schimb, dealurile sunt mereu spălate de ploale, 
mereu sărăcite, răni lângă răni, șanțuri lângă șanțuri, ramificate - 
sus, adâncite jos, râpi nefolosite nici de capre. Așa e dela Vaslui, 
cu casele sus pe coama dealului. 
Și aici și-a lăsat urma evlaviei sale Ștefan-cel-Mare, ajuns în Mol- 
dova tot atât de legendar ca și Traian. Nu când citești în cărțile 
de istorie, ci când îl urmăreşti pe teren, apare măreția acestui 
erou al Românilor, „,mic de stat”', dar „iute la mânie”!. Dela Nord 
din Cetatea Sucevii până la Sud în  Cetatea-Albă,din R.-Sărat 
până 'n Codrul Cosminului, mereu, neogoiat, își buciumă plăeșii, 
care-l urmează ca pe o divinitate. Mintea lui mereu ageră, ştie să 
stabilească repede, la faţa locului, planul de bătaie. Iţi aduci aminte * 
de Napoleon. Apropierea o spui în şoaptă, ca și aceea dintre Tiţian |. 
ori Rubens, cu pictorul care a zugrăvit sutele de figuri pe păreții ! 
Suceviţei. O spui în şoaptă dar cu convingere. Structura omului 
e aceeași; faptele sunt aceleaşi. Măreţia lor e datorită faimei popo- 
rului din care face parte și mai ales celor ce-l apoteozează prin 
scrisul răspândit. Kogălniceanu avea mare dreptate când punea 
alături Salamanca și Răsboleini. Nu era numai patriotul care evoca 
trecutul. Era obiectivul judecător, care socotia faptele 'n sine. 
In jurul Vasluiului, Ștefan a dat lupte grele. Aici e Podul-Inalt, 
în care Soliman-Pașa cunoscu asprimea și vitejia moldovenească. 
„Învinsu-i-am și i-am pus sub picioarele noastre și pe toți i-am 
răpus cu tăișul săbiei, pentru care lucru Dumnezeu să fie lăudat."” 
Și la Vaslui, avea un palat, 
din care n'a rămas decât 
temeliile, sau câte o cornișe 
sculptată; a ridicat şi o bi- 
serică, azi restaurată. 
„Ex oppido nostro Vaslui”? 
datează în 1474.29.XI scri- 
soarea către: „,Sanctissimo in 
Christo patri et domino 
domino Sixto Pape Quarto, 
domino nostro gratiosis- 
simo”", stăruind ca în lupta 
Fig. 68. Sculpturi de piatră din Palatul contra păgânilor să nu ră- 
de in, „Vealui. (Des. „€. Hotap) mâie izolat ci să fie ajutat de 

regii și principii creștini. Altă scrisoare, tot din Vaslui, în 1475, 
o adresează către județul Brașovului, să dea voie lui Mihai meșterul 
de a se întoarce la dânsul cu săbiile și armele cumpărate acolo. 
Erau zilele de glorie ale orășelului odată însemnat și prin popasul 
ce trebuia să facă în el caravanele care aduceau mărfuri din străi- 
nătate și pentru care era împuternicit să ieie vamă de fiecare car 
câte doi zloți. 

Azi doarme somnul liniștit al mai tuturor orășelelor mai ales din 
Moldova, cărora trenul le-a luat și rarul prilej de mișcare mai vie în 
“zilele de iarmaroc. 

Valea Bârladului se tot lărgește, mai pustiită, mai puțin pro- 
ductivă, de și dacă ar fi domesticită, s'ar reda culturii întinse câm- 
puri fertile. Mai e mult până la stăpânirea râurilor, care curg în 
voie de aduc pe fiecare an mari pagube. De altfel sălbătăcirea lor 
e în legătură cu lăcomia și nechibzuința oamenilor, ceea ce se 
prinde lesne în jurul Bârladului. E tipul desolării, datorită ne- 
păsării. Dealurile din jur sunt chele; niciun arbore nu oprește *n 
loc picătura de ploaie. Fiind formate din nisip, ușor de spălat, 
sunt lesne năruite de puhoaie. Când priveşti din gara Bârlad spre 
răsărit, ai un tablou din ţinutul Ouedurilor africane. Un fir de iarbă 
nare cum prinde. Coastele dealurilor mereu sunt spălate; puhoaiele 
adâncesc rănile făcute. Te cuprinde jalea. După ploi mari, însuși 
orașul e ameninţat. Se adună din râpă 'n râpă șuvoaiele de apă 
ca niște năvăliri de hoarde; pârâul peste vară sec, vine deodată 
umflat de trece peste șine, îneacă ogrăzile, dar mai ales are ten- 
dința de a pustii locurile, așternând un strat gros de nisip, răscolit 
din dealuri. E mânia lui Dumnezeu, zic oamenii, al căror crez în 
activitate e: Cum va vrea Dumnezeu. De fapt e pedeapsa naturii 
asupra indiferenţei lor. Dușmanul cel mai sigur al apei lăsată 'n 
voie e copacul, Căzând pe frunzele lui, ploaia își micșorează pu- 
terea. Picăturile nu cad ca niște gloanțe de mitralieră asupra pă- 
mântului. Oprite 'n cale se înfiltră. Se taie din năvalnica goană a 
puhoiului prin gărduțe ce se pun deacurmezișul în calea lui. Trebue 
„să le sară; se ostenește; își domoleşte iuţeala. E ca și cu seria de 
obstacole ce se pune drept apărare în înaintarea carelor de asalt: 
șanțuri, garduri ghimpate, șine încrucișate. Omul n'a născocit 
nimic, ci a imitat natura. 
Bârladul, aproape ca și Botoșani, a fost un însemnat centrul cul- 
tural. Prin dania lui Codreanu, liceul înfiinţat a căpătat faimă într'o 

vreme; Vlăhuță, Pârvan, Bujor, au învăţat în el. Centru şcolar, 
existau puteri mărunte numeroase. Dacă școala în adevăr ar fi a 
vieţii, a muncii, asemeni forțe mărunte, aplicate continuu, ar 
avea urmări. Dacă sădirea pomilor n'ar fi numai o simplă serbare, 
ci o reală chemare spre dovada muncii, legea „cauzelor mici cu 
efecte mari”! ar fi găsit o aplicare. Dacă spiritul de continuitate, 
desconsiderat în toate ca aplicare, ar domina; dacă s'ar da valoare 
timpului; dacă legile forțelor n'ar fi învățate numai ca o gimna- 
stică a minţii, numeroșii elevi ai școalelor din Bârlad ar fi îndeplinit 
an cu an, deceniu cu deceniu, minunea împăduririi dealurilor, 
măcar din preajma orașului. Ei, copiii, ar fi dat bunul exemplu 
conducătorilor. Ne mulțumim să admirăm, prin citire, descrierea 
scenelor din Suedia și Norvegia, cu copiii în marș spre câmpurile 
de împădurire, cu harlețul pe umăr și cu puiețul de arbore într'o 
mână. Faptele însă nu le imităm. 

Dacă, dacă, dacă... Până atunci aspectul trist de desolare acopere 
împrejurimile orașului de cultură. 

Și cât schimbă pădurile fața lucrurilor, ce pavăză bună împotriva 
puhoaielor însamnă și câtă frumuseță procură naturii, se poate 
prinde din iniţiativa tardivă care a astupat cu salcâmi câteva din 
râpele cele mai adânci. 

Ce însamnă pădurea și câtă pustiire aduce lipsa ei, se poate vedea, 
părăsind dezolantul peisaj al văii Bârladului, apucând spre Sud, 
pe drumul care duce dela Bârlad la Galați. O bucată de vreme 
străbați tot un ţinut de stepă. Valea e largă și pustie; satele se trag 
spre marginea dealurilor, unde e izvorul mai la îndemână. Roto- 
coale de spini, ca de oțel, ţin locul tufărișurlior. Lumânărele, 
crescute "n voie, își înalță aproape cât omul sutele de pâlpâiri gră- 
mădite pe ramuri. Ca și în Dobrogea, șesul e ca presărat, în vară, 
cu cenușe, şi totuşi cârduri de vite pasc pe luncă. De câte ori văd 
asemenea contrast aparent, nu mi-l pot lămuri decât că roua nopții 
face ca iarba să mai salte cu câțiva milimetri, spre a putea fi apucată 
de buzele subțiri și cărnoase ale vitelor, 

Drumul urcă. Inspre Prut se întinde o ramură din dealurile dela 
Apus de Bârlad. Sunt împădurite. Arşiţa de stepă se domolește; 
un suflu răcoritor vine dinspre ele. Ca prin farmec tabloul s'a 
schimbat. Frumusețea unui drum atârnă și de dispoziţia sufletească. 
Chiar Bărăganul cu monotonia lui aparentă pare frumos, dacă ai 
înțelegerea naturii. Când însă îmbrăcămintea și înfăţişarea naturii 

e variată, îţi surâde, se încruntă, te alintă prin cântecul pasărilor,. 
te chiamă spre ea prin adierea undelor de vânt venite ca din senin, 
atunci sufletul ţi-e captivat fără ştire și voie. Devii copilul ce se. 
bucură și de cea mai mică jucărie. 

Cei care din lăcomie taie pădurile, din indolenţă nu silește a le 
replanta, din oportunitate dă voie ca în locul lor să se creieze 
sărăcăcioase islazuri, contrastul dela Talașmani din drumul către 
Bereşti le poate servi drept dojană sau convingere. Gara din Bălă- 
băneşti e ca ?n pustiu; cel mult doi-trei copaci ca niște pari cu 
sdrenţe n vârf, o umbresc. Mai în fund însă, la Talașmani, e raiu 
de verdeață. Umbra pădurii aduce răcoreală, menţine umiditatea. 
Ogoarele sunt sănătoase, cu porumburi înalte, cu grâu în spic 
ca vrabia. larba e un covor des, înaltă, bună de cosit. Contrastul e viu. 
E cel mai convingător tablou al păcatului de neiertat, pentru vii- 
torul ţării, prin despoiarea dealurilor fără pedeapsă aspră, fără 
îndreptare, de pădurea răcoritoare, cu influiență aici, la dealuri 
mai intensă și mai largă decât la munte. Chiar colonia de copii, 
sprinţari, veseli, rumeni, îţi spune de binefacerile aduse de pădure. 
Un tunel lung, la Berești, te scoate în altă lume. E zona adevărată 
de stepă cu văi largi nisipoase, cu păduri puţine, tot mai rare. 
Târguşorul Berești, ca mai toate din Moldova, cuprinde două părți 
distincte. Una cu dugheni ticsite una 'n alta, dărăpănate, pline 
cu mărfurile cele mai amestecate, agățate pe sub streșini, pe tărăbi, 
aproape să fie în calea cumpărătorului. E rămășița bazarului oriental. 
E și cartierul murdar, neîngrijit, în care mişună copiii gălăgioși. 
E partea ghettoului, cu dosul puturos al caselor; fără nicio rușine 
din partea locuitorilor, fără nicio constrângere din partea autori- 
tăţilor, murdăria se menţine tocmai dealungul drumului de fier 
ca să fie văzută de călătorii străini care se îndrumă spre Galați. 
Pe lângă partea aceasta de îngrămădire: infectă și gălăgioasă, 
restul târgușorului e vechiul sat, cu case văruite, înconjurate de 
pometuri, cu surâsul naturii care pare că se desvinovățește de ceea ce 
ochiul e îndreptat să vadă dincolo, unde natura e nesocotită. 
Nimic deosebit în acest târgușor! Și totuși și în el se află câte ceva 


de seamă. Dealurile din jur sunt numai nisip. La față, iarba, arborii, 


îl ţin locului. Dar cum se naște undeva o rană, puhoaiele o lărgesc, 
coasta se sălbătăcește, devine numai râpi neproductive. Nisipul 
aici a rămas de pe urma unui lac de pe vremurile depărtate, geo- 
logice, în care se vărsau râurile venite dinspre dealurile înalte 

ale Moldovei. Cu valurile lor înfuriate cărau în lac tot ce întâlneau 
în cale. Așa se lămuresc măruntele oase fosilizate scormonite de 
puhoaiele de azi din mormântul lor de mii de ani. Ele desvăluie o 
altă față, trecută, a pământului din acele părţi. Era mai cald odată. 
Maimuţe din neamul celor dela Gibraltar se sbenguiau prin arborii 
de climă subtropicală. Cas- 
torii azi dispăruți de pe la 
noi îşi aveau colonii în lungul 
râurilor. Tapiri, elefanţi, că- 
mile, dădeau locurilor as- 
pecte africane. 
Râpele de nisip se tot lăr- 
gesc, amenințând cu sălbătă- 
cirea terenuri ce pot fi cul- 
tivate. Omul se uită la ele 
nepăsător, măcar că pu- 
Fig. 69. Schelet de Dinotherium găsit hoaiele sălbatece îi Intră în 
la Mânzaţi-Tutova (d. M. Pancă) casă. Nu iea exemplu nici 
dela păsările cerului. Câte 
o cioară care a furat nuca din copac, o pierde din plisc cât sboară 
peste nisipuri. Nuca se rostogolește, se opreşte într'o sgârietură 
de teren, încolțește. Şi astfel întâlneşti puişori de nuci, care 
n'ajung însă să înțepenească nisipul, căci la o ploaie mare sunt 
scoși din. rădăcini. 
Când omul are ochi, învață şi dela păsările cerului ceva. Și astfel 
sălciile puse de un inimos învățător, cu elevii lui, au început să 
înverzească râpele, oprindu-le să se întindă. Cioarele l-au învățat 
pe el, ca și pe colegul său dela Măluşteni, un sat apropiat, ca să 
schimbe râpi pustii în păduri de salcâmi, în care privighetorile 
acum își fac cuib, înveselind sufletele prin cântecul lor de primăvară. 
Dar tot în partea satului din Berești, mi-a fost dat să întâlnesc 
minunea pe care de mult și pretutindeni o căutam: un plugar cu 
bibliotecă 'n casă. 


Era spre sară când am ajuns la casa plugarului cărturar, mai curat 
ţinută decât a celorlalți. 


— Are cărți, domnule, îmi spuse nevastă-sa, cu oarecare pohidă. 
De câte ori vine dela târg, aduce cu el și câte-o carte. O grămadă 
de parale a cheltuit cu ele, de nu mai știu unde să le pun. Nu se 

mulțumește că le cumpere, ci le și citește; ba ne iea și pe noi, 
Dumineca, să-l ascultăm. Mare pacoste pe noi. 

Cele două lumi in conflict, chiar în restrânsa curte, îngrădită cu gard 
de nuele. 

In vremea aceasta vine și omul dela câmp, mânând încet căluțul ce 
trăgea boroana de nuele. In buzunarul mintenașului împletit în 
“casă, plugarul avea o revistă de agricultură păturită 'n patru. O 
citea cât boronea ogorul. | 

li spun pentru ce am urcat dealul până la el. Din una 'n alta îl întreb 
ce folos trage din cărți. Drept răspuns chiamă pe nevastă-sa și - 
„pe cei doi copii curat îmbrăcați în fața mea. 

— la uită-te la picioarele lor. 

Am rămas încurcat. 

— Am aflat din cărţi că acela e bun cărturar, care folosește cum 
trebuie soponul. 

Abia atunci am înțeles. De și umblau desculți, nevasta și copiii 
aveau picioarele curate, spre deosebire de ale altora, crăpate, 
înegrite, prefăcute în talpă de toval. 

Aşa mi-am lămurit curăţenia exemplară din casă, orânduirea unel- 
telor de plugărie, curtea măturată cu fiecare lucruşor la locul lui. 
Pe urmă a tras o ladă de scânduri de sub pat, unde nevastă-sa îi 
ţinea cărţile, ca să n'o încurce în casă. Erau cărți una și una, alese, 
variate, de literatură dar mai ales de folos practic. Multe erau 
religioase. 

Am petrecut cu el ceas plăcut, până ce amurgul întunecă drumul. 
Am discutat ca și cu un cărturar de carieră. Aşa de bine și simplu 
caracteriza cărţile și mai ales pe autori și felul lor de a scrie, încât 
aveau ce învăța și unii critici de meserie. In graiu simplu, fără 
zorzoanele neînţelese, fără prea mult înconjur, scotea pe fiecare 
autor la locul lui, bineînțeles, după chipul cum îl pricepea el. 

Am scoborit spre târg, petrecut de lătratul cânilor stârniți din 
culcuşurile lor de seară. Jos satul vechiu cel obișnuit, cu tradiţie 
seculară; sus în casa plugaruliui cărturar, pâlpâia luminița  înțe- 
legerii vieţii. Cetise mult omul nostru. Rămăsese însă acelaș în 
port, vorbă şi preocupări. Era adevărata cultură folositoare pentru 
îmbunătățirea mijloacelor de muncă, pentru cruţarea ei dar și 
pentru înălțarea către zări mai senine, care-l făcea să prindă altfel 
decât alții rostul traiului. 

Am avut o zi însemnată pe răbojul drumurilor mele. Omul cu ale 

'ui însuşiri a întunecat pentru o clipă natura cu ale ei ademeniri. 
Mai departe de Berești, pe drumul văii tot mai largi, la tot pasul 
contrastul se înșiră între ce ar putea fi și ce este. lci puhoaiele 
spintecă malurile de se revarsă nisipul până peste șine, până 'n 
locul de horă din faţa bisericii; mai la vale, la Fulgurești, viile 
se ţin lanţ una de alta scoborîndu-se până 'n nisipurile pe care le 
fixează. Peste tot însă stăpânește întâmplarea. Chiar acolo unde 
porumbul nu se poate înălța până la brâu, dar e înlocuit prin vii, 
acestora nu li se dă cătare cum trebue. Se vede că sunt plantate 
din imitare, fără știință. 

Și totuși. Holera și ciulinii cresc în voie în vatra satului, dar ham- 
bare încăpătoare se înșiră în gări, spre a primi belșugul scos din 
dărnicia pământului. Flueră mașina trenului pe la marginea satului, 
dar dracul de copil ce aduce dela pășunat cireada de vite mițoase, 
se pune la întrecere cu trenul încălecat pe cal, fără șea. Vremea 
neoliticului alăturea de descoperirile moderne formează tabloul 
încă viu al vieţii noastre. 

Gardul de papură, stâna de trestie, spun de apropiata schimbare 
a decorului. La o cotitură de drum sclipesc pe suprafețe întinse 
fluturași de aur de pe valurile mărunte ale Brateșului. Cu cât 
trenul fuge pe malul lui, întărit cu zid și drum de piatră, cu atâta 
dominaţia apei se mărește. Nu mai vezi decât oglinda lacului ca 
argintul viu, încadrat pe o parte, între malul înalt de lut, cu găurile 
cuiburilor de lăstuni iar departe, ca o dungă de penson galbenă, de 
malul basarabean al Prutului. Din scama ceții tot mai subțiată prinde 
a se desluși silueta unui horn, altul și altul, până ce apar luminate 
îngrămădirile de case mărunte, depozite de scânduri, partea co- 
mercială a Galaţilor. 

Episcopia, Palatul administrativ se înalță sus pe malul ridicat. 


90 


/. Simtonescu. Printre deaturi și prin câmpie. TAB. V. 


Chiliile dinspre Nord (sus); spre stăreție (jos; După N. Ghika-Budesti 


/, Simtonescu. Printre dealuri şi prin câmpie. TAB. VI. 


Privelişte spre Del Pot. O. N.1 

PRIN CÂMPIA DELA RĂSARIT 


Spre Olteniţa. — Până la Călărași. — Spre Ciulniţa. — Mărculești. — Lacu- 
rile din jurul Bucureștilor. 

|. Capitala ţării e așezată la loc ne- 
potrivit, se spune. Câmpia se întinde 
în urul ei fără nicio perspectivă 
alta dcât orizontul pământului ne- 
ted. 

E adevărat. Pentru cine cată numai 
mărețul, nici munte, nici măcar deal 
aici nu opreşte privirea. Câmpie și 
iar câmpie peste tot. Așa eaparent. “: i 

Dar nici câmpia nu e ca o față de = e Ey Ă 


masă. Apele în rătăcirea lor, până ș;z. 70. Câmpia. (Des. C. Motaş) 
ce și-au stabilit un drum, și-au lăsat 


urmele nestatornicirii prin vreo vâlcea largă, pe fund cu ochiuri 
de apă; altele mai năvalnice, au săpat luncă destul de adâncă, pentru 
ca malurile să apară din depărtare drept coline prelungi, împă- 
durite. Formele variază, colorile se schimbă. Tablourile nu sunt 
aceleași, în aceeași zi. 

Cerul cu ploaia de lumină -revărsată din plin asupra suprafețelor, 
naște caleidoscop fermecător prin jocul umbrelor lăsate de sborul 
norilor; păsări fantastice se înalță dela orizont, spre a dispărea, 
supte de văzduhul înfierbântat. Frumusețile naturii, dacă pe ele 
le cauţi, nu lipsesc. Trebuie însă să le prinzi nu numai cu privirea, 
ci și cu sufletul. 

In acest caz câmpia cea fără margini nu-ți mai apare monotonă. 
Te atrage; călăreşti pe întinsul ei în goana închipuirilor răscolite 
de tainicul val de vânt ce vine nu știi de unde. 

Mai intervine în variaţia tablourilor și munca omului. 

Aşa e când poposești în vreunul din satele gospodăroase adăpostite 
de scutul salcâmilor plantați, cu mireasma ameţitoare a florilor ca 
zăpada. 

Așa e mai ales când străbați câmpia în lung și lat dela marginea ei 
nordică numai ogoare și perdele de salcâmi, spre albia râurilor 
lenevite cu sălcii, plopi şi ostroave înverzite, până 'n domnia băl- 


 ților întinse din lungul Dunării. O călătorie ca aceasta, fie cât de 


scurtă, îți procură multe clipe de mulțumire, așa cum le cauţi 

într'un drum de munte. |ţi scoate în relief prin amănunt, variația 
pământului românesc chiar sub aparenta monotonie a câmpiei; 
îţi învăluie însă sufletul de încredere în energia noastră când stră- 
baţi printre ogoarele smălțuite, care au înlocuit pădurea buruenilor 
cât tufanii. 
Pe un drum spre Olteniţa, apoi dealungul Dunării către inima 
Bărăganului și îndărăt, întâlneşti numai exemple ale energie 
etnice, asculți imnul pătrunzător al muntii în liniştea naturii. 
Pre“acerile pe care destoinicia şi munca pricepută a omului le 
poate aduce şi la noi naturii, sunt înşirate ca mărgelele. 
Ridicăm osanale străinilor când citim ceeace ei singuri au grijă 
să ridice "n slavă; ne închinăm. minunilor din Littoria, Libia 
ori Texas. Ceea ce e lângă 
noi, înfăptuit prin noi, printre 
furtunile mereu abătute asupra 
noastră, cu mijloacele tehnice 
procurate încă de străini, le 
nesocotim, le trecem sub tăcere, 
pentru simplul motiv că nu le cu- 
noaștem, nu vrem să le cunoaștem. 
Pornești la drum pe frumoasa au- 
tostradă, netedă și lucie ca pielea, 
construită de curând. De îndată 
ce ai lăsat în urmă ultimele clă- 
Fig. 7I. Stejarul dela Cornăţele. diri din Bucureşti, e dreptul 
(4. €. C. Căliaatca) micuţe, sărăcăcioase, intri în zona 
fermelor ce înconjoară primăvara aproape în întregime capitala, 
cu o ghirlandă lată din florile caișilor ori ale prunilor, plantați 
tot în mai mare număr. Crâmpeie din vechea Vlăsie scăpate din 
ghiarele lăcomiei, țin umbră drumului. Câr de falnică era odată, 
îţi spune câte un stejar rămuros, bătrân de sute de ani. La Dioşti, 
în Romanați, în faţa vechei biserici, un asemenea falnic reprezen- 
tant al trecutului, mustrătorul martor al distrugerilor, serveşte 
drept clopotniță. În despicătura ramurilor groase cât trunchiul 
altor arbori obişnuiţi, e construită clădirea de scânduri din care glasul 
clopotelor chemătoare spre rugă, e şi admonestarea  bătră- 
nului supravieţuitor. 
La Budești, sat cât un târgușor, cu şosea petruită cât țin casele, 
urmele unui primar cu grije şi dorinţă de îndreptare, atingi marginea 

luncii Argeșului, numai ostroave ce se schimbă după toanele râului, 
cu zăvoaie de arini și plopi. Râul mărit cu apa Dâmboviţei curge 
iute încă, păstrând din inițiala vâltoare a izvoarelor destul de 
bogate de sub vârfurile Negoiului și ale tovarășilor săi. 

Curge sălbăticit, fără nicio piedică, în voie. Omul încă nu-i stă- 
pânește furia, deslănțuită uneori ca acum un an, așa de năprasnic, 
încât a trecut și peste șoseaua așezată la destlulă înălțime. 

Până ce se va îndeplini planul de mult închipuit de a folosi Argeșul 
drept canal de legătură între portul” București şi Dunăre, 
toanele lui vor aduce încă multe nenorociri. 

Ceva mai în jos de Budești, popasul se impune prin grandiosul 
tablou al bălților întinse, miniatura Deltei. 

De o parte, spre Apus, e trasă dunga întunecată a pădurilor de pe 
malul Argeșului; în față e malul înălțat al Dunării; către răsărit 
zarea încețată a câmpiei. In asemenea cadru sclipesc bălțile din 
lunca Dunării, în desișul stufului şi al zăvoaielor. Lumina soarelui 
se cerne prin ușoara ceață lăsată peste toată întinderea, așternând 
e poleială argintată. 
Drumul se termină 'n Olteniţa, orășel curat, plin de viață în vre- 
murile obișnuite. Iți face impresia bună arhitectura-i americană, 
cu străzi late, perpendiculare unele pe altele, cu clădirile comunale 
bine întreţinute. Teatrul are aspectul unui templu antic impunător 
prin simplicitatea lui, în mijlocul unui parc iarăși bine îngriijit. 
In anii normali orăşelul îţi lasă impresia plăcută a unei bune gospo- 
dării. Școlile toate sunt curate, ceeace înseamnă deosebita atenţie. 
dată. Până și hala, aiurea uitată, este curată și spațioasă, iar turnul 
rezervorului de apă spune îndeajuns că nu domnește numai apa- 
renţa în gospodăria orășelului. 

Portul e mai departe, la vreo trei chilometri, dar osteneala depărtării 
nu o simți pe șoseaua, umbrită de arbori, salcâmi și bătrâne sălcii, 
ca un bulevard. 

Acum inima ţi se strânge, când priveşti pe li mal înălțat, 
la Turtucaia, cu casele îngrămădite pe costișa repede, una lângă 
alta, cu scări în loc de ulii, cele de lângă apă cu luntrile legate 
de pari. E o înfăţişare mediterană a orășelului acestuia cu pitoresc 
ales, cuib de pescari români, care întrec în meșteșugul lor pe 
vestiții lipoveni din deltă. Primăvara, A de mal e o pictură 
impresionantă, 

Petalele de caiși, cireși ori vişini, țin locul petelor de colori asvâr- 


99 


lite fără orânduire aparentă din depărtare, alcătuind un impre- 
sinonant tablou. 

Altă dată puteai trece latul Dunării nestingherit, cu luntrea pescă- 
rească încăpătoare. Urcai uliți şerpuite până sus pe marginea po- 
dişului, cu căsuţele orientale având geamlâc proeminent la colț, 
acoperiş de ţigle ruginite. Sprijinit de marginea cișmelei unde cre- 
dincioşii înainte de a intra în alăturata geamie, îndeplineau rituala 
spălare a mâinlor, priveai spre întinsul luciu al Dunării devenită 
lac pe vremea unei mari viituri, cu insule de sălcii, cu galbene 
ostroave, cu jocul de umbre pe luciul liniştit. Spre margine se 
oglindesc pletele mai întunecate ale sălciilor; în mijloc joacă 
palide pâlpâiri de flacări, reflexul norilor de pe cer, îmbujoraţi 
la amurg. lar în faţă nemărginitul spațiu al Câmpiei muntene. 
Azi nu te mai poţi bucura de aceste privelişti minunate, după 
cum nu mai poţi continua în voie drumul pe podișul ce duce la 
celalt centru românesc, Silistra de care se leagă numele lui Mircea, 
stăpânitorul de odinioară al Durostorului. 


2. Dela Olteniţa către răsărit, până la Călărași, drumul duce între 
întinsul bălților împădurite cu stuf şi marginea ogoarelor câmpiei. 
Satele sunt apropiate; casele se ţin lanț, cu chenaruri albastre, late, 
- cu acoperiş de stuf, cu prispă ori 
cerdac în față. Boarea caldă a climei 
dobrogene se trădează prin duzii 
mari, rămuroși, în grădini, pe lângă 
case, dealungul drumului, parte 
pietruit, parte cu grămezile de 
prundiş care așteaptă să fie așter- 
nut; până atunci scad mereu, până 
ce dispar. 
Clima în genere mai domolită, se 
mai simte după alte culturi. Oamenii, 
prin imitație, au prins gustul să sa- 
Fig. 72. Bumbac. mene bumbac și riţin. Fără ştiută 
îngrijire, celdintâiu rămâne piper- 
nicit, prăfuit într'una de colbul de pe drum, aşa încât rar capsulele cu 
vata prețioasă se deschid, iar munca rămâne irosită. Mal bine merge ri- 
ținului. E mai puțin preterșios. Inaltul trunchiu, cu foile resfirate de 
coloarea bronzului și cu ciorchinele de flori la subsuoară, cu exotica 

lor înfățișare, fac contrast cu ogoarele înguste de porumb. Veche 
obişnuinţă alăturea de noi încercări, toate duse la întâmplare, 
fără să se vadă urma deosebitei griji de cultură rafinată. Nu e vreme? 
nu e știință? Viaţa e împărțită între uscat şi apă. Totul îţi lasă 
impresia unei așezări naturale în mijlocul 
cărora omul :doar numai casa a clădit, 
drept adăpost. Când inundaţiile umplu 
bălțile, apa ajunge până "n şosea, mereu 
ameninţată. Când Dunărea secătuită se 
trage sub malul înalt, vitele pasc pe os- 
troave, iar semănăturile cresc neobișinuit 
de îmbelșugate în lunca mereu umezită. 
Cât mergi din sat în sat, nu vezi decât 
cârduri albe de rațe și gâște, aici în ele- 
„mentul lor. Aproape cresc fără nicio 
îngrijire. Găsesc hrană din belșug în apă, pe 
lângă apă, pe marginea drumului. Dorm 
unde pot, cad pradă dihorului și nevă- 
stuicii, dar tot mai rămân ca să presară 
marginea satelor cu albul penelor lor. 

Aici e Spanţov, aici Chiselet danie Academiei Române, aici Mână- 
stirea, de unde s'a încercat indiguirea bălților, dar care a dat 
greş. La Vărăști drumul abia are loc între începutul bălților dela 
Călărași și cele 


a dela Ulmu, în 
Stai 
care moare Mos- 
LA N tiştea, singurul 


d firde apă, leneş, 
3 EA deparelac îngust. 
De aici se întinde 
spre răsărit, 
adevăratul Bărăgan. Firicelul de apă, cât de slab, ajunge ca să 
fie magnet de populaţie, dungă de sate și arbori, la fel cu marginea 
bălților dunărene. Din sat în sat ajungi la Călăraşi, capitala de judeţ 
cuprinsă între bălți bogate - 'n peşte, o oază la marginea stepei 
fără poml. 

E un oraş nou, cu factura așezărilor regulate; trei străzi paralele 
Dunării, sunt unite prin altele 'n curmeziş. Clădit în regiunea 


Fig. 73. Riţin. 


Fig. 74. Gâște. (Des. C. Motaș) 

naturală de baltă și stepă, urmărești în el diferitele faze de evo- 
luție chiar ale omenirii. 

Bulevardul dela gară, taie o toloacă în care ar încăpea un alt oraș, 
dar unde pasc oile. 


E stepa vârită ca o pană între pavilioanele cazărmei de artilerie 
și cimitirul, cu mormintele neîngrijite, împodobite doar cu fru- 
moșii scai de stepă în loc de trandafiri. 


La intrarea în oraș, te aşteaptă nelipsita crâșmă, „fabrică de băuturi 
spirtoase, autorizată de direcţia serviciului sanitar”, din drumul 
ce vine dela Slobozia. Peste câțiva pași, se înalță însă liceul, în 
localul neîncăpător al gimnaziului de până mai eri. „„Instrucţia e 
baza civilizaţiei”, stă scris deasupra intrării principale. Alăturea de 
liceu, se ridică palatul administrativ, singura clădire mai mândră, 
în mijlocul unui parc cam părăsit. 

După câţiva pași, apare luciul Dunării. E starea quasi-primitivă, 
legată de pescărit. O enormă leasă, ca o pâlnie, cu capcana la capăt, 
închide ieşirea peștilor din iezerul Călăraşilor. Crapii, săbiuţele, 
linul sau caracuda, sunt aleși după mărime și valoare. Maldăre de 
lăzi îi așteaptă pentru transport. 


In apropiere de uzina electrică și turnul de apă, semnele civili- 
zației, stau parii de salcie, unii înfrunziți, pe care se anină năvoadele 
cătrănite; printre ele stau îngrămădite paturile cu coviltir, în- 
chise peste tot ca apărare contra ţânţarilor. Spre a înlătura sur- 
prizele inundării, au picioarele înalte, miniatura și simplificarea 
locuinţelor lacustre de demult. 


Infrăţirea omului cu natura, în apropierea apei, este iarăși un 
semn atavic. Stancele, obrasnice, vin să se îndoape cu mămăliga 
uitată pe scaunul lungăreț, ce serveşte drept masă. Pe deasupra 
sboară pescărușii neogoiaţi, în rotocoale tot mai strânse, doar vor 
prinde un moment de neatenție din partea oamenilor, spre a ciupi 
un chitic cu solzii strălucitori, înțepenit cu gura căscată după aer. 
Lângă Cherhanea, sunt înşirate crâşmele. La un pahar de vin se 
ntâlnesc cei dinspre baltă, cu cei dinspre stepă; lotcele aşteaptă 
înşirate la mal, aproape de căruțele bine ferecate, împodobite, pe 
draghine, cu flori vopsite oacheș ori cu inițialele proprietarului 
şi anul când au fost încheiate. : 


Viaţa mai intensă o dă Dunărea, pe malul căreia se află și o grădi- 
niţă umbroasă. 

De n'ar fi capitală de județ, Călăraşii ar rămânea cu importanța 
Olteniţei sau a Bechetului. 


3. Trenul spre Ciulniţa duce în inima adevăratului Bărăgan, cu 
zarea netedă până 'n nesfârșit. In zadar însă cauţi Bărăganul lui 
Odobescu. Au rămas doar cerul și forma pământului aceeași. În 
locul târlei singurul semn de aşezări omenești de odinioară, s'au 
ridicat conacuri spaţioase; în locul dudăului de stepă se clatină 
la vânt coama aurită a cerealelor în pârgă ori argintiile spicuri din 
vârful porumbului verde, în putere. Perdele de salcâm ţin adă- 
post împotriva aprigului crivăț care șueră încă în voie. 

Totuși, ici şi colo, pe locurile necultivate, răzbește sălbăticia din 
„trecut, ca și când seminţele ascunse așteaptă celdintâiu prilej 
din neatenţia omului. 

Şi astfel mi-a fost dat într'un rând să cunosc frumusețea nebănuită 
a unui câmp de ciulini din apropierea gării Ciulniţa. Le cunoșteam 
farmecul florilor ca tăiate 'n rubin, din alte locuri de stepă, unde 
trăiau răzleţi. Pădurea de ciulini n'am cunoscut-o decât aici. Cea- 
suri întregi, în aşteptarea trenului le-am petrecut în tovărășia 
acestor cactuși ai României, care-și păzesc ființa prin nenumărate 
suliţi, spini presăraţi pe trunchiul ce crește nestingherit, înalt, 
pe ramurile de asemenea întinse 'n libertate, pe marginea frun- 
zelor. E o zale protectoare, încât nici capra înfometată nu se în- 
cumetă să înfrunte împletitura spinilor mărunți. 

Trăesc în voie, înfloresc în voie, se bucură de soare, de lumină. 
Nimic mai emoţionant decât să asiști la această veselie a ființelor 
mute, fără nicio urmă aparentă de simţire. Cu atenție observându-le, 
prinzi însă surâsul de bucurie. Florile se îmbracă după vrâstă, 
după apropierea supremei clipe a nunții, când devin strălucitoare, 
ca rubinul, răsfirate, moale covor de petale, spre a permite ca- 
valerilor înaripaţi, să culeagă mierea ascunsă și să ducă polenul 
fecundator de pe o floare pe alta. 

Bobocii, pregătirea nunţii, sunt de o gingășie și variaţie de colori 
ce trădează parcă neastâmpărul. Nu sunt colorate florile, ci 
frunzișoarele ce le acoperă. Sunt și neastâmpărate, mereu în miș- 
care. Schimbă feţe-fețe. Unele sunt tivite cu vișiniu, altele ca 
vopsite cu vin roș. Mai pe urmă se îmbujorează toate, de bucurie 
că a doua zi se vor arăta fecioarele doritoare de lumină. Nunta s'a 
isprăvit; ca după comandă a dispărut și hainele colorate. Florile 

par veştejite, îmbătrânite; în schimb capătă aerul de seriozitate 
al maturității. Frunzuliţele protectoare, bune îngrijitoare, cresc, 
devin mai lungi; la adăpostul lor, seminţele, copiii, se desvoltă 
în tihnă. Ajung coapte; dau de veste prin tăinuite semne. Frun- 
zişoarele verzi și-au împlinit rostul. Se îndoaie în afară; fac loc 
pufurilor de mătase, parașute fine, care -duc cu ele fructul, 
cu puişorul lăsat în voia vântului spre a fi împrăștiat. E ciclul de 
viaţă omenească: bucuria nunții, grija de copii, mama care răspân- 
dește'n lume odraslele. 

Bărăganul însuși îți procură asemenea clipe plăcute, dacă ştii în- 
cotro să priveşti și să înţelegi ceea ce vezi. Monotonia zărilor e 
numai aparentă. Se plictisește acela care s'ar plictisi și pe marginea 
căldărilor din munţi, cu apa limpede a tăurilor.Tabloul cel mai 
fermecător, o feerică apoteoză a luminii variate, tot cerul cu soarele 
îl procură. Răsăritul, și mai ales apusul de soare din câmpie, merită 
anume drum ca să-l vezi. E neîntrecut ca lumină, ca măreția imen- 
sităţii, ca polihromia colorilor. Tabloul vestit al lui Ghido Reni e 
palidă icoană, faţă de o zi, în zori, trăită în câmpie. Apusul mal 
ales pe seară senină, e o neuitată manifestare a pregătirii odihnei 
de noapte. 

E curioasă impresiunea ce te cuprinde când soarele se lasă spre 
asfințit. Până și vântul se ogoaie, spre a nu știrbi din farmecul ce 
se pregăteşte. Liniştea cuprinde firea, o linişte de sfințenie, de 
adâncă reculegere, care explică adorarea soarelui la cei din stepele 
depărtate ale Asiei. Doar greerii cât țârâie mai prelung, o muzică 
de acorduri slabe, de harfe ascunse. Cu cât soarele se lasă, cu 
atât zăduful de peste zi e înlocuit cu o răcoreală care provoacă o 
stare de beatitudine. 

Inceputul jocului de colori îl arată o incă ideia intens purpurie a 
unei dungi de nor suspendat, izolat, nici nu știi de unde ivit. Un 
alt nouraș, cenușiu până atunci, se îmbujorează și el. Devine ca o 
dâră de foc, atât de intensă e coloarea pe ecranul albastrului spălăcit. 
Alţi nori, groși, de plumb, se tivesc cu şiret de aur. Prin spărtura 
lor se lasă soarele, ca jarul. Jocul colorilor se întețeşte; e mai in- 
cens după ce soarele a dispărut. Din adâncul ascunzișului lui, trimete 
mănunchiuri de lumină ce încinge cerul întreg. O grămadă de nori 
dinspre răsărit, nebăgată în seamă până atunci, îşi arată prezența 
prin reflexul luminii pe bolta cerului. La asfințit, pare că clocoteşte 
un vulcan. O flacără roșcată încinge spaţiul întreg. Norii trec 

dela purpuriul intens, la auriul șters, până ce rămâne numai gal- 
benul palid, cu nuanţe tot mai slabe. 

Nu te poţi clinti din loc, atât te fascinează caleidoscopul colorilor, 
până ce ceața se confundă cu norii. Tabloul ține îndelung; se sfâr- 
şește numai când luceafărul sclipeşte strălucitor într'un ochiu 
dintre nori. Mai impunător, de și ține mai scurt, este apusul de 
soare când cerul toată ziua a fost ca tăiat în aceeași piatră. La apus 
se adună perdeaua de ceață, îngroșată cu praful răscolit de peste 
zi; străbătut de razele soarelui intensifică lumina, de se formează 
ca o largă flacără depărtată ce încinge orizontul, după care roto- 
colul soarelui, cu conturul neted, se lasă domol ca un imens ochiu 
de jaratec. Incet-încet, din el nu rămâne decât o dungă ca o seceră 
şi apoi dintr'odată totul se stinge. A fost o solemnitate impună- 
toare ce a cuprins însuflețit și neînsuflețit. 

Răsăritul soarelui e la fel, cu deosebirea că pe cer candelele se 
sting, iar ps pământ fiinţele se bucură. Soarele se ridică aproape 
dintr'odată ca grăbit să deștepte firea la muncă. indeosebi po- 
pândăii, maimuțele stepei sunt ceidintâi care-și manifestă vioi 
bucuria trezirii din adâncul tăinuitelor lor cotloane subpământene. 
les perechi-perechi; se opresc ca orbiţi de lumină. Se ridică, puţin 
îngheboșaţi, pe picioarele de dindărăt, privind scrutători în toate 
părţile cu ochii lor bulbucați, strălucitori. 

Năduful cuprinde dintr'odată atmosfera. Strălucesc pe vârful frun- 
zelor ca diamante broboanele lăcrămilor de peste noapte, roua 
binefăcătoare în asemenea ţinuturi însctate. 

Natura în Bărăgan e grandioasă în toate manifestaţiile ei, căci e 
în larg, fără limite. Infricoşitoare e când vântul șueră fără piedică, 
îngrămădind zăpada ca nişte dune înalte în fața vreunei piedici, 
după cum spre toamnă adună grămezile de rostogol, spinul sferic, 
care de altfel abea așteaptă să fie smuls de vânt și rostogolit, ca 
să-și scuture seminţele în cale. lar când norii ca de plumb se ridică 
la orizont, năvălind pe cer şi: acoperindu-l cu carapacă metalică, 
deşteaptă înfiorare până ce se ţese pânză de picături mașcate, 
binefacerea așteptată. Mai ales când săgețile fulgerelor ramificate 
brăzdează cerul, iar tunetul fără piedică huruie prelung, ca și în 
clipele de eclipsă de soare, vietățile toate se ascund care cum pot. 
Dar de îndată ce norii rupţi se retrag, fața pământului se înveseleşte, 
câmpurile par renăscute, căci mult așteptata umezeală din belșug 
le dă viață sănătoasă. | 

4. La Ciulniţa se încrucişează două linii de drum de fer, care au 
ajutat la schimbarea regiunii asemenea celor din Far-Westul ame- 
rican, bine înțeles în măsura proporţiilor. Vechi drumuri, asemenea 
celor bătute de măruntele copite ale oilor, au mai: rămas în Bă- 
răgan, dar multe drumuri ale caravanelor de demult sunt azi sau 
șosele sau drumuri de fier. In lungul lor târla dela Dor-Mărunt 
bunăoară a devenit sat, iar fiecare gară aproape e un centru de 
gospodării-ferme din care se poate vedea câtă prefacere poate 
aduce munca stăruitoare și destoinică. 

Am poposit în gara Mărculești, unde se înalță, aproape terminat, 
unul din silozurile construite de curând, în lungul liniei ferate. 
Nici nu s'ar bănui surprinzătoarea privelişte ce se desfăşoară, din 
vârful lui. 

Străbătusem adesa prin Bărăgan, dar numai ca prepelița, printre 
sămănături. Admiram belșugul ori florile de pe haturi. De sus, 
tabloul este măreț dar și cu glas hotărit, despre ce s'a înfăptuit 
și la noi prin muncă perseverentă. 
Cât pot cuprinde ochii, se întinde un neteziș, închis la orizont de 
ceața nedeslușită a depărtării, care unește cer de pământ, ori de 
dunga întunecată a perdelelor de salcâmi. | 

Privind tabloul, prin contrast îmi adusei aminte de măestrita 
descriere a Bărăganului de A. Odobescu, ori de poezia lui Alecsandri. 
O stepă nesfârșită cu ierburi, înalte. Ici și colo, mai ales în jurul 
lacurilor sărate, se mai păstrează ochiuri din vechiul Bărăgan. 
Lumânărica crește "n voie cu bogate pâlpâiri de flacări; fel de fel 
de scai mai înalți decât omul, galbenul rapiței sălbatece mai aduc 
aminte de vremurile de demult, când scârțâitul cumpenei de fân- 
tână întrerupea liniștea deplină ori croncănitul ciorilor, iarna. 
Câtă deosebire de actuala înfățișare. 

Din vârful silozului se văd numai câmpuri însemânţate, printre 
care sclipesc șinele drumului de fer. Un mozaic de ogoare, conacuri 
cu acoperiș de țiglă roșie, având ca împrejmuire, regulat trase, 
figuri geometrice din gard de salcâmi. Ferestrele unui alt siloz, 
sclipeau mai departe în bătaia oblică a soarelui; în liniştea după 
amezei, dungi de fum, ca niște trăsături de fenson pe ecranul îm- 
bu orat al cerului, mărea polihromia din natura socotită de neștiu- 
tori, aici, ca monotonă. 

Peste drum de gara Mărculești e intrarea într'una din gospodăriile 
temeinice, văzute de sus. Indărătul perdelelor de salcâmi vrâstați 

cu plopi de Canada, se ascunde o adevărată minune de cultură 
sistematică, variată, neînchipuit de variată. 

E dreptul că ea reprezintă truda a trei generații de buni gospodari, 
care au muncit cu patimă și multă osteneală. 

Nu mi-ași fi putut închipui că în stepa tipică a Bărăganului să se 
fi putut ajunge la creearea unui parc umbros și înflorit. Brazii, 


sădiţi de primul 


proprietar, Stăr.- 
culeanu, au de- 
venit înalți cât și 
cei dela munte. 
Frasini şi tei, ba 
chiar o Pawlonie 
exotică își îm- 
pletesc ramurile 
cu alți arbori de 
pădure.  Bujorii 
japonezi sunt cât 
nişte lilieci de 
înalți. Trandafiri Fig. 75. Silozul de nutreţ de la Lichineşti-Călărași . 
în floare, se pun din Bărăgan (Des. E. Saulea-Bocec) 

la întrecere 

cu petunii dese, ori cu tufele de salvii ca jarul de roșii. 

Totul înconjoară clădirile modeste într'un cadru neașteptat, în- 
verzit și înflorit. 

Moşia trecu în stăpânirea cunoscuţilor agricultori Seceleanu, tipici 
reprezentanţi ai mocănimei vrednice din Transilvania, care ori- 
unde au poposit, în satul din deal, în câmpia Bărăganului ori în 
stepă dobrogeană, au schimbat fața locurilor prin pricepere și 
mai ales muncă până la istovire. De pe acea vreme datează temeiul 
gospodăriei statornicită, mărită și adaptată la cerinţele vremii de 
actualul ei conducător, d-l Berceanu, prin întrebuințarea mijloa- 
celor tehnice moderne. 

Şi astfel, după decenii de pregătire treptată, intensificată în ul- 
cimii cinci ani, s'a întemeiat gospodărie model, cu tot ce poate da 
rentabilitate pământului, lucrat prin toate mijloacele științei. 

Ce nu se cultivă pe această moșie? Creșterea vitelor de muncă și 
lapte, a oilor, se îmbină cu livezile de pomi și vie mare, a cărei rod 
e păstrat în pivniţă de beton. Niciun fir de apă curgătoare, cât de 

leneșă, nu trece în cuprinsul moșiei; totuși o întinsă grădină de 
zarzavat s'a putut întemeia, prin pomparea apei din adânc. Mai îna- 
inte se cultiva în Bărăgan ca și aiurea numai porumb și celelalte 
cereale. Acum pe parcelele regulate, pe hectare întregi, bumbacul 
înalt începe să-și deschidă capsulele. Alăturea alte hectare de iarbă 
de Sudan, cât trestia de zahăr; mai încolo lanuri de Floarea-Soarelui, 
a căror fructe rentabile nu dovedesc două batoze să le treere. 
Ogoarele de grâu sunt arate așteptând o bură de ploaie ca să fie 
semănate: la marginea moşiei alte lanuri, de porumb, înalt de nu 
se vede omul din el, cu stiuleţii lungi și plini. 

Totul arată învierea naturii, prin muncă dusă cu pricepere și me- 
todă, prin îmbunătățirea pământului lucrat ca lumea, îngrăşat. 
Nu e singura gospodărie de altfel atât de metodic lucrată. In jur 
sunt altele și altele. 

Ceeace se mai prinde aici, este ajutorul pe care real îl dă știința 
agronomică și experiențele ce preced cultura mare. Lângă gară 
se află una din multele stațiuni experimentale îndrumate de vred- 
nicia conducătorilor „Institutului superior de cercetări agricole" 
din București. 

Pe pământul stațiunii se experimentează, după toate datele ri- 
guroase ale științei. Se aleg semințele potrivite locului; se fac în- 
crucișeri ca să se capete varietatea cea mai sănătoasă; se analizează 
pământul .spre a-i da îngrășemintele trebuitoare. De două ori pe 
an'sunt chemați agriicultorii mari și mici, ca să se încredinţeze 
de ceea ce este real câștigat. Aceștia au devenit ascultători; re- 
zultatul experiențelor sunt trecute în cultura mare, cu folos. 
Astfel s'a schimbat faţa culturilor locale, mărindu-se rentabilitatea. 
Așa dă sprijin știința română agriculturii pentru prefacerea 
Bărăganului în câmp plin de rodnicie. 

E una din minunile înfăptuite la noi, care merită să fie de toţi 
cunoscută, Ea dovedeşte nu numai energia constructivă ce stă 
ascunsă în neamul nostru; nu numai puterea de muncă îndârjită și 
perseverenta voință spre mai bine, dar înainte de orice, încrederea 
deplină ce trebuie să o avem, în cei cari slujesc științei. 

Aşa e prin mijlocul Bărăganului; la fel e la marginea lui nordică, 
pe unde curge lalomiţa. Nu se poate aduce dela noi un exemplu 
mai evocator de importanţa unui curs de apă, decât această vale 
a lalomiţei din marginea Bărăganului. Aici a fost calea naturală de 
populare. Sat de sat se ţine în tot lungul albiei, asemănată cu valea 

Nilului, prin contrastul izbitor între dunga de verdeață, cultură 
și arbori, cu restul întinderii neumbrite decât de salcâmii tot mai 
intens plantați. Apa aici a dat o variație ogoarelor. Suprafețele se- 
mănate cu orez sunt întinse; producţia e destul de apreciată. 
Rentabilitatea pământului a crescut, cel puțin în anii când orezul, 
hrana celor mai mulţi locuitori de pe fața pământului, nu poate fi 
importat. 


5. Intoarcerea de unde am plecat, pe o altă cale, e iarăși o apo- 
teoză a biruinţii muncii și inteligenței românești. Trenul te face 
să străbaţi la Băneasa, pintenul de pădure care înaintează în stepă. 
Un ochiu de apă restrânsă într'o covată de teren, câteva sălcii 
pletoase la coada lacului, un pâlc de păpuriște la celalt capăt, 
sunt îndeajunse elemente ca natura să picteze un tablou care far- 
mecă. Liniştea desăvârșită din rest, este aici întreruptă de susurul 
frunzelor uşor clătinate ale sălciilor. Norul îmbujorat dela asfințit, 
naşte licăriri de fel de fel de colori în apa adormită. Glas de păsă- 
rele se aude; sborul cu sgomot metalic al libelulelor dă variație. 
In preajma Bucureştilor, poţi dacă vrei, trăi câteva clipe legănat 
de ademenirea naturii, mamă bună pentru oricine cată cu drag 
spre ea. 

Drumul se încheie la gara Mogoșoaia, iar împrejurimile ei cei 
bătrâni nu le mai cunosc, atâta prefacere au suferit, chiar fără 
clădirile care împodobesc locurile. 

E zona de uimitoare schimbare în scurtă vreme a mocirlelor care 
anteninţau sănătatea, într'o oglindă de lacuri ce dau unul în altul 
dela Buftea și până la Tei. 

Ce a fost se mai poate prinde la lacul Fundeni, numai papură și 
sălcii, cuib de țânțari, în jur cu cocioabe drept case, acoperite cu 
sdrențe de tablă adunate de prin gunoaie. 

Pe malul mai ridicat al lacului, ochiu larg din mersul încolăcit al 
Colentinei, se înalăță mânăstirea Plumbuita, veche, cu zidurile 
numai răni. Bătută în față de soarele lăsat către asfinţit, apare 
încă destul de impunătoare, așa cum a fost restaurată la începutul 
veacului al XIX-lea, după cutremurul care a dărâmat în parte clă- 
direa veche din veacul al XVII-lea. 

Priveşti îndărăt. O lume nouă a răsărit ca din pământ. Lacul Tei, 
nu era deosebit de cel dela Fundeni. Magherniţe la fel înconjurau 
lacul; gunoaiele erau răscolite de porci. Apa murdară, bâhlită pe 

margini, forma cultură natura'ă pentru tot soiul de microbi. Nu 
puteai prea mult poposi pe marginea lacului. 

Azi? Intinsul apei curate, încreţită de vânt, este încadrat de o 
parte de păduricea în care se ascunde palatul Ghica, de alta de gră- 
dinile numai trandafiri dindărătul aerodromului de la Pipera. Un 
drumeag te duce spre o cascadă, ce-ţi aduce aminte, prin vijelia 
apei, de munți. Printr'un zăgaz, apa lacului din Tei, împrospătată 


Fig. 76. Plumbuita. (O. N. T). 


într'una cu acea venită din lalomiţa, se scurge mânioasă spre Co- 
lentina. Ca prin bagheta unui magician, faţa înverzită cu mătreață 
de baltă, a devenit ca oglinda. Mizeria din jur a dispărut. 
Cu luntrea, treci acum la marginea Bucureștilor, din lac în lac, 
ceasuri de plăcută recreație, acolo unde mai acum câţiva ani căutai 

să fugi cât mai repede, ca să scapi de mirosul ce te înăbușea. Uiţi 
unde te găseşti. Soarele gata să apuie, svârle pe luciul apei punte 
de aur. Câţiva pescăruși, săgeată vie în neogoiatul lor sbor, te fac 
să te crezi departe, la marginea mării. Din lacul Tei treci în Floreasca, 
asanat mai înainte, cu țărmul înverzit de iarba proaspătă, de co- 
păceii prinși, păduricea de mâne. Clădiri cochete încep să învioreze 
malul. O plaje întinsă așteaptă vizitatorii de vară. Bărci cu aripi 
de pânză albă, alunecă în umbra serii. 

Din lacul Floreasca dai în cel dela Hzrăstrău, cu cluburi nautice, 
debarcader. 

Marginea Bucureștilor dinspre Nord este azi încinsă de un șirag 
de lacuri curate, cu pitoresc necontenit altul. Cum începe să se 
lase seara, tabloul devine feeric, prin constelația felinarelor elec- 
trice şi oglindirea lor în lacuri. Cei care cunoșteau regiunea de 
dinainte de războiu, trăesc ca într'un vis, de şi e realitatea înfăp- 
tuită în scurtă vreme. | 

Obişnuit, ce e al nostru, ce e la noi bun, se trece în tăcere. În 
schimb ne extasiem de minunile tehnice îndeplinite aiurea, ridi- 
când osanale celor ce le-au înfăptuit sau mai drept repetând osa- 
nalele trâmbiţate în ţara în care s'au întâmplat prefacerile. Neso- 
cotind cele împlinite la noi, continuăm să ne subprețuim valoarea 
noastră și puterea de creațiune, în împrejurări mai grele decât 
aiurea, 

De ce oare să fim mai sgârciți nu cu admirația, dar măcar cu re- 
cunoaşterea minunilor înfăptuite de noi, lângă noi! Merită poate 
mai multă închinare fiind săvârșite numai prin munca, priceperea, 
voinţa românească și cu lupte mai grele decât acolo unde s'a zis: 
va fi; să știe că va fi, cu adevărat. 

Când străbaţi distanța de mai sus de Buftea, unde s'a tăiat canalul 
ce aduce apă din lalomița, unde s'a ridicat din temelie o biserică, 
ameninţată cu dărâmarea, întrebuințând metoda americană, adap- 
tată condiţiunilor mai precare; când urmărești salba de lacuri ce 
răcoresc atmosfera dogoritoare a Capitalei, uneori cu arşița Al- 
geriei; când îţi mângâi privirea cu tot ce s'a clădit, cu tot ce a 
înfrumusețat marginea lacurilor, nu te rabdă inima să nu aduci 
mulţumită celor care au creat, tot ceea ce se vede. 

Dacă cunoşti mai îndeaproape mersul lucrărilor, de când planurile 
au fost trase pe hârtie, au fost înfăptuite la datele fixate de birou, 
de şi greutăţile mari se iveau în fiecare zi, neprevăzute, păcat mare 

ar însemna să nu recunoști puterea de muncă și de îndeplinire a 
inginerilor români, prin înfăptuirea uriașă pentru noi, dovada 
evidentă de existența și la poporul nostru a energiei creatoare. 
In 1933—34 s'a asanat lacul Buftea, în 1935 lacurile Herăstrău și 
Băneasa, în 1936 s'a construit barajul dela Bilciurești pe lalomița 
și tăiat canalul, în 1937 lacul Floreasca, iar în 1938 lacul Tei, la 1940 
lacul Scovriştea de lângă Mânăstirea Țigănești, la date precise, 
stabilite de mai înainte. 


Tot ce s'a săvârșit e o operă mare românească; dela salahorul 
care sapă îndreptarea țărmurilor, până la înfăptuitorii planurilor 
şi supraveghetorii împlinirii lor la soroacele fixate, în frunte cu 
conducătorii și tovarășii de muncă, sunt. români. Ce au săvârşit 
până acum e chezășie sigură, că, în condițiuni de liniște, și lacul 
Fundeni, va fi la fel cu cel dela Tei, iar dacă încurajarea morală, 
dar mai ales cea materială, nu va lipsi, cum se cere dela noi toţi, 
nu e departe vremea când și „„utopia”” unora dintre înaintaşii noștri 
de a încărca și descărca mărfurile în portul București, va fi realizată. 

Fig. 77. Lacul Floreasca. (Fot. |. Simionescu) 


E timpul să ne uităm mai mult la noi decât peste graniţe şi să pre- 
ţuim adevărata valoare a energiei noastre, prin care se înfăptuiesc 
minuni de prefaceri, în condițiuni nu totdeauna prielnice. Ceeace 
s'a săvârșit, cât de repede s'a săvârşit şi cum s'a săvârşit pentru 

asanarea lacurilor din jurul Capitalei, reprezintă o operă ce iese 
din obișnuit. Merită atenţia tuturora și, mai presus, recunoașterea 
sinceră. ; 

Și astfel, un drum circular dela București pe autostrada către Ol- 
teniţa și apoi prin inima Bărăganului îndărăt în Capitala ţării, te 
face să trăești câteva zile ca într'un vis, în care farmecul blând al 
naturii se împletește cu rodul muncii omenești, mărită în va- 
loare, pentrucă e a celor din care faci parte. 

E un drum al biruinţei româneşti, dovada energiei poporului. 


& 113 


DIN OLT PÂNĂ 'N DUNĂRE. 


R.-Vâlcea. — Govora. — M-rea Surpatele și Dintr'un lemn. — M-rea Bi- 
strița. — M-rea Hurez. — M-rea Polovragi. — M-rea Tismana. — Baia-de- 
Aramă. — Tn. Severin. — Prin ţinutul Moților mehedințeni. 


In lungul Olteniei Carpaţii sunt în multe părți ca retezați. Marginea 
lor e un zid de stânci ce se înalță deadreptul din câmpii netede 
sau dau în dealuri nisipoase, cu spinări rotunjite. Se naște 
astfel un contrast de forme, de vegetaţie. Satele se opresc la margi- 
nea înălțimilor, se înșiră în lungul văilor lărgite de îndată ce ies 
din încleștarea munţilor. Așezările omenești stau ca șiraguri de 
mărgele, sate pline, cu viața ce gâlgâie, cu locuitori vrednici, 
hârșiți în muncă, având în spate muntele cu pășuni și păduri de 
molid, în apropiere locuri pentru agricultură. O linie de mânăstiri 
înseamnă hotarul mun- 
ţilor. Drumul care le 
leagă la tot pasul pre- 
zintă  ademenitoare 
contraste de lumini, 
de forme, de pitoresc 
nebănuit. 
Chiar la capătul răsă- 
ritean al drumului de 
munte oltean, pe malul 
" Oltului, la Râmnicul- 
Fig. 78. Cetăţuia dela R.-Vâlcea. Vâlcii, se ridică izolat 
(Des. lonel C. Motaș) un dâmb conic, ridicat 
ca un turn de obser 
vare. || urci anevoie, căci drumul e pieptiş, şerpuit, printre arbori 
care-ţi ascund deodată ce e în jur, până când, aproape de vârf, 
cortina se trage, iar priveliștea te opreşte locului. 
Câteva chilii cu ferestrele scoase formează zid împrejmuitor unei 
biserici aproape părăsite. Aici îşi căută adăpost vijeliosul Radu dela 
Afumaţi, numit „„viteaz””, căci în trei ani a dus nu mai puţin de 
douăzeci de lupte, cele mai multe împotriva Turcilor. A doua zi 
de anul nou, 1529, e ucis în fața altarului, împreună cu fiul său, 
de către boierii munteni nemulţumiţi că a găsit sprijin la puternicii 
bani craioveni. E una din cele dintâi crime politice din Ţara Ro- 
mânească, ce aduce aminte de lupta Guelfilor şi a Gibelinilor din 

Italia. Mormântul nefericitului Domn se află în biserica dela 
Curtea de Argeș, acoperit de o frumoasă placă de marmoră, cu 
chipul Domnului călare, ținând buzduganul într'o mână, iar mantia 
" fluturând în goana calului. 

Biserica e azi loc de pelerinaj nu pentru amintirea viteazului dom- 
nitor nenorocit, ci pentru închinare la măreţia priveliştii ce se 
desfășoară. 

Către Nord se înalță creasta Coziei, cu despicătura Oltului. Stânci 
golașe, de coloare trandafirie, cu rari molizi pe ea, strălucesc mai 
îmbujorate în bătaia soarelui înclinat spre asfinţit. Către Sud, 


Fig. 79. Oltul la Cozia. (Des. C. Motaș) 


sclipesc turlele vechilor biserici din R. Vâlcea, semnul de pietate 
şi credință strămoşească, încă de pe vremea lui Mircea (1388), 
și a lui: Radu cel-Mare (1497). Spre Apus se întind dealurile împă- 
durite dela Ocnele-Mari și dela Olăneşti, iar spre Răsărit și Sud 
ostrovul Oltului cu zăvoaie de sălcii și plopi ori lunca largă cu 
ogoare de popuşoiu. 

E unul din colțurile din minunata noastră ţară, în care farmecul 
naturii se îmbină cu darurile ei neîntrecute. Pe malul drept al 
Oltului şoseaua mărginită de bătrâni arbori și Bignonii ca ninse 
când sunt în floare, duce spre Călimăneşti, Căciulata; pe stânga 
întinsul câmp dela Jiblea, cu inpunătorul tablou al plopilor înalți 
înșirați în lungul șoselei către Curtea de Argeș. | 

E un ţinut cald, din natura ce captivă prin contraste apropiate. 
E un cuib important de locașuri de rugă, parcă atrase de taina și 
frumusețea locului. Mărgăritarul e Mânăstirea Coziei cu bisericuța: 
în interiorul căreia străluceşte în toată prospătatea, chipurile de 
domni şi domniţe zugrăvite de maeștrii Maxim, David şi Radvolov 
în cursul anului 1543. Aici, în mijlocul pădurii dese, e Mânăstirea 
Frăsinet, singura în care nu este îngăduită intrarea femeilor. Din- 
colo de Olt, trecut cu luntrea străbună, scobită într'un trunchiu de 
arbore, se află Mânăstirea Turnu și Stânișoara. 

Din şoseaua principală prea prăfuită, te abați pe un drum lateral 
ce urcă lin printre ogoare și grădini, către Ocnele-Mari, una din 
cele patru ocne 
exploatate în ex- 
teriorul Carpaţi- 
lor. Nimic nu 
trădează bogăția 
ascunsă 'n pă- 
mânt. La faţă se 
întind păduri, li- 
vezi şi ogoare 
mai firave doar, 
după natura nisi- 
poasă aterenului. 
Coasta de dealuri 


—— aere 


Fig. 80. Casă bătrânească din Ocnele Mari x 
(Des. lonel C. Motaș) desgolită atrage 
prin coloareagăl- 


buie a nisipurilor. Case orășenești cu câte două rânduri se îndeasă 
spre centru, dar mai frumoase rămân cele vechi bătrânești, cu 
cerdac sprijinit de stâlpi crestați. 

Continuă drumul vălurat, panglică albă pe câmpurile numai sămă- 
nături. In fund pădurea deasă umbreşte terenurile slab ondulate. 
La coada satului Govora, din întunecimea pădurii răsare turnul 
prismatic, masiv, cu acoperiş scund, al vestitei mânăstiri Govora, 
vestită nu atât prin mormântul ctitorului ei Radu-cel-Mare şi al 
Domniței Cătălina soţia sa, Domn bun, blând, reorganizatorul 
celor bisericești în Muntenia, dar mai ales prin tipografia ce func- 
ţiona pe vremea lui Matei-Basarab, de unde a itşit cea dintâi carte 
românească cu conţinut laic, Pravila dela Govora. Ţi se arată în 
subsol încăperile în care au funcţionat acum peste 300 ani teascurile. 

Nicio urmă însă nu le păstrează amintirea. Mânăstirea, ca mai 
toate, doarme în liniştea pometurilor ce o împrejmuie. 


Din colțul chiliilor luminoase, privirea alunecă peste blândele și 

Fig. 8l. Mânăstirea Govora. (Des. C. Motaș) 


largile dealuri oltenești, cu vrâstarea coloritului toamna, când se 
schimbă în arămiu îmbrăcămintea pădurilor de fag. 

“Dincolo de deal, pe o cărare bătută în pădurea deasă, după puţin 
umbler ajungi la Mânăstirea Suspatele. Merită să fie vizitată, 


pentru minunea 
înfăptuită de 
câteva maici,care 
s'au încumetat să 
restaureze  chi- 
iile, “clădite pe 
vremea lui C. 
Brâncoveanu 
surpate apoi de 
cutremure. 

"Bisericuța zidită 


„în 1706 pe o po-: 


„dişcă, se vede mai 
așezată, a scăpat 
„de năruire, dar e 
sdruncinată din 


temelii, dovadă . 


„numeroasele cră- 


Fig. 82. Surpatele, ce rămăsese. 
(Des. Ionel C. Motaș) 


pături cârpite, ce strică ! frumuseţea picturii, în unele părţi 
destul de bine păstrată. Restaurată după tiparul bisericilor brân- 

. n k . 2) . P-4 . 4 .Lo.. 
covenești, în jurul ei, după o veche stampă, se gaseau chiliile cu 
«. „i gi lama e 

cerdac, 'stâlpi şi arcade. Terenul din jur este însă mișcător, iar 
vechile chilii s'au surpat, de le-a rămas numai temeliile. 
Câteva vrednice maici, un mic roiu despărţit din stupul dela Mână- 
stirea Dintr'un lemn, de mai de vale, şi-au pus în minte să reclă- 
dească chiliile brâncovenești. Cât de mare e puterea credinței, 
se vede în stăruința lor spre a isbuti. Nu aveau drept adăpost 
decât o încăpere întunecoasă ca o peșteră din turnul clopotniței. 
Acolo s'au chinuit vreo 
doi ani, astupând cu pe- 
_tece crăpăturile din jurul 
ferestrei ca să nu le în- 
gheţe crivățul. Până la 
urmă, au isbutit. Parte 
din chilii împodobea 
mânăstirea în stilul celor 
vechi. Dar ce folos! Cu- 
tremurul din urmă le-a 
sguduit și pe ele până "n 
temelii, iar surpăturile de 
teren din primăvara anv- 
lui 1942 au făcut aproape 
să se desprindă de sub 
streşină peretele din dos 
în tot lungul lui. Maicile, 
„ îndurerate de năpasta 
nouă venită asupra lor, 
Fig. 83. Biserica Surpatele. (Fot. |. Simionescu); hau desnădăjduit, 
Ameninţate să se 
dărâme chiliile pe capul lor, trag nădejdea în ajutorul bunilor 
credincioși care le-au ajutat și întâia dată, spre a repara dărâmă- 
turile și a continua să clădească și un paraclis pe lângă chiliile de azi. 
Până atunci își duc zilele în adevărată cucernicle creștină. Din 
cele vreo două-trei pogoane de loc din jur, prin hărnicie şi o in- 
tensă agricultură îşi scot hrana de peste an, trăind în speranța că 
Dumnezeu le va ajuta să-și vadă visul împlinit. 
Mânăstirea Surpatele se află într'un fund de vale al unui pârâu 
sălbatec, mereu ameninţător când ploile îl umflă. Şueră de mânie, 
năruie malurile, curge vijelios, până ce dând la gură de teren mai 
neted, aşterne pe fiecare an strat gros de nisip puțin productiv. 

In schimb pe valea lui se înfundă boarea caldă a climei ce vina dinspre 
Sud. Aduce o schimbare în vegetaţie, de naște tablouri în adevăr 
mediterane. In grădina mânăstirii, unde se înfundă aerul cald, 
cresc castanii cât nucii, și ei rămuroși, în plină putere. Chiar un 
smochin lângă turnul mânăstirii dă rod în unii ani. In colo, grădinile 
sunt ca în Adakale. Viţa de vie cu coarde cât brațul de groase, 
se acațără de plopii înalţi, cu înfățișare de chiparoși. Aici nu se 
mai poate cânta 


Când va face plopul pere, 


căci dacă nu face pere, pe ramurile lui se acațără vița, de pare că 
spânzură din ele strugurii cu boabele zămoase. 

Merii şi mai ales perii dau bogate roade, iar persicii sunt încărcați 
de fructe rubinii, argintate cu scama mătăsoasă ce le învăluie ca 
într'o filigramă fin lucrată. In fața case- 
lor stau oleandri cât niște lilieci, îm- 
bujorați de noianul florilor trandafirii. 
Sunt tablouri din alte ținuturi, iar pri- 
măvara, când totul e în floare, e un 
dumnezeesc decor. 

Mai în vale, pe apa Otăsăului ce se rer- 
firă în voie în lunca-i lată, se află nu 
mai puțin vestita Mânăstire-dintr'un- 
lemn, de care se leagă poetica legendă 
folosită în parte de A. Odobescu în 
Doamna Chiajna. Ancuţa, fiica ei 
după peripeții tragice, ajunge cu 
icoana Maicii Domnului pe valea 
Otăsăului; o ascunde sub coaja unui 
bătrân stejar, iar ea duce viață de  rig. 84. Cicatrice într'unul 
pustnică. După moartea Ancuţei, Maica din stejari. 
Domnului apare în vis unui păstor; din 

lemnul stejarului făcu „bisericuța dintr'un lemn”, care se află 
și azi sus spre muchia dealului, străjuită de alți câţiva stejari, în 
adevăr dintre cei mai frumoși din câți se găsesc în țară. 

Piosul Matei Basarab, aflând de icoana făcătoare de minuni, începe 
clădirea măreţei biserici din vale; Șerban Cantacuzino schimbă 
pridvorul în pronaos; C. Brâncoveanu începe să clădească 
casele din jur cu odăi încăpătoare, împodobite sub Ștefan Canta- 

cuzino, în partea stăreției cu un foişor susținut de cinci stâlpi 
de piatră, cu capiteluri înflorite tot de piatră și cu bolta zugrăvită 
așa cum se păstrează până astăzi. Biserica este iarăși restaurată, 
zugrăvită. Se clădesc în jur ecareturile pentru gospodărie. Mai 
târziu, Comisiunea monumentelor istorice readuce biserica la 
stilul ei primitiv, scoate la iveală vechile picturi, iar în anii din 
urmă prin osârdia d-lui General Paul Theodorescu, mânăstirea 
fiind făcută lăcaș de închinare a aviatorilor români, a căpătat prin re- 
pararea chiliilor și a ecareturilor împrejmuitoare, o înfățișare 
impunătoare. 


Din păcate nu mai e bogată ca odinioară, cu sate închinate. Sărăcia 
bugetară i-a anemiat viața. l-a rămas doar icoana Maicii Dom- 
nului făcătoare de minuni. După cercetările specialiştilor, e veche; 
pictată în veacul al IV-lea la Mânăstirea Teotocos din Grecia, cu 
altele câteva păstrate la Vatican şi Muzeul Louvre. Imbrăcată 
peste tot în argint de Logofătul Costache Câmpineanul, e singura 
rămășită din bogăția de odinioară. | 

Urcând valea  Otăsăului, treci prin sate cu căsuțe sărăcăcioase, 
locurile de agricultură fiind restrânse, iar pometurile puțin în- 


grijite. In schimb 
numeroase mori 
cu titirez, inge- 
nioasă aplicare a 
turbinelor de că- 
tre constructorul 
care n'a învăţat la 
şcoli speciale, dar 
care dovedeşte 
aplicarea înăscută 
a ţăranului ro- 
mân și către 
mecanică. 
Urcând dealul Păuneștilor, sat din care se alimentează cu fructe 
în ltot timpul verii numeroșii vizitatori dela Govora, poposești 
în cocheta stație de băi, cu instalațiuni moderne, și cu un hotel 
întru nimic mai prejos de hotelurile balneare din străinătate. 
izvoarele iodurate şi sulfuroase dau ape tămăduitoare care au creeat 
în jurul staţiei un renume bine stabilit. 

Fig. 90. Otelul dela Govora. 

Conducerea pricepută a celor dela Societatea românească Govora- 
Călimăneşti, a făcut-o: cea mai căutată din ţară. 

De aici, dela Govora, începe frumosul drum în curmezișul Ol- 
teniei, pe sub poala munţilor. Culmile de dealuri se lasă 'n lungul 
apelor, așa încât drumul mereu suie și scoboară, cu privelişti 


Fig. 86. Casă dinspre Govora. (Fot. |. Simionescu). 


variate, într'una, când asupra munţilor când asupra văilor bogate 'n 
sate. Treci ape iuți și limpezi; străbați printre livezi încărcate 
toamna de rod. La tot pasul sunt tablouri atât de sănătoase, și 
înviorătoare, încât nu știi cum trece vremea. 
De se mai întâmplă ca și pe cerul senin să se sburătăcească nori, 
_iar pe vârful munților, să se mai fi păstrat scufie de zăpadă, că- 
lăcoria pe această cale, e mai plină de variații, decât cea din Țara 
Făgărașului. | 

La fiecare cotitură de drum, la fiecare povârniș, tablourile variază 
de şi acelaș suflu de înviorare te cuprinde. 

Din valea Otăsăului dai în a Bistriţei cu apă pe cât de limpede, 
pe atât de iuțită, căci iese din cleștele munţilor, unde n'are răgaz 
să se odihnească, ci saltă din repeziș în repeziș. 

La ieşirea ei se întinde o poiană verde, smălțuită spre toamnă cu 
ametistul brânduşelor, în mijlocul cărora se înalță grupul de case 
cu două rânduri ce înconjoară Mânăstirea Bistriţei, spațioasă clădire 
dar cu tipar străin. Nimic nu se mai păstrează din bisericuța din 

veacul al XY-lea, întemeiată de boierii Craioveşti, nici chiar din 
cea restaurată pe vremea brâncovenească. Vodă-Știrbei, căruia îi 
plăcea să-și aibă repaosul de vară aici, a reclădit-o aproape în între- 
gime, dându-i, mai ales pe din lăuntru, tiparul bisericilor vieneze. 
Clădirile din jur, cu numeroase încăperi, servește azi unui scop 
cultural, căci funcţionează în ea o şcoală monahală de maici, bine 
condusă și cu program aproape ca a şcoalelor secundare. 

Mai impresionantă este așezarea Mânăstirii Arnota, cu aspectul 
unei cetățui pe pisc de munte. Te miri cum a fost urcat materialul 
pentru clădit. Acolo sus sunt păstrate osemintele lui Matei Basarab, 
ctitor de atâtea biserici; și-a ales locul de înmormântare în tihna 


Fig. 87. Mânăstirea Bistriţa. (O. N. T.) 


supremă a înălțimii de munte. De acolo nici sgomotul Bistriţei 
nu se aude, închisă între pereţii de calcar, în care e săpată mult vi- 
zitata peșteră la care ajungi pe o cărăruie bolovănoasă, ce por- 
nește din dosul Mănăstirii Bistriţa. 

Nu e o peșteră ca și celelalte întâlnite "n cale, simple hrube sub- 
pământene, cu podoaba naturală a stalactitelor ciuntite de către 
vizitatorii necruțători. E o peşteră sfântă, căci în încăperile ei și-au 
dus viaţa de pustnic călugării Macarie și Daniel. Sunt două, despăr- 
țite prin coloane. Din una, cea mai de sus, prin o fereastră naturală 
se admiră perspectiva grandioasă a văii. Pe pereți au mai rămas aburii 
unor icoane zugrăvite din veacul al XVIII-lea, altar de evlavie ne- 
știută de cât de Dumnezeu. 

Dela Mânăstirea Bistriţei, apuci pe un pârâiaș ce curge printr'o 
vale verde, cu arbori rezleți, de o linişte şi un pitoresc patriarhal. 
Nimic nu ţi-ar da de bănuit că drumul se îndreaptă spre cel mai 
frumos juvaer de arhitectură bisericească, ce stă ascuns din al 
XVII-lea veac, în mijlocul pădurii, aproape în deplina lui frumuseţe 
primitivă. 

Din raiul de arbori şi. pometuri, răsare întâi o casă izolată, apoi 
alta şi alta, până ce stau înşirate de o parte și alta a drumeagului. 


-. 


LIN II 


Fig. 88. Intrare la Hurez. (Fot. |. Fischer) 


Drumul pe lângă șuvoiul grăbit și gălăgios se termină în niște ziduri 
ruinate, îndărătul cărora te primește veselia și voioşia cercetașelor 
care trăiesc în aer liber, în corturi și barăci. Natura și-a îndeplinit 
minunea. Sănătatea fizică, râsetele și cântecele, răspândesc veselia 
în pragul mânăstirii liniştite. Două lumi care se împlinesc şi care 
aduc aminte de vestitul tablou al lui Tiţian. 

Năruiturile zidurilor ruginite peste care s'au întins ghirlănzi verzi 
de curpen și hămei, moartea și viața în împletitura lor veșnică, 
formează contrast izbitor cu alt zid de înalte clădiri, cu trei 
rânduri de ferestre, cu albul pereţilor, ce lucesc în bătaia luminii 
dela amiază, mai albe, mai în relief, în opunere cu ecranul întunecat 
al pădurilor dese de la spate. 

E o viziune din alte ținuturi depărtate, evocate prin paginile de 
descrieri entusiaste ale călătorilor străini. 

Nici nu bănuiești emoția ce te așteaptă de îndată ce treci deschi- 
derea boltită a porţii. Rămâi câteva clipe pironit fără voie de ta- 
bloul neînchipuit ce se desfășoară în spațiul restrâns al patratului 
de chilii care înconjură biserica, străjuită de doi brazi înalți. Din 
trei părți, două șiraguri de stâlpi și arcuri, pe două rânduri, te 
transportă cu gândul în una din acele mânâsitiri franciscane pentru 
vizitarea cărora mulți din ai noștri fac sute de kilometri spre a le 
admira. 
Strălucirea varului, umbra lăsată din streșina de olane, linia arcu- 
rilor largi din lungul chiliilor, formează o îmbinare atât de pito- 
rească, încât nu-ți poţi lua ochii dela ele. Rămâi uimit. 

Dacă întreaga mânăstire s'ar găsi undeva în țările apusene, mulți 
ar aduce osanale arhitectului care a închipuit-o. Cine a fost aici 
maestrul care a îmbinat cu atâta gingășie arcuri şi stâlpi? Minunea 
arhitectonică n'a ieșit din plăsmiurea cine știe cărui meșter învățat. 
Foarte probabil căse dato- 
rește simțului natural al lui 
Istratie lemnarul ori Manea 
vătaful de zidari din neamul 
celor care au cioplit din bu- 
tuci de stejar şi brazi, în- 
drăsneţele biserici în stil 
gotic din Ardeal. 

Adânca uimire ce te piro- 
nește, crescută până la en- 
tusiasm privind amănuntele, 
provine şi din gândul că atâta 
frumusețe simplă dar impu- 
nătoare, îşi are izvorul în 
însușirile artistice ale po- 
porului. Ochiul se odihnește 
privind cele două foișoare 
din aripa sudică a chiliilor, cu stâlpii albi, cu spațiul larg dintre 
ele, încondeiat de stropii mușcatelor înflorite, ce se revarsă peste 
albul peretelui. 

Sufletul se simte pregătit pare că, pentru marea taină din faţa 
altarului. Ă 

Când însă urci treptele spre foişorui lui Dionisie Bălăcescu, 
umbrit de un bătrân păr cu crengi pe fiecare an mai puțintele, 


Fig. 89. Meşterii dela Hurez. 

arta desăvârşită a maestrului cioplitor. de piatră naşte acelaș sen- 
timnet al vredniciei omenești ca și înfloriturile Campanilii din Pisa. 
Surâd poate unii dintre cititori de asemenea apropieri. Aşa ne e 
obiceiul. Suntem atât de orbiți de cultura și arta străină, pe care 
o cunoaștem din văzute și din citite, încât socotim că-i aducem obij- 
duire, dacă pomenim în legătură cu ea ceva din cultura proprie. 


Fig. 90. .Foişorul lui Dionisie. (Fot. |. Fischer). 


"Şi totuși nu e drept, nici logic. In depărtările Apusului a fost o 
continuitate de veacuri în artă ca și în cultură în genere. 
Cutare artist a fost elevul altui mare maestru; a produs într'o 
perioadă de emulație și entusiasm general. Dincoace? In izolarea 
în care a fost ţinut poporul, Caragea pietrarul care a sculptat 
balustrada ca o dantelă de piatră, nu a pus el oare mult din ima- 


i 125 


ginaţia proprie, din măestria înăscută? Dumnezeu ştie la urmă 
" dacă a fost ucenicul vreunui maestru. Și atunci leul din balustradă 
asemenea celui venețian; chenarul de flori cioplite; stâlpii care 
nu se aseamănă între ei, totul nu poate fi oare, ca artă, apropiat 
măcar cu sculpturile simpliste reproduse în revistele străine, după 
opera vreunui necunoscut, numai pentru că acestea împodobesc 
catedrala din Reims? Cultura, ca și arta, are uneori mers de melc, 
mai ales când i se interpun greutăţi grele de învins. 

In apus Renaşterea încetase de mult; perioada asemănătoare ei, 
la noi, a venit cu veacuri mai târziu. Şi atunci de ce n ar fi îngăduit 
de pus numele lui Caragea pietrarul, care a cioplit cerdacul și 
stâlpii dela M-rea Hurez, alăturea cu al unui artist al Re- 
naşterii? 

Suntem atât de prinşi de sclavia străină prin o superficială cultură, 
încât continuăm să creștem și pe copiii noştri în această înstrăi- 
nare sufletească. 

La lecţiile de desen din liceele noastre se folosesc numai modelele 
ornamentale luate dela monumentul străin. Sunt universale! Re- 


Fig. 9. Din cerdacul: oişorului. (O. N. T.). 


prezintă arta nediscutată! Să ne scoborim noi la desenarea minu- 
natelor capitele sau reliefurile de bază dela stâlpii, care împodo- 
besc foişorul lui Bălăcescu? Să nu desenăm noi ce se desenează în 
şcolile din Paris? Ne-ar scădea prestigiul. 

Și totuși nu-ţi poţi îndepărta privirea dela frumusețile sculpturale 
ce le vezi la fiecare pas, în balconașul de câțiva metri patrați, la 

care duce o scară cu balustrada numai figurine şi ornamente cio- 
plite "n piatră, din care nu lipsește vulturul domnesc, ca o pânză 
de dantelă aruncată 'spre acoperire. Dintre cei cinci stâlpi de sus- 
ținere, unul nu e la fel cu altul, care cu vârci în spirală, care cu 
sculpturi fine, la vârf cu capiteluri bogat cizelate. 

Aceeaşi surprindere stârnesc și picturile luminoase, pline de viață, 
exprimate cu primitivitatea liniilor unui Gioto. Iarăşi vei surâde, 
iscusit cititor, în biblioteca căruia se găsește de sigur descrierea 
amănunţită a marilor biserici florentine, dar nu se află niciun 
număr din Buletinul monumentelor istorice sau din costisitoarele 
lucrări ale d-lui |. D. Ștefănescu, publicate la Paris, pline cu do- 
vada neîntrecutelor daruri ale unui Preda ori Nicola, care au muncit 
şapte ani la zugrăveala bisericii din Hurez. 

Vina deosebitei plăceri simțită poate sta în insuficienta mea cultură 
artistică ori în exagerarea însuşirilor etnice, dar picturile din 
trapeză, Maica Domnului cu ochii mari, luminoşi, cei 4 evangheliști 
în colţuri și Cina cea de taină pe un perete lateral, nu le poți privi, 
fără un tremur de mulțumire estetică. 

Până și bolniţa înălțată de Maria, luminata doamnă, în sine e o 
bijuterie, în cadrul ei natural, codrul cu umbra fagilor deși. Nu 
mai vorbesc de podoabele nestimate din lăuntrul bisericii mari. 
Trebuie să le vezi în răgaz spre a le admira frumusețea. 
Originalitatea monumentelor noastre artistice nu constă în măreţia 
lor. Trebuiau ascunse. Natura însă complectează farmecul amă- 
nuntelor, cu grijă şi silinţă lucrate. Când examinezi mai.cu atenţie 
fineţea împletiturilor săpate în ușa de stejar a bisericuții dela 
bolniță, poţi oare să negi lui Istrate lemnarul desăvârșita măestrie 
a unui artist mare? 
Maeștrii au lucrat sub supravegherea și îndemnul întâi al lui Pârvu 
Cantacuzino, „om iscusit, înţelept și vrednic”, cum îl descrie 
Radu Grecianu. Ca văr după mamă al lui Constantin Brâncoveanu, 
stăpânul care a poruncit înălțarea mânăstirii, şi-a pus toată râvna 
să ridice monument nepieritor. 

Unitatea atât de armonică a întregii mânăstiri, nu poate fi rodul 
numai al meșterilor care au lucrat. Trebuie să fi existat și cineva 
cu un rafinat gust estetic și o nobilă structură sufletească. Nu sunt 
numai liniile arhitecturale de o gingășie neîntrecută prin simpli- 
citate; nu sunt numai finele cizelări ale pietrei fie în capitelurile 
stâlpilor din sala tronului, din cerdacuri; nu sunt numai picturile 

murale ce stau şi azi vii. Este mai presus îmbinarea tuturor acestora 
cu perspective din natura înconjurătoare. Din pridvorul paracli- 
sului, cu stâlpi sculptați şi zugrăveli pe pereți, cel care părăsea 
altarul, după ce a adus rugă Celui de sus, își înalță sufletul și în 
fața creaţiunii Lui măreţe din afară. Privirea se odihneşte peste 
coroana pomilor — printre care și castanii mediterani — din gră- 
dina mânăstirii şi apoi alunecă peste verdele codrului întins pe o 
poală de munte, până 'n adâncul văii unde se înalță parte din ma- 
sivul Părângului cu pășuni pe vârf. : 

Natura mărește intensitatea simțimintelor născute prin contem- 
plarea operei omenești. 

Când eși din mânăstire, ești plin de aceeași multumire ca și când 
ai fi ieşit dintr'un mare și desăvârșit muzeu. 

Nu poţi părăsi locul, fără ca să nu apuci drumul ce duce la Măl- 
dărești, distanță de vreo 5 kilometri. Iţi e dat aici mai mult decât 
aiurea să întâlnești o grupă de vreo 2—3 cule, cetățui-locuințe nu 
numai boereşti, caracteristice Olteniei. Sunt întărituri cu ziduri 
groase, cu ferestruici mici la rândul de jos, dar cu luminos cerdac 


Fig. 92. Culă din Măldăreşti. 


larg, cu stâlpi masivi de susținere la rândul de sus, cu odăile de 
locult. Siguranța e îmbinată cu plăcerea priveliștei largi din natură. 
Rămâl Iarăşi înmărmurit de orizontul ce ți se deschide, ca într'o 

dioramă, de îndată ce deschizi portița la cula fostă Duca, străjuită 
de cel mai rămuros și impunător tei ce se poate închipui. O pa- 
jişte întinsă mânăstirească, covor verde împestrițat cu flori, 
îți odihnește privirea, atrasă apoi, spre extaz, către catapiteasma 
munților. Ca și în faţa altarului îngenunchi, căci nu poate fi închi- 
puită o mai mișcătoare panoramă de măreție și blândețe, sub 
bolta largă a azurului ceresc. Din locul jos unde se află Hurezul, 
dealurile se tot înalță până ce se opresc în mușuroiul larg și impo- 
zant al Părângului. 

Nu e cuib mai împlinitor de rugăciune și de admirație pentru 
neîntrecutele frumuseți cuprins în Ţara Românească. 

Inapoi la drumul mare! | 

Deprins cu orăşelele numai dugheni sărăcăcioase, cu ghetto evreesc 
din Nordul Moldovei, respiri mulțumit în orășelul românesc al 


Fig. 93. Casă țărănească din Vâlcea. 


"Hurezului, aflat în una din acele despresiuni ca o covată, caracte- 
ristice Carpaţilor ca niciunei alte șiri muntoase din Europa. O 

margine se ridică până 'n creasta munților; cealaltă e formată de 
culmea Slătioarei, spinare de deal izolat, acoperit cu dantela frun- 
zişului de mesteacăn. 

Fundul coveţei, cu apa Luncavăţului cu glas vioi, ca al unei ape de 
munte, e numai păduri cu arbori fel de fel. Poenile sunt fânețe, 
mai rar ogoare cu porumb pipernicit. 

Tot pe fundul coveţii, ca o jucărie liliputană între înălțimile din 
jur stau căsuțele din târgușorul Hurez, curate, cu flori în curte, 
chiar când nu are nici doi pași lățime. Numai dughenile strânse 
grămadă la răscrucea drumurilor îl arată ca târgușor; hala în 
stil brâncovenesc, e numai stâlpi și arcuri la față. 

Din centrul înghesuit, strâns ca 'n palmă, se resfiră apoi căsuțele 
cu acoperiş de şindrilă, cu cerdac umbrit de ghirlănzile de hamei” 
şi. curpeni, risipite pe coasta dealurilor dinspre munte. ' 

Lipsa străinilor în acest târgușor tihnit, se explică nu numai prin 
natura locului, depresiune cu rămășiţi de îndârjită apărare arhaică, 
nu numai locuitorii negustoroși din fire dar și prin sărăcia ținu- 
tului în varlate produse de desfacere. 

Urci capătul Slătioarei printre mesteceni numai surâs, când soarele 
răsbate perdeaua de dantelă a frunzarului clătinat la fiecare adiere 
de vânt, născâd tainic susur. Te freci la ochi. Nu e o înșelătorie? 
Nu e o prefacere magică a locurilor? Cât vezi, un șes întins, neted 
ca "n Bărăgan. Umezeala terenului face să fie acoperit cu o pajiște 
sănătoasă verde peste tot. Este capătul răsăritean al tipicii de- 
presiuni ce se întinde dela Tg.-Jiu, în imediata vecinătate a zidului 
de munți, tăiat de paloșul năsdrăvanului. O despicătură, ca un șanț 
adânc în zidul alb de calcar arată ieşirea Oltețului la larg. Cât e 
în cuprinsul muntelui, e vijelios, sburdalnic, sgomotos. II auzi 
glasul ca al Duruitoarei de pe Ceahlău, dela depărtare. 
Mânăstirea Polovragi înălțată în 1643 de către Danciul Pârâianul, 
e la gura cheilor. A rămas pustie vreo jumătate de secol până ce 
tot C. Brâncoveanu, făcând-o metoc Mânăstirii Hurezului a restaurat 
chiliile dărăpănate. Biserica în stil bizantin, cu turn octogon pe 
bază patrată, cu stâlpi cilindrici la intrare, este străjuită de doi 
molizi înalţi, neclintiți în impunătoarea lor înfăţişare. Numai linul 
şi monotonul glas al gurii de apă dela cişmeaua de lângă biserică, 
întrerupe zi și noapte liniştea deplină a mânăstirii. Cei câţiva că- 
lugări care-și duc viaţa ca de schimnici, nu aud râs şi vorbă decât 
în timpul verii când călători se rătăcesc, nu atât pentru mânăstire, 

cât pentru peștera lui Pahoniu, adânc săpată în malul Oltețului. 
Spre gura ei duce o cărăruie cu suişuri și coboriîşuri line, cu în-: 
treruperi de mărăcinișuri. E atât de adâncă încât călugării îţi spun 
că fundul răspunde 'n Transilvania; e atât de tainică în întunerecul 
„de hrubă cu stalactite aici mai bine păstrate, încât nu se putea ca 
poporul să nu urzească pe existența ei legende. Aici ar fi fost ca- 
piștea păgânească a Dacilor. În tainiţa ei ar fi trăit Zamolxe zeul 

Fig. 94. Polovragi. (Fot. |. Simionescu) 


Dacilor. Stropii lacrimilor lui picură și azi din vârful țurţurilor de 
piatră. E plânsul veșnic al celuia care a trăit să vadă sfărșitul popo- 
rului său vrednic. | 
Aceste plăsmuiri ale poporului, reminiscențe înegurate din vreun: 
adevăr îndepărtat se bizuie nu numai pe adâncul nepătruns al 
peșterii ci și pe Oborul Jidovilor, de deasupra muntelui Piatra- 
Oltețului, cu încăpere săpată 'n stâncă, cu mari stânci rotunjite 
luate drept pietre de mormânt ale uriașilor. 

Frumos e șesul acesta al Polovragilor în zilele senine, când din 
toate direcţiile se îngrămădesc florile oacheşe de pe îmbrăcămintea 
femeilor, adunate la vreo nedeie după hram ori sărbătoare dom- 
nească. Atunci se vede că ținutul e de munte, căci portul frumos 
național cu greu se păstrează în câmpia întinsă, fără izvorul rece 
al apelor. 

Incepe o regiune care tocmai prin îmbinarea șesului cu muntele, 
a “servit drept atracție pentru cei „,de dincolo”; apucând cu 

oile spre iernat nu: s'au mai întors îndărăt, sau cine ştie din ce 
cauze locale, au scoborît muntele, așezându-se în cel dintâiu popas 
ce l'au găsit prielnic pentru trai. 

Și astfel a luat naștere caracterul actual al frumoasei comune dela 
Gilortu, Novaci, cu așezare băștinașă, pomenit încă pe vremea lui 
Mircea-cel-Bătrân, cu hrisoave dela Radu-cel-Mare din veacul al 
XVI-lea. Pe lângă cei localnici însă au venit ardeleni. S'au așezat 
pe stânga apei, pe când pământenii au rămas pe dreapta. Se vede 
diferența, nu numai după portul păstrat cu sfințenie; intrând în 
casa unui „ungurean””, te crezi „dincolo”, în Răşinari ori Poiana. 
De-a stânga Gilortului domină oieritul, de-a 'dreapta agricultura 
și pomăritul. Peste tot prinzi însă caracterele dominante ale 
amestecului: hărnicia și priceperea. Gospodăriile sunt cuprinse; 
oamenii sănătoși, cu fața veselă. Ştiu ce e munca. De aceea poate 
în Novaci s'a întâmplat o minune. Un om a fost înțeles, urmat şi 
ascultat. Urmarea a fost prefacerea satului. Acel om, Brezulescu, 
un însuflețit și real iubitor al stării țăranilor, în loc să-i exploateze, 
i-a ajutat să-și găsească drumul belșugului și al muncii valorificate. 
EI a creat în Novaci acum 40 ani cea dintâi bancă populară temel- 
nică la ţară. Nu a cântat oamenilor câte 'n lună și în stele. 
Le-a spus cu căldura inimii, cu sinceritate și dragoste: „,Munciţi 
fără preget! Munca îmbogățește și înalță pe muncitori. Nu așteptați 
mila adesea necurată și întotdeauna înjositoare, dela alții. Ridi- 
cați-vă și întăriți-vă voi prin voi; ţara se înalță și Dumnezeu vă 
binecuvântează” (C. Lianu). . 

Minunea s'a înfăptuit. Banca „Gilortu” începe cu 26 membri și 
72 lei capital. 

Banca are azi un capital de 4 mil. și jumătate și cam totatâtea depuneri. 
De pe urma perseverentei însuflețiri a lui Brezulescu, Novaci e 
superior chiar unui oraș. Un otel curat chiamă turiștii; există spital, 
farmacie, şcoală de meserie. Viaţa e activă, dar și sufletul înălțat, 
Un reuşit bust arată recunoştinţa şi pietatea oamenilor de aici, 
înţelegători ai sacrificiului făcut pentru ridicarea lor. 

Urmele hărniciei, a cinstei și a omeniei, înăscute dar şi căpătate, 
se oglindesc nu numai în biserica ce domină satul, de pe un deal, 
aducând într'una aminte tuturora că pe lângă viaţă e şi moarte, 
dar și în școală. Destoinicia învățătorului C. Lianu, autor al unei 
monografii bine scrisă a satului său, a ridicat și un altar al culturii, 
cum rar mi-a fost dat să întâlnesc. Modest, fără zorzoane, dar 

spaţios, plin de lumină şi oglindă de curățenie; cu mobilierul din 
stejar, lucrat în sat. Biblioteca bogată, e vie, citită.. Tablourile 
oamenilor aleşi ai României împodobesc sălile, cum nu se vede 
nici la liceele cu venituri de milioane. La casa de economii a elevilor, 
sunt strânși câteva zeci de mii de lei. Grădina e model de orânduire, 
dar şi pepinieră pentru copiii care o muncesc. 

Părăsind: satul cu adâncă părere de rău, te rogi în gând: „Doamne, 
fă ca să dispară mai curând deșănțata amăgire a sătenilor, prin 
vorbe goale și lingușiri trecătoare. Fă ca în fiecare sat să se nască 

un Brezulescu, îndrumător desinteresat, erou în mediul său'' | 
Ţara ar lua cu totul altă înfăţişare, iar sănătatea trupească și su- 
fletească a celor ce nu.mai rămân umbre, va asigura traiul ei veșnic. 
- Dela Novaci la Tg.-Jiu, drumul e o re- 

creaţie; al vrea să nu se mai sfârșească, a, 

deși prin ,,Câmpul mare” nu te înto- SU 
vărășesc cine ştie ce peisagii. Munţii sunt 
departe, Numai conturul li se vede. De 
jur-împrejur colnice joase, largi, cu întins 
orizont. Podoaba omenească te mulțu- 
meşte. 

Treci prin sate cu casele resfirate, vesti- +. 
tele case gorjene, cu cerdac înalt, cu 
streşini ca nişte dantele puse la soare, 
scânduri horbotate fel și chipuri, după : - 
imaginația meșterului. Vestita casă a lui 
Mogoş un juvaer arhitectonic din lemn, 
expusă la Muzeul etnografic din București, 
din Gorj e luată. Femeia cu marama până 
'n glesne eatât de sprintenă, încât pare 
că n'ar avea pe cap coșul cu merinde. Se 
încadrează atât de armonic în spațiul larg 
luminat, cu natura în plină gestație. 

Și astfel din tablou în tablou, de aproape 
ca și de departe, ochii nu se ostenesc, iar 
sufletul e mereu împrospătat de mulțumirea născută din ceea ce 
vezi. 

Nici nu ştii când te vezi în piața din Tg.-Jiu în faţa monumentului 
eroinei Teodoroiu, care şi-a părăsit căsuța-i cu prispă lată din 
Vădenii, spre a deveni o Jeanne d'Arc locală. 


Sopa 757 


Femeie cu coșul pe cap. 

Inainte, tot înainte, pe drumul de sub munte, până ce la Celei 
poposeşti iarăși într'un mic şes, cu un aer surâzător de verdele 
pășunii și a ogoarelor depo- 
eul irigate natural de 
râurile iuți și limpezi ce se 
grăbesc spre Motru. 
inj zilele de nedeie, aceeași 
împestriţătură de flori ome- 
nești, adunate de pe cărări în- 
guste, şiraguri de sătence cu 
cămeșile albe, cu maramasscli- 
pind în fâlfâiturile ridicate de 
vânt. 
Pieptul desgolit al marginii 
munţilor iarăși tăiați cu paloșul, 
contrastează cu verdele câmpiei 
prin albul lor de marmoră dar 
Fig. 96. La o nedeie dela Celei. şi cu restul “le împă= 
(Fot. |. Simionescu) durite. 
Mânăstirea Tismana nu se zăre- 
ște. Un șir de case ale foștilor robi mânăstirești, trădează prezența el. 


Fig. 97. Tismana. 


Drumul apucă pe valea Tismanei tot mai îngustă, cu apă destul de 
învolburată ca să învârtească roata morii. 

rășfirată în șuviţe grăbite, printre 


mai masiv decât celelalte, cu fe= 


Pădurea se coboară până 'n pârâu, formând boltă umbroasă de 


frunzar prin care abea străbate razele soarelui. La o cotitură 
se iveşte sus, pe umăr de munte, un turn gălbui, spre a se ascunde 
iarăși, până ce la chioșcul ce arată sfârșitul desișului, se arată în 
deplina ei înfățișare masiva clădire a Mânăstirii, ca o cetate cu 
bastioane la colțuri. 

Sus pe pripor de stâncă, în pervazul pădurilor, lângă gura întunecată 
a unei peșteri, chiliile cu pereţii gălbii, cu rânduri de ferestre, 
îi dă o înfăţişare cu totul deosebită 
de a celorlalte mânăstiri. E mai de 
grabă asemenea unui castel medieval. 
Farmecul crește prin trâmba de apă 
ce iese gâlgâind de sub zidurile ei, 
spre a se rostogoli peste muchia 
stâncii, formând o cascadă ca laptele, 


cultucele moi de mușchi. E un ta- 
blou unic. Spre intrare urcușul e 
destul de anevoios. Te oprești ca să 
admiri turnul dela mijloc, prismatic, 


mt ticuri 


restre îngemănate și altele rotunde, 
cu vârful retezat și cu câte un tur- 
nuleț la colțuri. 

E vestită prin legenda întemeietorului ei, călugărul Nicodim, 
care a dus viață de sihastru în peștera a cărei gură căscată abea se 
zăreşte din împletitura buruienilor și a curpenilor acățători. 


Fig. 98. Tismana, biserica 
înainte de restaurări. 


„Biserica nu a păstrat aproape nimic din ceea ce era pe vremea 


când Radu-Negru a înălțat-o fără să o termine. Mircea-cel-Bătrân 
„a mai avut de a isprăvit la ea cele nesăvârșite””; Neagoe-Vodă 
o acoperi cu tablă de plumb; Matei Basarab din nou a reparat-o, 
ca și alții. Restaurarea de Știrbei-Vodă, a desăvârșit complecta 
ei schimbare. N'a mai rămas nimic aproape din stilul bizantin 
dela început, mult asemănătoare cu Mânăstirea Domnească din 
Curtea-de-Argeș. Nici picturile nu mai sunt cele vechi. In schimb, 
catapeteasma e o minunăţie din lemn sculptat cu atâta finețe, că 
valoarea-i artistică e neîntrecută. 

E păcat că e lăsată în părăsire; e greu până ce ploaia și gerul începe 
să o atace prin jurul ferestrelor; geamurile sparte lasă drum liber 

şi în lăuntru, dușmanului: necruţător. Situaţia acestei mânăstiri în 
liniștea desăvârșită a izolării în care se află, ar fi minunată pentru 
recreație și odihnă. Clima dulce chiar iarna, este dovedită prin 
pădurile de castan roditor, formând păduri dese în jurul schitului 
Cioclovina. Se zice că ceidintâi castani au fost plantați: de călugării 
vechi, care 'i-au adus din Grecia. Pe urmă clima priindu-le, s'au 
înmulţit dela sine prin seminți. Cu oarecare deosebită îngrijire 
ar putea fi mai numeroși, mărturie vie a darurilor felurite ale 
naturii în ţara noastră, în cuprinsul căreia se pot cultiva: secara 
planta nordului dar și castanul, bumbacul, orzul din it 
sudice. 

Regreți despărțirea de desăvârșita linişte care te recreează și de 
pârâul limpede ce se furișează printre trunchiurile fagilor tineri, 
cu scoarța argintată. 

Dela Tismana prin Celei peisajul se schimbă. Depresiunile s'au 
terminat. Incep munții, ultimele valuri; vine apoi podişul mehe- 
dințean sprijinit la Apus de Munţii Cernii. Svârcolirile geologice 
au adus alte forme tu urmări și în viața oamenilor. 

Mult face în drumuri depărtate, variația timpului. Mai ales vrâ- 
starea bruscă naște atât de repezi schimbări, încât redă viața nor- 
mală cu surâs în lăcrimi, cu fețe vesele după încreţitura frunții. 
Aşa am cunoscut întâia oară oraşul Baia-de-Aramă cu nume care 
nu i se mai potrivește, căci nici mine nu mai există, lar arama zace 
cine ştie unde ascunsă 'n pământ. De și era zi de sărbătoare, părea 
pustiit. Cei veniți din satele din apropiere se lipeau de păreți, 
adăpostindu-se sub streșini de ploaia ce cădea cu găleata. Du- 
ghenile închise, rare, căsuţele posomorite, îi dădeau o atmosferă 
de părăsire. Numai Motru, adunându-și apele din Oslea, cu valuri 
luțite, glăsuia cântecul neastâmpărului, mai ales că-și croia drum în 
lungul unui părete de șisturi, lovind mereu în el. 

Apucasem calea 'ntoarsă, când norii se rup, ploaia încetează, iar 
soarele își trimite trâmbele de lumină prin desișul frunzarului de fag, 
din care picurau broboane de apă. Totul surâdea, platră, case, arbori, 
mușchii dintre ei. Coloritul se învloară. Coaja fagilor devine 
mai argintată, arămiul frunzarului uscat mai înroșit. 

“Decor nou, viață nouă, privelişte nouă. Mohoreala dispare; eşti ca 
înviat la viața, plină și ea de contraste. 

Mai intervine o schimbare din partea pământului. Apare la supra- 
față piatra ce formează materialul decorativ al formelor, calcarul 

alb, neamul comun al marmorei nobile. Când a încetat pădurea, 
piatra de var procură un straniu peisaj. Incepe cu bolovani al- 
bicioși, rotunjiţi, ce răsar ca niște pumni din învelișul ierbii dese, 
verde ca buraticul. Mai . încolo stânci de piatră de var formează 
zidurile unei întărituri. Mozaicul de colori devine bogat. Albul 
stâncilor, verdele ierbii proaspete, roșul de cărămidă sfărâmată 
a ţărnii, nasc o polihromie, mai vie sub bătaia soarelui scăpat din 
nori. Natura te primeşte în alte încăperi, decât acele în care ai 
pășit până acum. 
Tablia de piatră de var e frământată. Apele o scobesc la față for- 
„mând pâlnii în care se pierd. O bucată a rămas în curmezișul unei 
văi oarbe. Peste ea duce drumul ca pe o punte naturală. Apele au 
săpat dedesubt o boltă, de se miră oamenii ce uriași au zidit-o. 
In mijlocul ei te oprești; trebue să te opreşti, căci un asemenea 
joc al naturii ca la Ponoare, nu-l mai întâlneşti aiurea. 

De undeva gâlgâie un pârâiaș umflat de ploi. Șerpuește, se sbate 
printre bolovani și cu bolborosiri de mânie se rostogolește în 
drum subpământean. li auzi glasul înădușit o bucată de vreme, 
“înainte de a se înfunda în tăinuitu-i drum întunecat. Nu se pierde. 
Apare din nou cine ştie unde ca un izbuc, cum e acel dintre Tismana 
și Tg.-Jiu, din coastă de munte, spre a-și urma din nou cărarea la 
lumină și printre flori. 

Rămâi pe punte și nu ştii încotro să priveşti. Spre pârâul ce se 
îhfundă? Spre zidurile de piatră? Spre valea surpată, spre pa- 
jiştea cu verdele primăvăratec, ori spre norii de petale albe ale 
prunilor și cireşilor înfloriţi. 

E o frumusețe uluitoare îipglpsită nici de orchestra discretă a 
păsăruicelor. 

Drumul urcă. E mai mult o alee de cireşi înfloriţi, ce-ţi presară 'n 
cale fulgi, scuturați de vânt. 

Pe vârful dealului te așteaptă însă altă priveliște. Cât rotești ochii 
e numai un covor verde cu pete roșii. Ogoarele lipsesc, căci ferul 
plugului s'ar rupe în piatra abia acoperită de țărână. Satul e format 
din case izolate, cu grădini de pruni în jur. Biserica albă, pe un 
dâmb mai răsărit, stă singuratică între cireşi, ca ninsă. De departe 
se înalță munţii Cernii. Piatra Cloșanilor, răsare ca o căpățână uriașă 
de zahăr, iar jos în vale un lac întins, oglindă în care se resfrânge 
cerul albastru, norii rupți cu tivituri argintate. 

Incotro priveşti, numai flori de cireşi ori pruni, pe pajiştea în 

toiul strălucirii ei proaspete. Femeia călare, cu marama găl- 
buie fâlfâind în urmă-i, complectează farmecul tabloului atât de 
plin de viață, încât uiţi de toate. 


Un prieten, îmi aduce bănatul că prea găsesc minunate toate locu- 
rile din țară. 

De el mi-am adus aminte, când mă aflam pe un pinten .de deal, 
lângă drumul dintre Balta și Balvaneşti, la marginea podișului me- 
hedințean. 

După o ploaie repede, iarba este mai strălucitoare, mugurii fa- 
gului mai verzi, iar atmosfera limpede până 'n orizontul depărtat. 
Aș fi vroit să-l văd pe prietenul meu lângă mine tolănit printre 
tufele de toporași și privind panorama largă ce se desfăşura îna- 
intea ochilor. 

Dacă ar fi umblat prin țări străine și ar fi străbătut prin ascunzi- 
șurile tăinuite din Alpi, nu cred că nu i-ar fi scăpat vorba: Ce colț 
minunat, cu adevărat svițerian! 

Ce să fac? E dreptul că în îti naturii, nu sunt sgârcit cu epitetele 
de laudă. 

Nici nu se poate altfel. Natura î în sine e ca o cochetă, care nu se 
lasă până ce nu scoate dela spectatori, un cuvânt de măgulire. 

Işi îmbină atât de felurit formele, le îmbracă așa de bogat, le lu- 
minează cu atâta măestrie, încât oriunde și oricând, te amețește 
când o contemplezi, te prinde în mreje, făcându-te un adoratoral ei 
fără precupeţire. 

Colț mai plin de farmec și mai variat ca acel dintre Ponoare şi 
Balta, mărturisesc că rar mi-a fost dat să văd în cuprinsul țării mele. 
Am călcat prin multe meleaguri cu variate perspective. Dar un 
tablou atât de original, imposant și blând totodată, sălbatec și măreț, 
nu de multe ori îți apare privirii. 

Să fi fost numai dispoziția de vină? E dreptul; ziua primăvăratecă, 
cu nori alburii sburătăciți pe albastrul cerului, ciocârlia care nu 
se mai ostenea din cântec, solzii ca de aramă strălucind în vârful 
mlădiților de fag, aer, flori și oamenii gătiți de sărbătoare, totul, 
totul întâlnit în drum, ajungea să stârnească plăcerea pl: fără 
voie, 

Mă analizam privind. Era poate și ceva din toate acestea pentru a 
deștepta spiritul de exaltare. 

Peisajul în sine însă predomina, impunea. 

Să-şi închipuie cetitorul, o largă panoramă muntoasă, întreaga 


îndoitură a Carpaţilor către Dunăre. Un zid crestat, înalt, sprijină 


cerul la orizont. La capătul lui nordic, Masivul Godeanului, cu 
vârfuri îngrămădite, strălucește sub zalea imaculată de zăpadă. 


Părea mai masiv; carapaca de omăt îi da o seriozitate alpină de 


patriarh ce domnește peste toți. 

Din Godeanu se înşiră creste în depărtare, greoaie, posace, în 
goliciunea lor de piatră, până la un alt nod ce abea se zărește în 
ceața orizontului, cu o nouă sclipire de zăpadă. Sunt culmile Re- 
tezatului. 

Sub şira muntoasă, continuă dela capătul tăiat de Dunărea nevă- 
zută până în spre obârșiile Jiului, se ține un prag lat de coline fră- 
mântate, acoperite cu păşuni și arbori risipiţi. 


i 


Fig. 99. Balta. (Fot. |. Simionescu) 


Ici și colo câte un punct negru pe iarba abia deșteptată din amorțeala 
iernii, arăta căsoaiele, popasurile din vremea cositului. Spre iz- 
vorul Motrului, Piatra Cloșanilor răsare ca un solz sburlit ori ca o 
aşchie de piatră înfiptă între colinele mai joase. 

Tot ţinutul de sub gardul muntos, reprezintă una din unitățile 
geografice ale României, numită podişul înalt din Mehedinți. 
Bucăţile de pământ, ca și oamenii, au soartă deosebită. Cadrul 
munților, impozant, e numai păduri şi poene. Dincoace e șușinită 
de pământ scufundat, ca prispa față de părete. Impădurit odată, 

oamenii l-au  despuiat de podoaba ce-i forma şi apărare. Ploile 
l-au spălat de țărna rodnică, puhoaiele au săpat în el râpi; râurile 
sunt vii, mereu adâncite. Abia ici și colo ogoare sărăcăcioase stau - 
pe spinarea dealurilor, ca niște sdrenţe de cerşetor. 
Zona sărăciei, a nevoilor multiple, este prinsă în lungul județului, 
între munţii împăduriţi și câmpurile răsăritene, numai belșug. 
Cât rotești ochii niciun sat. Oamenii se ascund; se feresc de furia 
apelor ce vin năvalnic după orice ploaie mare. 

Cu atât mai surprinzătoare, este apariția satului Balta cu aspect 
atât de străin. 

Spațiu mult pentru case nu e. Locuinţele dese se acațără, pe ambele 
coaste ale unei văi înguste; unele lângă altele, unele la spatele 
altora, casele ridicate pe temelie de piatră, mohorite, cu pereții 
lor de bârne, se urcă spre muchia dealului cu biserica în frunte, 
în văzul tuturor. 

Când treci pe singura uliţă mai largă, ai impresia că dacă ţi-ai în- 
tinde mânile într'o parte și alta, te-ai rezema cu palmele pe cer- 
dacul “caselor apropiate. Vânturile aspre ce suflă în lungul văii, 
au făcut, probabil, ca acoperișurile să nu fie ţuguiate. Pământul 
pietros nu îngăduie prea mare vegetație, așa încât de departe casele 
grămadă, nu sunt prea înviorate de podoaba arborilor, mai ales 
că puţinii ce se mai află, abia îşi deschid mugurii. 

E cel mai sviţerian sat din câte le-am întâlnit pe aice. 

Peisajul, așezarea caselor, alcătuirea lor, totul îi dă un aer străin, 
de altfel ca și locurile sbuciumate prin mișcările geologice. 

Cu cât le priveşti mai mult, cu atât uiţi unde te afli. Munţii, ză- 
pada, văile înguste, casele, îţi evocă ținuturile sărăcăcioase din 
Tirol. 

La capătul nordic, locul deodată se lărgește; e mai jos şi neted, 
încât apele de ploaie se pot aduna în bălți, peste fața cărora vântul 
stârnește crețuri mărunte. 

Sus la intrarea în sat, în mijlocul unei livezi pe moarte, se ridică o 
casă mai mare, cu frontalul larg, cu cerdac în lung, adevărat „,chalet”” 
șviţerian, 

E părăsit. Apele de ploaie au început să tragă dârele paraginei 
pe pereți, iar turnulețul scund dela colț nu mai are acpoperiş. 
— E observatorul astronomic, îmi spune cu oarecare ironie tova- 
răşul meu de drum. 

Și povestea se înșiră ca un fir din tortul de pe furcă. 

Un teolog care a învăţat filosofia şi astronomia, şi-a clădit această 
casă. Avea cărți multe, privea adesea noaptea la cer. De aceea, 
oamenii îl socoteau. ieșit din minţi. 


Povestea e veche și se repetă aceeași pretutindeni. Un om trăit 
altfel decât ceilalți; căuta la stele și citea în cărți. Nu putea să fie 
înţeles de cei, care-și duc viaţa obișnuită, aici mai aspră decât 
oriunde. 

Piatra e ingrată; puţinul pământ de arat abea se lasă sgăriat; 
Viaţa nu poate să fie lesnicioasă; te minunezi chiar prin ce-și ca- 
pătă oamenii pânea de toate zilele. Şi ce-i ține locului? Tainica 
înrădăcinare de vatra străbună, nelămurita înțelenire de mormin- 
tele strămoșești alungă orice gând de ducă. Răbdarea și speranţa, 
resignarea și inerția, ocrotesc satul sărăcăcios de părăsire. 

Când am trecut prin el, era o zi de sărbătoare. La locul cel mai 
larg, norodul îmbrăcat în haine curate, umplea valea de veselie, 
iar tinerii horeau ca și părinții lor odinioară. 

Viaţa e mai tare și decât asprimea locurilor. 


- Dela Balta și Isverna, sat închis într'o despicătură de teren calcaros,: 
cu peşteri lângă el, drumul spre Tn.-Severin, e calvarul sărăciei 
și al traiului anevoios, cu sate rare, în care vântul nevoilor suflă 
într'una, 


E un colț din Vechiul Regat cu viaţa asemănătoare a Moților din 
Munţii Apuseni, prin greutăţile ei, datorate naturii, terenului și 
variaţiei climaterice locale. Peste prispa lată de teren, marginea 
scufundată a munţilor, s'a aşternut rămășițele unui lac de odinioară. . 
numai nisip, prundișuri groase, în care apele au tăiat văi adânci, 
adevărat labirint de prăpastii ponorite, ce nu se văd decât dacă 
treci pe lângă ele. 

Faţa pământului e un platou. Privindu-l de pe o înălțime, cum e 
dealul Chiciura de lângă Bălvănești, înșelăciunea te cuprinde. Câr 
vezi cu ochii ai înainte un neteziș destul de înalt ce se sprijină pe 
coasta munţilor Cernii. Spre el urci pe văile sălbatice, aspre. 
Satele rare stau mai mult la fața dealurilor, aproape de marginea 
platoului; casele sunt risipite, de bârne, cu rari pometuri în jur 
sau acățărate pe coastele repezi ale unei văi. Ca să se roage lui 
Dumnezeu, cei din Păunești scoboară viroage spre a ajunge la M-rea 
Topolnița; cei din Baloteşti dimpotrivă, urcă. Drumurile sunt 
aspre, cu suiș greu, bolovănos. Carele trase de doi bouleni numai 

piele și ciolane, scârţâie din încheieturi la urcuș; li se pun piedici 
la roţi când vin la vale.: 


Condiţiunile climaterice din păcate fac mizeria mai aspră decât 
în Munţii Apuseni. Ploile cad cu sgârcenie. 


Vântul suflă într'una. Sunt părți care-ţi aduc aminte de Hammada 
din Sahara. Spulberând nisipul, rămân în relief bolovanii sau spi- 
narea rocelor de dedesubt. Numai la începutul primăverii câmpu- 
rile sunt verzi. Incolo, sunt ca presărate cu cenușe, de nu poţi 
deosebi din depărtare turmele de oi fumurii de câmpul de pe care 
nu știi ce pot paşte. Apa de ploaie repede e suptă de nisipuri și 
dusă la adânc, unde dă peste calcarurile crăpate ce o primeşte 
ca un burete și nu-i dă drumul decât cine ştie unde sub formă 
de izbuce ori pârâu gâlgâitor, chiar dela izvor. 


De vin ploile repezi e și mai rău. Nasc puhoaie amenințătoare. 
Rod coastele de dealuri, măresc prăpastiile ușor săpate în prun- 
dișuri, rup ogoarele și se adună de vale, pustiitoare. 


Topolnița e un râu drăguţ când e cuminte, în toiul verii. Te joci 
printre bolovanii ce i-a presărat în cale. Oile neavând sus ce paşte, 
se scoboară în albia lui şi găsesc tufe de buruieni crescute la adă- 
postul pietrișului. E amarnic însă când se adună 'n el pâraiele ce 
curg năva nic. Huruie bolovanii rostogoliți prin puterea valurilor 
iuțite , sgomotoase. Vai de vitele surprinse în drumu-i, când ,,Vine 
valea"'. Lângă Tn.-Severin, aproape de locul unde se varsă în Du- 
năre, apele trec de tablia podului, iar nisipul cărat împotmolește 
drumurile de le face impracticabile. 


Sărăcia e endemică. N'o poate scoate decât o grijă deosebită din 
partea conducătorilor. Pământurile aride, nisip şi pietriș, nu permit 
culturi îndestulătoare. Indârjita tradiție de a semăna numai po- 
rumb, face ca recolta chiar în anii buni să nu ajungă nici până la 
Crăciun. Pădurile rare de cer și gorun, cu trunchiuri pipernicite, 
strâmbe, sunt singurul izvor de venituri, prin cărăușie. Nu e rar 
spre sfârșitul verii, să întâlneşti caravane întregi de care cu lemne . 
trase de doi boi și chiar vaci mărunte, pipernicite. Indărăt carul 
gol aduce cel mult un sac de mălai, un drob de sare, o căpățână 
două de varză,. Zarzavaturile aice sunt lux, iar o ceapă ori 
un ardei e trufanda sus în satele fără apă, când jos la târg stau 
mormane de putrezesc.Nici în căsuțele izolate din munţi nu mi-a 
fost dat să văd atâta nevoie. Chiar în casa unui preot, dintr'unul 

din sate, m'a încrâncenat sărăcia întâlnită în singura încăpere, bu- 
cătărie și odaie de odihnă. 

Un asemenea sat e demn de vizitat, căci răscolește probleme care 
altfel din tihna birourilor nici nu sunt bănuite, nici nu pot fi rezolvate. 
E aproape de Tn. Severin, nici la 20 km. Ai lăsat în urmă orașul 
cu urmele romane, cu castrul dela Dobreta, cu piciorul podului 
lui Apollodor, cu electricitate și șantier naval. i 
Oricum, reprezintă pecetea civilizației apusene, pe lângă vechile 
semne ale originei noastre. De îndată însă ce apuci în sus pe valea 
Topolniţei, dela Baloteşti, te trezești cu mii de ani în urmă, pe 
vremea neolitică. Valea se strâmtează; drumul e numai hopuri. 
Icneşti la fiecare pas. Treci pâraie, care, vara, abia țârâie. Când 
vin mânioase și huruie prundișul rostogolit, aștepți pe malo 
oră-două, până ce le trece furia. Altfel riști să te trezești cu trăsură 
cu tot în Topolnița. 

Sărăcia își arată de îndată fața. Casele micuțe fără împrejmuiri, 
abia au câte un prun schilodit, de le umbrește un colț. 

Aşa e până la Baloteşti, sat cuprins între dealuri împădurite, vestit 
doar că în conacul lui s'a urzit drama dela curtea regală din Belgrad, 
iar de vreo câţiva ani a devenit proprietatea, prin danie, a Aca- 
demiei Române. 

De aici până la satul Pârlagele, drumul pe valea Neagonei e un 
chin; înţelegi de ce satul a rămas anchilozat, ca un tablou preistoric. 
Cu greu răzbești până la el pe un drum natural, dealungul apei 
cu toane. Când e mânioasă, isbește în mal cu bolovanii răscoliţi, 
năruind drumul ca ghiulele. Mai ales în urma unor ploi mari, te 
miri cum poate să ajungă la larg chiar carul cu boi. Am făcut dru- 
mul mai mult pe jos decât în trăsură, cu roatele până 'n butuc 
în ştoalnele ce ascund gropile. De cum vin ploile de' toamnă și 
până în sbicitura de primăvară, satul e deplin izolat. 

Așezat într'o pâlnie de dealuri, nu-l vezi decât dacă ai ajuns la 
marginea lui. De jur-împrejur, unde nu s'au păstrat pădurile, 
pământul e numai răni, adânci, puhoaiele răscolind ușor tărna 
roșie, plină de pietriș. Dealurile sfârticate, dinspre Bobaiţe, aduc 
aminte de craterele rupte ale vulcanilor. 

Ogoarele, ca nişte petece de pânză asvârlite la uscat pe locurile 
mai nedete, sunt mereu însetate. Niciodată nu dau atâta cât să 
sature populația. Imașurile? larbă uscată mai peste tot timpul 


143 


verii, adesea ponoare de nici caprele n'au ce rupe. Acesta este 
cadrul geografic, neprielnic, dușmănos. 

In el s'a păstrat însă cuibul de oameni, în case presărate pe costi- 
șele dealurilor, cu uliți întortochiate numai bolovani răscoliți sau 
şghiaburi săpate de şuvoaiele de apă. 

Te miri cum pot carele'să urce. 

Intri în orice locuinţă. Tiparul e acelaș, al casei neolitice dela Ariușd 
lângă Brașov. Trebue să te îndoi când treci pragul, ca să nu-l simţi 
pe cel de sus, în „,frunce””. Dai în prima încăpere, cu vatra neri- 
dicată nici de o palmă dela pământul scorojit, ce formează po- 
deaua lutuită. 

Doar în loc de lespedea primitivă, câteva cărămizi pe care arde 
focul. Fumul la cel mai slab vânt, umple încăperea; coșul e larg, 
o pâlnie deasupra vetrei. De două lemne puse cruciș în golul co- 
șului, atârnă lanţul, la capăt cu cârlig, pentru a ţinea ceaunul dea- 
supra focului. Câteva cuie bătute în gura coșului, servesc pentru 
afumat carnea, spre a fi îndelung păstrată. Nicio laiță, niciun scaun 
în încăpere. Femeia stă cinchită în fața focului. 

Păşești în odaia: de alăturea. Nimic alta, decât un pat cu scânduri 
goale, în care dorm claie și grămadă părinți și copii. Paiele sunt 
scumpe, iar fânul așa de rar, în cât se cântărește cu aur, pentru 
vite. Poclăzi pe pat, drept acoperiș, se întâlnesc numai la cei mai 
cuprinși. 
Mizeria e pretutindeni. O vezi cum rânjeşte din casa celor mai 
mulți. La toată casa, e măcar nevoia. Te miri cum şi cu ce trăesc 
oamenii. 

O bănicioară de „făsui'', un săcușor cu grâu și cât le va mai da 
popușoiul ars de secetă, reprezintă întreaga provizie de iarnă. 
Odată am vizitat satul pe zi seniină și caldă. M'a isbit copiil goi 
pușcă, jucându-se în fața caselor. Credeam că e întâmplare. Vi- 
zitiul, care a: copilărit în sat, îmi spune că e obiceiu la oamenii 
mai săraci. 

Nu voi uita multă vreme, durerea, spaima și bucuria, ce urmară 
povestea vioaie a unei vădane, cum și-a găsit copila, aţipită 
lângă vatră, cu cameşa 'n flăcări; Jumătatea dreaptă a corpului a 
rămas numai cicatrice. 

— Ai dus-o la spital? o întreb, sub impresia povestirii. Imi dădui 
repede seama cât de naiv am fost. 

— Ce spital, domnule, Unde se vede pe la noi un doftor? M'a 

învăţat o femeie să ung fata cu grăsime; Slava Domnului, am scăpat-o. 
Oamenii aceștia trăesc în sine, prin sine; adevăraţi eroi. 

Câștigul principal e cărăușia. Cară lemne pe drumuri impracti- 
cabile. Se duc câțiva kilometri în sus, până spre Isverna de încarcă 
var; îl transportă alţi 70—80 km. până la Darvari, aproape de 
Dunăre, făcând drum de câte două săptămâni. După atâta oste- 
neală, se întorc cu o traistă de ui ici un drob de sare și câteva 
zarzavaturi. 

Nimeni nu le vine într'ajutor pentru un traiu mai omenesc. Locul 
e bun pentru pomi, de altfel și întreaga regiune. O dovedesc cei 
câțiva meri, cireși ori nuci crescuți ici și colo. O dovedește moșia 
Academiei dela Baloteşti, de unde venitul principal, în afară de 
pădure, vine din livezile de pruni plantați de vreo câțiva ani, pe 


Fig. 105. Mânăstirea Topolnița. 


lângă marile plantații de nuci cărora le merge de minune în clima 
aproape, mediterană”. 

Dar... lăsat în plata Domnului, rămâne un sat părăsit, izolat, plin 
de sărăcie, deși cu oameni harnici, destoinici și răbdători până la 
la resignare. 

Ca o protecție a lui Dumnezeu în sama căruia rămân toate aceste 
sate, aici pe înălțime de deal înalt se ridică locașul de rugă Topolnița, 
clădit în 1654, 

Din coada satului Baloteşti în sus râul Topolnița devine aproape 
râu de munte, cu vale îngustă, cu valuri iuțite și gălăgioase, limpede, 
şuierând printre bolovani. 

A rămas natura singură stăpână. Omul n'are loc pentru locuinţe, de 
cât vreun colț mai neted. N'are loc, dar nu are nici pentru ce să 

se așeze, decât ca să se lupte mereu cu sărăcia. De aceea ținutul 
a rămas ca pe vremea străbunilor. Mica moară din umbra celor dei 
arini e tot cea străveche, milenară. Morarul nu și-a schimbat nici 
firea, nici îmbrăcămintea nici obiceiul. Inspăimântat că a fost prins 
lucrând Duminica, încearcă să se desvinovățească. 

— Merge aşa de încet moara! S'a hodorogit. E bătrână; nu macină 
decât cu ţârâita, iar omul de lângă mine nu vrea să aștepte. Stă 
pe capul meu să-i umplu mai repede traista cu făină. 

Roata înverzită de bătrânețe, abia se învârtea, căci din Topolnița 
nu-i venea decât o șuviță de apă. 

Moara, mica moară bătrână 'n vale; biserica albă, strălucitoare, 
sus pe umăr de piatră, dominând stâncile îngrămădite ca soclul 
unui monument. E atât de mișcător tabloul! In singurătatea naturii, 
pe malul apei cu valuri înălbite de spumă, omul, dela începutul 
<redinţei creștine, stă alăturea de mânăstirea înălțată prin tăria 
credinței lui Jupân Buligă, Jupân Lupul cu Jupânița Stanca. 
Depărtate vremuri, uitate vremuri, păstrate însă intacte, nici 
la 15 km. distanță de civilizația arătată prin electricitate şi palat 
cultural. 

Pe o cărăruie de munte, oprindu-te din loc în loc spre a te răcori 
cu vreo mură, încet-încet ajungi la mânăstirea singuratică, al cărei 
clopot însă chiamă pe credincioşii rezlețiți pe tapşane muntoase. 
Duminica, în jurul ei e larmăt; lângă crucile dela morminte pâlpâie 
câte o lumânărică. i 
Măcar că mânăstirea e de pe timpul lui Matei, aproape de 300 ani, 
pictura dinlăuntru a rămas bine păstrată. In bolta de deasupra 
altarului, Maica Domnului cată cu ochii atât de blânzi spre isus 
din braţe, încât revarsă în sufletele celor ce-o privesc bunătatea 
purificătoare. Sfinții îmbrăcați în zale, stau de strajă. Abia li se 
distinge conturul, căci lumina străbate puțintică prin ferestruicile 
înguste dela capetele crucii din planul bisericii. Spre intrare, chi- 
purile ctitorilor, cu giubea până ?n glesne și brâu la mijloc, arată 
adânca smerenie. Nici în ocnițele de afară nu s'au șters de tot pic- 
turile ca și cele dela intrare, lângă inscripția cu anul 1654. 
Biserica e lăsată 'n sama Domnului. Singurul călugăr ce o păzea 
căta să fugă. Aşa de bine a fost reparat monumentul, încât apa 
de ploaie de pe acoperiș se scurgea pe zidul ce unea căsuţa călu- 
gărului de turn. Apa își făcuse drum prin zid și izvora în locuință; 
călugărul fu silit să stea într'o încăpere de sub clopotniță. 

Din fereastra turnului priveliștea se deschide deasupra văii To- 
polniţei îngustă, tăiată "n piatră, jghiab în care apa spumegă tră- 
gând o dungă albă pe pat de prund. In susul apei, piatră și iar piatră, 
ori pădure de stejeriș. Rar un petec de prund roșu, cu câteva fire 
firave de porumb. Și totuși mai în sus de biserică se află un pumn 
de case; mai încolo altul și altul. 

Mânăstirea Topolnița este ultima din șiragul mânăstirilor oltenești, 
bogate. Mai spre Apus, au rămas numai ruinile din istorica Mână. 
stire Vodița, de mai 3 
din sus de Vârciorova, 
cea mai veche, ridicată 
către sfârșitul veacului al 
XIV-lea de către Vlaicu- 
Vodă  „„după îndemn 
dumnezeiesc, ascultând 
pe cinstitul între călu- 
gări Nicodim", acelaș 
care a îndemnat la ridi- 
carea M-rei Tismana și Fig. 101. Ce a rămas din Mânăstirea Vodița 
a Prislopului din Haţeg. 

Mânăstirea destul de mare, de aproape 20 m., n'a avut însă prea 
lungă viață. N'a rămas din ea decât niște pereţi de bolovani abia 
cimentaţi, cu câteva rânduri de cărămizi, din care cel mult se poate 
urmări planul simplu al clădirii primitive. Cea dintâi mânăstire de 
pe pământul românesc, a deschis şirul celorlalte, începând cu 
Tismana, tot sub îndemnul lui Nicodim clădită. 

Astfel dela Cozia pe Olt, până la Vodița, aproape de Dunăre, drumul 
dela poalele munţilor Olteniei, cuprinde popasuri de reculegere 
şi de amintiri străbune din toate veacurile. 

DEALURILE OLTENIEI. 


ECraiova-Strehaia. — Balota. — Stârmina, — Darvari. — Cetate-Calafat.— 
Spre Craiova. 


Intinsele dealuri oltenești, care aduc aminte în multe pe cele din 
Moldova, cu forme domoale împădurite, unde nu sunt ogoare, 
cu lumină blândă și sate numeroase compacte, pline de hărnicie 
și dor de muncă, se pot urmări într'un scurt „,Rundreise”' dela 
Craiova, la Severin, de aici spre Dunăre, la Calafat și apoi îndărăt 
la Craiova. 
Părăsești orașul Banilor cu mari palate administrative şi culturale, 
dar și cu mai însemnate, odinioară, bănci puternice. Biserica Sf. 
Dumitru, servind drept Mi- 
tropolie, se înalță măreață 
pe o prispă ridicată din 
malul Jiului. De pe treptele 
ei privirea alunecă pe larga 
luncă, cu zăvoaie dese de 
arini, peste care într'una se 
lasă scamă ușoară de ceaţă, 
ce dă taină întinselor spații. 
Biserica Madona-Dudu, din 
nou restaurată, cu picturi 
proaspete, care strălucesc 
în lumină din plin, pătrunsă 
în spaţiosul locaș, se ridică 
“alăturea de cealalta. 
Pe vreme de seară, când 
soarele ca jarul se lasă la 
orizont după perdeaua de 
arbori ce întovărăşește Jiul, 
drumul către Filiași străbate 
ținut de belșug, cu semănă- 
turi bogate și variate. 
La Filiași se întâlnesc cele trei mari râuri ale Olteniei: Motru, 
Gilortul, Jiul; e nod important de cale ferată. 
De aici începe variaţia terenului: dealuri împădurite, cu viile dela 
Butoieşti unde se află conacul de odihnă al filosofului Prof. C. 
Rădulescu-Motru. 


Fig. 102. Biserica Sf. Dumitru din Craiova. 

Jos în luncă se îmbină câmpurile de semănături cu pâlcuri de păduri, 
cu satele compacte. Drumul mergând pe coasta dealului în lung, 
farmecul spaţiurilor largi într'una te întovărășește. Chiar când sus 
arșşița verii aşterne galbenul istovirii, jos în luncă, verdele învio- 
rării nu se şterge. 

Aproape de vărsarea Motrului în Jiu, tot pe coastă de deal, cu 
codru împădurit, se ridică Mânăstirea Gura-Motrului cu însemnă- 
tatea ei istorică de dată mai recentă. Aici s'au baricadat boierii greci 
cu tot avutul lor, când Domnul Tudor din Vladimirești îşi îndeamnă 
pândarii săi la scuturarea ţării de: cei ce o secătuiau prin lăcomie. 
Dar tot aici odihnește de veci un iluminat al vremurilor trecute 


- Eufrosin Poteca, filosof cuminte și înţelegătoral nevoilor poporului. 


Drumul părăseşte valea Motrului la o nouă însemnare mânăsti- 


, 
E e 


———— 


Fig. 103. Strehaia. 


„ească: Strehaia, în coasta orășelului în care s'au mai păstrat 
vechi case oltenești. Şi la mânăstirea de care se leagă numele 
evlaviosului Matei Basarab, se ține încă în picioare zidul de îm- 
prejmuire; turnul masiv dela intrare, cu turnul impunător 
al bisericii restaurată, dau de departe un aspect de cetățuie, 
pe spinare largă de deal. Din casele Domnitorului n'a mai rămas 
decât temeliile, ca și din vechea biserică a Craioveștilor, înlocuită 
în veacul al XVIl-lea de aceea zidită de Matei-Basarab, din care 
la rândul ei n'a mai rămas decât urme exterioare, prin restaurarea 
temeinică din veacul al XIX-lea. Se păstrează numai amintirile. 


Drumul urcă spinarea trăgănată a dealurilor ce se tot înalță până 
la marginea Dunării. Pădurea acoperă locurile. La Balota, ca și la 
Bârnova de lângă lași, o clipă se deschide zarea asupra unei gran- 
„dioase panorame. Dela Bârnova când ajungi în zori de zi, îţi face 
impresia că te afli lângă un golf de mare. Apa ar îi ceața rămasă 
între înaltele dealuri dela Mogoșești şi Repedea. In fund e ne- 

mărginitul mării. Când vii spre seară, cerul e contopit cu pământul. 
Pe fundul închipuitei ape se oglindesc stelele cerului, născând con- 
stelațiuni din becurile orașului luminat. Dincoace la Balota, aceeași 
nemărginire, dar mai variată. Balcanii și Carpaţii își dau mâna, 
făcând lanț. Fluviul lenevit se încovoaie, parecă se odihnește lo- 
cului; e șir de lacuri. Pe deasupra aceeași ceaţă străvezie. Dunărea 
dă aicea pecetia grandiosului. 

S'a Isprăvit. Tot farmecul a durat o clipă. Drumul scoboară în 
șerpuiri strânse, coasta mai povârnită a dealului spre Dunăre. 
Făcându-l cu trenul, te înfioară nu atât iuţeala, sforţările 
mașinei de a frâna, zăngănitul vagoanelor care se ating, cât despi- 
căturile ponoarelor adânci, răni vii în deal, guri de fiară, gata să 
te înghită. Nu mai bagi în seamă la căsuțele izolate risipite pe câte 
un colț mai plan, nici la perspectiva din spre vale. Ajuns teafăr în 
gara Simieni, îţi faci cruce că ai scăpat. 

Șoseaua scoboară tot numai în șerpuiri, ca şi drumul de fer; înco- 
lăcirile sunt mai dese, mai bruște. Tot băgare de seamă se cere. 
— Suflă vânt rău, să ne înapoiem, mă trezește tovarășul din ui- 
tarea de sine în care te afundă uneori desfășurarea măreață a 
naturii, așa cum în tihnă o admiram pe vârful Balotei. 

Cat spre vale. Sălbăticia râpilor gălbui, printre care sunt presărate 
casele din Balota, e contrastul dintre vis şi realitate. In toată go- 
liciunea lor de răni proaspete, mereu adâncite de șuvoaie, dau 
glas tânguitor locurilor. Câtă neglijență și nepăsare, dar mai ales 
câtă iroseală de pământ! Dacă într'o primăvară, un primar înțe- 
legător al puterii omeneşti, ar face o clacă de însămânțare a râ- 
pilor, într'o scurtă viață de om coasta Balotei n'ar mai avea aspectul 
hidos al unui cerșetor cu picioarele pline de lepră sângerândă. 
Puhoaiele ar amuţi, iar suferințele locuitorilor, martiri ai neștiinței 
și nesocotinței lor, ar fi îmblânzite. 

— Nu vreau să mă întorc pe același drum, am spus prietenului. 
— Să apucăm atunci prin Bistriţa, măcar că drumul e 'cam rău. 
Și astfel am ajuns să descopăr, un modest cuib de idealism ce nu-l 
întâlneşti prea des. 

Drumul în adevăr e rău, cu hopuri şi creste ascuţite de noroi 
uscat. Noroc că nu le prea simți osteneala. Se îngrijesc pentru 
aceasta privighetorile. In lungul drumului e un concert de te-ai 
opri la tot pasul. Huceagurile răsună, în liniștea asfinţitului, de 
îngânările trilurilor atât de variate ale cântărețelor primăverii. 

Vedeai în același timp câtă valoare are pădurea. O aruncătură de 
băț ne desparte de Balota. Dincolo, din arbori n'au rămas nici 
cioturile; furia puhoaielor s'a întețit. Dincoace, pădurea cruțată, 
e numai cântec de privighetori, iar costișele sănătoase. Dumnezeu 
bate prin păcatele oamenilor. 

— In Bistriţa vei vizita o tipografie, mă vestește tovarășul meu. 
Fu minunea trăită. Știam de mult că la Bistriţa-Mehedinţi apare 
unul din puţinele ziare scrise pentru săteni: Izvorașul. 

Mă prindea mirarea ori de câte ori îl primeam, dar... mă gândiam 
și la Vestitorul Satelor din Boroaia. O mână de inimoși scot ga- 
zeta cu trudă, tipărind-o la Fălticeni. Așa îmi închipiuam că se în- 
tâmplă și cu Izvorașul, căci mărturisesc că nu știam unde se gă- 
seşte satul Bistrița. 

Și iată cum am ajuns ca în seara de Sf. Gheorghe să mă opresc în 
fața unui loc sfânt: nu numai pentru că strălucea crucea pe turnul 
bisericii; dar și prin fapta demnă de știut ce se săvârşeşte. 

In aceeași împrejmuire se cuprind locașul de rugă alăturea cu cel 
de luminare, dar și modest locaș de muncă pentru binele lumii. 
Nu poate fi o mai ideală îmbinare între grija sufletului și pregă- 
tirea omenescului în viaţă, decât ceea ce se vede la Bistriţa. 

In fund e o școală, curată, luminoasă, chemătoare. Intr'o parte e 
biserica spațioasă, cu turnuri înalte. Jos mai spre stradă, într'o 
mică încăpere, e biblioteca satului, cercetată. Intre școală și bi- 
serică, pe un prag mai înălțat, e locuința preotului-învățător. 
Neîncăpătoare în aparenţă dar cât de multe adăpostește. Intre 
odăile de locuit, e o sală ceva mai spațioasă, aiurea desigur folosită 
ca sală de primire. In ea e așezată mașina de tipar și trei dulapuri 
cu litere. E tipografia din Bistriţa, cu un lucrător și doi ucenici. 
In ea se tipărește: „Izvorașul”', revistă de folclor și muzică populară, 
dar și „„Opaițul satelor”', pe lângă numeroase broșuri pentru lu- 
minarea mulțimii, ori alte ziare, ale unor societăţi culturale din 
T.-Severin. 

Nu-mi venea să cred ochilor. Ca și Toma necredinciosul, am pus 
mâna pe mașina de tipar, pe corpul de zaț. 

Cât de adevărată e vorba că omul sfințește locul! Sufletul întregii 
activități e preotul-învățător G. Dumitrescu-Bistrița. Sprijin și 
înţelegere a găsit până și la fetița sa de 8 ani, care încă de mult ajută 
la lipirea mărcilor pe adrese. 

Priveam cu admiraţie la fața uscățivă în care străluceau ochii vioi. 

Sub aparența debilă se ascundea o energie rară. Prin apropiere 
îmi apăru tabloul văzut de sus de pe vârful dealului: apa liniştită 
la față, dar care a despicat munții. Cât de mult face însuflețirea și 
voinţa pentru îndeplinirea unui gând bun! Se sbate în greutățile 
vieţii de țară; nu numai că le învinge, dar ajunge să săvârşească 
fapte de adevărat eroism. 

Inaintea mea aveam niște oameni întregi, echilibrați, cu hotărîre. 
Aceasta se vedea și din gospodărirea de lângă casă, dar mai ales 
din grădinița cu flăcările stânjâneilor și a zarnacadelelor, ce pâl- 
„pâiau, metodic orânduite în spațiul dintre biserică şi școală. 
Când am păşit pragul portiţei, privind îndărăt la cetățuia luminii, 
a muncii și a rugii, mi-am, plecat capul cu smerenie. Lângă mine 
se afla un apostol adevărat, care nu așteaptă din afară răsplata, 
ci săvârşeşte fapta dintr'un nesecat îndemn lăuntric. | 


După un scurt popas la Tn.-Severin, ca să ajungi în Sudul judeţului 
Mehedinţi, trebue să treci un alt prag de dealuri ce ţine o bucată 
în lungul Dunării. După ploi mari, gupă viitura Dunării, drumul 
e numai dune. Se înfundă roata până "n butuc în nisip. Şi doar e 
drum bătut. E singura arteră de cărăușie dinspre bogăţiile sudice 
ale județului. Nu se mai isprăvesc caravanele de căruțe bine în- 
cheiate, încărcate și la dus și la întors. E purgatoriul, căci în drum 
se ascund priveliști încântătoare. 

Era în toiul verii când am făcut primul drum pe aici. O zi senină, 
după altele cu ploi. 

Natura strălucea în toată măreţia podoabei sale, depline, din vre- 
mea zămislirii. Mă bucuram, la gândul că voi călători numai prin 
frumusețea câmpurilor sclipitoare. Nu mă aşteptam la niciun peisaj 
altul decât al valurilor largi, ondulări ce se pierd în zarea întinsă, 
încinsă cu brâu de ceață străvezie. 

Pământul țării este însă atît de variat, încât surprizele nu sunt rare. 
Apar colțuri de o pasionantă atracţie, tocmai de unde nu te-ai 
aştepta. 

Până la Hinova drumul e tot pe malul Dunării, care, la Ostrovul 
Corbului, face un cot îngust, de ai crede că-i pare rău după munţii - 
străbătuți, dorind să se întoarcă îndărăt spre ei. Sălciile îi umbresc 
apa aproape fără valuri, liniştea urmată după vâltoarea dela Porţile 
de Fier. Nici n'o mai cunoşti. Acolo era numai solzi sburliți; aici e 
o dungă lină, ce se desface în două braţe, ca să înconjure Ostrovul 

de nisip, interesant prin urmele unor lumi apuse, a căror ră- 
mășiți sunt păstrate în Muzeul dela internatul liceului din Tn.- 
Severin. 

Drumul urcă; pădurea prinde a-l umbri. Stropii de ploaie aninați 
de vârtul frunzelor lucii de stejari, par broboane de pietre scumpe. 
O troiță aplecată lângă un șipot, înseamnă popasul binecuvântat al 
cărăuşilor. 

Umbra te cuprinde tot mai mult, iar fluviul din vale nu se mai 
vede decât printre rariști, ghirlandă de lacuri, cu pâlpâituri slabe 
din lumina resfrântă pe fața apei. Peste cununa arborilor prind a se 
iţi capete de munți. 

"Pe vârful dealului Stârmina-Mare, popasul este inevitabil. Nu poți 
să nu te oprești, oricât de indiferent ai fi la frumuseţile naturii. 
Dintr'odată, la o curățitură de pădure pare că anume făcută, se 
desvăluie unul din tablourile cele mai ademenitoare, din câte se 
pot vedea în ţară. Sau poate faptul că nu m'așteptam Ia el, în dru- 
mul pe care-l credeam mereu deschis, m'a impresionat atât de mult. 
inspre Apus se înălța în șiraguri tot mai ridicate, țâțâna dintre 
Balcani şi Carpaţi, una dela obârşia Cernii până departe, din- 
colo de munţii Miroci în Serbia. Dunărea pare că nici n'ar exista. 
Doar ieșirea ei la Vârciorova, este însemnată printr'un șghiab, 
în forma literei U, crestat în zidul de piatră. Munţii domină, 
desemnând pe marginea cerului, o linie de profil cu foarte puţine 
svâcnituri. Ca o prispă lată, în lungul lor se întinde platoul Mehe- 
dinţilor, cu sărăcia satelor ascunse în văi înguste, iar mai în faţă 
se aștern dealurile pe coasta cărora vii întinse și îngrijite stau una 
lângă alta. . 

Peste orizontul larg se revarsă lumina bogată a soarelui. 

Da îndată ce părăsești punctul culminant, cortina se lasă; munți 
şi apă dispar. Natura își schimbă haina. In locul asprei încruntări 
a munţilor, îți surâd plaiuri întinse, numai aur și pietre scumpe. 

— Să vii primăvara pe aici, îmi spune tovarășul de drum, când 
treceam pe lângă pădurea dela Rogova. Ameţit de mirosul de lă- 
crămioare nu te înduri să înaintezi. Lăcrămioare ca în rediul acesta, 
atât de multe, nicăieri nu mai întâlneşti. D'apoi privighetorile? 
Pare că anume și-au dat toate întâlnire în pădurea ca ninsă de flori. 
Spre seară, uiţi că ești pe pământ. Mirosul te adoarme; cântecul 
privighetorilor te leagănă. Și dacă se întâmplă ca luna plină să țese 
în văzduh firele ei argintii, pământul îţi fuge de sub tine. E atâta 

farmec, în natură, de pare că te aștepți să auzi și corul îngerilor 
sau să asişti la hora zânelor, ca în poveşti. 

Belşugul pământului te ameţește. Spre toamnă mormanele de 
pepeni verzi la marginea "drumului, când urcușul dela Rogova 
încetinește mersul carelor, sunt semnele dărniciei pământului. 
Satele sunt dese, în multe se mai înalță conacul boeresc de odi- 
nioară, locuit încă și după împroprietărire, mai adesea decât în 


Fig. 104. Belșugul Câmpului. 


Moldova, căci din miile de hectare, 2u ma rămas proprietari or 
câteva sute. | 

Un mic ocol dela drumul mare, dar pe o șosea laterală bine așter- 
nută, ca un bulevard cu arbori plantați şi îngrijiţi, te duce la 
o interesantă experiență socială, înainte de a se şti c 
nurile culturale. E opera omului de energică hărnicie, de perse- 
verentă voinţă, care a fost profesorul Th. Costescu, de urmele 
căruia ca prefect al județului, bun gospodar şi însuflețit animator 
şi azi se vorbește. Prin tenacitatea lui de a împlini un ideal scump, 
orașul Tn.-Severin e împodobit cu mândru palat cultural, teatru, 
bibliotecă, muzeu. Pe moșioara lui dela Vânjuleț a încercat o expe- 
rienţă. l-am urmărit și ajutat paşii dintr'un început. A clădit şcoli, 
dispensar, baie pentru săteni. A înființat îndeosebi o şcoală de 
meserii, ca să abată pe copiii satului dela alte îndeletniciri. 

e sunt cămi- 


A avut 


multe de suferit. A cunoscut drumul calvarului. A fost neînțeles, 
bănuit de săteni. A avut piedici chiar dela acei în care își pusese 
încrederea să-i vie în ajutor. A voit și a biruit însă. 

Largi cotituri ale drumului te poartă prin sate mari, gospodăroase, 
unde se simte că lipsa nu e în case. Valurile grâului în pârgă, mereu 
îţi alintă privirea. | 


Și astfel ajung la Darvari, mare moşie pe vremuri, donată o parte 
din ea, Academiei Române. O moşie ideală, cu teren ca 'n palmă; 
spiritul vechiu de lucru, altoit cu noua orânduire de gospodărie 
modernă, o face de dat ca exemplu. 

„ Când am intrat în satul Darvari, departe de drumul de fer, ca și de 
schelele dela Dunăre, o oază în imensitatea spațiului numai ogoare, 
am fost ca trezit dintr'un vis plăcut. 

Către seară mă găseam la conacul moșiei, un mic conglomerat 
de lucrători adunaţi din toate colţurile ţării: din Bihoria, dinspre 
Arad, din Basarabia, în mijlocul parcelelor regulate de semănături, 
mai la o parte de sat, pe pământul neted ca în palmă. Privind de 
jur-împrejur peisajul care se pregătea pentru odihna de noapte, 
către miazăzi apar din nou vârfuri de munţi. Nu mai e creasta 
aproape uniformă de azi dimineață. Un masiv mai răsărit, cu pro- 
filul ca un capăt de triunghiu lipit pe cerul întrandafirat, se înălța 
peste coama arborilor ce trăgeau dungă la marginea orizontului. 
Semăna cu silueta Negoiului văzută de pe zidurile ruinate din 
preajma mânăstirii dela Curtea de Argeș. După poziția lui geogra- 
fică nu putea să file decât nodul mai înalt din Balcanii centrali. 
Depresiunea getică, a Olteniei, apărea astfel în toată evidența. 
Zid de munţi către Nord, văzut de pe Dealul Stârmina: zid de 
munţi către Sud. La mijloc pământul lăsat, fundul lacului de odi- 
nioară, de pe urma căruia au rămas nisipurile ce alcătuesc dea- 
lurile vălurate, acoperite cu haina schimbătoare a ogoarelor. 
Nicăeri nu e monotonie pe pământul ţării noastre. Unde credeai 
să întâlneşti nemărginitul spaţiu al câmpurilor joase, privirea « se 
odihnește pe ziduri de munte. 

Dar încântarea frumuseţilor naturii se schimbă în mohorită dispo- 
ziţie, când soarele nu mai are putere de a usca drumurile. Aici 
îţi dai seamă mai bine de deprecierea bogăției naturale prin acel 
Jasă-mă-să-te las nu numai a săteanului, dar și a celor dela care se 
cere orânduită gospodărie obștească. 

Primăvara și toamna, când ploile desfundă drumurile, stai prizo- 
nier cu toate bogăţiile ce nu le poţi valorifica. Ca să vin dela Cetatea 
pe o asemenea vreme,:după ploi putrede, a fost nevoe să se înjuge 
boii la trăsură, căci caii nu puteau înota în hleiul ce ţinea roţile ?n 
loc. Iși închipuie oricine că chiar în timpurile normale, produsul 
câmpurilor așteaptă în hambare, până ce bunului Dumnezeu i se 
face milă de proprietari. 

Bogăția e depreciată; munca devalorizată, iar agricultorului îi 
trebue o doză de răbdare ca să treacă amărăciunea lămurită. 


Cetatea, portul obișnuit al locului, e prea puţin deosebit. Orăşelul 
e sus, șir de dugheni în lungul unei străzi. Portul e jos, cu clădiri 


Fig. 105. Dunărea la Cetate. 


noui, strălucitoare, magazine încăpătoare, de și în anii din urmă 
mai mult pustii, 

Inainte de intrarea în orășel, un sălaș ţigănesc învie o clipă tablou 
exotic. Corturi mari, au la intrare o parte din înveliș întinsă pe 
doi pari. E cerdacul caselor așezate. 

Larmătul copiilor, cu câte o sdreanță de cămașe pe ei, de-i lasă 
mai mult goi, bogatele salbe pe două-trei rânduri la gâtul țigăn- 
cilor, pletele: ondulate negre ca pana corbului ale bărbaților bine 
făcuţi, împlinesc tabloul orientului depărtat. Au în ci o impu- 
nătoare înfățișare, cu privirea ca de vultur, pătrunzătoare. Nu 

cerșesc, ci muncesc. Căldări de aramă le arată meșteșugul. Sunt 
asemenea cârdurilor de mătasari exotici, ce se lasă într'o bună zi 
în grădina acoperită cu zăpadă, spre a o curăți de boabele roșii 
ale scorușului. Cum au apărut, gălăgioase, cu penele frumos colorate, 
așa au dispărut a doua zi, mutându-se în alte grădini, până 'n primă- 
vară, când se trag la locul lor obișnuit. | 
Dealungul Dunării, între Cetate şi Calafat tot sate mari, printre 
care un nume s'a răspândit în ultimii ani: Maglavitul, cu izbucnirea 
într'o bună dimi- 
neață a minunii, în 
care repede s'a cre- 
zut, chemând lume 
de pe lume din 
toate părțile ţării. 
Apoi totul revine 
la liniștea mai de 
demult, rămânând 
locul cel mult ca Fig. 106. Coliba țiganilor sedentari. 

un centru de pele- (Foto |. Simionescu). 

rinaj, în jurul căruia se desvoltă un cuib economic. 

Intrarea *n Calafat se face pe o șosea bine întreținută. Ca printre 
zăbrele, trunchiurile de arbori plantați de o parte și alta, se zărește 
malul bulgăresc al Dunării, ori ceața șesului românesc. Intre ele 
străluce câte un ochiu sclipitor din apa Dunării, cu genele sălciilor 
ce-i ţin umbră. 
Orăşelul era, mai bine îngrijit decât altele. Arşiţa verii e domo- 
lită de bogatele plantații de salcâmi. Aici se vede prețuirea acestui 
arbore, cu atâtea însușiri de folos pentru om. 

E dela noi unul din puţinele orașe cu structură americană, străzi 
largi ce se întretaie perpendicular unele pe altele. Perspectiva 
de pe unele dă tablouri atractive. De sub arcadele unei fântâni, 
monumentală pentru micul oraș, strada largă deschide vedere 
spre Vidinul cu veche poveste și pentru noi, când Pașa cu șapte 
tuiuri era atotputernic. Stau față 'n față două lumi despărțite de 
apa largă a Dunării. Dincolo geamiile aproape alipite de catedrală, 
străzi înguste, întortochiate, case cu obloane la ferestre, repre- 
zintă trecutul, de unde sburară cele dintâiu ghiulele care vestiră 
desrobirea noastră. 

Dincoace străzile regulate dau orașului un tipar modern. Dincolo 

un conservatorism fără pretenție de grabnică prefacere, dincoace 
o năzuință spre repede sbor către schimbare radicală. Orașul 
poartă pecetea belșugului, -din păcate cel de odinioară. Spre el 
se scurgea rodnicia câmpului din jur; numai de aici bogaţii săteni 
îşi cumpărau tot ce le trebuia. De atunci, ca și palatele somptuoase 
din Veneţia, datează bunăoară o casă cu lei sculptați de straje, 
cu stâlpi de marmoră în interior. Nu mai știau oamenii ce să facă 
cu banii. De atunci bătrânii cuminţi au construit localuri de şcoli 
încăpătoare, primăria cu turn de veghe, au ridicat statuia umbrită 
de salcâmi pe dâmbul unde Principele Carol a rostit: „„Aceastari 
muzica ce-mi place mie”. 

Din păcate urcușul are și scoboriș. Pe strada odată forfotă, comer- 
cială, stau lipite pe geamuri multe afișe;: „„De închiriat”, iar în 
jurul bazinului cu apă, 
din curtea casei cu leii la 
poartă, s'a  îngrămădit 
dudăul. Pe străzi pășesc 


biți să încheie transacții. 
Vremurile iute s'au schim- 
bat. În ceasul când în 
frumoasa catedrală se în- 
deamnă credincioșii spre 
rugă, ca vremurile bune 
să se întoarcă, tinerii 
Fig. 107. Troiţe din Mehedinţi. studioși sunt în vacanţă; 
(Foto |. Simionescu). cu părul lins și luciu pe 
cap, cu pantalonii largi la poale de măturau praful străzii, se pre- 
găteau să petreacă. Erau îndemnați de fanfara militară căreia îi 
era îngăduit să cânte jazzuri, în vreme ce preotul în biserica de 
alături ridica potirul cu sfintele daruri, anunțând chinul Mântui- 
torului: „„Veniţi, gustați, acesta e trupul meu, carele pentru voi 
și pentru iertarea păcatelor voastre s'a jertfit.”! 
Drumul îndărăt spre Craiova, trece pe lângă satele cele mai popu- 
late din țară. Multe orășele din Moldova n'au numărul de locuitori 
ai satului Băilești, devenit târg nu prin decret, ci prin evoluție 
firească. O parte din sărăcirea Calafatului se datorește și acestei 
îndreptări a marilor sate către activitatea comercială, Casele nu 
se văd din desișul arborilor plantați. Satele par oaze de verdeață 

stafii, în locul celor gră- 


h'— —. — 


din distanță în distanță, dealungul liniei de drum de fer, de și 
nisipul chiar sburător se întinde pe mari regiuni. Unele sunt fixate, 
ca la Calafat, cu plantaţii de salcâmi. Altele rămân ca goluri încon- 
jurate de mari sate: Ciuperceni, Poiana-Mare de o parte, Băilești 
Afumaţi, de alta. Terenul nisipos din ce în ce este mai stăpânit. 
Intinse păduri de salcâmi îl țintuesc locului; soarele dă putinţă să 
crească vii întinse, iar plopii ce par mai înalți în imensitatea spa- 
țiului se înalță ca nişte semnale în jurul bisericilor, ca să arate, 
ca 'n Torontal, locul satelor. 

Valea Desmăţuiului, dă prilej altor îngrămădiri de sate. Apa e 
atracţia, e condiția de viață. Intre el și Jiu se întind pădurile de vii 
dela Segarcea, exemplu de exploatare sistematică. Crama cu două 
turnuri, cu gard de pini, pare un castel domenial. Lunca vastă a 
Jiului începe să se simtă. Pădurile prind a se înteți, de salcâmi, dar 
și de stejari, bătrâni. Dealurile se înalță, iar de pe coasta lor, în- 
viorătoarea luncă a Jiului pare un câmp verde. Stepa însă tot se 
mai menţine, arătată prin oțetari înalți, cu frunzele lor mari 
cu pămătufurile vișinii ale fructelor îngrămădite pe un ram 
lung, ce le dă, mai ales în amurg, când purpuriul mai tivește cerul 
la orizont, stranii înfăţișeri de palmieri. 

Așa ajungi îndărăt de unde ai plecat, în Craiova Banilor olteni. 


DE LA BRAȘOV LA BLAJ. 


Brașov.— Racoş. — Cohalm. — Sighişoara. — Mediaș. — Blaj. 


Ceea ce face din Braşov, unde s'a aprins prima candelă a tiparului 
românesc prin Coresi, şi un centru turistic, căutat, nu sunt numai 
Bucegii, ci îmbinarea, într'un spațiu restrâns, a muntelui impu- 
nător, cu dealuri încântătoare și câmpia netedă ca 'n palmă. 

De pe Tâmpa, priveliștea e unică. E atâta variaţie de forme, de 
așezări omenești, de colori, încât nu te înduri să te scobori prea 
repede de pe ea. 

De cum ieși din șvițerana vale a Timișului, mereu verde până ce 
o acoperă omătul, înainte de a intra în labirintul clădirilor ora- 
șului, privirea îţi e atrasă de peisajul luminos al celor Șapte=sate 
înşirate unul lângă altul pe valul de coline dela poalele zidului 
de munte. Casele albe în jurul bisericii ridicată în vederea tuturora, 
te atrag; te chiamă spre ele nu numai farmecul așezării lor, dar şi 
biruința energiei româneşti a Mocanilor. E o zonă de luptă ro- 
mânească. Saşii au cuprins șesul mănos; ciangăii au împins pe Români 
tot mai spre Munte. Mocanilor, cum li se zice Românilor din partea 
locului, le-au rămas plaiurile cu pășuni. De acolo energia lor an- 
cestrală s'a revărsat peste munți. Au devenit pentru Vechiul- 
Regat regeneratori economici. Ce au săvârșit urmașii oierilor din 
Săcele în Bărăgan e o dovadă de puterea lor de muncă, de iniţiativă 
și persistenţă. In. schimb însă au rămas case pustii în cele Şapte= 
“sate. Descendenții celor trecuți peste munți nu s'au mai întors 
la vatra părintească. 

In afara dealurilor e șesul întins din Țara Bârsei, cu multe sate 
săsești, monotone prin orânduirea caselor ca un zid în lungul 
străzilor late. In Preajmăr, din mijlocul clădirilor se înalță turnurile 
masive ale bisericii-cetăți, împrejmuită cu zid gros de 4 m. și înalt 
încă de 10 m. dealungul căruia numeroase scări duc la peste 200 
de chilii, azi folosite drept magazine de grâne. La fel în Hărman, 
cu mai multe turnuri. De pe Piatra-Mare priveşti șesul întins 
ca 'n palmă. Despărțiturile dintre lanuri desemnează un mozaic 
de sămănături; drumurile drepte sunt șușinițe de pânză întinse 
la uscat; şinele de drum de fier trag linii strălucitoare dintre staţii. 
Nicăeri în țară nu te poți bucura de o mai largă perspectivă asupra 
cununei de munţi de forme diferite ca din acest șes. Cum schimbi 

locul de observare se schimbă și unghiul perspectivelor, de trebue 
într'una să te orientezi, dar cu atât mai mult să poposești, căci 
măști nouă se arată privirei. 

Mai vine aici şi alt element atractiv: oamenii, cu munca și priceperea 
lor. Satele sunt dese, pământul puţin, şi nu tocmai roditor. Fie- 
care colțișor- însă e muncit până la istovire ca să dea cât poate mai 
mult. Niciun petec nu e pârloagă. Spre Bod, e un mic ochiu din 
câmpurile olandeze. Prisosul de apă din revărsările Oltului este 


Fig. 108. Biserica din Hărman. 


atras în canale adânci, încât ogoarele repede se sbicesc. Producția 
e mărită; cultura selecționată. Aici se cultivă mai intens minta, 
din care se scoate esența atât de prețioasă. 

Dela Bod, cu instalațiunile moderne ale puternicului centru ra- 
diofonic, apucând spre Vâlcele, cu ape minerale vestite, se vede 
un cuib de case, îngrămădite în jurul bisericii de pe un dâmb, 
într'un cot de vâlcea, cu coastele înverzite. 

E Ariușdul, vestita stație neolitică de unde s'au scos din uitarea 
țărnei instrumente lustruite ori vase de frumuseţea celor dela 
Cucuteni (lași). S'a putut însă reconstitui și locuinţa oamenilor 
străvechi, în acelaș chip clădite din nuiele împletite, bătute cu 
lut, cu puţine încăperi ca și majoritatea caselor de dealuri de azi. 


1 Simionescu. — Pitorescul României. Vol. V. — si 161 


Ținutul este însemnat și dim punct de vedere climateric. Aici se 
coboară temperatura, de dă caracterul unui pol al frigului la noi. 
Media lunii lanuarie în 1932 a fost de—ll gr.pe când pe Bucegi 
de—6,5 grade. i 

Crivăţul suflă aici mai tăios, căci vine ca un curent de aer aspru 
din strânsura munţilor. | 

Localnicii îl numesc ,,Nămira””, după muntele din Carpaţii mol- 
doveneşti pe lângă care se strecoară. | 

In dreptul Bodului, la apus de Olt se află satul Codlea, cu casele dela 
margine ridicate pe coasta dealurilor ce se prelungesc din Munţii 
Perșani, în spate cu muntele în formă de căpățână de zahăr, ba- 
rometrul locului. 

„Când norii se ţin ca o căciulă pe vârful lui, se face vreme bună; 
dacă se lasă pe la mijloc ca un guler, vremea va fi așa și așa”. 
Satul Codlea, e tipică așezare săsească, puternică, populată, de și 
nu lipsesc din el Românii. 

Satele săsești au o arhitectură cu totul specială. Le recunoşti ime- 
diat cum le străbaţi, fie că sunt așezate între Târnave, în Bugeacul 
basarabean ori în Dobrogea. 

Casele, cu acoperiș de ţiglă, stau perpendicular pe lungul străzii 
late. Casă da casă e legată printr'un zid înalt, cu poartă masivă, 
largă, ca să poată trece carul încărcat cu fân. Când priveşti un 
asemenea sat de pe o ridicătură, îţi apare o jucărie de cutii 'de 
chibrituri, regulat așezate, paralele între ele. Curtea însăși e în- 
chisă în fund cu șura, uneori mai mare decât casa, la mijloc cu o 
poartă de trecut în grădină. Curte și grădină sunt împrejmuite la 
rândul lor cu zid. Fiecare gospodărie e o cetățuie. 

De aceea satele săsești par monotone. Codlea, vizitată într'o zi 
de toamnă, avea aerul că e pustie. Două străzi largi, paralele cu 
şoseaua naţională, îl străbat în lung. Excepțional de alte sate săsești, 
niciun arbore nu umbrește strada. De o parte și alta se întinde 
zidul caselor cu ferestrele oblonite, cu porţile ferecate. Dacă 
n'ar fi fost câțiva lucrători, cari reparau nişte canale din mijlocul 
străzii, ai fi crezut că satul e părăsit. 


Mişcarea e ascunsă îndărătul zidurilor. Arborii lipsesc de pe străzi; 
în schimb crengile pomilor încărcați cu mere aurii se ridică mai sus. 


de zidul împrejmuitor. Viaţa e în unison cu firea acestui neam 
tăcut, muncitor, ordonat în toate. Treburile gospodăriei merg 
aproape mecanic. Istoriceşte se explică și zidurile ca şi obloanele. 

Privilegiați în toate timpurile, buna stare trebuia tăinuită și apărată. 
Biserica şi aici serveşte drept locaș de rugă, dar a servit și oploș 
de apărare. Pe dinlăuntrul zidurilor, ca şi la Preajmăr, chilii așe- 
zate pe două rânduri, servesc unele la depozitarea bucatelor. 
Pietrele din zid prind a se nărui, iar porțile chiliilor au putrezit. 
Siguranţa vieţii le-a făcut de prisos. Rămâne în picioare clădirea 
bisericii, mohorită, veche, dar impunătoare ca și turnul de veghe, 
mai la o parte. În jurul altarului nu lipsesc teii, care-l umbresc, 
împrăștiind tămâia florilor lor, veșnicia naturii față de opera tre- 
cătoare a omului. 

Piaţa e de târgușor. In jurul ei clădirile sunt cu două rânduri, cu 
ferestre mari, luminoase. Există farmacie, o bancă, dugheni, hotel 
şi restaurant. In zilele de târg aci e pulsația vieții. 

Vara însă satul e animat. Vin vilegiaturiști, căci casele sunt curate, 
iar de-ale traiului se găsește din belşug. Atrage și umbra brăde- 
tului, care începe de îndată ce terenul se învălurează. 

Spiritul de întreprindere caracteristic locuitorilor, i-a dat însă 
unele particularităţi, ce merită a fi știute. 

Codlea este unul din centrele cele mai importante, unde cultura 
florilor se face metodic ştiinţific, și în stil mare. 


Strălucesc acoperișurile serelor sistematice, lângă care se înalță 


hornul ca de fabrică al cuptoarelor care le încălzesc. Ultime flori 


„de trandafiri asvâr! picături de rubin pe suprafețele întinse culti- 
“vate, iar crisantemele, acoperite cu rogojini peste noapte, prind 
„a-şi desfăşura florile lor cu. petale încreţite, fel și chipuri colorate. 


Dar Codlea mai cuprindea o atracţie, unică în ţară. Aici se afla 


“o importantă crescătorie de vulpi argintii, a căror blană atât de 
"prețioasă oricând are cătare. | 
„E atât de întinsă și atât de variată ţara noastră! Orezul se cultivă 
“în Banat şi Bărăgan. Intr'o iarnă, am mâncat migdale din grădina 
“unui prieten dela T.-Severin. Castanii cresc sălbatici pela Tismana 
„dar şi Baia-Mare; îngrijiţi, ar putea da roade mai îmbelșugate și 


mai nobile. Pela Porţile de Fier, cu o mică sforțare, cultura florilor 
meridionale, n'ar fi o imposibilitate. In Muntenia, bumbacul, e 


'pe fiecare an tot mai cultivat. La Codlea, pot crește vulpi argintii. 


Atâtea izvoare de producțiuni, altele decât cele obișnuite, pot da 
înlesniri muncii locale. 


“Munca e totul în viața popoarelor. 

Drumul se ţine de apa Oltului până la Racoș, cu malul format din 
prisme de basalt. $ 

După ce străbaţi munții, iar Oltul apucă în „,Ţara” lui, trenul 
folosește valea largă a Homorodului, printre ogoare şi fânețe, cu 
ciritei pe coasta dealurilor, rămași de pe urma pădurilor dese. 
Te atrage silueta cetăţii dela Cohalm viziune din alte timpuri. 


Pe un astupuș de basalt, stânci negre, se înalță ruinele unei vechi 
cetăți, sau mai de grabă a unui castel medieval, cum sunt acele 
descrise în romanele lui Walter Scott. Trei rânduri de ziduri o 
înconjură, cu bastioane și turnuri în mare parte ruinate. Stânci 
și ziduri sunt ca dintr'o bucată în partea nordică și apuseană, de 
crezi că sunt una, mai ales că și zidurile au devenit negre ca și 
stânca. Nu e o cetate, ci trei, una "n alta; zidurile ultimei au rămas 
intacte. Jos, spre poalele stâncii, se întind căsuţele orășelului, înecat 
în bogată vegetație de arbori, urcați până la rândul din afară al 
cetăţii, veche, înălțată înainte de veacul al XIV-lea, drept apărare 
împotriva valurilor de năvăliri şi aproape de necuprins. Din căsuţa 
izolată așezată drept în vârf, priveliştea se întinde din zidul Car- 
paţilor făgărășani peste întinsul dealurilor târnăvene, numai păduri. 
E un colț atractiv, care îmbină în el amintirea vremurilor tulburi 
de odinioară, cu farmecul peisajului blând al dealurilor din jur. 
După ce străbați lungul tunel ce te transportă din Valea Oltului 
în a Târnavei, începe altă înfățișare. Te afli în ținutul dealurilor 
dintre Târnava, inima cetăţii cu care N. Bălcescu a asemănat Tran- 
silvania. E regiunea de amestec etnic, unde pe fondul primitiv 
românesc, s'au infiltrat atât Sașii cât şi Ungurii. Pe valea Târnavel- 
Mari, nu rar întâlneşti alternanţe de sate ungurești printre cele 
românești, colonizări silite a celor care caută să pătrundă pe văile 
fertile. 

Regiunea însă e bogată și în sate săsești, ascunse prin toate văile, 
principale și secundare. E ţinutul bisericilor întărite. 

De cum ai intrat pe valea Homorodului, biserica masivă din satul 
cu acelaş nume, se arată ca exemplu de masivitate al bisericilor 
întărite din ţinutul Târnavelor. 

E o disproporțţie bătătoare la ochi între pumnul de case cu ţigle 
și cetatea-biserică înălțată în mijlocul lor. La Saschiz, pe o vale 
laterală, înainte de a ajunge la Sighişoara, biserica masivă, cu turn 
sdravăn e jos în sat. Sus pe coastă de deal, e cetățuia de apărare, 

- tiveşte marginea dealurilor îm- 


azi locuită de un paznic ţinut să anunțe prin gongul de aramă miezul , 
zilei sau să dea alarma în cazul unui incendiu. E singura reminiscență 
a așezării ei la loc înalt pentru 
apărarea din trecut. 


Ajungând în valea Târnavei-Mari, 
la o cotitură mai strâmtă a mola- 
tecului râu, te surprinde un tablou 
nebănuit de frumos. Farmecul e - 
deosebit după starea cerului. 
Când lumina bate  pieziș, de 


pădurite cu aurul 'apusului, pe 
o colină izolată, apare luminată 
'n plin o îngrămădire de ziduri, 
turnuri, turnulețe. E burgul me-: 
dieval al Sighișoarei păstrat așa 
cum era în secolul al XIV-lea. 
Viața din cetate și azi e vie, măcar Fig. 109. Saschiz. 

că în jurul ei, la poalele, colinei 

s'a întemeiat un alt oraș, mai nou.. Contrastul între ele face tocmai 
farmecul deplin al celor două vremuri atât de depărtate. 


Fig. 110. Sighişoara. (O. N. T.) 


Urci în cetate, pe sub portalul din masivul turn zis al Ceasor- 
nicului. Orologiul e vechiu, cu figurine care reprezintă zodiile și 
anotimpurile. Ceasurile le anunţă un grotesc omuleț, care loveşte 

cu ciocanul în toba de metal. În liniștea desăvârșită a nopţii, su- 
netele sunt limpezi. Înseamnă mersul vremii 
In turnul mare s'a păstrat totul din vechime. Până și temnițele: 
din subsol, unde se chinuiau cei condamnați. In sălile mai spațioase 
s'a întemeiat un interesant muzeu regional. 

Uliţi înguste, pietruite, întortochiate, sunt mărginite de case vechi, 
cu „,„vasistas”' la ferestrele oblonite, cu intrări tăinuite. Niciun 
arbore nu umbreşte drumurile. In 'schimb, dacă pătrunzi în în- 
teriorul curților, grădini de flori bine îngrijite, înveselesc mohorita 
fațadă a caselor. Viaţa e dusă la adăpost de orice surpriză. 
Zidurile de împrejmuire sunt încă aproape intacte, la colțuri cu 
bastioane și turnuri, având fiecare numele asociațiilor de breslași 
din trecut. l|ci e turnul Croitorilor, sub care e singura intrare 
pentru vehicule în cuprinsul cetății. Turnul Măcelarilor, al Cojo- 
carilor, al Bărbierilor, pe lângă altele mai dărâmate, cum e al 
Țesătorilor ce servea și drept închisoare. 

In vârful dealului domină vechea biserică din veacul al XV-lea, 
frumoasă în stilul ei primitiv, gotic curat. Alături, urcând cele 
178 de trepte acoperite, ajungi la clădirea liceului săsesc, umbrită 
de câţiva tei rămuroși. In apropiere e vechiul cimitir cu câteva 
sălcii plângătoare, ale căror ramuri mlădioase se resfrâng asupra 
morminteior, ca un soiu de acoperiș și pază liniștei. 

E plină de farmec și melancolie cetatea, mai ales în nopțile cu lună 
plină. Din umbritele uliți, te aștepți să apară paznicul de noapte, 
lovind în cadenţa pasului cu capătul halebardei în caldarâmul străzii, 
sunând din corn, dând de veste că veghează. 

Priveliştea din fața clădirii prefecturii este înviorătoare. Dealurile 
târnăvene de jur împrejur, cu vii, pometuri ori păduri, iar valea 
Târnavei între ele. La adăpost de vânturi, verdele e păstrat de când 
plesnesc mugurii și până când se arămește pădurea de fag. 
Orașul nou, cu clădiri moderne, se întinde "n lunca largă. E de 
pomenit „Liceul românesc” de băeți cu numele lui St. O. Iosif, 
o adevărată cetățule de cultură națională, cât a fost condus de un 
însuflețit apostol al românismului, H. Teculescu, mort de curând, 
a cărui amintire e vie. Biserica ortodoxă, nouă, e impunătoare. 
Părăsești acest colț fermecător din ţară cu părere de rău. Zilele 
petrecute *n el au fugit ca norii sburătăciți de vânt. 

După ce trece de gâtuitura dela Sighişoara, Târnava-Mare se scurge 
încet, cu multe cotituri, prin o luncă largă, numai zăvoaie, mărgi- 

nită de dealuri care nu sunt uniforme. Natura geologică e de așa 
fel, încât unele sunt ca nişte piramide, altele cu spinarea mai 
rotundă, toate trădând o prospătate de formaţie. Ceeace învio- 
rează drumul, sunt pădurile, păstrate aici mai cu grijă, când scobo- 
rîte până 'n luncă, ori retezate ca de foarfecă, arătând regulă în 
exploatare. 

La mijlocul drumului dintre Sighişoara și Mediaș, se află orășelul 
Dumbrăveni, cu vechea biserică armenească, aici fiind un cuib de 
armeni maghiarizați trecuți la catolicism, de şi mulți din ei au 
rude depărtate în centrele armenești din Moldova. | 
Intr'un vechiu castel, cu inscripţii din veacul al XVI-lea, cu fântână 
cu scripete, cu încăperi boltite, s'a așezat la început o școală 
românească. E dreptatea adusă de 
vremuri. Incolo orăşelul poartă pe- 
cetia silinţei stăpânitorilor de eri de 
a-l avea centru de maghiarizare, 
între orașele săsești și cel româ- 
nesc mai de devale. De aceea im- 
portanța dată clădirilor administra- 
tive, cum e a tribunalului, prea vast, 
pus să servească două județe. 


Un nou popas din drumul apucate 
la Mediaș, alt vechiu sâmbure săsesc. 
Dacă nu are înfățișarea medievală a 
Sighişoarei, cuprinde monumente 
tot atât de impunătoare cum e 
vestita biserică din veaculal XVII-lea, 
perete 'n perete cu liceul săsesc, cele 
două pârghii de susținere ale etnici- Fig. III. Turnul dela Mediaș. 
tății acestui popor, care-și păs- 

trează cu atâta îndârjire tradiţiile, aduse din patria de origină, 
depărtată. 

Aflat la răscruce de drumuri, a devenit important nod comercial 
şi mai ales industrial, datorită bogatelor câmpuri de gaz metan 
din apropiere. Sunt fabrici de sticlă, de vase smălțuite, de mezeluri. 
In jur se întind vii. In Mediaș se află o pivniță sistematică, palat 
cu multe încăperi subpământene, în care vinul din împrejurimi 
e păstrat după metodele cerute de știință. a", 

De şi centru săsesc, urmele trecutului românesc din el nu sunt 
uitate. La intrarea în localul primăriei, o placă de marmoră amin- 
teşte că pe aici s'a abătut și Petru Rareș, împresurând orașul. 
In piața largă, ca a mai tuturor orașelor din Ardeal, s'a ridicat un 
bust vrednicului luptător naţional Sever Axente. Şi stăpânirea 
recentă românească se învederează călătorului. Spre marginea 
orașului, la loc deschis, lângă un vechiu: turn ce aduce aminte, fără 
acoperiş, de turnul Goliei dela laşi, se înalță în plină lumină mo- 
numentala catedrală ortodoxă, ce domină orașul, mai în văzul tu- 
turor decât cea veche, 

Pe lângă industriile mai toate în stăpânirea sașilor pe cât de între- 
prinzători pe atât de naționaliști îndârjiți, cu deplină libertate de 
acțiune chiar de când fac parte din România întregită, s'a desvoltat 
şi o puternică industrie românească, ,,Sonametan””. 

Poate fi luată drept dovadă convingătoare că și Românul, e în stare 
să întemeieze şi să conducă o industrie, mai însemnată de cât toate 
celelalte locale. Nu e o simplă întreprindere de exploatare a ga- 
zului metan din apropiere. S'a instalat un adevărat institut de 
cercetări cu specialiști pricepuţi și harnici, cărora tocmai prin 
faptul că prin ei se pune la încercare o industrie românească, sunt 
legați sufletește de conducătorul lor şi de lucrul în sine. 

In apropiere, la Copşa-mică, unde ani de-a-rândul flacăra uriașă a 
unei sonde de gaz aprinsă, lumina regiunea fantastic, noaptea, 
s'a instalat o fabrică de negru de fum, scos din gaz, cu cătare la 
export pentru industria cauciucului şi a cernelii. 


Valea Târnavei Mari tot mai largă, mai mănoasă, duce până la 
Blaj, orășelul românesc cu faima-i culturală atât de veche. 

Pe străzile lui pășeşti cu deosebită evlavie,căci aici au muncit de au 
ridicat vălul depe trecutul neamului atâţia cărturari şi sfinți apostoli 
ai revendicărilor noastre naţionale. Temelia cetății, sfinte după 
gândul său, o pune Inochentie Micu Clain, scoborit în 1737 din 
părţile sibiene; aici la 1754 Vlădica Petru Pavel Aron continuă 
opera predecesorului său, însă pe calea culturală, ceea ce va în- 
temeinici faima Blajului. Aici aprinde făclia naţionalismului, in- 
tegrat în origina depărtată latină, învățatul Samuil Clain, care spune: 
„xMare lucru este a fi născut român”. Aice Petru Maior, Gheorghe 
Șincai, Timotei Cipariu și Moldovănuţ, ştiau să insufle caldă în- 

credere nu numai în nobila origine a poporului român, dar și 
adâncă speranţă în viitorul lui. 

Aice, pe ,„,Câmpia libertății”, N. Bălcescu asistă la adunarea celor 
40.000 Români scoboriîţi din toate plaiurile ardelene spre a asculta 
înflăcărata chemare a lui S. Barnuţiu. Aici Avram lancu face jură- 
mântul de a lupta pentru eliberarea tovarășilor săi. De aice ca 
dintr'un izvor răcoritor se împrăștie în toate colţurile românimi 
vrednici propagandiști ai ideii naționale: Aron Pumnul în Buco- 
vina, $. Barnuţiu în Moldova, Î. Maiorescu în Muntenia, apostolii 


Fig. 112. Blaj. 


convingerii în vitalitatea neamului. Aice vine Eminescu, ca să-și 


întărească dragostea neclintită de neam. 


Fiecare uliţă din Blaj e însemnată prin adăpostul şi pașii celor care 
în liniştea chiliilor, îşi jertfeau zilele în străduința de a dovedi 
lumii, apropiată și depărtată, origina noastră nobilă și păstrarea 
plaiurilor unde ne-am născut. 

In afară de mărețele clădiri ale Mitropoliei și ale mezalilor cu trep- 
tele de piatră roase de ciubotele învățăceilor veniți de pretutindeni, 
clădiri care ridică zid în jurul pieței centrale, drept omagiu adus 
oraşului din care s'au împrăştiind atâtea energii, se înalță și mândră 
şcoală de fete clădită în anii din urmă. 

Străbătând astfel lung drum printre așezări și străine, am pornit: 
dela Brașovul în care Coresi a tipărit cea dintâi carte în limba 
poporului, am ajuns în cetatea-lumină a trecutului românesc şi 
în „„Câmpia libertății”, de unde, ca o prevestire a celor câștigate, 
s'au auzit într'un singur glas, cuvintele rostite cu însuflețire de: 
către cei 40.000 de mucenici, ce sunau ca trâmbiţe cereşti: 
„In numele Domnului Dumnezeului celui viu, jurăm că vom 
susţinea întotdeauna națiunea română” i) 
La Teiuș, însemnat nod de cale ferată Târnavele, unite, dau în 
Mureș. Ele adună, curgând încet, apele din depărtate ținuturi: 
româneşti, dinspre Răsăritul iarăși înstrăinat. 

Târnava-Mică izvorând de lângă Praid, cu cea mai vastă ocnă de 
sare, trece pe lângă Sovata, minunata stație balneară, în care sclipesc 
«ca pline de argint viu, ochiurile de saramură, seal exploată-. 
rilor romane. 

Târnava-Mare, mai lungă, își sapă drumul aproape de izvor din 
coasta Architei, şir de munţi împăduriţi, pe creasta cărora s'au 
mai păstrat craterele pe unde s'a revărsat lava întărită, care for- 
mează munţii. 

Străbătând Transilvania dela Răsărit până "n inima ei, au deschis 
cale largă pe unde au pătruns Secuii, care au împrumutat atâtea 
obiceiuri dela Românii peste care au dat, băștinașii locuitori ai 
ținutului. 


SIBIU... SIBIU. 


Sibiu. — Cisnădia-Cisnădioara. — Rășinari. — Săliștea. — Poiana-Sibi- 


ului. — Valea Sebeșului. — Vinţul — Sebeş-săsesc. — Dela Mercurea 
la Sibiu. ş 


De te nimereşti într'o zi de iarmaroc, în orașul socotit drept centru 
săsesc, îți dai hotărît seama de substratul românesc al regiunii. 
In larga piaţă din mijlocul orașului, înconjurată de clădiri vechi, 
cu ferestruici la acoperiş ca nişte ochi somnoroşi, nu auzi decât 
graiu românesc. În jurul statuei Sfântului Nepomuk, păzitorul 
locului încă din veaculal XVIII-lea, 

e forfotă de lume din satele în- 
vecinate. Boii rumegă lângă ca- 

rele încărcate cu saci de grâu; 
grămezi de tot soiul de produse 

ale pământului stau unele lângă 
altele, așteptând cumpărători. ; 
Vânzătoarele, cele mai multe,  £ 
poartă îmbrăcămintea sobră a 
celor din Răşinari ori Săliștea. Dar 
chiar când pălăria largă de paie 
arată pe săsoaica din Cisnădie, 
târguiala tot în românește se face. 
De jur împrejurul întinsului oraș 
paşnic sunt numai sate româneşti, = 
mai ales cele de pe deal. î = 
E a plăcere sa mergi. pe lângă Fig. 113. Sibiu. Turnul sfatului. 
cei care se întorc seara către 

casele lor. Unii apucă spre vest către Rășinari; alţii spre răsărit 
către Gușterița. 

Toate sunt sate mari, compacte, cu case de zid, cu acoperiș de 
țiglă, cele româneşti ca și cele săsești. 

Porneşti spre unul din ele. Cel mai ademenitor prin apropiere și 
înlesnire este Cisnădia. Drumul Cazărmilor din Sibiu te scoate 
printre ogoare, șușinite înguste de pământ bine lucrat. Nu vezi 
haturi; nu zăreşti boz prin grâne. Se cunoaște că oamenii: știu 
prețul pământul și-l muncesc așa ca necontenit să dea tot mai mult. 

La o cotitură din drum răsare o îngrămădire de case. Ai crede 
un oraș nou, mai ales că monumentala biserică din veacul al XIII-lea, 
în care se mai văd urmele stilului roman printre predominantele 
semne ale stilului gotic din veacul al XV-lea, își înalță turnul masiv, 
în vârful căruia sclipește o boambă bronzată, aproape la înălțimea 
celei din Sibiu, care se vede dela mare depărtare. 

E totuși un sat, dar cu 
străzi pavate, cu tro- 
toare asfaltate, cu lu- 
mină electrică şi apă 
canalizată, cu farmacie 
„şi otel curat. 

E. un sat însă indu- 
strial. Pănura din Cis- 
nădia era vestită în tot 
Ardealul; fiecare casă 
avea războiul ei. Indu- 
stria mare îi dădu lovi- 
tura. Cea casnică se 
schimbă într'una mij- 
locie, de și spre pe- 
riferie liniștea străzi- 
lor e întreruptă încă 
de ritmicul sgomot al 
războiului de mână. 
Obişnuinţa  înrădăci- 
nată cu greu se lasă; 
doar sărăcia prea mare 
îi vine de hac. 

In pantă domoală urci drumul drept către alt sat din apropiere. 
E Cisnădioara. Rar călătorie pe jos mai plăcută, am făcut vreodată. 
E dreptul. Era și o zi dumnezeiască, cu cer albastru primăvăratec, 
pe care se sburătăciau nori alburii. Atmosfera curată, limpede, 
lăsa se se cearnă o lumină domolită. Simţi fericirea deplină, fără 
exagerare, căci înoţi într'o dispoziţie, care te face să te socoți 
părticică din natura în plină desfășurare a învierii el. Intreaga 
răsuflare a pământului în haina-i de primăvară te cuprindea, te 
pătrundea, avea efectul unui narcotic. 

Sclipeau fânețele cu verdele proaspăt. Străluceau bumbii de aur 


Fig. 114. Metropeolia din Sibiu. 

ai păpădiei fericită. Lanurile cu grâu de toamnă arătau atâta vigoare 
încât paiele verzi unduiau la cea mai slabă adiere de vânt. 


Podoaba neîntrecută o formează pomii. Cisnădioara e un colţ de 
raiu când înfloresc cireșii, numeroși ca aicea nicăieri, dar mai ales 
când coincide vremea maximei „or înfloriri cu începutul în- 
floririi merilor. Deasupra câmpului de livezi, pluteşte ca o spumă 
în care albul petalelor de cireșise amestecă cu trandafirul celor 
de meri și cu verdele fraged al frunzişoarelor ițite din mu- 
gurele abia plesnit. Mult cântatele grădini de cireși din Japonia 
nu pot fi mai splendide decât livezile înflorite din acest colț al 
României. Deodată pomii sunt rari, în lungul drumului. Apoi se 
- îndesesc în spaţiul liber, formând o pădurice în contrast prin 
coloritul ei cu marginea pădurii ce acoperă coasta dealurilor îm- 
prejmuitoare. | 

Sătucul e numai livezi; în mijlocul lui, cu șopot sglobiu, curge 
pârâiașul ţărcuit cu zid de bolovani, ca nu cumva să aducă pagube 
când se mânie. 

In centru se înalță un dâmb -mai'răsărit ca un mic con vulcanic. 
Farmecul locului se măreşte prin ruinele vechii biserici din 
veacul al XIII-lea, care își înalță pereţii roșcați, din păduricea 
de arțari, paltini, scoruşi ori tufe de voiniceri, printre care urci 
pe o cărare șerpuită. S'a mai păstrat ceva din partea principală, cu 
coloane masive, ce despart năile laterale. Impunătoare e intrarea 
cu opt rânduri de arcuri sprijinite pe câte 8 coloane, unele ro- 
tunde cu capitele cioplite, altele muchiate. Câte două ocniţe largi 
de o parte și alta împodobesc peretele. E cel mai frumos portal 
în stil vechiu roman, din România, întrecând multe altele din 
apusul bogat în monumente falnice. 

Vremea macină cărămidă cu cărămidă; natura are însă grijă să 
împodobească ruina cu ghirlănzi de Clematis acățătoare, cu 
tufe de cimbrișor crescut în măcinătura cimentului dintre cără- 
mizi. Prin amintirea vremurilor când orga răsuna în spațiosul 
templu, prin grija naturii de a înfrumuseța moartea, ruina bi- 
sericii vechi, locul este excepțional de impresionant. 

E mândră Cisnădioara în haina ei veselă de primăvară. 
E tot atât de înflorită toamna când crengile trebuesc prop- 
tite ca să nu se rupă, îndoite de greutatea merelor ca rodiile. 
Atmosfera de maturitate plină se potrivește pare că mai bine cu 

ruina din vârf, iar pictura naturală e mai bogată 'n colori toamna, 
când și pădurea din jur măreşte polihromia. 

La picioarele colinei, spre miază-noapte, stau îngrămădite căsuțele 
cu ţigle ruginite, aliniate în lungul pârăului. Și din ele se aude 
într'una ciocăneala uneltelor de ţesut, căci mai sărac, satul a rămas 
un cuib de meseriași. Pălăriile de paie, întrebuințate vara la lucrul 
pământului, aici mai mult se împletesc. 


Drumeagul ce întovărășește pârâul care curge spre nord, prin 
umbră de ciritei, te scoate la luminișul din coada satului Răşinari, 
sat mare cât un orășel, cu vrednici locuitori, a căror ocupaţie 
mai de demult, oie- 
ritul, i-au făcut să 
împânzească ţara de 
dincoace de Car- 
paţi. 
Inspre Sibiu locul 
e mai neted; ogoa- 
rele sunt mai în- 
tinse. Lângă o cruce 
„din mijlocul ogoa- 
relor, împrejmuită 
cu ostreţe, prive= 
liştea e largă peste 
Fig. |15. Lângă o cruce. (For. |. Simionescu) câmpurile însămân- 
ţate, întinse, cu on- 
dulațiuni de colnice liniștitoare. La spatele satului, terenul dinpo- 
trivă se înalță; coasta dealului e numai case și pometuri. Steaza 
e însă râu de munte cu valuri sclipitoare, cu glas destul de 
sonor, cu bolovani în cale. 
Intr'această îmbinare de aproape șes, dealuri și munte, stă tot 
farmecul acestui sat. Satul e vestit însă, prin vrednicia locuitorilor 
plini de vlagă și îndrăsneţi în întreprinderi. De și Sibiul e la o 
aruncătură de băț, orașul cu portul nemțesc al locuitorilor n'a 
schimbat decât la cărturari îmbrăcămintea. In deosebi femeile, au 
un port sobru, impunător prin simplicitate. Contrastul dintre 
cămașa albă ca helgea şi cele două șurțe obişnuit negre, ca și cusă- 
turile dela mâneci ori păstura înodată la ceafă, le dă un aer de 
seriozitate, de retragere în sine. Sunt atât de păstrătoare a por- 

tului străbun, încât cunoşti răşinărencele în mozaicul de femei 
ce se adună Dumineca în Cișmegiu. Nici bărbaţii, cei mai mulți, 
n'au schimbat opincile cu ciubotele ori papucii de târg. Spre deo- 
sebire de Săliștea, și satul a păstrat archaismul străbun. Rar case 
orășenești, cu două rânduri, se văd în inima lui, cu uliți strâmte, 


Fig. 116. Grup de Rășinăreni, 


întortochiate. Viaţa e îndărătul porţii mari sau pe băncuța de 
lângă poartă unde spre seară sau sărbătoarea, se odihnesc bătrânii 
stând la vorbă, ori în zilele de lucru, femeile cu furca 'n brâu. 
Casele curate, cu ferestruici mici, oblonite ori cu zăbrele, au aco- 
perişul ţuguiat, împrejmuirea solidă, înaltă, cu porți înstreșinate. 
In fundul curţii e şura cu aria la mijloc şi grajdurile sistematice. 

E gospodăria economicoasă, chibzuită, a omului care n'are pământ 
de irosit. | 

Tot muntele însă ţine viaţa plină, de și turmele de oi s'au împu- 
ținat. Pământul de arat fiind și el restrâns, adesea pietros de se 
sapă cu hârlețul și.sapa, în loc să se are cu plugul, dă prea puțin 
chiag la gospodărie. Economia se împlineşte cu cărăușia în orașul 
apropiat sau cu industria casnică încă bine răspândită. 

Ca o urmare a tradiției, viața rășinăreanului și azi încă e legată 
mai mult de creșterea vitelor, de păstorit și pădure. Stânele 
sunt încă destul de numeroase, deși mult scăzute din ceea ce 
erau odinioară. 

Rășinari nu e vestit însă numai prin vrednicia locuitorilor. 

E scump Ardealului întreg și Românimel toată; alci a văzut. 
lumina zilei poetul luptător Octavian Goga. În el doarme de veci 
Mitropolitul A. Şaguna, „popă frumos și aspru'', în mausoleul 
simplu, străjuit de 12 brazi sdraveni şi păzit la intrare de doi lei 
ciopliți în piatră. Când soarele apune, lumina bate 'n placa de 
marmoră, așa încât se citește uşor inscripţia de pe ea: ,,Arhi- 
diecesa în eternu recunoscătoare. MDCCCLXXVII. Arhiepis- 
copului și Mitropolitului Marelui  Andreiu, născutu în 20 
Decembrie 1808, Mortu în 16 luniu 1873”. 

Simplu îi e mormântul deasupra căruia arde zi și noapte o candelă, 
după cum simplă i-a fost viața-i furtunoasă dar cu urme neșterse. 


Ca Răşinari e Săliștea, sat de oieri mărgineni. Cu toate acestea e 
o diferență mare între cele două sate vecine, cu populaţie ase- 
mănătoare, dar cu evoluție deosebită. 

Săliștea e mai mult oraș decât sat; în orice caz e un sat evoluat 
pe deplin. Casele sunt mai adesa cu două rânduri, de zid. Drumul 
ce vine dela gară pe panta lină, cu întinse ogoare de o parte și de 
alta, dă într'un adevărat bulevard lat; pârâul din lungul lui e ca- 
nalizat. ,,Promenada””, ca şi cea din Sibiu, pietruită, e cu arbori 
rămuroși. 

Numai mai spre margine, după vechea biserică, se mai întâlnesc 
case bătrânești, de bârne, cuw ferestrele cu gratii, mici, de lasă să 
pătrundă slabă lumină, cu cerdac sprijinit de stâlpi încristați. 
Inlăuntru te primeşte gospodina, bătrânică îndoită de șale, cu 
nelipsita furcă "n brâu. In odaia mare, e adevărat stup de albine. 
Culmea se îndoaie de greutatea ștergarelor țesute "n casă, iar pe 

laițele cioplite dintr'un butuc stau stive de pânză, care albă și 
subțire pentru cămăși, care vărgată şi mai aspră pentru străiţe și - 
desagi. Blidare frumos cioplite, cu străchini smălțuite, sunt ani- 
nate pe pereţi, de pe care nu lipseşte din nicio casă portretul 
marelui Şaguna. A rămas casa bătrânească așa cum era din stră- 
buni, pe când în ală- 
turata clădire a celor 
tineri, mobilele sunt 
orășenești, 

La început mai rare, 
cu cât te urci spre 
vechea așezare Coli- 
bari ori te sui spre 
Folteşti, casele de 
bârne se înmulțesc; 
satul vechiu se păs- 
trează. 

Orășenizarea a urcat 
din vale spre deal. 
Muntele a rămas însă 
așa cum era. 

Oricâtă bucurie ţi-ar 
face prefacerea întâl- 
nită, căci dovedește 
că și Românul poate 
ajunge la gospodăria 
săsească mult lăudată, 
totuşi te cuprinde o 
părere de rău când | 
vezi că orășenizarea e Fig. 117. O Sălişteancă. 

tot mai generală și 

că în interior nu se mai păstrează nici culmea, nici blidarul. 
Săliștenii sunt oameni voinici, chipeși,. Femeile erau vestite prin 
„graţie desăvârşită, finețe în trăsăturile feţei””, după cum le descrie 
Bergner, un cunoscător al Ardealului mai de demult. Frumusețţi 
deosebite n'am întâlnit, dar femei chipeșe, vioaie în mișcări și 
vorbă sunt destule. Capătă o înfățișare deosebită nu numai prin 
trupul svelt, bine proporţionat, cât prin îmbrăcămintea discretă, 
ca și a răşinărencilor. Cămașa albă, curată, cu mânecile strânse la 

încheieturi nu are nicio podoabă alta decât ciupagul dela gât şi 
două-trei dunguliţe de bumbac negru, din lungul mânecilor. Piep- 
tarul negru răscroit la piept, strâns la mijloc, le scoate 'n relief 
mlădierea trupului. Şurțele, două, tot negre, rar sunt încondeiate 
cu înflorituri mai oacheșe. Pe cap sunt strâns legate cu testemelul 
negru, înodat la ceafă, unde spânzură pe spate capetele cu 
franjuri. In adevăr, în întregime au o nobleță și o legănare în 
mers elegantă. | 

Sunt vrednici săliştenii; au împânzit ţara. Cei dela Novaci din Gorj 
își păstrează portul și obiceiurile. Au ajuns cu oile până departe 
în ținutul caspic și caucazian. Nu sunt, nu au fost mai bine zis, 
numai păstori cuprinși; au devenit și negustori iscusiți, industriaşi 
vrednici. De cât, părăsind satul, așezându-se care unde putea, 
au rămas și case pustii, ce încep.să se ruineze. 

Săliște e sat la picior de munte. La spatele caselor se înalță ultimele 
valuri muntoase, cu pădure tot mai rărită, dar prin rariştile căreia 
te bucuri de priveliști molcomitoare.. Dela foişorul de mai din 
sus «de bisericuța ridicată lângă izvorul cu apă limpede, privirea 
alunecă peste frumoasele dealuri late, numai ogoare, dinspre 
Sibiu. Cadrul e variat. Prin negura subţire se încondeiază spre 
nord-apus profilul fără svâcnituri al Munţilor Apuseni, alunecă 
privirea peste dealurile târnăvene și se opreşte în zidul înecat 
în ceață al Alpilor făgărășeni, cu vârfurile Surului și chiar ale Ne- 
goiului. E un minunat tablou blând, variat, plin de lumină. Poli- 
chromia caselor din Săliștea dă colorit mai bătător la ochi, iar 
prin pădurea de brazi însămânţată din ordinul lui Șaguna, ca să 
scape satul de ameninţarea puhoaielor, ieși pe colinele cu căsuțele 
de bârne din Gruiu, îngrămădite în jurul frumoasei, biserici, ri- 
dicată în urma visului fetei lui Cândea. 

Tabloul întreg capătă către seară farmecul luminei cu contraste. 
Munţii împăduriţi își încruntă fața, cuprinzându-i umbra, pe când 
Negoiul, ultimul rămâne îmbujorat. Liniştea se lasă, domoală, 
peste fața satului, deasupra căruia se întinde ecranul fumului 
ridicat în coloane alburii, dovada că se pregăteşte cina de seară. 
Undeva din grânele gata de secerat, pitpalacul îşi adună puii cu 
cântecul lui sacadat, căruia îi răspunde altul din, depărtari. In fânețe 
strălucește încă luciul coaselor; cosașii se folosesc de îngânarea 
zilei cu noaptea, dar mai ales de umezeala din rouă, spre a 
lăsa brazde de fân, din care, se răspândește aroma plăcută din ultima 

răsuflare a florilor. Munca zilei se încheie. Natura se pregăteşte 
de odihnă. Candela luceafărului strălucește pe cer. E viața adevă- 
rată, cu cerul drept altar. 

Săliştea este satul din fruntea altora, de oieri, ce înconjoară ultimele 
valuri scoborite din munții Sebeșului. Indărătul ei se înșiră 
cuiburi arhaice, care nu și-au schimbat nici viața, nici înfăţişarea 
din cale afară. Spre ele te atrage trecutul. Sunt sate de eroi ai muncii. 
Dela Sf. Gheorghe până 'a Ziua Crucii, bărbaţii sunt pribegi. 
Infruntă rigorile munţilor la stânele numeroase. Femeile rămân 
stăpânele gospodăriei. Ele duc greul vieții, în așteptarea celor ce'se 


scoboară spre sat, adeseori cu popasuri scurte, căci au de făcut 


drum lung spre stepele de hrană ale turmelor de oi. 

Cât de plastică e numirea de Valea Dorului din apropiere, capătul 
cărării de munte, unde femeile și fetele așteaptă cu dor pe cei care 
au trăit în singurătatea munţilor! Drept semncă şi ei s'au gândit din 
inimă la cei lăsaţi jos, sunt darurile aduse, furca'frumos. încristată, 
scrisoarea hieroglifică cu semnele dragostei pe ele. 


De aice, din satele mărginenilor care încep cu' Săliștea, dar mai 
ales: cu Tilișca, și se termină cu Jina, a izbucnit izvorul energiilor 
neînfrânte, care au apucat drumul oilor până departe în stepele 
Kirghize și transcaucaziene. 

Spre ei te împinge nu numai curiozitatea de a vedea pe urmașii 
Wikingilor români și locurile de unde au pornit, dar și taina naturii: 
care a născut urzeala structurii omenești. 

Tilișca, primul sat din seria satelor de mărgineni, e jos în umbra 
pădurilor ce acoperă Munţii, până sus, unde lasă pleșuvia poenelor 
cu fânețe, locul atracțiunilor pentru stâne. 

Drumul din coada satului Săliștei, trece printre case de bârne, 
vechile case bărrâneşti, strânse unele lângă altele, cu gospodărie 
îngrămădită. Drumul începe să fie anevoios, căci puhoaiele au 
grijă ca în fiecare primăvară să strice șoseaua așternută aici, dar 
apoi lăsată 'n părăsire. 

Urcuşul deschide perspective va şi ademenitoare. 

E dreptul că și cerul mărește farmecul peisajului, cer albastru de 
primăvară, cu sborul norilor care lăsau din vreme în vreme mă- 
nunchiuri de raze să lumineze intens, ca niște reflectoare, pășunea 
abia încolţită, ori mestecenii cu mugurii umflați în lungul cren- 

gilor mlădioase și subțiri ca niște bice. Schimbul de colori naşte 
contraste, ce te țin mereu atent. 

Și când la o întorsătură de drum apăru pe înălțime satul Rod, cu 
turnul înalt al bisericii albe pe un dâmb, cu casele grămadă în jurul 
ei, tabloul te farmecă. Dacă n'ar fi fost căsoaiele resfirate pe coasta 
dealului și turmele de oi, scoase la păscut, uitai de unde ai plecat. 
Te credeai undeva în Apeninii cu satele cuibărite pe margine 
de pripor. 

Din surprindere în surprindere înaintezi. După altă cotitură, 
printre pădurile rărite de mesteceni, arbori atât de delicaţi, te 
oprește *n loc alt sat. E parte din Poiana cu casele parcă gata să 


se prevale, pe coasta repede. 


de munte. De astă dată pri- 
virea e atrasă către zarea de- 
părtată a Ardealului variat. 
Poiana e sus. |n fața ei se întinde 
largul șes al Sebeșului, cu Mer- 
curea, sat cuprins, cu casele 
îngrămădite. Peste dunga dea- 
lurilor târnăvene se înalță li- 
niștită, trâmba de fum, ca 
dintr'o gură de vulcan, a ga- 
zului metan dela Copșa-Mică, 
ce ardea, ardea într'una de 
vr'un an și jumătate. Mai spre 
apus altă dungă, cu svârcni- 
turi bruște de relief, arată 
citadela Munţilor Apuseni, sbuciumaţi ca origină, dar în cuprinsul 
cărora mult sbucium românesc se menţine de veacuri. Indărăt se 
ridică Munţii Sebeșului până 'n zidul Carpaţilor, cu zăpada pe coamă. 
In mijlocul acestui larg cadru variat, cu pete luminoase și altele 
umbrite, stă cuibul multicolor de case din Poiana. Acoperişurile 
sunt ca și cojile de rac fiert. Pereţii care albaștri ori verzui cu che- 
nare albe la ferestre, care cu pereţii albi și chenarele albastre. 
Pentru pictorii impresioniști, nu s'ar afla subiecte mai minunate 
de tablouri; expuse în saloanele bucureștene, ar stârni admirația 
pentru ingeniozitatea de închipuire a autorilor. 

Drumul se lasă printre şiraguri dese de case, în piaţa largă, cu 
pârâu limpede prin mijloc, gâlgâind în strânsura zidurilor de piatră 


Fig. 118. Casă din Poiana-Sibiului. 
(Fot. |. Simionescu) 

ce-l face prizonier și domesticit. Deoparte biserica, pe coasta mai 
înaltă, străjuită de câţiva plopi, arborii cei mai decorativi dela noi. 
Biserica și școala stau alăturea; mai încolo e primăria. Intr'un 
colț câteva case cum n'am mai întâlnit în ţară: cu două rânduri, 
fațadă îngustă şi acoperiș de șindrilă în două părţi povârnite. 
Sunt mici case șviţeriane, prinse între cele obișnuite în partea 
locului. 

E zi de sărbătoare. Sbârnâitura automobilului adună lume. Printre 
puţinii surtucari, predomină vechea îmbrăcăminte străbună, de 
sigur neschimbată chiar în amănunt. Pe cap pălăriuța cu marginile 
resfrânte; în spate cojocul 
scurt până la genunchi, larg 
în poale, miţos, lung în mâ- 
neci. Cămașa scurtă e strânsă 
Ja mijloc cu chimir; iţari strâmți 
de aba. Portul femeilor, so- 
bru, cu catrinţele negre, e 
acelaş ca și jos la săliștencele, 
cari nu l-au schimbat cu hai- 
nele înflorite de târg. 

Portul ţi-e cunoscut, ba chiar 
familiar. Primăvara îl întâlnești 
pe şoseaua asfaltată până la 
Porcești ori Boiţa; îl poartă 
ciobanii cari mână la munte, 
turmele încă netunse de oi. 
Doar în loc de pălăriuță poartă Fig. 119. Bătrân din Poiana-Sibiului. 
cuşma retezată în fund, ca un 

potcap. Toamna acelaş port îl vezi la ciobanii ce mână pe drumul 
oilor de demult, devenit drumul mașinilor, turme numeroase 
spre Dunăre, în județele Teleorman ori Vlașca. 

Sunt tablouri arhaice, păstrate în vremea aeroplanelor, căci Ti- 
lişca, Poiana și Jina, alăturate, au rămas încă însemnate cuiburi 
de păstori, care nu se pot atât de lesne desbrăca de moștenirea 
păstrată din veacuri. Mocanii din Săcele, mărginenii din Săliște, 
s'au mai astâmpărat. Puţini au rămas păstori. Poiana şi Jina s'au 
păstrat cum au fost și de mult, adevărate izbucuri omeneşti, 
care se revarsă, ca și păsările călătoare, regulat, peste plaiu- 
rile româneşti depărtate. Mai asistăm încă la acea transhu- 

manţă pastorală, cu importanţă covârșitoare în întărirea etni- 


cităţii noastre. Veacurile de transformare au tot ţărcuit-o, rămâ-. 


nând însă vii focarele străbune dela Poiana și Jina. Studiat în amă- 
nunt, „dă tabloul evocator al acelora care au împânzit România 
toată, -presărând în drum scântei din energia străbună. 
Inceputul e făcut de către d-l N. Dragomir dela Cluj, continuat de 
d-l |. Haşegan. Insemnarea 
numelor de mărgineni de- 
veniţi negustori sau agri- 
cultori până 'n Basarabia și 
Dobrogea, este mai mult 
decât interesantă. 
|. Râbu din Rod ajunge până 
la Bukhara în Turkestan 
după berbeci de rasă. N. 
Miclăuși din Tilişca în trei 
rânduri se duce la Astrahan 
duep nărbeci de prăsilă, |. 
Banu dbi Poiana face parte 
din comitetul  „,Societăţii 
oierilor transilvăneni din 
Caucazia de N." ș.a.m.d. 
Un atlas al așezărilor celor 
împrăștiați din Ardeal, după 
turmele de oi, în restul Ro- 
mâniei, ar avea o importanţă 
etnografică tot atât de mare, 
ca și „Atlasul linguistic”. 
_S'ar complecta, lămurind 
unele cuvinte răspândite ca 
niște insule linguistice în 
ţinuturi depărtate între ele. 
Fig. 120. Bătrână din Poiana-Sibiului. Pe lângă frumuseți nebă- 
nuite, România cuprinde atâ- 
tea izvoare dr „apă neîncepută”” în diferitele domenii de cercetări, 
încât tinerele generaţii au din belșug teren să-şi arate destoinicia. 
Drumul dela Poiana e tot mai greu, dar orizontul deschis spre 
inima Munţilor Sebeșului cu taina codrilor deși, te face să uiţi 
hopurile la care fără voie icneşti. : 

Străbaţi prin Jina, satul cel mai arhaic din cale, ca ultimul ce în- 
cheie șiragul celor dintre Olt şi Sebeș. Șoseaua devine șvițeriană 
prin cotiturile dese și strâmte, care cam întunecă plăcerea prin 
amenințările lunecușului de după ploaie. 

Răsufli ușurat când ai ajuns pe malul Sebeșului, râu de munte, cu 
gâlgâiri de valuri ce se sbat printre bolovanii rostogoliți. E un 
popas care ţi se impune, dornic să asculți povestea codrilor puțin 
umblați, din care însă M. Sadoveanu a ştiut, în peregrinările lui 
prin pătimașa dorinţă de a pescui păstrăvi, să scoată acele pagini 
cutremurătoare din Valea Frumoasei. 

De și la câţiva kilometri de marea arteră de circulaţie spre Sibiu- 
te afli încă în 
strâmtoarea vie- 
ţii grele. Casele 
de bârne, trebue 
să fie urcate mai 
sus; la ele duc 
cărări iuți. In jur 
niciun petec de 
pământ măcar 
pentru acolo, câ- 
teva fire de varză 
ori ceapă. Averea 
toată? Câteva 
oiţe, un porc,cel 
mult o vacă și un „Fig. 121. Două lumi. (Fot. |. Moldovanu) 

cal. Unele pentru 

ale gurii, altele pentru transport. Pită ori mălai? Trebuesc aduse 
de departe, economisite cu sgârcenie. 

Greul vieţii anevoios de învins, întâmplător l-am avut înainte 
Era mutatul temporar pentru cultura unui petec de pământ, 
arendat mai spre apus, nici de un jugăr. Spre a-l munci, gospo- 
darul trebuia să se mute pentru un timp departe de casă. 
Copilul devenise ciobanul celor câtorva oițe, având grija şi a va- 
cii. Pe cal, gospodarul, pusese, pe lângă desagii cu cele trebui- 
toare traiului, şi plugul, în curmezișul spinării. Oamenii mergeau 
pe jos, pe aspră cărare, până la locul de popas Cl Apăsătoare-i i 
viaţa pentru unii. . 
Cu atât mai aspră apare regiunea de întâlnire a Sebeșului cu dru- 

mul dela Jina, cu cât ceva mai la vale calea e bătută, șosea 
ce întovărăşește apa crescută ca prin farmec.  Dintr'odată 
ești transportat 
în lumina dealu- 
rilor  trăgănate 
cu semănături pe 
ele, ori cu vii 
sistematice. Co- 
nacele de vară 
par flori  des- 
chise, mai dese, 
cu cât valea se 
apropie de largul 
ţinut dinspre o- 
rașul Sebeș. Se- 
beșul curge încă 
Fig. 122. Calul cu plug. (Fot. |. Simionescu) “destul de iute ca 
să poată învârti 
roata morii bine clădite, la care cei necăjiţi de sus vin să macine 
sacul de grâu ori porumb cumpărat. 
Numai pe Olt la Câineni, se pot vedea, în început de primăvară, 

Fig. 123. Sălciile de pe Sebeș. (Fot. [. Simionescu) 


fantasticele forme ce le iau sălciile bătrâne, în fiecare an despuiate 
de ramurile lor de peste vară, rămânând numai trunchiul gros, 
cu vârful ca niște monturi de braţe amputate. 


[E 
(7 

Una 'nu e la fel cu alta în șiragul celor care întovărășesc o lungă 
bucată de loc malul apei iuți. Seva gâlgâie în trunchiu. In scurt 
timp ca împinse de o forţă tainică, în vârful trunchiului din nou 
se ridică mlădițe fragede, îmbrăcămintea de vară a arborelui, 
pentru ca larăși să capete înfăţişarea bizară până 'n cealaltă pri- 
măvară. 

Roata vieţii biruie, cu toate chinurile, ca şi sus la cei care suiau 
aspra cărare de muncă, cu căluțul dus de căpăstru. 

Drumul scoboară. Lunca Sebeșului e largă. Sălcii, plopi și mai 
ales arini o umbresc. Se deschide în cale întinsul șes al Mureșului. 


"La Vinţul-de-jos, drumul se încheie. E un nod de cale ferată; e 
însă şi o localitate cu urme din Istoria chiar a Principatelor. 

E pe malul Mureșului. Gara e sus pe marginea terasei, de departe 
arătată printr'o perdea de plopi piramidali, atât de decorativi, 
oriunde s'ar înălța. Spre satul — mai mult târgușor — din vale, 
te scobori pe cărare repede, mai deadreptul, din lungul hatu- 
rilor. In Ardeal pământul e scump. Nu sunt locuri de lăsat pârloagă. 
Ogoarele ajung până 'n livezi, care țin umbră caselor. rezlețite 
deodată; spre centru arborii sunt alungați; casele se lipesc unele 
de altele. Bisericile stau mai la o parte, spre apus, una lângă alta. 
Cea ortodoxă e aici cea mai frecventată. Te închini în faţa alta- 
relor amândouă; rugăciunea e aceeaşi, căci pe deasupra desbinării 
dorită și impusă de dușmanii veşnici, te gândești la soarta, aceeași, 
care leagă și pe unii și pe alţii. Te rogi: Doamne, adă ziua aceea, 
în care, după întregirea graniței, înțelepciunea poporului să aducă 
şi unirea totală lăuntrică! 

Aici, între biserici, o căsuță mică, pe jumătate intrată în pământ 
are 6 însemnătate deosebită, căci a adăpostit cândva teascurile 
pentru tipărirea cărţii româneşti. 
Mai e ceva demn să te oprești mai Jos, chiar pe malul Mure- 
şului. Ameninţat de furia lui, se ridică nu în totul ruinat ca să: 
nu fie în parte locuit, castelul lui Martinuzzi, atotputernicul car- 
dinal, sfăzuitorul şi tutorul reginei Isabella. S'au mai păstrat încă 
întunecatele beciuri ce serveau drept temniţă celor nedoriți. 
Aici şi-a găsit sfârşitul, otrăvit din porunca lui Sigismund Ba- 
thory și nefericitul fiu nelegitim al lui. Alexandru Lăpuş- 
neanu, Aron Vodă, zis „cel Cumplit”, căci rele biruri 
mai pusese pe capul bieţilor moldoveni. Nenorocit Domn! Nici 

osemintele lui îngropate în biserica ortodoxă dela Alba-lulia, n'avură 
parte de îndelungă odihnă. Biruitorii lui Mihai dela Mirăslău, 
atât de înverșunaţi fură împotriva Românilor, încât intrară în 
Alba-lulia, dărâmară biserica şi împrăștiară oasele Domnului 
nefericit. 

Amintirile trecutului se împlinesc cu scene întâmplătoare actuale. 
Răzimaţi de draghina unei căruţe, doi vidreni: își făceau între ei 
socotelile. li vedeai cât colo că sunt din Țara Moților, nu numai 
după căruțele cu coviltir, la care erau înhămate câte o mârțoagă 
slabă de i se putea număra coastele, dar și după îmbrăcămintea lor, 
pantaloni de aba strânși pe picior, cu găetane negre în lungul 


| 
ă 


Fig. 124. Biserica din Sebeş, 


cusăturii ca și la buzunarele cu marginile orizontale. Le mai ră- 
măsese în căruță câteva doage și cofe nevândute. Işi făceau acum 
socoteala banilor, ca să încarce mălai pentru iarnă. Trudnică viață 


mai duc şi ei, 


Drumul s'a schimbat în frumoasa autostradă ce străbate Transil- 
vania din spre Oradea. Până la Sebeșul zis săsesc, de și mai plin 
e cu români, e o aruncătură de băț. Un bulevard larg duce în ne- 
lipsita piață, lângă care se înalță unul din cele mai interesante 
monumente bisericeşti din Ardeal. Povara celor peste șapte veacuri 
îl afundă tot mai în pământ, iar vremea îi ciuntește podoaba sta- 
tuelor de sfinți, din jurul pereţilor, susținuți de contraforturi 
numeroase. Monumentala clădire — numai nava are 20 m. lun- 

gime — cuprinde în ea suprapunerea diferitelor stiluri, după re- 
novările din veac în veac. Arcadele cu arcurile rotunde din nava 
centrală, arată stilul roman al clădirii primitive din veacul al XII-lea. 
Peste un veac s'a adăogat altul, vechiu gotic, pentru ca în veacul 
al XIV-lea să se întregească partea chorală, cu impunător stil gotic, 
cu stâlpi înalţi, unii rotunzi, alţii prismatici, cu bogății de statui, 
din care n'au rămas decât puține. In general îți impune măreția 
interiorului, cum.n'o are niciuna din vechile biserici străine dela noi. 
Exteriorul este și el împodobit cu sfinţi și figuri deosebite. 
Vremea însă le-a stâlcit rău; uneia îi lipsește capul, alteia un picior 
sau măcar o.ureche. Rându- 
nelele își fac cuib sub bărbia 
unei statui, iar hulubii sub 
acoperiș, lucarnele servindu-le 
drept ușă. Biserica ia aspectul 
mai mult al unui mausoleu, 
încins cu ziduri înalte, um- 
brite de tei și platani rămu- 
roși, ori sălcii pletoase. 

De altfel, iarba începe să crea- 
scă și printre pietrele pieţii 
largi din față iar din zidurile, Fig. 125. O consolă, 

în interiorul cărora nu era în- 

găduit Românilor să se așeze, nu a mai rămas decât niște colți, 
de care se sprijină casele dinspre poștă. 

De multă vreme încă începură să se arate în centrul oraşului şi 
negustori români. De altfel nu e nevoie să te depărtezi prea mult 
de 'biserica monumentală ca să vezi șiragul de case cu crucea *n 
faţă, a Românilor. 

_— Cea-cea-nero, Ho-mândrică! răsună în liniştea ogoarelor dela 
marginea orașului îndemnul celor stăpâni dintr'un început pe 
locuri. De undeva din întinsa luncă se aude doina strămoșească 
zisă din fluer. „„Românul nu piere”, oricâte valuri l-ar năvăli 
şi oricâte veleități de stăpânire s'ar manifesta din partea celor care, 
veniţi peste el, se încumetă a-l stăpâni. Gara e plină cu flăcăi 
în haine curate: cămașă lungă încinsă cu brâu înflorit, cu cojocul 
încheiat pe lături. Femeile au portul sobru al săliştencelor. 

De pe valea Sebeșului, adâncită în zidul munţilor, cu aerul răcoros 
vine şi duhul stăpânirii adevărate a satelor de pe ea. 

Lunca e largă în jurul orașului; apa lovind în malul dealurilor în- 
vecinate, le năruie, iar rana se împrospătează de puhoaie, procurând 
unul din -tablourile pictate ale naturii, mai vrâstate decât cele 
dintre Câmpina și Comarnic. Se arată straturi orizontale colorate, 
care ca de cărămidă, care sinilii. Şuvoaiele sculptează în ele 
piramizi și creste mărunte. 


Drumul de aici la Sibiu e unul din cele mai variate ca pitoresc, 
cu cât urcă. Până la Câlnic, terenurile mai joase sunt ca 
de stepă. Flăcăii poartă la pălării smocuri de nagară, cu firele ca 
de mătase fâlfâind la vânt. 

Sebeșul rămâne într'o parte. Trenul apucă pe valea mai îngustă 
a unui afluient. Terenul nu e neted, Valuri largi de pământ, umplu 
spaţiul lăsat de ultimele dealuri scoborite din munte. Satele. fug 
de valea arsă de soare. Din Reheu nu se zărește decât biserica 
suită pe un umăr de deal, şi vreo 2—3 case cu acoperiș roșu. 
Abia la Mercurea, sat mare, începe să se simtă boarea răcoroasă 
a munţilor, care se înalță de jur-împrejur. Cele trei biserici din 
sat, arată amestecul etnic. Una, cea calvină, e ca o fortăreață, 
aşezată pe dâmb, pe când celelalte două au săgețile svelte, ascuţite. 
Peisajul se schimbă ca prin farmec. Pădurile se înteţesc, se scoboară, 
se amestecă cu grădinile de pometuri. Drumul de fier șerpuiește 
În cotituri largi, părăsind valea Secașului, spre a urca peste puntea 
ce leagă munţii Sebeșului cu cei din Nordul Sibiului. Pentru aceea 
drumul face ocoluri largi, trece râpi adânci peste viaducte înalte. 
Ici alunecă pe lângă pieptul de piatră, dincolo saltă peste văiugele 
sălbatece săpate în roci mai friabile. Se înfundă în păduri de fag, 
spre a eși pe pajiști ca pe vârf de munte. 

Drumul mereu urcând până pe la 600 m., minunate perspective 
se deschid la fiecare cotitură. 

Celdintâiu sat care capătă aspectul celor din peisajul muntos, 
e Apoldul-mic, cu casele îngrămădite în jurul bisericii. Mai frumos, 
mai întins, este Apoldul-mare, care începe de jos de lângă gară, 
cu casele clădite în voie în jurul bisericii mărețe, spre a se tot strânge 
până ce ajunge sus pe deal, cu casele acățărate pe prispă de piatră. 
Aicea pe colț priporos se înalță şi bisericuţa românească, în veșnic 
contrast cu aceea a stăpânilor de eri, monumentală, la loc deschis 
și sigur. De jur împrejur sunt numai vii și pometuri. Toamna, cei 

din Sibiu aici sărbătoresc culegerea viilor. În gară, ți se oferă pier- 
sici cât pumnul. 

Variația etnică se trădează prin port. Cămășile curate ale flăcăilor 
din satele de până aici, nu se mai văd. Până și copiii sunt îmbrăcaţi 
cu pantaloni strânşi pe picior, cu vestă numai nasturi strălucitori 
și cu flori la pălărie. Fetele sunt gătite ca Gretchen din Faust. Au 
rochii colorate şi nelipsitul șorț, pieptar strâns pe trup și încheiat 
până la gât, cămăși cu betițe late; în cap au pălărie împodobită cu 
panglici ce atârnă la spate ca și capătul cozii bălai, împletită frumos, 
căzând până la șale. 

Peisajul șviţerian de aici începe. Apoldul-Mare, e văzut când dintr'o 
coastă, când în plin. Acum pare mai sus, acum trenul trece pe lângă 
el, acum îl vezi lăsat în vale. Când socoți că nu se mai zărește, deo- 
dată, la o nouă cotitură, se ivește din nou, pete roşii pe fondul verde 
al grădinilor sau al pădurii. E un joc de-a ascunselea, nu fără farmec. 
La fiecare cotitură nu știi unde să priveşti mai repede. De treci 
peste viaducte, te atrage fundul adânc al văii. Când eși din tunele, 
repede cauţi să te orientezi în sceneria schimbată. Pădurea te 
prinde în mrejele de scurtă durată, iar în ochiurile de luminiș 
Apoldul te îmbie să-l mai admiri o clipă. Urcând, perspectiva se 
lărgește. La Galiş, sus pe punctul cel mai înalt, crezi că-ți iei 
rămas bun dela Valea Sebeșului și dela munţii Apuseni, desfășurați 
în toată întinderea în colțul dinspre Trascău. Dar imediat după 

o mică cotitură, încăodată se ivește panorama lăsată în urmă. | 
Punctul culminant de variaţie este la Aliciu. De o parte îţi arunci 
ultima privire asupra Munţilor Apuseni înecați în ceață, dar dinspre 
Sud se ivește zidul zimţilor variați din Alpii Făgărașului. Inspre 
răsărit pământul e tăiat de văi râpoase, ce dau către Ocna-Sibiului, 
pe când spre apus orizontul e închis de munţii împăduriți din 
dosul Săliştii. De jur-împrejur, într'un mozaic sobru, vin alăturea 
ogoare de păpuşoiu, cu altele îngălbenite, de pe care abia s'au 
ridicat snopii de grâu. Ici sunt pâlcuri de pădure, dincolo pajiști 
verzi cu cârduri de vite. | 

Satul Aliciu e ca într'un fund de leică, pe când Săliștea se întinde 


"pe coastă de munte sub sprânceană stufoasă de pădure. Trenul 


scoboară printre ele; zidul Munţilor Făgărașului tot se înalță și 
se împurpurează de razele oblice ale soarelui scăpat spre asfinţit. 
Contrastele dau feerii. La Săcel, calea e închisă de creasta pinte- 


“nului de munte după care se ascund tovarășii Negoiului. 

Peisajul. pare închis, în cadrul pădurilor de jur-împrejur. Sus, pe 
Gruiul Plopilor, străluceşte acoperişul unei stâne, iar pe cărarea 
dintre ogoare, jos, s'au oprit în loc două săliștence, în haine de 
sărbătoare și cu un buchet de flori în mână. E unul din acele ta- 
blouri în întregimea lui, pe care întâmplarea ţi-l scoate înainte, 
pentru admiraţie. 

De îndată ce drumul trece de strâmtoarea din Zid, scoboară spre 
șesul Sibiului. Se îmbină aici întreaga variaţie a civilizaţiei apusene, 


Fig. 122. Biserica din Cristian. 


* 


pătrunsă în natura plină de farmec. Muntele aproape se înalță 
de lângă apă, acoperit de bogăția pădurilor cruțate. Sub mal, abia 
este loc pentru o fabrică. Orlatul, cât un târgușor, e strâns grămadă, 
plin de pometuri. Mai încolo e Cristian, lângă coaste acoperite 
cu vii. Una din cele mai caracteristice biserici-cetăți în el se află. 
Zidul înalt, cele vreo opt turnuri, din care unul cu cinci fețe, sunt 
strânse în jurul bisericii înalte, căpătând în întregime în adevăr, 
înfăţişare de cetate. De aici încep să se zărească şi turnurile din 
Sibiu, pe când munţii, frumoşii munţi, devin tot mai trandafirii. 
E o regiune care nu se uită lesne. Șesul, făcut rodnic prin munca 

omenească, nu are un petec lăsat nefolosit. Covorul belşugului, 
îl acopere. Satele devin orășele, cu casele de zid strânse în jurul 
bisericii, adesea citadelă de apărare. i 

De jur-împrejur ca un amfiteatru, se înalță, tot mai sus, munţii 
Sebeșului și ai Cibinului, pe când în față te silește spre contem- 
plare mândra creastă de stânci, care fac podoaba Vienei noastre. 
Osteneala drumului îți este răsplătită, iar natura nu ţi-a dat răgaz 
să prinzi de veste cum trece vremea. 

DELA SIBIU LA FELEAC 


Sibiu-Copşa-Mică. — Blăjel-Basna. — Cetatea-de-Baltă. — Prin Câmpia ar- 
deleană. — Feleac. 


Sibiul nu se află în imediată vecinătate a munţilor înalți, ca Bra- 
șovul. E așezat în ținut de dealuri cu spaţiu larg, deschis. Prin 
aceasta e mai prietenos, mai vesel, mai primitor. Nu te apasă creasta 
stâncoasă a Tâmpei, încruntată prin acoperişul întunecat al pădurilor. 
E mai blând, asemănător Vienei, nu numai prin clădirile vechi în 
stil baroc, dar și prin întinsa „,Pădure””, ce aduce aminte de Prater. 
Din Sibiu pornesc drumuri în toate părţile, cu variate perspective. 
Unul te vâră în strâmta vale a Oltului; altul te duce dealungul 
zidului carpatic. Şoseaua nouă, cam lăsată 'n părăsire, te urcă 
până la mare înălțime, spre a te lăsa la Novaci, satul pe jumătate 
plin cu ardeleni. 

Alte drumuri te duc ba spre Sebeş, ba spre Ocna-Sibiului, Mediaș 
ori Sighişoara, prin labirintul adevăratelor dealuri dintre Tărnave, 
cu sate, însemnate aproape fiecare cu câte o biserică-cetate im- 
punătoare. 

Prin toate acestea, Sibiul e un centru turistic cu mai largi și felurite 
ademeniri. | 

Pe unul din ele am apucat într'o zi de început de toamnă, când 
abia se aburea frunza de fag cu rugina arămie. Este calea isbândei 
românești, arătată prin tuburile parte îngropate, parte trecute 
pe sub poduri, prin care se aducea forţa motrică a gazului metan, 
dinspre Mediaș. Fu o lucrare grea, costisitoare, dar dusă la bun 
sfârșit, spre bucuria sibienilor, care au scăpat la combustibil ieftin, 
la îndemâna oricui. E una din lucrările făcute cu chibzuinţă și cu 
toată sârguința, demnă de laudă. Drumul se încheie la Copșa-Mică. 


Era o zi caldă de primăvară, când pentru întâia oară, am ridicat 
coasta trăgănată de deal din malul drept al Târnavei-Mari, chiar 
în marginea Mediașului. 

Peste ostrovul din luncă se așternea o pânză străvezie, țesută din 
fragedul verde al frunzelor de sălcii abea ițite din muguri. Surâdea 
peste tot tinerețea gingașă a primăverii. Soarele cald scosese din 
casă copii și bătrâni, după cum chiamă la fața pietrelor din ziduri 
să se încălzească și puişorii de vaca-domnului, cu câte două pete 
negre pe spinarea stacojie. Drumul trăgănat permite până și celor 

cu povara anilor în spate, să urce domol dealul. Pe drum se înşira 
mulţimea ca la o procesiune relgioasă. Aveai impresia că în oraş 
n'a mai rămas nimeni. Sus pe vârful nu tocmai înalt al dealului 
era popasul general, sub larga boltă a cerului albastru, revărsând 
lumină blândă. Verde era pajiştea din vale; frumoși erau  caiși 
din viile de pe coastă, în îmbrăcămintea lor de nuntă. Printre ei 
însă, măreț, se zărea tabloul Carpaţilor sudici cu scufia de zăpadă 
de pe vârf, în plină strălucire. Priveliștea întreagă era pe cât de 
înviorătoare, pe atât de captivantă prin farmecul tabloului, 
Deștepta senzaţii la fel cu acele stârnite de o orchestră bogată. 
ce execută o simfonie sguduitoare. 

„Câte colțuri de cutremurătoare frumuseți poţi vedea în variata 
noastră ţară! 
Scoborind versantul nordic al dealului, înfăţişarea terenului se 
schimbă, ca și așezările omenești. 

In Blăjel nu auzi decât graiu românesc. Casele, mari, gospodăroase, 
sunt neregulat așezate pe coastele trăgănate. Biserica, cu turn 
“masiv, cu zid de împrejmuire, e mai la o parte, pe loc înălțat. 
Pădurea lipsește. Ogoare și numai ogoare acoperă faţa pământului. 
Oamenii sunt la muncă. Plugurile răstoarnă din nou brazdă, după 
arătura de toamnă. Se lucrează mult cu pluguri cu grindeiul de 
lemn, păstrate în mai mare număr decât în vechiul regat. După 
o statistică din 1937, în Transilvania și Bucovina se găseau 79%, 
pluguri de lemn, tipul tracic, obicinuit mai ales în Nordul 
Europei. In aparență s'ar părea un contrast, între folosirea atât 
de largă a plugului de lemn tocmai în Transilvania. In realitate, 
conservatorismul agricol de aici este încă una din dovezile hotă- 
rîtoare că poporul român, moștenitor în toate al celui dac, a rămas 
pe locul zămislirii sale, păstrând cu îndârjire tradiţia și obiceiurile 
ancestrale. 

Drumul dela Blăjel înainte, desvăluie o nouă lature a bogățiilor 
noastre subpământene. 


Printre dealurile mai scunde dintre cele două Târnave, un drum 
lateral coteşte către Basna, sat nemțesc, dar în coada căruia sunt 
așezați și mulți români. E un dureros tablou al inversării condi- 
țiunilor normale. Românii, băștinașii, par ca tolerați. Nu «ei 
ar fi stăpânii locului, cum e firesc. Casele lor se recunosc după 
semnul crucii pus la colțul acoperișului. Biserica lor e micuță. 

Mai mult. Fiindcă prin mijlocul satului trece un pârâiaș lăsat în 
voie să-și resfire apa când vine năvalnic, dealungul ulițelor din sat 
s'au așezat trotoare asfăltuite pentru înlesnirea circulaţiei. Ase- 
menea trotuare încetează brusc la marginea caselor săsești carac- 
teristice, cu nelipsita bancă lângă poartă, pentru sfatul de seară. 
Partea satului cu casele Românilor fu lăsată în noroiu. 
Intr'o latură, pe coastă ferită de hleiuri, se ridică biserica-cetate, 
dela sfârșitul veacului al XV-lea, una din cele mai impunătoare 
dintre -monumentele târnăvene, mai ales prin așezarea ei pe înăl- 
ţime, ca să domine. Turnul masiv, din piatră cioplită,a păstrat 
încă cerdacul de 
ttuemoa strajă, sub acope- 


17 Cami de gat 


ii | risul țugulat, 
DI a E impunător mo- 
numentul de rugă, 
; dar e de admirat 
| CC e a şi evlavia credin- 
racita Ceai ca cioşilor. E un decor 
de operă, ieșirea din 
biserică a celor care 
au ascultat cu sme- 
renie predica pa- 
storului; el doje- 
nește ori laudă, 
înalță ori doboară, 
Fig. 123. Câmpul cu gaz metan. luând în sprijin nu 
numai psalmii zilei 
dar și faptele întâmplate în sat. Imbrăcaţi în haine de sărbătoare, 
credincioșii scoboară în ordine treptele bisericii. Imbrăcămintea 
fetelor, a rămas aceeași ca a celor din Germania veacului al 
XVI-lea, cu potcapul pe cap, cilindru fără cozoroc, dindă- 
rătul căruia se lasă pe spete panglici felurit colorate, și cozile bălaie, 
împletite după felul Margaretei. 
Basna şi-a căpătat un renume nu numai local, prin izvoarele tă- 
măduitoare ce conţin iod şi chiar brom. La capătul satului, în jurul 
izvoarelor şi al băilor, într'un parc umbrit, bine întreţinut, sunt 
oteluri și pensiuni curate, care atrag lume nu numai din regiune. 
Dar mai cuprinde ceva Basna, care o face cunoscută. 
Nişte ciobani au răspândit vestea, încă din veacul al XVII-lea, că 

făcând focul, s'au ridicat din pământ pălălaie de flăcări, care aprinse, 
ard într'una. Aşa a fost descoperit gazul metan, bogăţia naturală 
nepreţuită din România. 

Stai și te minunezi când pășești în odăița curată, de beton, în care 
nu vezi decât o scurtă coloană cu lacăt la capăt. Niciun sgomot, 
măcar cât suflarea unei locomotive sub presiune. Și totuși acel 
lacăt ferecă presiunea de mai multe zeci de atmosfere al rezer- 
vorului de gaz dela adâncime, domesticit, supus puterii omenești. 
Docil, gazul se îndreaptă prin țevi subpământene spre Mediaș, 
unde ca și electricitatea, dă forța necesară numeroaselor fabrici 
ce s'au putut astfel înjgheba,. în orăşelul devenit astfel unul din 


cele mai industriale din România. 


Prizonierul omului însă e amarnic, când scapă la libertate. Vâjiitura 
gazului ieșit din închisoare îți spune mânia lui. O scânteie ajunge 
ca să-l șchimbe 'n flacări. Unele ard liniștit ca și în templul zeilor 
dela Bacu. La Saroș, peste Târnava-Mică, ca niște flacări mari de 
lumânări se văd prin ogoare, în .puterea nopţii. Sunt gurile de 
răsuflare. La Copșa-Mică lângă Mediaș însă, deschiderea fiind mai 
largă, năvala gazului dă uriașe vălvătăi, miniatura protube- 


“ ranţelor solare, luminând fantastic împrejurimile. Acum se înalță 


în pâlpâiri neregulate, acum se rupca niște nourași luminați, repede 
topiți. Acum coloana de foc e ca a unui vulcan, acum înecată înce- 
tează o clipă, spre a răbufni cu mai cu putere. 

Pierderea fu mare; omul rămâne neputincios față de puterea nă- 
prasnică a naturii, Flacăra s'a stins, când duhurile lăuntrice au 
suflat în ea. Nici metodele americane nu au putut să astâmpere 
clocotișul din adâncul pământului. 


Dela Basna, pe drum nu tocmai bun, ajungi la o localitate scumpă 
prin amintirea glorioaselor vremuri din trecut. Pe malul Târ- 
navai-Mici, pe un loc azi cu ogoare, se afla Cetatea-de-Baltă, a 
cărei urme doar numai prin niște valuri de pământ se poate de- 
duce. S'a păstrat însă ca un abur, în amintirea bătrânilor. De ea 
se leagă pagini mărețe din Istoria Moldovei. Donată lui Ștefan- 
cel-Mare de către Matiaș Corvinul, atacată de 
Petru-Rareș în vijelioasa lui înaintare din Ardeal, când birui 
pe brașoveni la Feldioara, iar Barbovski portarul Sucevei cu 
Danciul, pârcălabul de Roman, ocupară Bistriţa, stăpz= 
nită până la Al. Lăpuşneanu, de către Domnii Moldovei. 

* Mai târziu Cetatea-de-Baltă, fu pustiită. Vremea o șterse de pe faţa 
pământului. In schimb în apropiere se ridică, pe malul înalt, 
trufașul castel al stăpânului de eri, care cunoscu furia răzvrăti- 
ţilor din 1848. 

Mai spre răsărit, bogăţia subsolului în gaz, a prilejuit instalarea 
uneia din cele mai mari industrii de carbid din Europa. 

Lângă orășelul pașnic Târnăveni, se înalță clădirea masivă, cu hor- 
nuri înalte, gazometre și turnuri de răcire a apei. Forţa e adusă 
dela Saroș. Flacări ce te orbesc, nu le poți privi decât cu ochelari 
albaştri, topesc cărbunele și varul. Carbidul, roş deodată, înegrit 
apoi, e sfărâmat și pus în butoaie de fer. 

Pe lângă carbid se capătă sodă, amoniac, eter. Căldura enormă 
face să se fabrice un ciment aluminos mai tare decât cel obișnuit, 
căci piatra de var e amestecată cu bauxitul prețios, rocă adusă 
din Munţii Apuseni. In ultima vreme, tot acolo se fabrică vase 
de faianță, ca și cărămizi arse așa de bine, încât ajung refractare. 
E o activitate ca și cea dela Mediaş a elementelor românești, dela 
ingineri până la ultimul lucrător. E o dovadă minunată adusă despre 
energia și destoinicia românească în industrie. 


La Nord de Mureș se întinde Câmpia ardeleană, o zonă naturală 
din Transilvania cu numire înșelătoare. Nu e pământ neted, cum e 
Bărăganul, ci ţinut de arătură. Muntenii se scoboară la „,câmp”, 
ca să cultive pământul. 

Prin constituţia geologică, prin spălările cu vremea a podișului 
primitiv de către apele de ploaie, dealurile au devenit joase, cu 
spinarea teșită, cu coaste trăgănate, labirint de văi largi. Terenul 
a rămas hleios; apele alunecă repede la față fără să se înfiltreze 
în pământ. Drumurile se desfundă lesne, oamenii înving noroiul 
mergând cu catalige. In lungul râurilor, apele se adună în iazuri, 
umbrite de papură și stuh. Pădurile sunt rare; lemnul e scump. 
Izvoarele iarăși sunt rare; apa se duce cu poloboace la gospodării. 
Prin aceste condiţii naturale satele sunt mai rare în unele părți. 
Casele sunt din chirpici, acoperite cu stuf ori paie, așezate unde 
e mai aproape apa de băut. 

E o mare asemănare între acest ținut și acel din Nordul Iaşilor, 
din „„Pustiul”" lui Cantemir. Sărăcia e mai întinsă; munca pămân- 
tului mai grea. Soarele arde, ogoarele se: încenușează lesne. Pe 

coastele de văi sărurile din pământ aștern o pulbere albă, iar apa 
izvoarelor mai adesea .e sălcie. 
Toate aceste condițiuni au făcut însă ca regiunea să rămâie mai 
românească. Ungurii au fugit de munca grea și puţin rentabilă. 
Totuşi drumul în curmezișul Câmpiei, nu e lipsit de ademenitoare 
tablouri, prin contraste. Spre Tg. Mureş satele sunt mai dese 
fiind mai aproape de fertila vale a Mureșului. Terenul fiind alu- 
necos, ogoarele sunt ca niște trepte, ca să oprească spălarea. Ogoa- 
rele de porumb sunt mai răspândite. Cerealele secerate sunt 
strânse în girezi de forma unor imense ciuperci. La Voiniceni, 
casele sunt acoperite cu paie bine bătute, cu coama prinsă în nuele 


' ce ies din acoperiş ca niște dinţi rari de pieptene. Acoperișul e 


în două părți, retezat la capetele casei, iar gardul de nuiele. 

Şi totuşi nu e monotonie. Unde câmpurile sunt variate, coloritul 
e variat. Strălucește argintiul porumbului, lângă galbenul vioi al 
Floarei Soarelui. Cânepa e mai mult cultivată decât pe aiurea. In 
curtea împrejmuittă și cu gard de papură, scaunul meliței își are 
rostul lui. 

Atractive sunt gospodăriile rezleţe, cu grajd de chirpiciu, cu câte 
un salcâm doi, drept umbrar, ba uneori şi câte 2—3 brazi care se 
întreabă ce caută ei acolo, în pustiul pământului gol. In deosebi 
însă plopii aici își arată întreaga lor mândră înfăţişare, părând 
mai înalţi, când se profilează pe albastrul curat al cerului. 

La Rici dealurile sunt adevărate piramide, cu câte un crâmpeiu 
de grez mai rezistent în vârf, oprindu-le spălarea. 

La târgul săptămânal din Rici e adunată lume din satele și gospo- 
dăriile vecine. Care cu o blană de oaie pe băț, care cu câțiva viței și 
un berbecuţ. Oile formează bogăţia şi sațul casei. Sunt turme pe 
imaşurile din fiecare sat. Pe lângă oi, cresc boi de muncă, mari, 
ciolănoși, cu coarne lungi. 

Imbrăcămintea locuitorilor e puţin cam înstrăinată, de şi cămașa 
albă de cânepă nu lipsește. Femeile își leagă părul în codițe de 
ambele părţi ale capului; cămășile sunt încrețite la piept, iar 
gura cămăşii e la spate sau într'o parte. 
Sărmăşelul din apropiere e loc vestit. Aici întâmplarea a făcut să 
se dea peste bogăţia gazului metan. Prin deduceri greșite, geologii 
unguri au crezut că vor găsi săruri de potasiu, temeiul industriei 
germane. Au adâncit sonde, din care a ţâşnit cu mare putere gazul. 

Lacătele puse la sonde au făcut ca gazele să iasă prin crăpături, 
de pâlpâiau, ca nişte enorme flăcări în curmezișul șoselei. 
Drumul se înviorează cu cât te apropii de Mociu, sat mare. 
Duzi îl umbresc; petece de vii înveselesc coastele. Nuci rămu-: 
roși aruncă pete pe dealuri. La Cămărașu o pădurice de brazi naşte 
o pată întunecată ce atrage privirea de departe. Bivoli leneşi, se 
bălăcesc în iazuri, născând tablou exotic. 

In curtea gospodăriilor singuratece, mici ferme, cu cumpăna fân- 
tânei drept arătare din depărtare, grâul spălat e pus pe țoale 
să se usuce la soare, iar pe lângă garduri piramizi mici de cânepă, 
adusă dela topit, așteaptă să fie melițată. 

La Apahida, important nod de cale ferată, e loc larg pentru așe- 
zatul şinelor. Casele mari, cu acoperiş de ţigle se înşiră tot mai 
rare, aproape până 'n marginea Clujului, 

Cele trei orașe mari din ţinutul de dealuri, are fiecare câte o înăl- 
țime drept pază. Ceea ce e Cecina pentru Cernăuţi, ori Repedea 
pentru lași, e Feleacul pentru Cluj. Coincidenţele sunt uimitoare. 


Un drum cu cotituri largi urcă domol dealul Feleacului acum mai 
„Scump decât oricând. 

De dimineață o undă de ploaie răcori aerul, învioră miriștele și 
limpezi zarea. Rezemat de o cruce din cimitir, lângă mormântul 
proaspăt în care se închisese tinereța stânsă prea de timpuriu, 
arătată prin prăjina cu o cununiţă 'n vârf, priveam peste orizontul 
întins. Imi aducea aminte de peisajul din preajma Iașilor văzut de 
pe Repedea. După cum acolo către Nord se întind dealurile mărunte 
ca niște valuri împietrite, fără păduri, cu iazuri multe, tot așa de 
dincoace privirea alunecă peste joasele coline goale ale Câmpiei 
ardelene. Dealul „„Deasupra Râpei'', pe coasta căruia mă aflam, 
se prelungește la apusul Clujului cu altele, împădurite, întocmai 
precum la Sudul Iașilor, se ridică înălțimile cu codri deși dela Mo- 
goșești, Bârnova. 

O simplă săritură peste șanțul ce împrejmuie cimitirul, schimbă cu 
totul aspectul pitorescului. Alte forme, alte așezări omenești. 
Mai rar exemplu de despărţire bruscă între două ținuturi cu as- 
pecte deosebite cu condiţii climaterice altele. 

Satul Feleac este așezat pe fundul unei pâlnii, la fața dealului, 
bătută de soare, adăpostită de vânturile și seceta dinspre câmpie. 
Tiparul satului este al celor din Munţii Apuseni. Casele sunt ca'n 

Buru de pe valea Arieșului, cu acoperiș de fân, înalt, o căciulă 
trasă pe ochi. Nu sunt strânse grămadă, ca pe valea Someșului. 
Farmecul satului constă tocmai din împrăștierea caselor, adunate 
cel mult câte două-trei, învăluite în frunzarul pomilor rămuroși, 
a mestecenilor gingași și despărțite prin ogoare sau câmpuri 
verzi de lucernă. In totul e un mozaic de forme și colori variate, 
care contrastează cu întinsul verdelui încenușat din Câmpie. 

La umbra unui păr rămuros, pe mijlocul coastei de deal, domină 
biserica, spre care vin cărărui șerpuite din toate părțile satului. 
Ce frumos tablou trebue să fie în noaptea Invierii, când credin- 
cioşii, cu lumânările aprinse, lumini de licurici, se împrăștie în lungul 


„ cărăruielor. Cum făceam înconjurul bisericii, mă opresc în loc 


chenarele dela ferestre. 

Cioplite în piatră, îmi aminteau acele dela biserica Sf. Gheorghe 
din Hârlău. | 

Aceeași ogivă gotică, aceeași rosetă în spațiul triunghiular. Pervazul 
uşii dela intrarea principală, din arcuri cioplite tot în piatră, sunt 
legate sus prin colonete orizontale, care se încrucișază lateral 
cu altele verticale. 

Nu cunoaștem Feleacul decât din cântecul: 


Pe dealul Feleacului 
Merge-armata lancului 

Cu pistoale 

La picioare 

Și cu puști până la cap! 


— Câtă asemănare e între sculpturile dela ferestre și ușe cu acele 
dela bisericile lui Ştefan-cel-Mare din Moldova, spun tovarășului 
meu de drum, un bun cunoscător al ținutului, 

— Cum să nu fie asemănare, îmi răspunde el, dacă biserica este 
zidită de către un boier din Moldova, Isac Vistiernicul, și datează 
dela începutul veacului al XVI-lea. Renovarea, schilodirea stilului 
moldovenesc de odinioară, s'a făcut în veacul al XVII-lea. Ca măr- 
turie a vechimii s'au păstrat sculpturile în piatră în partea altarului 
ca și un leturghier cu scoarța de argint, aflat azi în bilbioteca dela 
Blaj. 

Ciceiu şi Cetatea-de-Baltă, localităţi legate de isprăvile marelui 
domnitor moldovean, le cunoașteam. 

Biserica din Feleac, în inima Ardealului, a fost pentru mine una 

din acele nebănuite suprize pe care ți le aduc călătoriile. Nu fără 
oarecare emoție, în mintea mea se asociau numele scumpe, evo- 
cate de satul în care mă găseam: Ștefan-cel-M are, Moldova, 
Avram” lancu, Ardealul, Blaj, fiecare evocând atâtea eveni- 
mente disparate în aparenţă, dar unite între ele strâns prin 
ultimul mare episod istoric. Sunt fapte de importanță secundară 
când le iai izolat, dar cu semnificație adâncă, dacă le apropii. 
Biserica din Feleac era 
N dovada puternică, de și 
Doi modestă, a legăturii sue 
, | fletești dintre fraţii de- 
părtaţi. 

Cu instinctivă tragere de 
inimă, m'am îndreptat 
către gospodăria cea mai 
apropiată. A sta de vorbă, 
cât de scurtă vreme, cu 
stăpânii ei, înseamnă în- 
viorare, dar și cunoaș- 
terea vieţii reale, deose- 
bită, mult deosebită, de 
aceea în care trăim zil- 
nic, noi târgoveţii. Gos- 
podarul, fost prizonier 
de războiu și pribeag 


până 'n fundul Siberiei, 
"Fig. 124. Fereastra bisericii din Feleac. a revenit bucuros la ocu- 
(d. Balş). 


pațiunile sale obişnuite. 
Se căsnea să dreagă poarta, mânuind rândeaua şi toporul, cum a mâ- 
nuit şi pușca. Gospodina era ocupată să fiarbă la vatra străbună, largă, 
ceva-ceva ridicată dela pământ, mâncarea pentru amiază. In afara 
încăperii cu vatra, de fapt adevărata locuință a familiei, casa mai 
cuprindea odaia mare cu paturile și zestrea şi o alta, cămara, cu 
grămada uneltelor și a rezervelor felurite. Acelaș tip de casă simplă, 
redusă la strictul necesar, o întâlneşti aproape în tot cuprinsul 
României. Nicio deosebire în fond dintre aceasta, prin preajma 
Clujului și aceea din satele basarabene. 

Aceeași este truda zilnică, aceeași nevoia şi lipsa unei raze de lu- 
mină în viața dusă la fel azi ca și pe vremea străbunilor depărtaţi. 


200 


Nicio deosebire în organizația economică. Gospodina, asemenea 
celei din apropierea laşului, s'a sculat cu noaptea 'n cap ca să 
ducă la Cluj puţinul lapte muls dela văcuță. A cheltuit vreme, 
s'a ostenit făcând câțiva kilometri pe jos, pentru ca să ajungă acasă 
aproape de timpul mesei. 

Pătrunzând în orice sat, în Feleac ori Aroneanu, dai peste aceeași 
adâncă prăpastie dintre lumina orbitoare a electricităţii în orașul 
învecinat și fumegânda lămpuşoară cu gaz ce a înlocuit de curând 
opaițul; dintre înţelepciunea lumii îngrămădită în biblioteca uni- 
versității și negura ce cuprinde încă viața de sub acoperișul de 
fân bătut. 

» Câtă sforțare comună și intensă trebuie pentru a scurta distanța 
ce desparte satul de oraș. 

DRUMUL LUPTELOR ȘI AL BIRUINŢELOR. 


Dela Cluj, printre dealurile tăiate de Someșul-mic, se pătrunde 
într'un colț de țară pe cât de depărtată, pe atâta de plină cu amin- 
tiri din trecutul tuturor Românilor. Drumul n'are alt loc după 
ce treci Apahida, decât în lungul râului cu valea relativ îngustă. 
Dealurile în care e cuprinsă sunt ospitaliere. Indeosebi livezile 
dau variație pe stânga apei; pe dreapta, se întind numai pă- 
duri şi ogoare. Aduc aminte de cele moldovenești din stânga Si- 
retului. Sunt numeroase cârduri de vite. Bivolii stau vâriți în apă 
de li se «văd numai capetele, ca niște alte arătări. De pe podul 
peste care treci îţi iei ră- 
mas bun dela spaţiurile 
largi. 
Bisericile de lemn, cu 
turn svelt şi săgeata gata 
să sbârnâie, frumoasele 
și pitoreştile biserici, în- 
cep să însemne așezarea 
satelor. Cea dela Icoldul- 
Mare e întăia întâlnită 
în cale. 
Lunca se lărgeşte; gar- 
Fig. 125. Case cu boltă din Gherla. dul des de salcâmi trage 
dungă verde în lungul 
drumului. Strălucește -brazda proaspăt răsturnată în miriște, 
alături de ogorul cu Floarea Soarelui încă galben ca șofranul. 
La o cotitură apare turnul înalt al bisericii armenești din Gherla, 
spre a dispărea după perdeaua de sălcii. Reapare din nou oraşul 
întreg, cu casele dese întinse în șes. Biserica armenească de prin 
veacul al XVIII-lea impune prin frontonu-i lat, cu turn înalt la 
mijloc şi alte două turnulețe la margini. Interiorul e luminos, cu 
trei largi bolți, susținute de stâlpi masivi, terminaţi cu capiteluri 
bogat sculptate. Altarul închide o comoară artistică, un tablou 
al lui Rubens, reprezentând scoborirea lui Hristos de pe cruce. 
Gherla e al doilea mare centru armenesc din Ardeal. Cei veniţi 
de prin Moldova s'au maghiarizat repede devenind catolici sub 
îndemnul lui Verzerescul, care a trăit multă vreme în 
Moldova. Biserica uniților, majoritatea dintre Români, e micuță 

dar și ea plină de lumină, cu catapeteasma scundă de lasă să se 
vadă bolta altarului. Cu toată înclinarea spre a apropia formele 
exterioare ale slujbei de cele catolice, buchetul de flori din care 
busuiocul nu lipsește, de pe masa din fața altarului, trădează 
vechea față a credinţei străbune. 

Lumea îngrămădită în piaţa spațioasă a bisericii armenești, poartă 
îmbrăcăminte deosebită de cea dela sud. Cu ismenele până laglesnă, 
largi, cu pălăria de paie, cu mintenașul scurt și cu luleaua *n dinți 
par unguri. Și femeile cu rochiile de cit, cu pieptarul fără mâneci 
descheiat la piept dar strâns pe trup, cu testemelul negru legat 
în creştet, sunt cu totul deosebite de acele din Răşinari ori Sălişte. 


- Dar cum te dai în vorbă cu ei, le descoperi repede înrudirea. 


Rămâne ?n urmă Gherla în lunca joasă. Prin despicătura văii, spre 
nordest se înalță umbra munţilor Lăpușului. Pădurile se întețesc 
de ambele părţi; dealurile se apropie, valea se strâmtează. Peisajul 
se schimbă, devine mai înviorător, mai plin de viață. Departe se 
ițește vârful înalt al Munţilor "Rodnei. 


Primele case din Dej ies în cale. Orașul dela confluența celor două 
Someșe, are un pitoresc minunat; e unul din cele mai frumoase orașe 
din România. Aşezat la cruce de drum, prin cele patru deschideri, 
de pe dealurile din jur, prezintă variate perspective, apropiate 
ca și depărtate. Orașul propriu zis e ca într'o leică, cu fundul lat. 
In mijloc domină monumentala biserică, pe din afară gotică, cu 
acoperişul altarului mai jos, cu turnul prismatic având săgeata 
înaltă, străjuită de patru turnulețe. În interior arcurile gotice sunt 
acoperite cu un plafond drept de lemn. Zidul gros din jur îi dă 
aer de cetate, austeră față de mânăstirea franciscană din apropiere, 
simplă, luminoasă. 

Cea mai monumentală sinagogă din ţară, aici se află, iar tipurile 
evreești din tablourile lui Muncacs, de aici par a fi luate. 

Ceea ce atrage sunt cimitirele, grădini înflorite, atât de împo- 
dobite sunt mormintele cu straturi de flori umbrite de arbori. 
In ele uiţi de lume. Cei vii trăesc în continuă comunitate cu morții, 
prin florile care deşteaptă gânduri nu de melancolie, ci de liniște 
supremă. La podoaba menţinută de oameni, mereu proaspătă, se 
adaogă priveliștea naturii din jur. Peste terasele late, cu case pre- 
sărate pe fața lor, se arată creasta Lăpușului, peste care se înalță 
vârful Ţibleșului de lavă, hotarul către Maramureș; înspre Răsărit, 

zarea deschisă de valea -Someșului-Mare se opreşte în vârfurile. 
înalte ale Munţilor Rodnei. Satul Reteag, în care și-a trecut o'bună 
parte din viață ca învățător, povestitorul |. Pop-Reteganul, Creangă 
al Ardealului, se zărește ca un cuib de verdeață. 
Someşul, lin de pare lac, se aprinde în asfinţit, cu sclipiri 
ce i le dă o trâmbă de lumină scăpată printre 'dealuri; ea trans- 
formă ogoarele în 
pictură neîntre- 
cută, dând vie to- 
nalitate porum- 
bului argintat, a- 
urului de pe o- 
goarele cu grâu; 
căpițele de trifoi 
înălțate pe pre- 
peleacuri capătă 
fantastice forme, 
lăsând pe câmp 
prelungi umbre. 
Un susur lin e 
cântecul de sea- 
ră al frunzelor 
tremurătoare de 
plopi. Liniştea 
mormântală e și 
mai adâncă. Mă- 
reția  apusului, 
Fig. 126. Biserică din Dej. fără voie îţi în- 
dreaptă mintea 
către rugăciunea de seară. Sfinţenia altarului impunător al naturii, 
gata de odihnă, te face să tremuri de emoție. 
Nu poți părăsi orașul, fără o vizită cât de scurtă la Ocna-Dejului 
din apropiere. Nici nu bănuiești munca de sub pământ. Doar clă- 
dirile salinelor ţi-o indică. In afară, deal și văi, sunt acoperite cu 
covor verde. Vraja locului este placa de smaragd așternută pe 
fundul pâlniei. Sunt florile dese de sică, plantă de sărături, în- 
tâlnită și pe valea Bahluiului pe la Tg. Frumos. Ramurile scor- 
ţoase, îndoite de pusderiaflorilor, albastre ca și cele de nu-mă-ulta, 
se păstrează și peste iarnă în toată frăgezimea. DE E 

Dela Dej, drumul se datorește văii Someșului, unirea celor două 
ramuri, care, simbolic, sunt desemnate pe hartă ca o acoladă asupra 
Transilvaniei de Nord. Someșul-Mare aduce știri din românescul 
ţinut al Rodnei; Someșul-Mic din cel nu mai puţin românesc al 
Munţilor Apuseni. Dela Dej bătrânul Someș străbate dealurile 
joase, sprijinite de o parte pe șira munţilor Lăpușului, în toată 
lungimea lor văzuţi dela Câșeiu, de alta pe șira munților Crasnei 
mai mici care se unesc cu Munţii Apuseni. Se împlinește zidul despre 
care vorbeşte N. Bălcescu, când aseamănă Transilvania cu o 
cetate. Someșul pare că de curând și-a deschis cale către întinsul șes, 


Fig. 127. Biserică de pe Someș. 


în care apoi rătăcește. Dealurile printre care trece sunt apropiate. 
Satele stau înşirate în lungul apei, ori în vreo deschidere de vale 
laterală. In schimb drumul e numai livezi. Merele cele mai gustoase 
aici se fac. Primăvara sat de sat e legat de ghirlănzi împletite cu 
flori trandafirii. Spre toamnă, în locul lor stau podoaba merelor 
rumene, îndoind crăcile. E un tablou al belşugului, cum: rar se 
poate vedea. La variaţia colorilor de plante, se întovărășesc acele 
ale terenurilor rupte în coasta dealurilor, cari galbene, care vineții. 
Ogoarele pe aici sunt aproape numai de porumb, iar casele cu 
acoperişul țuguiat, de paie, aduc aminte de acele din Munţii Apu- 
seni. Trenul e tovarăș credincios al râului, cu largi și numeroase 

coturi, cu apa atât de domolită, încât ca să-i dea putere să învâr- 
tească roata morii, se fac garduri în curmeziș. i 

Dimineaţa se lasă ceață deasă pe vale; fumul locomotivii se lățește 
așternând scut gros deasupra apei. O femeie își mână bivolița la 
păscut; carul încărcat cu gunoi e mânat de gospodarul cu mers 
încet, având tășulcă de piele la șold în locul straiței din Țara 
Oașului. La Ileanda-Mare trenul trece pe lângă zid înalt de piatră 
care strâmtează și mai mult valea. Bisericuța de lemn, cu turn 
subțire și înalt, păzește turma caselor cu acoperiș țuguiat de paie. 
E partea cea mai îngustă din drum, strâmtoare prin care abia și-a 
făcut loc râul, înainte de a apuca către apus, aproape în linie 
dreaptă, în lungul crestei de vechi stânci ale Munţilor Mezeș. Din 
nou livezi și iarăși livezi, până la Ciceiul vestit care amintește de 
Ştefan-cel-Mare. Astfel intri în Țara Silvaniei, închisă din trei 
părţi de munţi, deschisă larg către șesul Tisei. Face parte din 
cununa depresiunilor externe : ale pământului românesc, cu 
caracterul lor specific: Ţara Maramureșului în partea nordică, 
Țara Oașului spre SatuMare, Țara Silvaniei, despărțită de Țara 
Bihorului prin Munţii de Aramă. 


Deși la marginea apusană a românimei, Țara Silvaniei ca și cele- 
lalte, era curat românească, Aici se pomenește de Voevodatul lui 
Menumorat, iar numirile satelor românești apar în  docu- 
mente încă din veacul al XIII-lea. Un cuib de neaoși români, buni 
păzitori de graniţe. 

Poartă larg deschisă din spre Apus încă de pe vremea Romanilor, 
era apărată împotriva năvălirilor. Drumul roman dela Sarmise- 
getuza, prin Alba-lulia (Apulum) și Cluj (Napoca), aici se încheie 
la Moigrad (Porolissum). 


E plin acest colț de țară de amintiri străbune în legătură cu lupte 


de arme dar mai ales cu viața multor apărători naţionali. 

Aici la marginea someşeană a regiunii se află Ciceiu, cu cetate dispă- 
rută, făcând parte din acele stăpânite de Ștefan-cel-Mare şi 
de urmașul său Bogdan III care avea drept pârcălab pe Vlad. 
Cetatea fu dărâmată în 1544, după porunca reginei Isabella, 
ca să nu mai fie mereu motiv de ceartă cu domnii Moldovei. 
Pentru credinţa Românilor din Ciceiu şi satele din jur ce le avea 
în stăpânire, Ştefan-cel-Mare clădeşte biserică ortodoxă la 
Vad, ridicând-o la rang de Episcopie sub ascultarea Mitropoliei 

din Moldova. Pe vremea lui Rareș, episcopul Atanasie avea 
sub păstoria sa peste 100 sate din jurul Ciceiului, a Cetăţii- 
de-Baltă, a Ungurașului și Bistriţzi, cât se întindea stăpânirea 
Domnitorului Moldovei. Episcopatul' ortodox dela Vad dăinuește 
până 'n veacul al XVII-lea. « 
Aici la Guruslău, în apropiere de Zălau s'a dat vestita bătălie (1601), 
în care a fost biruit Sigismund Bathori. Ocruce ridicată de 
„„Astra”” pe vârful dealului numai bolovăniș, ne spune de vitejia 
olteanului din Craiova, acum aproape tret veacuri și jumătate, pus 
la întrecere prin iscusință și vi- 
tejie cu căpeteniile străine ce-i dis- 
trețuiau origina. De altfel întreg 
ţinutul e câmp de bătălie fără 
arme, tăcută, zi de zi, an de an, 
veac de veac. E doar poarta largă 
de străbatere a ungurimii din 
șesul Tisei spre inima Transilva- 
niei. Câtă îndârjire din partea 
Românilor, câtă dragoste de neam 
la acești luptători pentru naţio- 
nalitate, se vede și din aceea că 
măcar că luptele au durat atâta 
vreme, cu mijloacele unei admi- 
nistraţii fără scrupul, care ştia 
ce vrea, cu toate că nemţii și 
slovacii în partea de câmpie au 
fost cu totul desnaţionalizati, 
Românii și-au păstrat în mare 
parte integritatea lor etnică, cel Fig. 128. Un someșan. 
mult împrumutând portul, lu- 

leaua și tașca de piele. In statistica din 1930 se găsesc în regiune 
56%, Români şi numai 31%, Unguri. 

Ca un semn al vredniciei poporului, e demn de ştiut că de aici 
se trag mulţi apostoli şi luptători ai românismului integral. La 
Bășești și-a dus viaţa Gh. Pop de Bășești, care a avut fericirea 
să prezideze marea manifestaţie din Alba-lulia, când s'a proclamat 
unirea Transilvaniei cu Patria-Mumă. Aici la Bădăcini, se află casa 
părintească a familiei Maniu; aici la Bocșa, s'a născut și e înmor- 

mântat S$. Barnuţiu, a căruiproclamare, la Blaj, astârnitfiorii li- 

bertăţii. Spre Bocșa din apropiere duce un drum noroios, care pare 
că prevesteşte că e îndreptat spre un sat românesc, lăsat la o parte 
de șoseaua pietruită. Câteva case cu țuguiul acoperişului de paie 
înegrit și cu muşchiu pe el, arată satul în coasta căruia e biserica 
de lemn. E o gingășie în sine, ca multe alte biserici din partea lo- 
_cului, cu arcade și stâlpi încrustați, cu rozete variate, toată din lemn. 
E simplicitatea vechilor locașuri de rugă dela începutul crești- 
nismului. Masa sfântă e trunchiul gros al unui stejar. De lemn. 
sunt sfeșnicele ca și policandrul. Stranele din lungul pereților au 
mânerele lucii de cât au fost frecate de mânile bătrânilor, cărora 
sunt rezervate. Peste tot însă ștergare albe împodobesc pereţii. 
Glasul răspicat al preotului, se ascultă cu credință și de cei care 
nu încap în sfântul locaş, îngrămădiţi spre intrare. Biserica 
întreagă, în mijlocul unui larg parc numai iarbă, acoperită cu bolta 
cerească, deșteaptă un adevărat simțimânt de cucernicie, mai pu- 
ternic tocmai prin simplicitatea ei. 
Biserica e sfântă pentru că în curtea ei, în satul unde a copilărit, 
a cerut să fie înmormântat S. Bărnuţiu a cărui vorbă convin- 
gătoare a făcut pe Avram lancu să-și înclește pumnii și 
să-și cheme Moţii săi la luptă. Ca şi Gh. Lazăr trece Carpaţii; 
descalecă la lași, ca profesor. Drept simbol este ales rectorul celei 
mai vechi universități din România, abia înfiinţată. 
Imbătrânit și ostenit mai mult decât bătrân, cere să moară în satul 
lui modest. Pe o față a pietrei simple dela căpătâiul mormântului 
stau gravate cuvintele pe care el le-a rostit la 15 Mai 1848 la 
Blaj: „, Poporul roman tiene minte de binefaceri și nedireptate””. 
Pe altă față sunt săpate cuvintele însufleţitoare: „,Libertate, 
fratietate, egalitate, natiunalitate”!. In împrejurările de azi acest 
mormânt devine și mai sfânt prin lacrimile cu care e stropit 
şi cu ecoul dureros al vaetelor, ce-l stârneşte în inimile tuturor 
Românilor. 


Drumul de fer duce la Zălau, Capitala județului. E și el un orășel 
liniștit și cu împrejurimi numai livezi și vii, flori şi verdeață, jos 
prin curțile spațioase, sus pe coastele de dealuri. De pe acel unde 
odihnesc de veci cei care trec în altă lume, ca și la Dej, priveliștea 
alunecă asupra orașului tihnit, peste culmile pintenului de munți 
îndreptat ca un arătător către masivul Rodnei. 

Casele așezate pe străzi care radiază din piaţa largă în toate di- 

recțiile, aproape nu se văd dintre pometuri. Orașul e ca o mare 
livadă în verdele căreia sunt presărate petele stacojii ale acoperi- 
șelor de olane. Boarea caldă din spre șes se trădează prin viile ce 
împodobec împrejurimile. E atâta liniște sus, în cimitir, ca și în 
oraș, încăt răsună răspicat cântecul cocoşilor de te face să tresari, 
cârâitul strident al tarcelor ori strigătele de joc ale copiilor. 

La poarta de intrare dinspre Câmpie, a cunoscut însă şi Zălau 
prăpădul năvălirii Tătarilor din veacul al XIII-lea, asedierea și jaful 
armatelor lui Basta la începutul veacului al XVI-lea. În urmă la 
1918 în jurul lui s'au dat îndârjitele lupte între armatele române 
şi ceteie de bolşevici unguri, până 'n cele din urmă cele dintâi 
şi-au deschis cale liberă spre i nasta, scăpată prin cele de tero- 
rismul comunist. 


Drumul tot printre livezi și ogcare verzi de lucernă duce la celălalt 
oraș al localității, asemenea Brașovului ca pitoresc. Nu are la spate 
înălțimea Bucegilor, ci ultimele. răsfrângeri din Muntii Mezeșului, 
mai vechi ca vrâstă. 

Pe coasta unui pinten de munte, casele din Șimlăul-Silvaniei, se 
îngrămădesc în amfiteatru, cu uliți repezi, întortochiate, ce-ţi 
aduc aminte de al Burgului din Sighişoara. La poale, dincolo de 
Crasna ce taie pintenul în două prin chei umbrite, casele se întind 
în voie, cu largi curţi, cu arbori fructiferi. 

Frumuseţea orașului constă tocmai în această îmbinare, pe spaţiu 
restrâns, de ogoare şi stânci roşcate acoperite cu vii. De departe 
pare un oraş mediteran. La margine de câmpie, cuprinde aşezări 
vechi, care-i arată importanţa strategică. Bastioanele din cetatea 
Batoreştilor nu sunt toate năruite. Belşugul regiunii l-a făcut și 
centru economic mai viu decât Zălaul. 

imprejurimile sunt mai variate. |ţi ici rămas bun dela dealuri şi 
munţi. De pe vârful Ghebosului se întind ca valurile împietrite ale 
mării, colinele tot maijoase formate din dune întărite, dar acoperite 
cu sănătatea verdelui. Departe spre răsărit, joacă 'n ceață dunga 
netedă a șesului Tisei. 

Indărăt către Sud și apus se îngrămădesc tot mai înălțate amestecul 
cioturilor de munţi asemenea celor dobrogeni cu spinarea dealu- 
rilor formate din roci mai noi. Râpi neproductive însă nu zăreșştii; 
ochii se odihnesc pe verdele pădurilor dese — numirea de Țara 
Silvaniei se potriveşte — cu mozaicul ogoarelor felurite. 

Mai Iz0iat, ca un CON vulcanic. Crasna, rau molatec, mai spre Est 
are glas ce se aude ca o șoaptă în liniștea serii, cât trece prin strâm- 
toarea Cheilor sale. , 
Sfârșitul călătoriei până la marginea de apus a pământului româ- 
nesc se încheie cu ofeerie a naturii. E un apus de soare din acelea 
care te face să-ți îndoi genunchii spre rugă. Umbra prelungă a 
pintenului de munte se lasă peste o parte din oraș. Pe jumătatea 
cealaltă roșcatele raze de soare, pătrunzând prin chei, aureşte 
apa, dă colorit mai viu, prin contrast, acoperişurilor de olane. 
Ogoarele capătă poleială aurie, pe când arborii trag prelungi 
umbre la marginea lor. Pe urmă, peste întreg spaţiul se cerne 
ceața serii, mai deasă departe către câmpie, mai argintie peste 
pădurile adormite. Ultimele raze ale soarelui de mult apus, în- 
condeiază cu aur și purpur câteva dungi de nouri de pe creşte- 
tul cerului. 

Liniştea tot mai adâncă cuprinde oraş și natură, iar de după deal 
rotocoala lunii pline face să se stingă din candelele cerului aprinse 
prea de vreme, schimbând ceața serii în zăbranicul tainic al luminii 
argintate. Numai luceafărul clipeşte tot mai apropiat de linia 
orizontului, limita infinitului ce unește pământ cu cer. 
Cadanţatul sunet al tatăngilor dela gâtul vacilor din fruntea ci- 
rezii întoarse dela păscut, e glasul de vecernie al odihnii generale 
după o zi de muncă. 

Gândindu-mă în clipa când transcriu amintirea acelei seri impre- 
sionante prin liniştita ei măreție, zăbranicul durerii se lasă asupra 
lor. Trăiam atunci clipele fericite ale libertăţii. Acum inima se frângc, 
Speranța învierii însă nu a apus cu totul. Imi răsună răspicatele 
vorbe ale unui român din partea locului: „„Micenaș; bghine!"” 


CUPRINSUL : 


Drept prefață 


BEI Ca ENI Cai situ e ee me e eee e e ga : 
Mânăstirea Putna; Rădăuţi; "Suceviţa; Arbore; Siret; Spre Şen- 
driceni; Pomârla; Trecând Prutul; Toltry basarabene; Ocniţa; 
Bălți; larmarocul din Bălți; Dela Bălți la Nistru. 


EIN Moi O va papă a Bahlui .. or... - 
: Vatra-Moldoviţei; Gura-Humorului; Voroneţ; Spre Suceava; 
Dragomirna; Dealuri botoşenene; Botoşani; Sate moldovenești; 
Dela Hârlău la Tg.-Frumos. 


Esi ie e mila Galati: on e af ae ae 
Varatec și Agapia; M-rea Neamţ; Tg. Neamţ; lași; Valea Bâr- 
ladului, Bârlad; Galaţi. 


Prin Câmpia dela Răsărit SA. A A. 
Spre Olteniţa; Până la Călărași; Spre Ciulniţa; Mărculești; 
Lacurile din jurul Bucureștilot. : 


ini Oilici pana n Dunăre o. . ., ..... 

R. Vâlcea; Govora; M-rea Surpatele - şi "Dintr! un lemn; M-r -rea 
Bistriţa;  M-rea Hurez; M-rea Polovragi: M-rea Tismana; 
Baia-de-Aramă; Tn.-Severin; Prin ținutul Moților mehedințeni. 


Dealurile Olteniei. ME... + - - PE 
Craiova— Strehaia; Balota; Mnacfina; Baile Cetate— Ca- 
tafat; Spre Craiova. 

Dela Braşov la Blaj N-AM. . e: 
Brașov; Racoş; Cohalm; Sighișoara: Mediaş: Blaj. 


Sibiu... Sibiu MI ee e. 
Ei ele nitaia E Clsntioara : Rășinari; Săliștea; Patgnit Sipiu 
lui; Valea Sebeșului; Vinţul; Scbeș- săsesc; Mercurea la Sibiu. 


EeiiR Su bula ireala e n n n a eee e ne. . 
Sibiu;  Copşa-mică; Blăjel; Basna;  Cetatea-de-Baltă; Prin 
Câmpia ardeleană; Feleac. 


Drumul luptelor și al biruinţelor 

EDITURA . 
„CARTEA ROMÂNEASCĂ“ 


OAMENI ALEŞI, Vol. |, Străinii, Ed. VIII, 1942. 
OAMENI ALEŞI, Vol. Îl, Românii, Ed. V, 1942. 


ORAŞE DIN ROMÂNIA, Ed. III. 
312 pag. cu 80 fig. 


TINERE, CUNOAŞTE-ŢI ŢARA, Ed. II, 1939. 
163 pag.; 119 fig. şi 10 tabele. 


TINERE, CUNOAŞTE-ŢI ARBORII, Ed. II, 1943. 
TINERE, CUNOAŞTE-ŢI NEAMUL. Ed. II. 1942. 
PITORESCUL ROMÂNIEI, Vol. |, 

Intre Dunăre și Mare, 1943. 
PITORESCUL ROMÂNIEI, Vol. ||, . : 

In lungul Graniţei, 1939. 
PITORESCUL ROMÂNIEI, Vol. II, 

Pe drumul apelor mari 1942. 
PITORESCUL ROMÂNIEI, Val. IV, 

Prin Munţii Noştrii, 1943. 
BIRUINŢA CERCETAŞULUI (isprăvită). 
TRATAT DE GEOLOGIE. 


SCRISORI CĂTRE UN INVĂŢĂTOR, 1943. 

